
Padėka 


Už suteiktą informaciją ir glaudų bendradarbiavimą, užtik- 
rinusius knygos veiksmo tikroviškumą, esu dėkinga šunų 
elgesio ekspertui Antonijui Arasai, padėjusiam ir redaguoti 
šią knygą. Taip pat už pagalbą rašant šią knygą norėčiau 
padėkoti Karlosui Esteljeriui (veterinarui), Katalonijos au- 
tonomijos policijos Aplinkos apsaugos departamentui ir 
Barselonos policijai. 

BŪNA DIENŲ, kurios jau prasideda keistai. Prabun- 
di lovoje, išsibudini, nukeli koją ant žemės, išsiver- 
di kavos... Vis dėlto ateities vizija, kurią regi prieš 
save, peržengia vienos dienos ribas. Nežvelgdama 
į krištolinį rutulį matai toli į priekį. Vėliau kiekvie- 
nas veiksmas įgyja tokį pat pranašišką ir reikšmin- 
gą atspalvį. „Kažkas nutiks“, - pasakai sau ir išeini 
į lauką, pasiruošusi būti budri, jautri, pasirengusi 
netikėtumams, nuolat analizuojanti tikrovę. Pavyz- 
džiui, tą rytą, iš pirmo žvilgsnio visiškai įprastą rytą, 
tarpduryje susitikau senutę kaimynę. Pasisveikinusi 
ji pradėjo nesibaigiantį monologą ir pagaliau papa- 
sakojo, kad dabartiniuose mano namuose Poble Nou 
kažkada buvo viešnamis. 

Kai sužinojau šį istorinį faktą, praleidau nemažai 
laiko smalsiai apžiūrinėdama savo būstą. Manau, kad 
stengiausi pagauti kokį nors tarp tų sienų gimusių 
praeities aistrų aidą. Tačiau jokių rezultatų. Galbūt 
pertvarkymas, kuriam pasmerkiau šią vietą, buvo per 
daug drastiškas; greičiausiai statybininkai užmūrijo 
visą prabangą, o dažytojai išbaltino bet kokius kū- 
niškų malonumų pėdsakus. Gali būti, kad ieškodama 
senojo viešnamio liekanų nesąmoningai troškau nau- 
jų stimulų. Nenustebčiau. Pastaruosius dvejus metus 

darbas, skaitymas, muzika ir sodas buvo vienintelės 
mano pramogos. Bet tai mažai mane jaudino, nes 
po dvejų skyrybų nuobodulys įgyja ramybės skonį. 
Na, bet kuriuo atveju žinia apie tos buvusios įstaigos 
egzistavimą pirmą kartą per dvejus metus suaudrino 
mano pasąmonę ir privertė suabejoti, ar ne per daug 
pasidaviau vienatvei. 

Toks tad buvo lietus iš giedro dangaus be svarbių, 
staigių pasekmių mano gyvenimui. Likimas visada 
pasirūpina neutralizuoti impulsus, kurie, pasiekę 
kulminaciją, sukeltų vidinę sumaištį, o mano likimo 
kreivė rodė, kad turiu ilgiau išlaikyti sveiką protą. 
Nebeužduodavau sau nepatogių klausimų apie pra- 
eities aistras, ir tai man nekainavo jokių pastangų. Iš 
tiesų tą būseną taip lengvai pasiekiau dėl darbo, kuris 
surijo visą mano energiją. Manote, reikėjo suklasi- 
fikuoti krūvą knygų dokumentų skyriuje? Žinoma, 
ne - tokiam darbui nebūtų pavykę prikaustyti mano 
dėmesio ilgiau nei absoliučiai būtina. Bet taip jau atsi- 
tiko, kad jaunesniajam inspektoriui Garsonui ir man 
patikėjo naują bylą. Šitai daug geriau pagrindė keistą 
rytinį jausmą nei kekšių namų šmėkla. Pripažinkim, 
byla buvo kukli, bet sugebėjo komplikuotis taip, kad 
tapo labai keistu reikalu, neturinčiu precedentų šiuo- 
laikinės policijos istorijoje. 

Turiu perspėti, kad nors mes su jaunesniuoju 
inspektoriumi Garsonu buvome labai geri draugai, 
tuo metu matydavomės tik bare prieš komisariatą. 
Mūsų draugystė apsiribojo profesine aplinka, jokių 
vakarienių ar ėjimų į kiną tam, kad pažintis taptų 
artimesnė. Vis dėlto ten, tame bare, kartu išgėrėme 

tiek kavos, kad pakaktų sukelti nemigą visai budistų 
vienuolių šventovei. 

Garsonas per daug nesižavėjo mums paskirta 
byla, bet jam patiko, kad ir vėl turėsime progos kar- 
tu dalyvauti bent truputyje veiksmo. Kaip, atrodo, 
jau tampa įprasta, tą reikalą patikėjo mums, nes kiti 
bendradarbiai buvo pernelyg užsivertę darbais. Tu- 
rėjom pademonstruoti tikrą sraigiškumą, kad mums 
neužkrautų kažko, kas a priori atrodė „kasdienė ru- 
tina“. Apie užduotį mums pranešė taip pat nelabai 
iškilmingai. „Tipas, - pasakė komisaras, - kuriam 
gerai davė į kailį.“ Neatrodė, kad vadovauti šiam ty- 
rimui prireiktų Skotland Jardo žvaigždės. Vis dėlto 
buvo bent trys klausimai, į kuriuos reikėjo atsakyti iš 
pat pradžių. Pirmiausia, kas buvo sumuštasis, nes jis 
neturėjo tapatybės dokumentų. Antra, kodėl jis buvo 
sumuštas. Ir trečia, kas buvo tas, kuris mušė. 

Iš pradžių tai skambėjo taip, tarsi būtume pasiųsti 
raminti gatvės muštynių, bet kai šefas pridūrė, kad tas 
tipas į Valje Hebron ligoninę buvo nuvežtas ištiktas 
komos, supratome, kad gauta ne tik į kailį, bet ir į 
kaulus, ir kad kalba eina ne apie girtų muštynes, o 
apie rimtą sužalojimą. 

Važiuojant į ligoninę Garsono neapleido šventinė 
nuotaika, kuri jį apėmė, kai mums paskyrė bylą. Buvo 
toks linksmas, kad atrodė, jog ruošiamės iškylauti, o 
ne atlikti tyrimo. Padariau išvadą, kad, kol jis nematė 
komos ištiktojo, neturi jokios priežasties nesidžiaug- 
ti: vėl dirbome kartu, o ir lauro lapai nuo pirmosios 
mūsų bylos sėkmės vainiko dar nebuvo nuvytę. Ir 
aš jaučiausi pamaloninta - ne kiekvieną dieną kas 

nors mus pagerbia savo draugija, nors tas kas nors ir 
būtų pilvotas policininkas, jau perkopęs per penktą 
dešimtį. 

Valje Hebron ligoninė - tai vienas iš tų mamutų, 
kuriuos Socialinio draudimo departamentas pastatė 
aštuntajame dešimtmetyje. Bjauri, milžiniška, im- 
potentiška, ji atrodė tinkamesnė laidoti faraonams 
nei gydyti piliečiams. Pakilę pagrindiniais laiptais, 
pamatėme tą tipišką ligoninių kontingentą: kaimie- 
čius, senus klipatas, valytojas ir būrį sanitarų. Tru- 
putį sutrikau. Jaučiausi pasimetusi tarp milžiniškų 
devynaukščių blokų, nesuprasdama, į ką kreiptis ar 
kur prisistatyti šiame kolose. Laimei, mano partne- 
ris Garsonas turi funkcionieriaus sielą, kuri tokio- 
se situacijose jam padeda aiškiai numatyti būtinus 
žingsnius. Jis tais tamsaus marmuro koridoriais ju- 
dėjo visiškai natūraliai. „Reikia pasikalbėti su aukš- 
to vedėju, - pasakė, - ir paklausti, kas priėmė auką 
ligoninės priimamajame.“ Buvau apstulbusi, nes, 
tarsi būtume turėję kokį amuletą, mums einant at- 
sidarydavo į žmogėdros olą vedančio šliuzo vartai 
ir nė karto neturėjome sugrįžti atgal, padarę kokią 
klaidą. Pagaliau aukšta ir stipri kaip mūras sesuo mus 
palydėjo iki paskutinio posto. 

— Būtų geriau, jei jūs nueitumėte pažiūrėti to varg- 
šo žmogelio, kol aš ieškosiu jo kortelės ir sužinosiu, 
kas tą naktį budėjo. 

Įėjome į trijų lovų palatą. Mūsų žmogus gulė- 
jo kairėje - kalnas prie nejudančio kūno prijungtų 
vamzdelių. Buvo tarsi lavonas - nebylus, nejudantis, 
išblyškęs. Negalėjau įžiūrėti jo bruožų, kol neįveikiau 

kerų, kuriais mane užburia gulinčios figūros, ypač 
skulptūros. Kai tik atsiduriu prieš tuos akmenis, vaiz- 
duojančius Karolį V, Teruelio įsimylėjėlius ar Albos 
kunigaikštį, nugara perbėga pagarbos virpuliukai ir 
visiškai sustingdo. Tačiau šis palaidotasis neturėjo 
nieko bendro su jokia aukštybe ar tėvynės garbe, jis 
labiau panėšėjo į apdaužytą paukštelį ar į greitkely- 
je užmuštą katiną. Liesas, trumpas, deformuotomis 
šiurkščiomis rankomis, padėtomis ant antklodės, vei- 
das ištinęs nuo smūgių, viename paakyje - mėlynė, o 
ant lūpų - pajuodusio kraujo inkrustacija. 

- Įspūdinga, - tariau. 

- Gerai jam davė. 

— Manai, kad tai buvo muštynės? 

- Abejoju. Muštynės sukelia skandalą, būtų buvę 
liudininkų. 

— Kas rašoma policijos protokole? 

— Nežinomas asmuo, be dokumentų, rastas Ljo- 
bergos gatvėje, Karmelo rajone, trečią ryto. Jokių iš- 
puolio liudininkų. Jokių pėdsakų ar ženklų. Iš karto 
nuvežtas į Valje Hebron ligoninę. Priimtas ligoninės 
priimamajame. 

- Visiškai nieko. 

To tipo plaukai buvo ryškiai raudoni, be abejo- 
nės - dažyti. Vos galėjai įsivaizduoti, kaip jis atrodė 
nesumuštas. Pasirodė sesuo, lydima gydytojo, kuris 
budėjo naktį, kai jį rado. Šis nuvedė mus į mažytį 
aptriušusį kambarėlį. Neatrodė, jog tai, kad esame 
policininkai, padarė jam didelį įspūdį. 

— Perskaitysiu jums priėmimo lapą, - pasakė ir 
užsidėjo stambius vėžlio kiauto akinius, ryškiai 

kontrastuojančius su jo jaunatviška išvaizda. - „Pri- 
imtas spalio 17-o0sios paryčiais. Pacientas - vyras, 
kokių keturiasdešimties metų. Be aiškių tapatybės 
ženklų. Priimant nustatytas daugybinis sužalojimas ir 
smegenų sutrenkimas. Automobilio avarijos galimy- 
bė atmesta. Būklė rodo, kad jam buvo suduota kelis 
kartus, greičiausiai sunkiu kietu daiktu. Atlikta skubi 
operacija. Tebėra ištiktas komos, būklė stebima. Mai- 
tinamas fiziologiniu serumo tirpalu. Būklė sunki.“ 

— Manote, atgaus sąmonę? 

Truktelėjo pečiais. 

— Niekada nežinai. Gali atsibusti, gali numirti jau 
rytoj, o gali išlikti tokios būklės ilgai ilgai... 

— Kažkas juo domėjosi, buvo atėjęs aplankyti? 

— Dar ne. 

- Jei kas nors pasirodytų... 

— Pranešim. 

- Ir, jei būtų galima, sulaikykit lankytoją, kol mes 
atvyksim. 

— Nedėkit didelių vilčių. Čia žmonės dažniau mirš- 
ta, nei pasirodo kažką žinančių liudininkų. 

— Galite parodyti jo rūbus? 

Palydėjo mus iki sandėlio, kuris panėšėjo į dingu- 
sių daiktų biurą. Mūsų žmogelio daiktai buvo sudėti į 
polietileno maišą, ant kurio buvo priklijuotas nume- 
ris. Daiktų nebuvo daug: purvini džinsai, oranžiniai 
marškiniai su kraujo dėmėm, švarkas ir stambi gryno 
aukso grandinė. Batai (nudėvėti sportiniai bateliai) 
buvo atskirame pakete. Kojinių nebuvo. 

- Ši pretenzinga prasto skonio brangenybė rodo, kad 
prieš mus - bičas nekietas, - snobiškai pareiškiau aš. 

- Ir kad buvo užpultas ne dėl apiplėšimo. Šis bliz- 
gutis turėtų nemažai kainuoti, - pridūrė Garsonas. 

Atsigręžiau į sandėlio sargą. 

— Nieko neturėjo kišenėse? Monetų, raktų? 

Turbūt klausimas jam pasirodė nederamas, nes 
atsakė nemaloniai: 

- Klausykit, viskas, ką jis turėjo - jums prieš akis. 
Čia niekas nieko neliečia. 

Jau seniai tai supratau. Neįžeisti ispano darbininko 
jausmų yra daug sunkiau nei nesušlapti vaikščiojant 
po Niagaros kriokliu. 

Žengdami per tų griūvančių imperatorių rūmų 
durų slenkstį, jau galėjome daryti pirmąsias išvadas. 
Tas tipas buvo liumpenas. Tas, kas jį apdaužė, nesie- 
kė apvogti, bet tikrai norėjo ištuštinti kišenes. Arba 
tam, kad nenustatytume, kas jis toks, arba ieškojo 
ko nors konkretaus. Sumuštasis turėjo būti įsivėlęs į 
tamsius darbelius, nes kitaip, sprendžiant iš išvaizdos, 
nebūtų turėjęs tiek pinigų, kad nusipirktų tą auksinį 
papuošalą. 

— Leisite man išspręsti bylą, inspektore? - staiga 
šūktelėjo Garsonas. 

— Mielai prašom, brangus drauge! 

— Akivaizdu, kad susidūrėm su kerštu, sąskaitų 
suvedimu. Pagal šio tipo išvaizdą ir charakteristikas 
nepanašu, kad kalba eitų apie didelių mafiozų didelius 
pinigus. Ne, taikykimės žemiau. Aš statyčiau už nar- 
kotikus, paprastai tai ir būna priežastis. Tas vargšas 
nelaimėlis yra trečiaeilis stumdytojas, įkišęs nosį ten, 
kur nereikia. Anie nusprendė jį pamokyti ir truputį 
persistengė. Atvejis niekuo neypatingas. 

— Tuomet labai galimas daiktas, kad jis yra įskai- 
toje, - spėliojau aš. 

-— Tikrai turėtų būti įskaitoje, jei ne kaip prekiau- 
tojas, tai dėl kokio kito mažo, nereikšmingo nusi- 
kaltimo. | 

— Kada bus pirštų atspaudų rezultatai? 

- Po pietų. 

- Labai gerai, inspektoriau, vadinasi, pasak jūsų, 
jau galime trimituoti apie baigtą bylą. 

— Dar nepradėkit repetuoti. Jei yra taip, kaip aš 
jums sakau, šią partiją atliks kiti. Narkotikų reikalai 
turi savo departamentą, o anie tikrai neleis niekam 
kišti nosies į savo daržą. Užmes akį ir, jei šis tipas ne- 
įsivėlęs į ką nors riebaus, pakiš jį po kilimu. Velniop! 
Vienu žvėreliu džiunglių platybėse mažiau. 

Nė minutei nesuabejojau, kad jis teisus. Ir ne dėl 
to, kad būčiau aklai tikėjusi savo bendradarbio poli- 
cininko talentu, bet todėl, kad jo prielaidų grandinė 
skambėjo pakankamai įtikinamai. Kaip ir galutinė 
išvada. Ką gali reikšti vienu prekeiviu pasaulyje ma- 
žiau? Nei jis pats eis į rojų, nei atvilios į įstatymų kara- 
liją kokį rimtą narkotikų ryklį. Kažin, gal šią popietę 
byla jau nebebus mūsų rankose. 

— Na, o kas toliau? 

— Dabar reikėtų apsilankyti Karmele, Petra. Ištir- 
sime teritoriją, pakalbėsime su gyventojais. Vėliau 
iš restorano, kuriame pietausime, paskambinsime į 
pirštų atspaudų laboratoriją pasiteirauti, ar nustatė jo 
tapatybę, ir tęsime tyrimą. Nieko kito nesugalvoju. 

Karmelas yra keistas darbininkų rajonas Barselo- 
noje, įsikūręs spalvingoje kalvoje. Jo siauros gatvės 

primena kaimo struktūrą. Nepaisant akis badančio 
skurdumo, atrodo daug svetingesnis nei tie tolimi 
priemiesčiai, kuriuose milžiniški blokai rikiuojasi pa- 
lei geležinkelius ar greitkelius, tvarkingai surikiuoti ir 
besieliai. Čia nesimatė tikrų restoranų, bet buvo daug 
barų, kuriuose galėjome pavalgyti. Visi barai skirti 
darbininkams, visi įrengti pagal nelabai įnoringų sa- 
vininkų užgaidas, visi pritvinkę nepakeliamo verdan- 
čio aliejaus kvapo. Pabandžiau Garsonui užsiminti, 
kad galėtume tiesiog greitai užkąsti bet kuriame iš jų, 
tačiau jis taip pasipiktino, kad atrodė, jog tuo pasiū- 
lymu įžeidžiau Garbę, Dievą ir Tėvynę. 

- Juk žinote, kad jeigu nepavalgau ko nors karšto, 
man skauda galvą. 

— Nieko nesakau, Ferminai, valgykime ten, kur 
jūs norite. 

— Jums patiks šie barai, jie pilni darbininkų, iš tiesų 
demokratiški. | 

Nusprendėme įrodyti savo demokratiškumą Dan- 
tės gatvės bare, pavadintame „Statinė“. Stalai, prie 
kurių Garsonas troško atsisėsti, buvo bendri. Sėdi 
prie jų petys į petį su kokiu nepažįstamuoju lygiai taip 
pat, kaip ramiuose lotynų kvartalo restoranuose. 

Klientai įeidavo grupėmis, didžioji jų dalis - skir- 
tingų spalvų darbinėmis uniformomis pagal specia- 
lybę. Sėdosi į tradicijos jiems rezervuotas vietas ir 
sveikino mus taip, kaip turbūt visada sveikina nenuo- 
latinius lankytojus. 

Beregint pasirodė ir valgiai: sriuba, troškintos pu- 
pelės, baltoji mišrainė ir žiediniai kopūstai su džiū- 
vėsėliais. Bendras šurmulys rodė, kad žmonės gana 


15 


išalkę ir pakankamai linksmi. Juokėsi, laidė pokštus 
nuo vieno stalo į kitą ir tik kartas nuo karto užmes- 
davo išsiblaškiusį žvilgsnį į televizorių, kuris nenau- 
dingai dundėjo kampe. 

Iš tiesų tai buvo maloni vieta, netgi pavydėtina, 
leidžianti atsiskleisti tam tikram gastronominiam 
bendrumui. Vis dėlto šis mažutis solidarumo rojus 
neatrodė skirtas visiems vienodai. Buvau čia vienin- 
telė moteris. 

Garsonas greitai prisitaikė prie aplinkos. Su ape- 
titu kirto žiedinius kopūstus, gurkšnojo vyną, o kai 
ekrane pasirodė sporto žinios ir visi minutei pritilo, 
jis taip pat lyg užburtas įsistebeilijo į įvarčius ir ka- 
muolio perdavimus. Beregint net pradėjo keistis ko- 
mentarais su šalia sėdinčiu augalotu vyriškiu, ir abu 
sutarė, kad treneris yra „banditas“. Be galo žavėjausi 
jo sugebėjimu taip natūraliai įsilieti į aplinką. 

Išgėrėm po gerą puodelį kavos tarp krūvos trupi- 
nių ir sulamdytų popierinių servetėlių. Tik tuomet, 
kai alkis buvo numalšintas, patenkintas Garsonas pa- 
kilo ir apėjo ratelį klausinėdamas visų, ką jie žino apie 
kvartale įvykusį užpuolimą. Jokių rezultatų. Tuomet 
paskambino į pirštų atspaudų laboratoriją. Beveik 
iš karto sugrįžo, bet iš jo minos nieko negalėjau su- 
prasti. 

— Kad tave galas! - sušuko. 

— Kas nutiko? 

— To tipo nėra įskaitoje. 

— Per daug paprastai į šį reikalą pažiūrėjote. Be to, 
kodėl net nesuabejoję palaikėme jį nusikaltėliu? Šiuo 
metu jis tik auka. 


— Tikrai labai nustebčiau, jei jis ne banditas. 

— Galbūt tai piktadarys, kurio dar nėra įskaitoje. 

- Šitie maži kalės vaikai beveik visi yra įskaitoje, 
inspektore. 

Išėjome iš baro ir pasukome link Ljobergos ga- 
tvės 65 numerio. Maždaug čia buvo rastas kūnas. Iš 
pirmo žvilgsnio nebuvo nieko įdomaus: gyvenamųjų 
namų durys, batų taisykla, o šiek tiek toliau - vyninė, 
kurioje vynas parduodamas tiesiai iš statinių. Visi 
gyventojai žinojo apie makabriškąjį radinį, bet pasakė 
mums tą patį, ką ir kitiems policininkams - niekas 
sužeistojo nepažinojo. 

- Jei būtų gyvenęs čia, kas nors apie jį žinotų. Šia- 
me kvartale mes vieni kitus pažįstame. 

Nepaisydami to, nusprendėme patys tuo įsitikinti 
ir dar kartą apklausti gyventojus. Kai pasibeldėme į 
visas apatinių aukštų duris, vėliau nebebuvo prasmės 
to tęsti: moterys pačios atidarydavo, išeidavo į laiptų 
aikštelę, o kartais net į lauką, ir siūlėsi padėti. Dau- 
guma jų vilkėjo naminiais chalatais, buvo su ilgomis 
prikyštėmis. Buvo susijaudinusios ir smalsios, bet 
kartu ir sunerimusios, kad jų ramiame rajone ima 
dėtis tokie dalykai. Jos didžiavosi savo šaknimis: 

- Mes esame darbininkai. Čia niekad nebūna nusi- 
kaltimų. Tik to mums betrūko, kad visos tos atmatos 
ateitų muštis į mūsų gatves. | 

Buvo aišku, kad jei kas nors ką nors žinotų apie tą 
žmogų, su malonumu mums papasakotų. Vis dėlto, 
norėdami būti nuoseklūs ir skrupulingi, dar tris die- 
nas šukavome tą nelaimingą gatvę. Visiškai bevaisės 
pastangos. Niekas nepažinojo to tipo, niekas jo nematė 

tą naktį, o spalio 17-osios rytą niekas nieko keisto 
negirdėjo. Galimybė, kad buvo primuštas kitoje vie- 
toje, o vėliau atvežtas čia, atrodė vis labiau panašesnė 
į tiesą. Bet kodėl būtent čia? Tai buvo tas nežinomasis, 
dėl kurio nevertėjo kurti per daug hipotezių. Vieta 
nuošali, naktį prastai apšviesta - to pakanka. 

Tik po trijų dienų supratome, kad visas tris pra- 
radome veltui. Ir pirmąsias tris dienas! Tas, kurios 
laikomos lemiamomis bet kokios bylos sprendimui. 
Per šį, galima sakyti, auksinį laiką taip pat lankėmės 
ir Valje Hebron, norėdami sužinoti, ar paciento būklė 
nepasikeitė, ar kas jo neaplankė. Tačiau tasai mie- 
gantysis gražuolis atrodė abejingas ir vienas. Man 
buvo liūdna. Kad gyvenime gali prarasti visą šeimą, 
atrodo suprantama, tačiau įsivaizduoti, kad gali ne- 
turėti nė vieno draugo, kuris rūpintųsi tavo likimu, 
buvo baisu. 

Eidavome jo aplankyti vėlyvą popietę. Nepaisant 
to, kad užpuolimas įvyko neseniai, mėlynės veide 
jau buvo pradėjusios nykti, todėl bruožai vis labiau 
aiškėjo. Juose buvo kažkas negero, galbūt jo paties 
nesaikingo gyvenimo ženklas - žvelgdama į jį mačiau 
apšepusį Doriano Grėjaus portretą. Garsonas Žiūrė- 
davo pro langą, pasibičiuliaudavo su senukais lovos 
kaimynais, kartais nusileisdavo į kavinę. Aš prasėdė- 
davau įsmeigusi akis į tą tipą, apimta nesibaigiančių 
apžavų. 

— Prisirišit prie jo, - vieną dieną pasakė man jau- 
nesnysis inspektorius. 

- Galbūt būsiu pirmas toks žmogus jo gyve- 
nime. 

Garsonas griežtai gūžtelėjo pečiais: 

— Nereikia čia tokio sentimentalumo. 

— Kaip gali būti, kad niekas nepranešė apie jo din- 
gimą? 

— Daugybė tipų dingsta tarp sutemų ir aušros ir 
niekas to nesužino: senukai, kuriuos policininkai 
randa dvokiančius savo lovose, mirusius prieš du 
mėnesius, elgetos, užsilenkę įėjimuose į metro, iš- 
protėjusios moteriškės, Benefisiensijos psichiatrinėje 
praleidžiančios metų metus, per kuriuos nepasirodo 
nė vienas jų giminaitis... Ką čia man jums pasakoti! 

- Vis dėlto man jo truputį gaila. Būdamas tokios 
būklės, visiškai priklauso nuo kitų, ir tai baisu. Pa- 
žiūrėkit, sesutės jo nenuskuto, prie šaknų, kur ataugo 
plaukai, pradeda matytis žilė... 

— Aha, šiuo metu tai jam turbūt svarbiausia! 

Tokiu šiurkščiu šūksniu Garsonas nutraukė mūsų 
pokalbį. Buvo aišku, kad niekam kitam tas tipas nė 
trupučio nerūpi ir visai nekelia gailesčio. 

Kai grįžome į komisariatą, mūsų laukė nedide- 
lė staigmena. Seržantas Pinilja iš miesto policijos 
skyriaus norėjo pranešti kai ką, kas mus sudomintų. 
Paskambino vieno namo, esančio Siutat Veljos rajo- 
ne, gyventojai, nes lygiai prieš tris dienas viename iš 
butų pradėjo be paliovos loti ir gailiai kaukti kažkoks, 
matyt, vienas paliktas šuo. Gavę teismo orderį, polici- 
ninkai išlaužė duris ir rado vienišą šunį, stimpantį iš 
alkio ir troškulio. Kaimynai nieko nežinojo apie buto 
gyventoją, išskyrus tai, kad jis buvo vidutinio amžiaus 
vyras, ir jį jie matė tiek mažai, kad kažin, ar atpažintų. 
Butas buvo užantspauduotas, o šuo perkeltas į miesto 


19 


sandėlį. Jei per dvi dienas niekas nepareikalaus, jis 
bus perduotas į šunų prieglaudą. | 

Pinilja buvo įsitikinęs, kad šis butas galėjo pri- 
klausyti mūsų žmogeliui, todėl jau susiskambino su 
savininku ir net jį iškvietė, kad galėtume apklausti. 

- Iš kaimynų nieko daugiau neištrauksit, inspek- 
tore. Net jeigu ir pažinotų jį visą gyvenimą, niekas 
nieko nesakytų. Tai - atšiaurus kvartalas. 

Seržantas puikiai žinojo, ką kalba. Nepaisydami 
to, pasiuntėme žmones, kad klausinėtų toliau, o pa- 
tys sutelkėme dėmesį į tariamą mūsų miegančiojo 
buveinę. 

Buto savininkas kartu buvo ir viso pastato savinin- 
kas bei turbūt pats nemaloniausias žmogus, kokį tik 
esu gyvenime sutikusi. Sėdėjo apsivilkęs rudos odos 
striuke, su aukso žiedais ant beveik kiekvieno piršto, 
ir net nesiteikė nusišypsoti ar pasisveikinti. 

— Jau sakiau telefonu aniems iš miesto policijos, 
kad mano nekilnojamuoju turtu rūpinasi agentūra 
„Urbe“ . 

— Niekada nematėte savo gyventojo? Net tuomet, 
kai pasirašėte nuomos sutartį? 

— Ne, agentūra viską sutvarkė. Jie surado žmogų, 
jie davė jam pasirašyti dokumentus, jie paėmė užsta- 
tą. Vėliau atsiuntė man sutarties kopiją ir raštelį, ku- 
riame buvo parašyta, kad Ignacijus Lucena Pastoras 
yra mano naujasis nuomininkas. Ir viskas. 

— Kada tai buvo? 

— Prieš kokius trejus metus. 

Pastebėjau jo suplyšusius batus. 

- Atsigaus? - paklausė. 

— Nežinom. 

— Galėtumėt duoti mums jo giminių adresus? 

- Neturi jis giminių. 

— O kas man mokės nuomą, kol jis gulės ligoninė- 
je? Ar galiu bent jau ieškotis kito nuomininko? 

- Negali būti nė kalbos. Butas liks užantspauduo- 
tas, kol vyksta tyrimas. 

- Klausykit, iš visų tų menkystų, kurie ten gyvena, 
gaunu grašius. Maurai, juočkiai, visokie ten. Kartais 
tenka išspirti kurį lauk, nes nemoka. Nemanykit, kad 
esu turtingas žmogus - paveldėjau šitą sušiktą pas- 
tatą šitame sušiktame kvartale, bet iš to neuždirbu 
net maistui. Jei būčiau galėjęs, jau seniai būčiau par- 
davęs. 

— Lucena mokėjo punktualiai? 

— Taip, viskas buvo pernelyg gerai. Kažkas turėjo 
nutikti. 

— Nežinot, ar jis nebuvo įsivėlęs į kokį reikalą su 
narkotikais? 

Jis neteko kantrybės: 

- Jau sakiau jums, kad nieko nežinau, kad niekada 
gyvenime nemačiau to žmogaus. Tai labai paprasta — 
tipui, kuriam išnuomojau butą, davė į kaulus, taip? 
Labai gerai - tegul, gal jis pardavinėjo narkotikus, 
gal buvo suteneris ir kitas suteneris suvedė su juo 
sąskaitas... Bet kas galėjo nutikti, suprantat? Tik, kad 
ir kas tai būtų, aš nieko apie tai nežinau. 

Taigi atrodė, kad nekilnojamojo turto agentūra 
„Urbe“ yra būtent toji trūkstama grandis, kuri pa- 
dės mums nustatyti, ar mūsų draugas ligoninėje yra 
Ignacijus Lucena Pastoras. Tačiau, nuvykus ten, viena 

panelė mums pranešė, kad ano Lucenos sutarties rei- 
kalus tvarkiusi moteris agentūroje jau nebedirba. 

— Gerai, puiku, duokit mums jos adresą, reikia, 
kad ji atpažintų vieną žmogų. 

— Na, reikalas tas, kad Mari Pili prieš metus ište- 
kėjo ir persikraustė į Saragosą. 

- Ojūs neturite jos adreso ar telefono numerio? 

— Ne. Kai išvažiavo, sakė, kad parašys, kad palaiky- 
sime ryšį, bet vėliau... na, patys žinot, kaip būna. 

Garsono balse pasigirdo nevilties gaidelių: 

- Ir niekas daugiau niekada nekalbėjo su nuomi- 
ninku? Niekas nėjo į jo butą paimti nuompinigių? 
Niekas jo niekada nematė? 

Mergina atsakė: 

— Ne, - vis labiau apgailestaujančiu tonu. 

- Tuomet turėtumėte turėti jo banko pavadinimą, 
sąskaitos numerį. 

— Ne, neturiu, šis ponas čekį atsiųsdavo paštu kie- 
kvieno mėnesio antrą dieną, o kadangi niekada nekilo 
problemų... 

- Ir, suprantama, atgalinis adresas visuomet būda- 
vo butas, - tarė Garsonas, vis labiau siusdamas. 

- Taip, - sunerimusi sumurmėjo mergina, ir, tarsi 
bijodama galas žino kokių represijų, pridūrė: - Viskas 
legalu. 

— Parodykite mums sutartį. 

— Nežinau, kur ji yra. 

— Nuostabu, dabar man viskas tapo aišku. Jūs nuo- 
mojat butus nelegaliems imigrantams, žmonėms be 
dokumentų ir niekam to nepranešate. Taip? 

— Geriau būtų, kad pakalbėtumėte su mano šefu. 


22 


— Nesirūpinkit, aš tai pranešiu komisariatui, o jie 
tai jau pasiųs ką nors, kas išsiaiškins, kokia velniava 
čia dedasi. 

Mergina atsiduso. Galbūt ji suprato, jog anksčiau 
ar vėliau yla išlįs iš maišo. 

Mašinoje Garsonas toliau piktinosi. 

— Na gerai, čia tai jau visai nesąmonė. O žmonės 
dar sako, kad visi esame surašyti, kad figūruojame 
šimtuose sąrašų, kad valdžia žino net ir slapčiausias 
mūsų mintis? Taigi kad ne, tai visai netiesa, galim 
gyventi šimtą metų toje pačioje vietoje ir pagaliau 
paaiškėja, kad neegzistuojame, kad niekas net neat- 
pažįsta mūsų veidų. 

- Nurimkit, Ferminai, pažiūrėsim, gal Piniljai pa- 
sisekė ką nors daugiau ištraukti iš kaimynų. 

Pinilja ištraukė... nieko. Niekas negalėjo atpažinti 
sužeistojo iš nuotraukų, padarytų ligoninėje. Tapaty- 
bės archyvuose tokio vardo taip pat nebuvo. 

— Galit patys pabandyti, galbūt jūs labiau išgąsdin- 
sit nei mes, uniformuoti, bet labai abejoju - visada 
lengviau pasakyti, kad nieko nepažįsti. Kam ieškoti 
bėdos? 

— O kur šuo, kuris buvo bute? - paklausiau. 

— Sandėlyje. 

— Galime jį pamatyti? 
smalsiais žvilgsniais. 

- Labai norėčiau jį apklausti, - pajuokavau. 

Pinilja nusijuokė ir pasisuko eiti. 

— Dėl manęs tai galit ir uždaryti jį iki gyvos galvos. 
Patikėkit, laikyti šunis sandėlyje nėra paprasta. 

Jis nusivedė mus į didelę patalpą rūsyje. Milžiniš- 
kos pigios medienos lentynos buvo kimšte prikimš- 
tos pačių įvairiausių daiktų, o kampe, nuo patalpos 
atskirtas metaliniu aptvaru, šalia dubenėlio su šunų 
ėdalu ir kito su vandeniu išsitiesęs gulėjo šuo. Pama- 
tęs mus jis pašoko ir puolė visais plaučiais loti. 

— Tai štai - šuniukas! Ir, kaip matot, dar nepraradęs 
dvasios. 

- Bet ir bjaurus, prakeiktasis, - pratrūko Garsonas. 

Iš tiesų buvo bjaurus: liesas, gauruotas, juodas, 
ilgom ausim, jo trumpos ir kreivos kojos atrodė tarsi 
dirbtinai pritaisytos prie pliušinio meškiuko kūno. Vis 
dėlto jo akyse žibėjo kažkoks nuoširdus skaidrumas, 
kuris patraukė mano dėmesį. Įkišau ranką tarp vir- 
bų ir paglosčiau jam galvą. Iš karto pajutau malonią 
šilumą, pirštais kylančią aukštyn - gyvūnas įsmeigė į 
mane savo liūdnas akis ir nuoširdžiai lyžtelėjo. 

- Jis mielas, - pareiškiau. - Paruoškite mums jį, 
seržante, mes pasiimame, jis reikalingas tyrimui. 

Piniljai prašymas nepasirodė keistas, tačiau Gar- 
sonas atrodė lyg žaibo trenktas, atsisuko į mane ir 
tarė: 

— Bet klausykit, inspektore, kokį velnią mes veik- 
sim su šituo padaru? 

Mečiau į jį valdingą žvilgsnį, kurio jau seniai ben- 
draudama su juo nenaudojau. 

— Kai ateis laikas, aš jums pasakysiu, Garsonai. Bet 
dabar mes jį pasiimame. 

Visa laimė, Garsonas nusprendė neaštrinti situa- 
cijos ir nutilo - kam gi dar labiau rodyti savo nuo- 
stabą? 

— Ar galiu jūsų paprašyti paslaugos? - paklausė 
Pinilja. - Ar nepaliktumėte jo šunidėje, kai baigsite 
tyrimą? Kadangi jis pas mus jau išbuvo dieną ar dvi, 
tai nebus nusižengimas taisyklėms. 

Seržantui, kuris prieš laiką atsikratė nepatogiuoju 
šunimi, mes atrodėm kaip mana iš dangaus. Jam buvo 
nei šilta, nei šalta, kam mums prireikė to šuns, kad 
tik jis nuliptų jam nuo sprando. Garsonui tai rūpėjo 
labiau. Tiksliau, jam baisiai knietėjo paklausti, bet 
vėliau, kai priminiau savo autoritetą, neleido sau vėl 
pradėti apie tai kalbos. Manau, kad kai pasiekėme 
ligoninę, ėmė kažką nujausti, tačiau net tada nepra- 
tarė nė žodžio. 

Pirmoji kliūtis vykdant mano planą buvo nuvesti 
šunį iki aukos palatos taip, kad niekas jo nepaste- 
bėtų. Nebuvo nė minties prašyti oficialaus leidimo 
įeiti į pastatą su šunimi. Ne dėl to, kad buvau linkusi 
į nelabai ortodoksiškus darbo metodus, bet kirbėjo 
nuojauta, kad bet koks bandymas išlaikyti oficialų 
legalumą šiame mastodontiniame labirinte reikštų 
milijoną popierių, įvairiausių leidimų, jų kopijų ir 
ypatingų spaudų, leidžiančių įsivesti juodus šunis. 

Taigi paprašiau savo kolegos, kad nusivilktų savo 
platų lietpaltį, iškėliau šunį iš mašinos bagažinės ir 
paėmiau po pažastimi. Tuomet, pasirūpinusi jo ne- 
išgąsdinti, uždengiau jį lietpalčiu taip, kad visiškai 
nesimatytų. Panašu, kad tai jam patiko, nes vidinėje 
rankos pusėje pajutau drėgną glamonę. 

Taip užsimaskavę įėjome į ligoninę. Galėjau pri- 
siekti, kad Garsonas pusbalsiu burnojo, bet galbūt tai 
buvo šuns leidžiami garsai. Aš buvau rami - galų gale 

tai, ką darėme, buvo tik menkas normų nepaisymas, 
kurį lengvai būtų galima pateisinti noru atlikti savo 
pareigą. 

Kai parodėme savo ženklelius, apsaugininkai mus 
praleido be problemų, į mus, einančius iki mūsų žmo- 
gaus palatos, taip pat niekas nekreipė dėmesio. Kai 
pradariau duris, supratau, kad mano maldos, nors ir 
kalbėtos pro sukąstus dantis, buvo išklausytos. Viduje 
nebuvo ligoninės darbuotojų, o du palatoje gulėję 
senukai miegojo. Išvadavau savo keleivį be bilieto 
iš jo gaubtuvo ir paleidau ant žemės. Iš pradžių jis 
atrodė nustebintas tokios daugybės vaistų kvapų, 
sklandančių ore - uostė į visas puses, šniokštė, su- 
kosi be vietos, kol staiga suakmenėjo, kažką pajutęs 
savo jautria uosle. Tarsi išprotėjęs, įelektrintas savo 
atradimo, šuo pradėjo šokinėti ir linksmai loti šalia 
be sąmonės gulinčiojo lovos. Pagaliau atsistojo ant 
dviejų kojų ir, pamatęs, be abejonės, savo šeimininką, 
puolė laimingas skalyti, kartu stengdamasis palaižyti 
jam rankas, be gyvybės gulinčias ant antklodės. 

— Jaunesnysis inspektoriau Garsonai, - teatrališ- 
kai pareiškiau aš, - pristatau jums Ignacijų Luceną 
Pastorą. 

— Kad tave kur! - tarė Garsonas, ir tai buvo viskas, 
ką jis galėjo pasakyti. Tiesą sakant, ir nebūtų galėjęs 
labai daug pridurti, nes tą akimirką dėl visos šios 
šunį taip, tarsi šis būtų nusileidęs tiesiai iš sapnų šalies, 
tačiau kitas, gerai supratęs, kad nesapnuoja, ir kad to, 
kas vyksta, vykti neturėtų, ėmė spausti mygtuką ir 
balsu kviesti sesutę. Akimirką sustingau nežinodama, 

šunį, ištraukia man iš rankų lietpaltį, suvynioja į jį 
gyvūną ir visu greičiu išskuodžia. 

- Eime, inspektore, mums nėra ko čia būti. 

Lėkėm nesibaigiančiais koridoriais su tuo prakeik- 
tu kaukiančiu ir besispardančiu žvėrimi, besistengian- 
čiu išsivaduoti mano kolegai iš rankų. Artindamiesi 
prie išėjimo, palikome už savęs virtinę nustebusių 
veidų, besistengiančių suprasti, iš kur sklinda kauks- 
mai. Aš stengiausi nutaisyti niekuo dėtą miną, elgtis 
natūraliai ir eiti kaip galėdama greičiau, nepasileisti 
bėgti. Kai prieš akis jau pasirodė išėjimas - toks ryš- 
kus kaip išganymas - vienas iš apsaugininkų, matyt, 
suprato, kad tie keisti skundai ir protestai sklinda 
būtent iš mūsų. 

- Ei, palaukit! - užriko jis, kai pagaliau atsitokėjo. 

— Ką darom? - tyliai paklausė Garsonas. 

— Einam lyg niekur nieko, - atsakiau. 

— Sustokit! - vėl sušuko apsaugininkas. 

— Petra, dėl Dievo meilės! - sušnibždėjo Garsonas. 

— Sakau jums, ateikit čia! - šį kartą sargo balsas 
nuskambėjo tiesiai už mūsų, visai šalia. Ir kaip tik 
tuomet, kai supratau, kad nebus dar vieno perspėji- 
mo, kad jis tuoj pat mus prisivys, visai negalvodama 
ir net neatsisukdama perspėti Garsono, puoliau kaip 
patrakus bėgti. Išlėkiau pro pagrindines duris, visu 
greičiu nuskridau laiptais žemyn ir nesustojau tol, kol 
pasiekiau stovėjimo aikštelę. Tik tuomet šnopuoda- 
ma atsisukau. Niekas baltais chalatais ar uniformom 
manęs nesekė, tik Garsonas, šniokšdamas, išraudęs, 
rodydamas be galo prastą fizinį pasirengimą, buvo 

bebaigiąs paskutiniuosius distancijos metrus. Sustojo 
šalia manęs nepajėgdamas nė kalbėti. Trūktelėjau jo 
lietpaltį ir tarp klosčių pasirodė susivėlusi ir baisi 
mūsų liudininko galva. Bent jau nutilo, supratęs, kad 
vyksta kažkas be galo dramatiško. Mane staiga apėmė 
nenugalimas noras juoktis ir daviau jam valią. Gar- 
sonas ir šuo žiūrėjo į mane apstulbę - abu vienodom 
išraiškom. 

— Ar galima sužinoti, kurių velnių tai padarei, 
Petra? 

Pabandžiau surimtėti. 

- Atsiprašau, Ferminai, labai atleiskite, turėjau jus 
perspėti. 

— Man įdomu, ką pasakysime, kai turėsime į šią 
ligoninę sugrįžti. 

— Ai, ramiai, niekas mūsų neatpažins. 

- Bet palatos senukai matė šunį! 

— Tavim dėta, per daug tuo nesirūpinčiau. Ir, pa- 
galiau, jaunesnysis inspektoriau, kur jūsų nuotykių 
dvasia? 
protė. Atidariau mašinos dureles ir patupdžiau šunį 
ant galinės sėdynės. Šis vėl pradėjo staugti, prisiminęs 
savo širdgėlą. 

- Paskubėkit, atiduosim šitą prakeiktą padarą į 
šunidę. 

Garsonas visą laiką savo priekaištus maskavo klau- 
simais. 

- Nemanote, kad galėjom rasti geresnį, ne tokį 
sensacingą būdą identifikuoti Luceną? 

— Na ir kaip tai būtume padarę? 

- Net asmeniškai neapklausėme jo kaimynų. 

- Tai dar padarysim, bet žinodami, kas iš tiesų 
yra Lucena Pastoras, sulauksim daugiau pagarbos. 
Beje, nepamirškit komisarui pranešti apie agentū- 
ros „Urbe“ nelegalius veiksmus, tikiuosi, gerai juos 
papurtys. 

- Nesirūpinkit. Tačiau nežinau dėl šito reikalo su 
šunimi... 

- Klausykit, Garsonai, ar nesat girdėjęs apie ne- 
klystančius gyvūnų instinktus? Žinot, ką naudoja 
Barselonos miesto vandens valymo įrenginiuose, 
norėdami išsiaiškinti, ar vanduo nėra užterštas? Tai 
va, aš jums pasakysiu - žuvis. O žinot, ką panau- 
dojo Tokijo metro, kad nustatytų, kur yra teroristų 
paskleistų nuodingųjų dujų? Papūgas narvuose. Ir 
neverskit manęs pradėti apie ilgą policijos ir šunų 
bendradarbiavimo tradiciją: muitinės, dingusiųjų ar 
narkotikų paieška... 

Akies kampučiu stebėjau jo miną: buvo susimąs- 
tęs, tačiau nejtikintas. 

— O išbėgti manęs neperspėjus? 

- Taip padariau, nes jau dvejus metus baisiai nuo- 
bodžiauju. 

— Tuomet priminkit man, kad padovanočiau jums 
dėlionę. Nežinau, ar išgyvenčiau dar vieną tokį ma- 
ratoną. | 

Noras juoktis dingo, kai pamatėme, kad pasiekėme 
savo tikslą. Prieš mus stovėjo milžiniškas, senas, ap- 
šepęs pastatas. Tarsi pakabintas Kolserolos kalnuose, 
tylus, jis atrodė tikrai grėsmingai. 

- Kas, po galais, čia yra? 

— Miesto šunidė, - pasakė Garsonas, toliau važiuo- 
damas vienišu keliu. Mums artėjant, gūdus įspūdis 
dar sustiprėjo: vis labiau girdėjosi kiauksėjimas ir 
lojimas. Šis polifoninis choras buvo ganėtinai šiur- 
pinantis. | 

Kai sustojome priešais nutriušusias sienas, kauks- 
mas dar pagarsėjo. Vėl paėmiau į rankas mūsų bedalį 
liudininką, kuris tarsi nujausdamas savo liūdną ateitį 
prisiglaudė prie manęs. Mus priėmė jaunas ir simpa- 
tiškas darbuotojas. Jam padarė įspūdį tai, kad esame iš 
komisariato, kadangi, pasak jo, dažniausiai turi reikalų 
tik su miesto policija. Prisėdome, kol jis pildė formą. 
Vargšas šunelis įsikniaubė man į sterblę, ieškodamas 
apsaugos. Man pasidarė smalsu, tad paklausiau: 

- Ar visi šunys randa naujus šeimininkus? 

— Deja, ne - paprastai tik tie, kurie panašūs į kokią 
nors veislę. 

— Ar manot, kad šis panašus į kokią veislę? 

Vaikinas nusišypsojo: 

— Na, gal kokią nors egzotišką. 

Jis taip pat pastebėjo, koks bjaurus buvo šis gy- 
vūnas. 

- O kas nutinka tiems, kurių niekas nepaima? 

- Visi manęs klausia to paties. O kaip jums atrodo, 
kas jiems nutinka? 

- Juos užmigdo. 

— Galiausiai taip, nėra kitos išeities. 

— Dujų kamera? - paklausė Garsonas tarsi perne- 
lyg įsijautęs į kažkokį holokaustinį vaizdą. 

- Mirtina injekcija, - nukirto valdininkas. - Sis- 
tema visiškai civilizuota: jie nei kenčia, nei patiria 
agoniją - užmiega ir neatsibunda. 

Kauksmas, sušvelnintas biuro sienų, pabrėžė jo 
žodžius. 

— Norite, kad aprodyčiau patalpas? 

Iki šiol negaliu pasakyti, kodėl priėmiau tą pa- 
siūlymą, bet priėmiau. Jaunuolis nuvedė mus ilgu 
koridoriumi, apšviestu nepridengtomis lemputėmis. 
Kiekviename iš virtinės didelių narvų buvo po tris 
ar keturis šunis. Mums beeinant triukšmas vis didė- 
jo. Gyvūnai reagavo skirtingai: vieni stengėsi iškišti 
snukius pro virbus ir mus palaižyti, kiti lojo ir sukosi 
aplink save tarsi beprotybės spiralėje. Tačiau visos 
tos strategijos, atrodo, turėjo vieną tikslą - patraukti 
mūsų dėmesį. Matėsi, kad suprato to žaidimo žiauru- 
mą: ateidavo lankytojas, pirmyn atgal pereidavo kori- 
doriumi, o paskui vienas iš jų - ir tik vienas - būdavo 
išvaduojamas iš šio kalėjimo. Buvau pašiurpusi. Mūsų 
vedlys kažką aiškino, bet negalėjau tų kalbų klau- 
sytis - apėmė baisus nerimas. Sustojau, pažvelgiau 
žemyn ir pamačiau, kad susitraukęs iš baimės man 
iš paskos tyliai sekė mūsų baisusis šunelis. 

— Klausykit, Garsonai, - pašaukiau. Tačiau mano 
kolega, visiškai nepaisydamas kvietimo, plepėjo su 
darbuotoju. 

- Ei, klausykit, - beveik suspiegiau. - Prašau susto- 
ti, aš persigalvojau, manau, kad pasiliksiu šunį sau. 

- Ką? - jaunesnysis inspektorius negalėjo patikėti. 

— Taip, tik iki tol, kol jo šeimininkas pasitaisys. Iš 
tiesų manau, kad jis dar bus reikalingas tyrimui. Ma- 
nau, kad galiu rasti jam vietos savo namų sodelyje. 

Šunidės darbuotojas nieko nepasakė, tik žiūrė- 
jo į mane supratingai šypsodamasis. Jaučiausi jam 

dėkinga už tą tylą - to dar betrūko, kad pradėtų mane 
sveikinti ir Garsono akyse pasirodyčiau kaip visiška 
sentimentali beprotė. 

Grįždami atgal kurį laiką tylėjome. Pagaliau Gar- 
sonas neiškentė. 

— Neįsižeiskit, inspektore, ir šiaip tai ne mano rei- 
kalas, bet per daug gailėtis policininkui nėra gerai. 

- Žinau. 

— Aš daug dalykų mačiau šiame pasaulyje, galit 
įsivaizduoti. Mačiau vaizdų, keliančių pykinimą: ap- 
leistus vaikus, kilpose kabančius savižudžius, jaunu- 
tes primuštas kekšes... na, ir visada stengiausi per 
daug nieko neužjausti. Tai vienintelis būdas nebaigti 
psichiatrinėje. 

— Tų šunų žvilgsnis mane paveikė. 

- Jie tik šunys. 

— O mes esam žmonės. 

— Gerai, inspektore, nesikišu, gi žinot, ką noriu 
pasakyti. 

— Aišku, kad žinau, Garsonai, ir labai jums dėkoju 
užjūsų gerus norus, bet kalbame tik apie šuns pasau- 
gojimą, kol šeimininkas atsigaus. Be to, tai, ką sakiau 
apie pagalbą mūsų tyrimui, yra visiška tiesa - mes jį 
dar panaudosime. 

- Na, jeigu tai bus kaip pirmąjį kartą, Dieve mums 
padėk. 

- Kojūs dabar dėl visko protestuojat? Štai ką jums 
pasiūlysiu - parvežkite mane namo, o aš pavaišinsiu 
jus viskiu. 

Šuo neatrodė labai nepatenkintas savo naująja bu- 
veine, galbūt įvertino, kad išsisuko nuo kai ko daug 

blogesnio. Patyrinėjo kambarius, išėjo į sodą, o kai 
pasiūliau jam vandens ir sausainių, per daug nesis- 
pyriojo. Mudu su Garsonu ramiai sau gėrėm viskį, 
stebėdami, kaip gyvūnas po truputį prisitaiko. 

- Turėsiu sugalvoti jam vardą, - pasakiau. 

- Pavadinkite jį Baisuokliu, - pasiūlė jaunesnysis 
inspektorius, - kai toks bjaurus... 

- Nebloga mintis. 

Naujai pakrikštytasis išsitiesė man prie kojų ir at- 
siduso. Garsonas taip pat atsiduso, užsidegė cigaretę 
ir ramus įsistebeilijo į lubas. Po tokios neramios die- 
nos mūsų trijulė susikomponavo į idilišką scenelę. O 
aš sėdėdama galvojau, ar tikrai tos policininko akys 
matė tiek žiaurumų. Greičiausiai, taip. 

NUODUGNIAI ATLIKOME Ignacijaus Lucenos Pasto- 
ro buto - mažytės lindynės senajame kvartale, kurios 
anasai tipas nepasivargino pagražinti, - kratą. Stalas 
ir keturios kėdės, televizorius ir sofa beišvirstančiais 
viduriais buvo vieninteliai svetainės baldai. Miega- 
masis nebuvo jaukesnis, čia testovėjo viengulė lova, 
lentyna su žurnalais ir kažkas panašaus į rašomąjį 
stalą, kurio stalčiuose radome popieriaus laiškams 
ir porą apskaitos knygų. Jas Garsonas paėmė kaip 
įkalčius. Daugiau nebuvo nieko įdomaus: vos keletas 
asmeninių daiktų leido spėti apie jo įpročius ir po- 
mėgius. Žurnalai, taip. Jie šiek tiek atskleidė jo skonį: 

savaitraščiai apie mašinas ir motociklus, vienas kitas 
žurnalas su pusnuogėm merginom ir paskiros tri- 
jų enciklopedijų dalys: vienos apie Antrąjį pasaulinį 
karą, kitos apie šunų veisles, dar kitos - apie fotogra- 
fiją. Vienintelė puošmena visame bute buvo negrabiai 
padarytų molinių balandžių pora, kuriuos Lucena 
buvo pastatęs ant savo naktinio stalelio. 

— Garsonai, jeigu jūs tikrai manot, kad jis iš tiesų 
prekiavo narkotikais, ar neturėtų būti bent kiek tur- 
tingesnis? 

— Na, tokie menki stumdytojai, kaip jis... 

— Tačiau į kaulus jam davė nežmoniškai, ar jums 
neatrodo gerokai padauginta, jei jis užsiėmė tik smul- 
kmenom? Manęs jūs neįtikinote. 

— Ojjūs labai apskaičiuojate jėgą, kuria ruošiatės 
pritrenkti uodą? 

Tai, ką sakė Garsonas, atrodė logiška, tačiau vi- 
siems veiksmams, net ir nusikalstamiems, būdinga 
tam tikra logika, o Garsono teiginyje buvo kažkas, kas 
niekaip neįsipaišė į gerai struktūruotą hipotezę. Toks 
Žiaurus kerštas privalėjo turėti svarų motyvą. 

Rašomojo stalo stalčiai buvo tušti. Ar tas žmogus 
nieko juose nelaikė? Kurių galų tada jam reikalingas 
rašomasis stalas? Ir taip visai nieko - net sąskaitos už 
dujas? Panašu, kad kažkas ištuštino butą prieš tai, kai 
jį primušė, tačiau jeigu tai padarė, vėliau pasirūpino 
sutvarkyti kambarius. 

Ėmėmės kaimynų apklausos. Anie nesutiko mūsų 
plodami katučių. Jau trečią kartą buvo klausinėjami 
tų pačių dalykų: ar pažinojot Luceną? Ar kada nors 
jį matėte? Ar dažnai išeidavo ir pareidavo? Visi atsa- 

kymai buvo kategoriški „ne. Ligoninės lovoje gulin- 
čio žmogelio nuotrauka, kurią jiems rodėme, ne tik 
kad nepadėjo prisiminti, bet greičiau kėlė nerimą - 
pakankamą, kad atminties durys būtų užtrenktos ir 
užrakintos. Visiems tiems žmonėms Lucena niekada 
nė neegzistavo. Jie bijojo ne kažko apčiuopiamo ir 
konkretaus, išoriško ir tikro, bet kažin ko besikei- 
čiančio ir neaiškaus, bijojo tiesiog paties gyvenimo. 
Baimė jiems buvo visa apimanti, absoliuti substancija. 
Baimė turbūt buvo vienintelis tikrumas, kurį jie kada 
nors jautė. Vienišos moteriškės, pasimetę jaunuoliai, 
juodaodžiai nelegalūs imigrantai, bedalės arabų šei- 
mynos, bedarbiai alkoholikai ir senukai, gaunantys 
dešimties tūkstančių pesetų pensiją. Jie nieko nepa- 
žinojo ir niekas nepažinojo jų. Nei kalbėjo, nei šypso- 
josi, tarsi kas jėga būtų iš jų atėmęs visą žmogiškumą 
ir pavertęs gyvuliais. Šie baugštūs padarai atrodė tarsi 
kitos planetos gyventojai, palyginti su tomis linksmo- 
mis namų šeimininkėmis, kurias apklausėme prieš 
porą dienų Karmelo rajone. Laimingosios moterys 
plepėjo nesustodamos, valė savo namus pušimis kve- 
piančiais valikliais, dėvėjo įvairiaspalvius chalatus, o 
ant televizorių laikė karinę tarnybą atliekančių sūnų 
nuotraukas. Tarp proletariato ir marginalų vis dėlto 
buvo esminis skirtumas. 

Išėjome iš to apšiurusio pastato tuščiom rankom. 
Ignacijus Lucena Pastoras buvo ne ką daugiau nei 
šešėlis, kuris ten gyveno ir naudodamasis savo ne- 
materialumu keliavo tarp gyvųjų. Kai jau buvome 
bepereiną gatvę, kažkas iš tarpdurio mus pašaukė. 
Tai buvo viena iš gyventojų, kurias apklausėme. Pui- 

kiai ją prisiminiau - labai jauna moteris, be abejonės, 
marokietė, ji atidarė mums savo buto duris apsupta 
spiečiaus vaikų. Davė mums ženklą, kad prisiartintu- 
me, nes pati nė nemanė išeiti į šviesą. Kalbėjo laužyta 
ispanų kalba, švelnia ir ištęsta kaip atodūsis. 

— Du kartus mačiau tą žmogų tame pačiame bare. 
Aš buvau gatvėje, jis viduje. 

— Kokiam bare? 

— Per dvi gatves nuo čia, į dešinę - „Šaltinių“ baras. 
Ten daug geriančių vyrų. 

— Jis buvo vienas? 

— Nežinau. Aš ėjau apsipirkti. 

Šypsojosi, nepaisydama baimės. Jos akys buvo gi- 
lios ir juodos, labai gražios. 

— Kodėl nepasakėte to miesto policininkams? - 
paklausė Garsonas. 

— Duris atidarė mano vyras, ne aš. 

— O jūsų vyras nenori nemalonumų, taip? 

— Mano vyras sako, kad tai ne mūsų bėdos. Jis - 
mūrininkas, geras darbininkas, tačiau nenori ispanų 
problemų. 

— Ojūs taip nemanot? - švelniai pasakiau. 

— Mano vaikai jau yra šios šalies dalis, eina į mo- 
kyklą šioje šalyje. Labai svarbu nieko blogo nedaryti, 
nemeluoti. 

— Labai gerai jus suprantu. 

— Nesakykit, kad su jumis kalbėjau. 

- Galiu jus užtikrinti, niekas nesužinos. 

Ji nusišypsojo ir pasitraukė į laiptinės tamsą. At- 
rodė vos dvidešimt penkerių. 

— Oho, - sušuko patenkintas Garsonas, - gera pi- 
lietė! 

— Taip, ir galit neabejoti, ši didi šalis išskėtus rankas 
priims jos vaikus, meiliai juos priglaus ir pasistengs, 
kad viskas jiems sektųsi lengvai. Tas svetingumas 
akivaizdus jau dabar - matėte, kokiomis sąlygomis 
gyvena? 

- Viskas bus gerai, Petra. 

- Biblija neprisiekčiau. 

Garsonas linktelėjo kaip supratingas, kantrus ir 
atviras žmogus. Mano įžvalgos dažnai jam pasirody- 
davo pernelyg linkusios į kraštutinumus. 

Žinoma, „Šaltinių“ baras. Būdama savo amžiaus 
jau galėjau suprasti, kad kiekvieno ispano biografijoje 
figūruoja koks nors baras, taip pat kaip ir kiekvieno 
švedo gyvenime turi būti namas su parketu. Nesvarbu, 
nei kokios jie klasės ar įsitikinimų, galų gale širdies 
gilumoje kiekvienas turi šį neutralų bendruomeninį 
kampelį, kuriame be jokios sąžinės graužaties gali- 
ma leisti nevaržomai pasireikšti tikrosioms savo ego 
savybėms. 

Kaip ir įsivaizdavau, „Šaltinių“ baras buvo šalies 
barų piramidės rūsyje. Gausiai prigrūstas kaip ba- 
rokinė bažnyčia, su baro formos altoriumi ir stiklo 
vitražais, papuoštais moliuskais ir geltonomis pa- 
eljomis. Tai buvo viena iš purviniausių lindynių, į 
kurias kada nors buvau įkėlusi koją. Keletas sulin- 
kusių parapijiečių kalbėjo šūkčiodami priešais alaus 
butelaičius, o aukščiausiasis šventikas triukšmingai 
mazgojo stiklines. 

Prisistatėme savininkui, parodėme jam Lucenos 
nuotrauką ir buvome apdovanoti įprastais, griežtais, 
pasibjaurėjimo persmelktais atsakymais: ne, jo nepa- 
žinojo, niekada jo nematė. To paties sulaukėme ir iš 
klientų trejeto, žaidžiančio kortomis apskretusiame 
kampe. 

— Tačiau girdėjome, kad jis čia lankosi. 

— Na, tai blogai girdėjote. Jis nėra vienas iš nuola- 
tinių klientų, būčiau atpažinęs, o jeigu tik kokį kartą 
užsuko... čia daug kas užsuka. 

Nieko daugiau nesugebėjome iš jo išpešti. Gali 
būti, kad jis sakė tiesą — tai, kad arabė keletą kartų 
čia matė Luceną, nereiškė, kad jis buvo nuolatinis 
klientas. 

— Ar pastebėjot, Petra, kad filmuose detektyvai 
visada žino, kas meluoja. Kaip jiems tai pavyksta? 

— Viena, kas dabar atrodo pakankamai aišku, Gar- 
sonai, tai, kad ši byla yra tikras mėšlas. Kiekvienas 
žingsnis kainuos begales pastangų. 

— Visos jos tokios. 

— Bet kokia bjaurastis: skersgatvyje sumuštas žmo- 
gelis, apšiurę butai, nelegalūs imigrantai, dvokiantys 
barai... Na ir kriminologinį perliuką mums įteikė 
komisaras! 

— Ojūs norėtumėte ko kito? - pašiepė mane Gar- 
sonas. - Markizės, pasmaugtos šilkine kojine savo 
dvarelyje? Pagrobto arabų šeicho? 

— Eikit po velnių! 

Girdėjau jį iš širdies besijuokiant man už nugaros. 
Tačiau buvo teisus: gyvenime nėra nei lengvų bylų, 
nei absoliučių dorybių, nei begalinio blogio, todėl 

nieko kita negalime padaryti, kaip tik susitaikyti. At- 
sisukau atgal: 

— Pasiųskite ką nors į šitą barą. Tegul sėdi čia visą 
parą, žinot - inkognito ir ištempęs ausis. Mažiausiai 
savaitę. Ir nustokite tyčiotis iš viršesnių už save. 

— Labai jau jūs blogos nuotaikos. Taigi ne viskas 
taip jau blogai - šiandien sutikome vieną labai pado- 
rią moterį, marokietę merginą. 

- Nepriminkit man jos, man sunku net pagalvot 
apie jos gyvenimą. 

— Ir vėl gailitės? 

Pažiūrėjau į jį: buvo toks laimingas, toks paten- 
kintas, tarsi būtume du vaikai per pertrauką ar du 
mašininkai per kavos pertraukėlę. Nusprendžiau 
duoti jam atkirtį: 

— O žinot, kodėl man taip nutinka, Ferminai? To- 
dėl, kad pastaruoju metu per mažai dulkinuosi. 

Garsonas iš karto nukreipė žvilgsnį, o šypsena jo 
lūpose sustingo. Tikslas pasiektas. 

- Po velnių, inspektore! 

— Aš rimtai kalbu - tai patvirtintas faktas: kai tik 
nustoji gyventi aktyvų seksualinį gyvenimą, pradedi 
jausti gailestį silpniems ir bedaliams. Ir atvirkščiai, 
jeigu intensyviai užsiimi seksu, svetimos bėdos mažai 
tave paliečia... iš tiesų net jų nematai. 
stengdamasis nuslėpti, kad sutriko. Vis dar drovėjo- 
si. Įdomu, pagalvojau, - tik truputį stumtelėjus nu- 
sistovėjusias elgesio taisykles, visas draugystės tarp 
skirtingų lyčių kortų namelis sugriūva kaip po žemės 
drebėjimo. 

— Primenu jums, kad esu du kartus išsiskyrusi mo- 
teris, taigi noriu pasakyti, kad žinau apie daugmaž 
tęstinio intymumo tarp sutuoktinių malonumus. Ta- 
čiau dabar visa tai įvyksta atsitiktinai. 

To jau buvo gerokai daugiau nei Garsonas galėjo 
pakęsti, net turėdamas omenyje mano, kaip jis vadi- 
no, „prigimtinį originalumą“. Tad apsivilko lietpaltį 
būtų meteorologas. 

- Na, inspektore, manote, kad lis? Žinot, gal geriau 
grįžtam į komisariatą ir pažiūrim, kokių čia knygelių 
atradom. 

Aš laimėjau. 

Inspektorius Sanguesa, finansinių nusikaltimų 
ekspertas, užmetė akį į Lucenos apskaitos knygas. 
Pirmiausia jis ilgai neužtruko pareikšti, kad knygos 
sunumeruotos: Nr. 1 ir Nr. 2. Po to įsigilino į jų pusla- 
pius, prirašytus grubiu raštu. Žiūrėjo į juos ir žiūrėjo, 
vartė pirmyn atgal, tarsi sokratikas masažavo smakrą. 
Garsonas ir aš šventoje tyloje rūkėme cigaretes, vis 
labiau įsikalbėdami, kad mūsų kolegos susirūpini- 
mas - kažkokio didelio atradimo požymis. Pagaliau 
Sanguesa prakalbo: 

— Labai keista. Kaip jau galėjote suprasti, tai nėra 
nei valstybinė, nei komercinė apskaita. Niekur ne- 
minimas PVM ir niekas nenurodo į komercinę ar 
gamybinę veiklą. Greičiausiai tai kažkas asmeniško. 
Tačiau tuomet man kyla klausimas, kas čia skaičiuo- 
jama? Vartojamos sąvokos labai keistos, taip pat ir 
skaičiai, o ir kartais minimi laikotarpiai atrodo vi- 
siškai beprasmiai. 

— Pavyzdžiui? 

- Pavyzdys gali būti bet kuris puslapis. Žiūrėkit: 
„Roli: penki mėnesiai. Nuo 5 000 iki 10 000. Sux: 4 
metai. 7 000. Jar: 1 metai. 6 000 atėmus išlaidas.“ 

- Gali būti kekšės, - tarė Garsonas. 

- Pasamdo kekšę ketveriems metams? Visiškai 
beprasmiška. O dar tie vardai! 

— Gal ten pseudonimai. 

— Nežinau. Duosiu knygas savo komandos vyrams, 
iššukuos jas eilutė po eilutės, tada ir pasakysiu, kas 
čia. Šiuo metu nieko neatmesčiau. 

Išsikviečiau taksi ir išvažiavau namo. Buvo pats 
laikas pasirūpinti šunimi. Kai tik atidariau duris, iš- 
girdau smarkų lojimą, kuris vertė tikėtis blogiausio — 
greičiausiai visi mano baldai sudraskyti į skutelius. 
Pamatęs mane, Baisuoklis puolė šokinėti kaip sufijų 
dervišas, apimtas ekstazės. Mylėjo mane! Ar galėjo 
taip būti? Pažino manyje savo išgelbėtoją ir globėją 
ir atidavė nuoširdžią amžinos ištikimybės duoklę. 
Jeigu būčiau žinojusi, kad su šunimis gali būti taip 
lengva, būčiau išvengusi poros santuokų. Nuėjau pa- 
tikrinti paikysčių, kurių pridarė, kol manęs nebuvo. 
Nusiraminau - naujasis įnamis atliko reikalus sodo 
kampe, o visi mano kilimai ir baldai liko nepaliesti. 
„Geras šuniukas“, - pasakiau jam, manydama, kad 
būtent taip tokiais atvejais yra sakoma, ir paglosčiau 
jo kreivą galvą. Baisuoklis net išsipūtė iš laimės ir nuo 
to pasirodė dar bjauresnis. 

Sausainiai, kuriuos buvau jam palikusi kaip vie- 
nintelį maistą, buvo dingę. Klausiau savęs, ar sau- 
sainiai yra tinkamas ėdalas šuniui. Be abejonės, ne. 

Geltonuosiuose puslapiuose ėmiau ieškoti kokios 
nors arti esančios gyvūnų parduotuvės. Greitai radau 
tai, kas skambėjo puikiai: „Šuns būstas“. Pavadinimas 
nebuvo labai originalus, tačiau jų kataloge buvo vis- 
kas, ko galėtų prireikti - nuo veterinaro paslaugų iki 
ėdalo ir higienos reikmenų. 

- Taigi, Baisuokli, - tariau jam. - Manau, kad atė- 
jo laikas mūsų pirmajam nepoliciniam pasivaikščio- 
jimui. 

Kadangi dar neturėjau pavadėlio, ir vėl reikėjo 
neštis jį rankose. 

Parduotuvė buvo didelė ir graži. Maždaug mano 
amžiaus atletiškas, besišypsantis vyriškis pasitiko mane 
klausdamas, kuo galėtų padėti. Galva tarsi ištuštėjo — 
neturėjau nė mažiausio supratimo, ko man reikia. 

— Matote, - tariau, - dėl aplinkybių, į kurias ne- 
sigilinkime, paveldėjau šį šunį, - parodžiau jam Bai- 
suoklį, būdama tikra, kad nuoširdžiai manęs pasigai- 
lės. - Taigi man reikia visko, ko gali prireikti šuniui, 
pradedant nuo veterinaro, kuris jį apžiūrėtų. 

- Suprantu, - tarė jis žemu balsu. - Aš esu vete- 
rinaras. Čia mano parduotuvė, o viršuje yra klinika, 
bet kadangi mano asistentas išėjęs, jei norite, galiu 
apžiūrėti jį čia pat. 

Sutikau. Jis atsiklaupė šalia Baisuoklio. 

— Koks jo vardas? - paklausė pritūpęs. 

Truputį sudvejojau, bet atsakiau: 

— Baisuoklis. 

Veterinaras pakėlė galvą, pažvelgė į mane ryškiai 
žaliomis akimis ir nusišypsojo parodydamas tobulus 
dantis. 

— Ar žinot, koks jo amžius? 

Atsakiau, kad ne. Tuomet jis pravėrė Baisuoklio 

— Manau, kokie penkeri metai. Ar žinot, kas buvo 
ankstesnis jo savininkas? 

— Taip, vienas draugas. 

- Klausiu to, nes dažnai reikia atsižvelgti į įpročius, 
kuriuos šuo susiformavo gyvendamas su buvusiu šei- 
mininku. 

- Aišku, - tariau sunerimusi. 

- Neatrodo, kad turėtų kokių nors sveikatos pro- 
blemų. Jūsų draugas nesakė, ar šuo paskiepytas? 

- Ne, nieko man nesakė, ir negaliu dabar jo pa- 
klausti... išvyko į kelionę. 

— Nieko tokio, kad būtų saugiau, atnaujinsime 
skiepus metams, - staiga pamatė kažką, kas jį su- 
domino. Palietė vieną Baisuoklio ausį. - Žiūrėkite, 
jis turi randą! Atrodo kaip įkandimas, be abejo- 
nės, įkandimas didelio ir pikto šuns - randas labai 
gilus. 

- Ar jis šviežias? 

— Ne, tikrai ne, atrodo gana senas. Čia jam nieka- 
da neaugs kailis, nors to beveik nesimato, visiškai jo 
nebjaurina. 

Kvailai, dirbtinai nusikvatojau: 

— Manot, kad jis galėtų būti dar bjauresnis? 

Jis atsistojo. Buvo aukštas, plačių pečių, labai 
priekaištingai. 

- Joks šuo nėra bjaurus, joks. Visi yra kažkuo gra- 
žūs, tik reikia mokėti tą grožį atrasti. 

— O maniškiame ką nors randate? - rimtai pa- 
klausiau. 

Jis pasilenkė padėjęs delnus ant kelių ir įvertino 
Baisuoklio grožį. 

— Jo žvilgsnis labai kilnus, o blakstienos ilgos ir 
riestos. 

Aš taip pat pasilenkiau. 

- Tiesa, o aš nė nepastebėjau. 

Mudu tuo pat metu supratome, kaip kvailai atro- 
dome, ir atsitiesėme daug santūriau nei galbūt rei- 
kėjo. Tuomet reikalai pajudėjo daug greičiau: vete- 
rinaras elgėsi kaip veterinaras ir paskiepijo padarą, 
tada pakeitė vaidmenį ir pardavė viską, ko reikėjo 
mano naujajam kompanionui. Beregint supratau, kad 
Mačadas*, mėgėjas keliauti lengvai, niekada nebūtų 
sau leidęs laikyti šuns. Įsigijau antkaklį ir pavadėlį, 
šampūną nuo parazitų, šepetį šukuoti, automatinę 
gertuvę, dubenėlį, maišą ėdalo, krepšio formos lovelę, 
šluostelių akims ir dar kitų ausims - taigi, kraitį, kurio 
sau palinkėtų ir kokio nors magnato dukra. Žinoma, 
negalėjau parsinešti viso to pati, todėl veterinaras 
užsirašė mano adresą ir prižadėjo, kad jo padėjėjas 
viską atneš man į namus jau tą pačią popietę. Tu- 
rėjau užpildyti kliento kortelę, o kadangi nenorėjau 
būti keistų žvilgsnių objektu ar dėl ko nors aiškintis, 
langelyje, kuriame reikėjo nurodyti profesiją, įrašiau 
„bibliotekininkė“. 


* Antonijus Mačadas i Ruisas, ispanų poetas. (Čia ir toliau - vertėjos pas- 
tabos.) 


Grįžusi namo, įsipyliau viskio ir atsisėdau skaityti 
laikraščio. Baisuoklis pritarė mano sprendimui, atsi- 
palaidavo ir užmigo. Galbūt tai tiesa, galbūt jo blaks- 
tienos tikrai nepaprastai riestos. Įdomus žmogus tas 
veterinaras, ir jautrus. Be abejonės, gerai atrodo, ar, 
tiksliau tariant, yra gražus, tiesiog gražus, labai gra- 
žus. Be abejonės, bus vedęs ir turintis penkis vaikus, 
arba homoseksualus, arba jo „asistentas“ pasirodys 
esanti dvidešimtmetė, su kuria jis susidėjęs - prisi- 
galvojau visokių aplinkybių, kurios sukeltų sunkumų 
tam, ko, staiga supratau, man baisiai norėjosi: su juo 
permiegoti. Tai, ką sakiau Garsonui, buvo gryna tei- 
sybė: mano pastarųjų dvejų metų ryšiai buvo gana 
vidutiniški, nevykę. Manau, kad tiesiog tik tokių ir 
tikėjausi. Atsidusau. 

Po valandos suskambėjo durų skambutis. Nubėgau 
atidaryti durų, Baisuokliui besimaišant man tarp kojų, 
o kai jas atidariau, neliko nė menkiausios abejonės, 
kad pats Viešpats man pasiuntė tą nusususį šunelį - už 
durų stovėjo mano veterinaras su didele dėže. 

— Mano padėjėjas turėjo staiga išeiti, tad nuspren- 
džiau pats atnešti. Ne per vėlu? 

Mintyse įvertinau savo naminę aprangą. Paken- 
čiama. 

— Vėlu? Nė kiek nevėlu! - pasakiau juokdamasi ir 
likau ten stovėti kaip idiotė. 

— Galiu kur nors šitą padėti? - paklausė. 

— O, atleiskit, prašau, įeikite. 

Jeigu ir toliau taip kvailai elgsiuosi, šis grožis iš- 
spruks pro ten pat, iš kur atėjo. Turėjau veikti greitai 
ir ryžtingai. 

— Galite padėti čia. 

Baisuoklis šokinėjo aplink jį uostinėdamas. 

— Nagi, matau, atpažįsta mane. Beje, pamiršau 
jus perspėti, - gertuvėje visuomet turi būti šviežio 
vandens. Šis ėdalas sausas, todėl reikia duoti daug 
skysčių. Gerti labai svarbu. 

Nusišypsojau. 

— Kalbant apie gėrimus, gal galiu jums pasiūlyti? 

Veterinaras sustingo. Turbūt pamanė, kad tik 
keturiasdešimtmetės gali būti tokios tiesmukos. Pa- 
galiau, gal ir peržengiau ribas, praleisdama įprastas 
bendravimo subtilybes. Pabandžiau sušvelninti si- 
tuaciją. 
jūsų laukia? 

— Ne, - sumurmėjo, tačiau greitai susiėmė ir jau 
nesivaržydamas atsakė. - Su malonumu išgerčiau. 

Neprisimenu savęs žaidžiančios taip kietai, bet ką 
daryti medžiotojui, jei taikinys staiga sustoja tiesiai 
prieš taikiklį? 

— Iš tiesų, šis kvietimas nėra nekaltas, - pasakiau 
iš virtuvės. - Noriu jums užduoti daug klausimų apie 
šunis. 

— Prašom, - atsakė jis, atsiremdamas į duris, pro 
kurias aš tikėjausi prasmukti. 

Įmečiau ledo į stiklą ir pasiūliau jam koketuodama 
taip, kaip jau buvau pamiršusi sugebanti. 

— Pasakykite man viską, ką turiu žinoti būdama 
šuns šeimininke. 

Jis pradėjo juoktis, ir jo juokas nuskambėjo kaip 
Mocarto arpeggio. 

— Na, pirmiausia turite žinoti, kad šuo jus mylės, 
nesvarbu, kas atsitiktų. Niekada jums nieko nepri- 
kiš, nesmerks jūsų elgesio, neteis jūsų veiksmų. Bus 
visiškai laimingas kiekvieną kartą jus matydamas, 
nepriklausomai nuo blogų ar gerų dienų - šunims 
visos dienos geros. Jis niekada jūsų neišduos ir neieš- 
kos kito šeimininko. Vis dėlto tai ne vien privalumai. 
Greta šių stebuklų yra ir tas nepatogumas, kad visada 
priklausys nuo jūsų, niekada netaps nepriklausomas, 
kaip kad vaikas, ir yra tikėtina, kad jūs būsite ta, kuri 
nuspręs, kada jam mirti, jei senatvės ligos jį palauš. 

Jo klausydama jaučiausi lyg užkerėta. Ta kalba 
neabejotinai buvo pati poetiškiausia iš visų, kurias 
pastaruoju metu girdėjau. 

—- Okąuž tai turiu daryti aš? 

— Iš tiesų ne tiek jau daug: maitinti, rūpintis, o 
jeigu tikrai norite gauti tai, ką jis gali duoti, - stebėti 
jį. Atkreipkite dėmesį į nuotaikas, kurias atskleidžia 
jo judesiai, į atodūsių melancholiją, į džiaugsmą, kurį 
parodo savo uodega, į žvilgsnio tyrumą. 

- Į nekaltumą, - pridėjau aš, kone priartėjusi prie 
infarkto. 

- Į nekaltumą, - patvirtino jis, žiūrėdamas tiesiai 
man į akis. 

O Dieve! Jis negali būti tikras! Švelnus, protingas, 
vyriškas, simpatiškas. Būčiau įsigijusi ir smauglį boa, 
jei jis man apdainuotų jo privalumus. Jei man nepa- 
vyks nusitempti šito tipo į lovą, nebegalėsiu dažytis 
prieš veidrodį, nejausdama sau paniekos. Pažvelgiau 
į Baisuoklį, staiga pakylėtą į nuostabių mitologinių 
gyvūnų kategoriją. 

— Tu vedęs? - paklausiau. 

- Išsiskyręs, - atsakė nesvyruodamas. 

To magiško žodžio aidas sekundę sklandė ore, 
tačiau ten jį pasitiko mano šlykštaus telefono skam- 
bučio strėlė. Baisuoklis budriai pakėlė ausis, 0 aš at- 
siliepiau būdama blogiausios nuotaikos. 

- Inspektore Delikado? 

Ko reikia Garsonui tokią valandą? Gal nusprendė 
imti už gryną pinigą posakį „policininkas niekada 
nemiega * 

- Turiu jums blogų naujienų. 

Net tai nesugebėjo patraukti mano išblaškyto dė- 
mesio. 

— Kas yra, Garsonai? 

- Bijau, kad reikalas, kuriuo užsiėmėm, virto 
žmogžudystės byla. 

Nusileidau ant žemės iš savo erotinių vizijų. 

— Ką norite pasakyti? 

— Paskambino iš ligoninės. Ignacijus Lucena Pas- 
toras ką tik mirė. 

— Mirė? Kaip? 

- Nieko ypatingo. Staiga jo būklės rodikliai su- 
prastėjo, o kol nuvežė į operacinę, jau buvo patyręs 
širdies smūgį. Turėtumėte atvažiuoti čia. Lauksiu jūsų 
prie Valje Hebron įėjimo. 

- Jau važiuoju. 

- Inspektore... 

— Taip? 

— Gal šį kartą nesivežkite šuns. 

Pasipiktinusi padėjau ragelį. Nebuvo laikas juokau- 
ti. Grįžau pas savo svečią, kuris jau buvo pakilęs. 

- Bijau, kad turiu išbėgti, - skubus reikalas darbe. 

— Bibliotekoje? - paklausė jis, o balse suskambėjo 
ironijos ir netikėjimo gaidelė. 

- Taip, - pasakiau nieko daugiau neaiškindama. — 
Jei nori, pasilik ir pabaik savo gėrimą. 

Jis papurtė galvą ir abu pajudėjome link durų. 
Priešais namą jis buvo pastatęs savo furgoną - naują 
mašiną, kurios šone buvo nupieštas šuo. Padaviau jam 
ranką ir nuėjau link savo automobilio, tačiau greitai 
apsisukau. 

— O, klausyk, net nežinau, kuo tu vardu! 

— Chuanas. 

Kaip Chuanas Bautista“, pamaniau, pilna nusi- 
vylimo. Greičiausiai praradau stebuklingą progą, 
greičiausiai kitą kartą, kai jį pamatysiu, jis man nė 
nepatiks. Ignacijus Lucena Pastoras! Yra žmonių, 
kurie taip nervina, kaip tie vabzdžiai, kurie ima ir 
nustimpa kaip tik tavo viskio stikle ir tu turi juos 
ištraukti pirštu. 

Taigi, štai ir Lucena užsilenkęs. Garsonas ir aš su 
me karste. Mirtis galėjo suteikti paskutinę malonę ir 
dovanoti lavonui tą orumą, kurio gyvenime neturėjo. 
Bet taip nebuvo. Lucena įgavo sudaužytos, sulaužytos, 
apgailėtinos lėlės išvaizdą. Jo dažyti plaukai dabar 
atrodė kaip pakulos. 

- Taip niekas jo ir nepasigedo? 

— Niekas, - atsakė gydytojas. 

— Ką tokiais atvejais darote? 


* Chuanas Bautista - ispaniškas Jono Krikštytojo vardas. 

- Laikysime kūną dar tris paras. Vėliau, jei jūs 
nepageidausit kitaip, valdininkas palydės jį į kapines, 
kur bus palaidotas bendrame kape. 

- Informuokite mus, kada tai įvyks, paskelbsime 
spaudoje, gal paskutinę akimirką kas nors ateis į ce- 
remoniją. 

Reikalas buvo sudėtingas, bjaurus ir nežadėjo nie- 
ko gero. Tas paukštelis jau nebeatvers burnos, nusine- 
šė savo paslaptis į kapą, o mes likome su žmogžudyste. 
Ir be jokių pėdsakų. Prieš apsispręsdami, ką daryti 
toliau, nuėjome aplankyti inspektoriaus Sanguesos. 
Šis taip pat ne kažin ką galėjo mums pasakyti. Nerado 
nei vieno suprantamo vardo, nei telefono numerio ar 
adreso nė vienoje iš apskaitos knygų. 

— Nieko, draugai mieli, tik sąrašai tų kvailų var- 
dų, keistų laikotarpių ir sumų be jokios logikos ar 
aritmetinės sistemos. 

— Ką gali pasakyti apie tas sumas? 

— Na, pirmoje knygoje sumos labai mažos: pen- 
ki tūkstančiai, trys tūkstančiai, septyni tūkstančiai, 
daugiausia - dvylika. Antroje - žymiai didesnės: nuo 
dvidešimt iki šešiasdešimt tūkstančių. Galima būtų 
manyti, kad jose skaičiuojami skirtingi dalykai, bet 
taip pat negaliu to tvirtinti. Gali būti, kad pinigai tie- 
siog buvo paskirstyti pagal sumas, bet skaičiuojama 
tas pats. 

— O bendra suma? 

— Net ir šito neįmanoma suskaičiuoti, nes laiko 
tarpai, kuriuos tas bjaurybė žymi šalia sumų, be galo 
skirtingi. Ką reiškia ketveri metai - penki tūkstan- 
čiai? Ar per ketverius metus gavo, ar sumokėjo penkis 

tūkstančius pesetų? Ir kaip? Kasdien, vieną kartą ar 
penkis tūkstančius per metus? Nežinau, čia kaip hie- 
roglifai — ir visiškai sumauti. 

— Nesinervinkit, inspektoriau, - tarė Garsonas. — 
Visa ši byla tokia. 

— Papasakokit man, ką išsiaiškinsit, esu suintri- 
guotas. 

— Papasakosim. O dabar einam susitikti su vaiki- 
nais iš spaudos. Perduoti nuo tavęs linkėjimų? 

— Perduok mirties bučinį. 

Turėjome kone maldauti, kad kokia nors spaudos 
agentūra priimtų žinutę apie Lucenos mirtį. Žinoma, 
tas reikalas žurnalistams nebuvo patrauklus. Nebuvo 
ten nei sekso, nei sąsajų su politika ar rasine neapy- 
kanta... nieko parduodamo. Galų gale, kam įdomu, 
kad kažkoks nežinomas liumpenas mirė nuo sumu- 
šimų. Tačiau, geriau pagalvojus, toks nesidomėjimas 
mums buvo palankus - bent jau žurnalistai, kaip ir 
mūsų viršininkai, paliks mus ramybėje. 

Nepaisant sunkumų, žinutė pasirodė įvairių laik- 
raščių įvykių kronikose, tik, galima sakyti, be reikalo, 
nes mūsų planas neišdegė - atėjus laikui, Kolserolos 
kapinėse pasirodėme tik kunigas, duobkasys, numi- 
rėlį atvežęs socialinio draudimo atstovas, Garsonas, 
aš ir Baisuoklis. Jaunesnysis inspektorius atvirai 
priekaištavo dėl to, kad sumaniau atsivesti šunį. Ban- 
dydama pasiteisinti, aiškinau, kad tai buvo būtina. 
Pasakiau, kad per ceremoniją planavau jį atrišti ir, 
jeigu ją stebėtų koks mirusiojo draugas, Baisuoklis 
tai pastebėtų. Toks pasiteisinimas atrodė kvailas net 
ir man pačiai, bet negalėjau savo kolegai prisipažinti, 

kad taip padariau, nes jaučiau gailestį nelaimingajam 
Lucenai Pastorui. Norėjau, kad to vienišo mirusiojo 
atsisveikinimo ceremonijoje dalyvautų bent vienas 
draugas. 

Pati ceremonija, jei ją galima taip vadinti, vyko 
šaltą ir debesuotą popietę. Kiekvieną kartą, kai ledi- 
nio vėjo gūsis perskrosdavo mūsų mažytę grupelę, 
visi tarsi keikė savo likimą. Laidotuvių kaip gražios 
ceremonijos mitas dužo į šipulius. Duobkasys trynė 
rankas, įkišęs jas į storas darbines pirštines, socialinio 
draudimo atstovas šnypštė nosį, išsiblaškiusiu žvilgs- 
niu žiūrėdamas kažkur tolyn, o kunigas murmėjo: 
„Viešpatie, priimk Ignacijų į savo glėbį...“ Garsonas 
čiaudėjo. Vienintelis, kuris nerodė nepasitenkinimo, 
buvo Baisuoklis. Prigludęs man prie kojų, tupėjo ra- 
mus ir šiek tiek susidomėjęs. 

Maldos pasibaigė taip greitai, kad net nespėjau 
susigaudyti, kas įvyko. Tada kiek atokiau stovėjusį 
karstą prinešė arčiau. Pastebėjau, kad Baisuoklis labai 
susijaudino. Greitai pribėgo ir žiūrėdamas į tą papras- 
tą dėžę, kurioje gulėjo jo šeimininkas, pradėjo giliai, 
ilgesingai ir veriamai kaukti. Susirinkusieji pradėjo 
bruzdėti, o kunigas griežtai į mane dėbtelėjo. Paėmiau 
šunį į rankas, tačiau jis nenurimo, greičiau priešin- 
gai - toliau kaukė, tik šį kartą, atrodo, be atokvėpio. 

- Tai tik parodo, kokie ištikimi būna gyvūnai, — 
filosofavo duobkasys, tačiau kunigas, kuris nebuvo 
linkęs į mistiką, prarado visą orumą ir pasisukęs į 
mane beveik irzliai paliepė: 

— Tuoj pat pasiimkit iš čia tą šunį. 

Paskubom jo paklausiau. 

Mašinoje Baisuoklis truputį aprimo ir aš, bandy- 
dama nuraminti jo sielvartą, daviau jam vieną iš tų 
rūkantiems skirtų saldainių, kurių Garsonas visada 
turėjo daiktadėžėje. Susidomėjęs jį palaižė ir galų gale 
nusprendė, kad tiks. Kaip Lucena sugebėjo skleisti 
kvapą per taip sandariai uždarytą karstą, man visada 
liks paslaptis. 

Netrukus, susisukęs į savo lietpaltį, pasirodė jau- 
nesnysis inspektorius. Jo nuotaika buvo baisi. 

— Po velnių, Petra, neįsivaizduojat, koks piktas 
buvo tas kunigas. Turėjau išklausyti visą pamokslą 
apie tai, kad kapinės yra šventa vieta, ir apie mūsų 
nepagarbą... 

— Na, jis iš tiesų pasirinko tinkamą profesiją. O 
dėl Baisuoklio, tai bent jau kas nors paverkė per šio 
vargšo velniūkščio laidotuves. 

— Vargšo velniūkščio? Net nežinom, kokiom pik- 
tadarystėm jis užsiiminėjo. 

— Kiekvienas gyvenime privalo turėti bent minutę 
šlovės ir mes ją suteikėme Ignacijui Lucenai Pastorui. 

— Taip taip, labai gerai, bet aš buvau tas, kuris tu- 
rėjo iškęsti visą kunigo nepasitenkinimą... Klausykit... 
Atrodo, užuodžiu eukaliptą. 

— Tai Baisuoklis šlamščia jūsų saldainius. 

- To dar betrūko! Kai ką jums pasakysiu, inspek- 
tore: kai buvau devynerių, man įkando šuo, ir nuo to 
laiko jų nekenčiu. 

Nusikvatojau: 

- Šioje šalyje kiekvienam vaikystėje yra įkandęs 
koks nors šuo, tai tarsi kolektyvinė pasąmonė, išreiš- 
kianti mūsų kaltę. 

— Kurgi ne. 

— Klausykit, Garsonai, žinot, kaip kompensaciją 
pakviesiu jus pas save vakarienės. 

Jaunesniojo inspektoriaus apsimestinį pyktį greitai 
pakeitė apsimestinis nenoras. 

— Nežinau, inspektore, nenoriu jūsų apsunkinti. 
Gal jums dabar visai nesinori pradėti gaminti. 

— Visada galime prisivalgyti Baisuoklio ėdalo, - 
atsakiau. - Atsilygintumėt jam už saldainius. 

Po špinatų grietinėlės padaže ir antrekotų susė- 
dome salone paskanauti brendžio. Buvo dar anksti 
pulti į neviltį, bet jau galėjome būti tikri, kad byla 
sudėtinga ir į priekį judėsime lėtai. Iš pradžių net 
negalėjome nustatyti aukos tapatybės, o dabar neturė- 
jome nė menkiausios idėjos dėl nusikaltimo motyvo. 
Nežinojom, ko ieškom. 

— Nuojauta man kužda, kad jis buvo suteneris, - 
tarė Garsonas. 

— Ne, pradėkime nuo to, ką žinome. Neturime nei 
įkalčių, nei liudininkų. Teturime dvi knygas su kvai- 
lais vardais ir dvi svarbias vietas: barą, kuriame jį matė 
ir kuris dar suteikia vilties, ir gatvę, kurioje jį rado. 

— Tai tik gatvė. Gali būti, kad jį primušė kitur ir 
paliko ten tiesiog atsitiktinai. 

Nurijau didelį gurkšnį brendžio. 

— Ir turime Baisuoklį. 

— Klausykit, inspektore, ar nepervertinat savo ska- 
liko galimybių? Juk jis toli gražu ne Reksas. Be to, kie- 
kvieną kartą, kai pasirodo scenoje, prasideda cirkas. 

- Kalbu visiškai rimtai, Ferminai. Šis šuo, be abe- 
jonės, ėjo ten, kur ėjo Lucena, matė žmones, kuriuos 

jis susitiko. Jeigu kalbėtume apie žmones, sakytume, 
kad jis „žino“ ir greičiausiai žino daug. Turime nusi- 
vesti jį į tas dvi vietas. 

— Ir į barą? 

— Taip pat ir į barą. Jis mums nieko nepapasakos, 
bet galim pasikliauti jo uosle ir gebėjimu atpažinti 
žmones bei vietas. Matėt, kaip sugebėjo pajausti savo 
šeimininką net ir per užkaltą karstą? 

— Geriau pagalvojus, tai stingdo kraują, jums taip 
neatrodo? 

- Taip. 

Abu įsistebeilijome į šunį. 

— Ką su juo darysit? 

— Nežinau, dabar jis turi atlikti užduotį, gali būti, 
svarbią užduotį. 

Paglosčiau jam galvą, o Baisuoklis, tarsi supratęs, 
pakėlė sužalotą ausį ir pažvelgė į mane dėkingumo 
pilnomis akimis už jo laukiantį vaidmenį. 

NEBUVO NĖ DEVYNIŲ, kai pakilome stačia gatve 
tiksliai iki tos vietos, kur buvo rastas Lucena. Bai- 
suoklis džiaugėsi pasivaikščiojimu, vizgino uodegą ir 
uostinėjo. Garsonas, priešingai, jeigu turėtų uodegą, 
būtų laikęs ją įspraustą tarp kojų. Pasikliauti šunimi 
jam vis dar atrodė nesąmonė, gyvūnų neklystamumu 
jis tikėjo dar mažiau nei popiežiaus, tačiau man nu- 
sileido. Nieko daugiau negalėjo padaryti. 

Vietoje, kur buvo rastas jo šeimininkas, Baisuoklis 
nieko ypatingo nepajuto. Apsisuko ratu, pakėlė nosį, 
pauostė orą, o tada be didelio įkarščio išsirinko kryptį 
ir pasuko ten. Laikiau jį už pavadėlio, jo netempdama 
ir nesistengdama nukreipti kitur. Šuo ir toliau sekė 
gatve tiesiai į viršų, kartkartėm stabteldamas prikišti 
nosį prie kokio nors pastato sienos. Vieną akimirką 
perbėgo gatvę ir įsuko į siauresnę gatvelę. Sustojo prie 
medžio, pakėlė užpakalinę koją ir ėmė šlapintis. Šis 
fiziologinis stabtelėjimas Garsoną suerzino taip, kad 
jis vos laikėsi nepratrūkęs. 

Kai priėjome gatvės pabaigą, Baisuoklis, atrodo, 
kažkuo susidomėjo ir paspartino žingsnį. Viltingai 
pažvelgiau į savo kolegą. Tada šuo puolė bėgti. Se- 
kiau jį įsikibusi į pavadėlį ir buvau tikra, kad kažką 
radome. Už paskutinių dviejų namų masyvų atsivėrė 
milžiniška plynė. Dalis jos buvo atitverta vieline tvo- 
ra. Jos viduje matėsi keletas žmonių su šunimis. 

— Kas čia per velniava? - išgirdau klausiant Gar- 
soną, atšnopavusį iš paskos. 

— Neturiu supratimo. Tuojau išsiaiškinsim, tačiau 
neišsiduokim, kad esam iš policijos, kol daugiau ne- 
sužinosim. 

Kol mes artinomės, pradėjau pamažu suprasti, 
kas ten vyksta. Kokių penkiasdešimties metų švie- 
siaplaukė, tvirta moteris stovėjo priešais iš pažiūros 
piktą šunį. Jos kairė ranka buvo apsaugota įmaute, o 
dešinėje ji laikė rimbą. Šuo kandžiojo vata pamuštą 
medžiagą ir stūgavo, o moteris galingu balsu šūkavo 
komandas. Keletas vyrų, visi su šunimis greta, stebėjo 
tą sceną. Mes sustojome šalia kitų smalsuolių ir priki- 

šome veidus prie vielos. Baisuoklis drebėjo iš baimės, 
pasislėpė man tarp kojų, stengdamasis apsisaugoti 
nuo ore aidinčių riksmų ir rimbo švilpesio. 

Kai moteris nusprendė, kad ataka jau baigta, pa- 
šaukė kito šuns šeimininką, kuris akivaizdžiai laukė 
savo eilės. Kovos ritualas pasikartojo. Moteris davė 
šuniui komandas vokiškai, retkarčiais atsisukdavo 
į savininką ir surėkdavo paaiškinimus ispaniškai. 
Triukšmas buvo baisiausias, o visa ta scena - įspū- 
dinga, tačiau truputį laukinė. 

— Manot, kad tai turi ką nors bendro su tuo, ko 
ieškome? - pašnibždom paklausė Garsonas. 

— Neturiu supratimo. Tylėkit ir žiūrėkit. 

Greta mūsų stovėjo vaikinukas šiltu treningu, 
numetęs savo dviratį ant žemės, kad būtų patogiau 
stebėti. 

— Treniruotė? - paklausiau lengvu tonu. 

- Čia apmokymų poligonas. 

— Fizinio rengimo? - leptelėjau, stengdamasi ne- 
parodyti per didelio susidomėjimo. Pažiūrėjo į mane 
kaip į idiotę. 

-— Tai - savigynai skirti šunys, o ji - jų trenerė. 

— A! - sušukau. 

- Ji - profesionali trenerė, - paaiškino. 

— Tu ją pažįsti? - paklausiau, rizikuodama sukelti 
įtarimą. 

- Kartais juos matau, visada būna čia, - pažiūrėjo 
į Baisuoklį ir suktai paklausė. - O jūs gal šitą norit 
treniruoti? 

- Kas žino, gal ir taip, jis labai drąsus, kai to nori, - 
atsakiau be nuotaikos. 


57 


Vaikinas pasisuko, įsikišo į ausis mažytes ausines, 
pakėlė dviratį ir nuėjo net neatsisveikinęs. 

Likome ten stovėti, kol pasibaigė treniruotė. Bu- 
vome paskutiniai žiūrovai. Šunys ir jų šeimininkai 
buvo beišeinantys iš ringo, o trenerė lydėjo juos prie 
vartų su kiekvienu pasikalbėdama. Negalėjome toliau 
čia likti nepastebėti, turėjome pasirinkti - išeiti arba 
prieiti. Dar neturėjome tiek daug informacijos, kad 
būtume galėję leisti išsprūsti tokiai galimybei. 

— Palikite tai man, - pašnibždėjau Garsonui. 

Priartėjome prie jos ir, kai mums beliko vos keli 
žingsniai iki vartų, Baisuoklis pradėjo kaukti kaip 
apsėstas ir traukti pavadėlį stengdamasis pabėgti. 
Trenerė mus pastebėjo, pasižiūrėjo į šunį ir nusišyp- 
sojo. Atsisveikino su žmonėmis ir priėjo tiesiai prie 
mūsų. Šuo pradėjo dar labiau blaškytis sukdamasis 
man aplink kojas. Nepaisant mažo ūgio, sukosi su 
tokia jėga, kad vos manęs neparvertė. 

— Ramiai, sėdėk ramiai! - sušukau jam. 

Trenerė man parodė, kad nurimčiau. 

- Paimkit jį ant rankų, - paliepė. Paklusau kaip 
galėjau. - Dabar ranka uždenkite jam akis. Va taip! 

Baisuoklis sustingo. Tada ji palietė jam galvą, pa- 
glostė, leido, kad ją pauostytų. Šuo atsipalaidavo ir 
nurimo. 

— Dabar galit jį paleisti. 

— Nesuprantu, kodėl... 

- Nesirūpinkit, visada taip būna. Šunys, kurie ste- 
bi, kaip treniruoju, vėliau panikuoja, kai mane pama- 
to. Tai dėl šūksnių ir rimbo. 

— Nenuostabu, kad jie bijo, - įkišo savo trigrašį 
Garsonas. - Jūs iš tiesų labai įspūdinga. 

Moteris skaniai nusijuokė. 

— Tai tik spektaklis, patikėkite. Tačiau šunys ne- 
atskiria, kur vaidinimas, o kur - realybė, tam jie per 
daug kilnūs. Jūs gyvenat netoliese? 

— Ne, - atsakiau. - Atėjom čia darbo reikalais ir 
mus sudomino jūsų treniruotė. 

— Daug Žmonių ateina pažiūrėti. Dažniausi mūsų 
žiūrovai - pensininkai, o savaitgaliais - vaikai. 

- Jūs mokote šunis pulti? - paklausė Garsonas. 

— Mokau ginti savo šeimininką, taip pat - klausyti 
komandų ir sekti pėdsakais. Toks mano darbas. 

- Bet koks šuo gali to išmokti? Net ir šitas? - pa- 
rodžiau Baisuoklį. 

— Iš principo - taip... Tačiau aš dirbu tik su ap- 
saugos šunimis. 

- Ir įsivaizduoju, kad gyvenant tokiais laikais kli- 
entų jums netrūksta. 

— Negaliu skųstis. Yra daug mėgėjų, tačiau taip pat 
daug žmonių, kurie čia ateina iš reikalo: verslininkai, 
norintys išmokyti savo šunis saugoti jų parduotuves, 
apsaugininkai... 

- Skamba įspūdingai, - tarė jaunesnysis inspek- 
torius. 

- Iš tiesų? 

- Žinoma! Kupinas adrenalino darbas! 

Garsonas ne tik kad pradėjo groti pirmuoju smui- 
ku, nepaisydamas mano nurodymų, bet dar ir leidosi 
fantazuoti. Tačiau jo draugiškumas mums atsipirko. 

— Klausykit, šiandien aš jau baigiau. Kodėl mums 
neišgėrus po bokalą šiame bare? 

— Puiku! - tarė Garsonas. 

Aš atsisakiau: 

— Man jau per vėlu, turiu grįžti į darbą. Pasimaty- 
sim ten po poros valandų, Ferminai. 

Palikau juos pakeliui į barą, pasinėrusius į links- 
mas kalbas apie laimingus sutapimus. Garsonas pui- 
kiai atliko savo darbą: jeigu yra ką sužinoti, jis suži- 
nos. Jo naujoji draugė atrodė linkusi paplepėti. 

Nusivedžiau Baisuoklį namo ir palikau jį ten, kad 
pailsėtų po tiek emocijų. Pati pasukau į veterinaro 
parduotuvę. Mane pasitiko tik anksčiau minėtas asis- 
tentas, kuris pasirodė esąs ne graži moteris, bet pras- 
tokai atrodantis jaunuolis nuobodžiaujančiu žvilgs- 
niu. Turėjau palaukti, kol Chuanas Monturiolis baigė 
konsultuoti klientus. Praleidau tą laiką vartydama 
žurnalus, visi jie buvo apie šunis. Keista: supratau, 
kad aplink šunis sukosi visas atskiras pasaulis, kurio 
aš net neįtariau egzistuojant: veterinarai, šunų ėdalo 
gamintojai, šunų prižiūrėtojai, treneriai... Na, šiaip 
jau akivaizdu, kad žmonės ne tik skaito laikraščius 
ir eina pasivaikščioti - giliau pasikapstęs mieste gali 
rasti daugybę keisčiausių dalykų mėgėjų: enologų, 
saulės garbintojų, grybų specialistų ir šunų my- 
lėtojų. 

Pagaliau pasirodė Chuanas baltu chalatu. Man- 
dagiai išleido ponią, kuri traukė paskui save pudelį. 
Pažvelgė į mane ir, nors galbūt tai buvo tik mano 
vaizduotė, jo akyse išvydau nuostabą. 

— Ar kas atsitiko? - paklausė ir pastebėjau, kad, 
velniai žino kodėl, bet klausimas nuskambėjo iro- 
niškai. 

— Aš tik minutėlei, - jaučiausi priversta teisintis. 

Jis pakvietė mane į vidų, pasodino ant kėdės, 
skirtos klientams su šunimis. Kvepėjo dezinfekciniu 
skysčiu. Keli angeliški šuniukai žiūrėjo iš paveikslo 
ant sienos. 

- Atėjau paklausti vieno techninio klausimo, tie- 
siog iš smalsumo. Norėčiau sužinoti štai ką: jeigu 
šuo ieško pėdsakų ir nuveda tave ten, kur yra kitų 
šunų... - buvo sunku kasdieniškai paklausti tokio 
konkretaus dalyko, tačiau greitai man nebereikėjo 
apsimetinėti, Chuanas mane pertraukė: 

- Esi policininkė, tiesa? 

- Galiu paklausti, kaip sužinojai? 

- Jeigu žmogui praneša, kad kažkas mirė, ir jis turi 
paskubom palikti namus, yra tik dvi galimybės: arba 
tai gydytojas, arba policininkas. Jeigu būtum gydyto- 
ja, turint omenyje mūsų profesijų panašumą, būtum 
man apie tai užsiminusi, kai apžiūrinėjau tavo šunį. 

- Taip sugebėdamas dedukuoti, pats galėtum būti 
policininku. 

- Jei ką nors gero pasiūlytum... Koks tavo laipsnis? 

— Esu inspektorė. 

Jis švilptelėjo. Žingsnis po žingsnio atkartojo vi- 
sas tipines žmonių, sužinančių, kad esu policininkė, 
reakcijas. 

— Tai kuo galiu pasitarnauti įstatymui? 

Apsiginklavau kantrybe. 

- Šįryt nusivedėme mano šunį iki vietos, kur buvo 
įvykdytas nusikaltimas, tikėdamiesi, kad jis atras kokį 
nors pėdsaką. Ir iš tiesų jis kažką pajuto - pajudėjo 
ten link, o mes iš paskos. Tačiau - štai čia ir prasi- 
deda mano abejonės - jis nuvedė mus iki vietos, kur 
yra treniruočių aikštė ir visa daugybė šunų. Sakyk, 
ar tau atrodo reikšminga, kad jis nuvedė mus ten: 
ar tai rodo, kad jis žinojo tą kelią, ar tiesiog suuodė 
tolumoje kitus šunis ir ėjo link jų? 

Rimtas ir susimąstęs jis perbraukė savo šiaudinius 
blizgančius plaukus. Pravėrė lūpas, kad išsakytų savo 
pradinę abejonę. Nebuvo nei patrauklus, nei mielas, 
nei gerai atrodė: buvo gražus, be galo gražus, gražus 
visas - iki pirštų galiukų. 

— Kaip toli buvote nuo tos aikštelės? 

— Na, nežinau, bus kokios dvi ilgos gatvės, viena 
iš jų pasisukus kampu. 

— Matai, labai sunku tvirtai teigti: abi galimybės 
vienodai įmanomos, iš tiesų, labai gali būti, kad ten 
jis nusekė užuodęs kitus šunis, tačiau negaliu nieko 
teigti užtikrintai - nesu šunų ekspertas. 

— Bet tu - veterinaras! 

— Taip, išmanau gyvūno anatomiją, jo įpročius, 
dauginimąsi ir viską, kas susiję su jo ligom. Tačiau 
šunys daug sudėtingesni - ar žinai, kad Jungtinėse 
Valstijose yra net šunų psichiatrų? Tai sudėtingi gy- 
vūnai, ne veltui per visą istoriją buvo geriausi žmo- 
gaus draugai, o kartu apsikrėtė ir mūsų neurozėmis 
bei manijomis. 

Kai šypsojosi, jo pilnų lūpų ir baltų dantų vaizdas 
buvo beveik nepakeliamas. 

— Vadinasi, geriau pasiteirausiu policijos šunų 
skyriuje. 

Vėl perbraukė plaukus, tuo judesiu beveik vesda- 
mas mane iš proto. 

— Nežinau, ar ten gausite geriausią atsakymą. Esu 
tikras, kad šiame skyriuje daug žinos apie šunų treni- 
ravimą, bet apie elgesį - mažai. Jų požiūris pernelyg 
ribotas. Be to, paprastai jie domisi tik viena veisle - 
vokiečių aviganiu. 

Chuanas pakilo, priėjo prie kartotekos, pradėjo 
joje kažko ieškoti. Jo galva atrodė lyg nuimta nuo 
klasikinės graikų statulos. 

— Gal taip: duosiu tau geriausio mieste šunų eks- 
perto adresą. Tai bus knygynas, skirtas vien tik kny- 
goms apie gyvūnus. Ten apie šunis žinos viską. 

Jis ištraukė mėlyną kortelę ir nurašė informaciją 
ant vieno iš savo receptų. 

— Knygyno pavadinimas - „Bestiariumas“, jo sa- 
vininkės vardas - Anchela Čamoro. 

— Moteris? - paklausiau. 

— Nustebai? - ironijos gaidelė sugrįžo į jo balsą. 

— Visiškai ne. 


Visiškai ne! Koks puikus atsakymas, koks šmaikš- 
tumas, koks žodžių žaismas! Kur dingo mano kan- 
dumas, kurį taip lengvai naudojau, šnekėdama su 
priešingos lyties atstovais? Man visada nutikdavo taip 
pat: kai tik įsivaizduodavau esanti medžiojanti Diana, 
iš karto pritrūkdavau strėlių ir likdavau stovėti su 
tuščia strėline. 

Padėkojau jam ir suskubau atsisveikinti. Gal ta 
ekspertė ir buvo tiesiog dangaus siųsta, jei galvo- 
čiau apie tyrimą, tačiau man pačiai ji atrodė kliūtis. 
Dabar jau nebeturėsiu galimybės lankytis pas tą sal- 
dainiuką su dingstimi užduoti techninių klausimų. 
Laimei, dar turėjau Baisuoklį, reikės išgalvoti jam 
kokią nerimtą, bet kankinančią ligą, kad ir mažy- 
tę psichologinę fobiją, nusižiūrėtą nuo amerikiečių 
šuniukų. 

Staiga už nugaros išgirdau jo balsą. 

- Petra, ką manai, gal pabaigiam tą gėrimą, nuo 
kurio mus taip nutraukė? 

— Ar vis dar nori su manim išgerti, kai jau žinai, 
kad esu policininkė? 

- Man patinka žinoti, su kuo geriu, o dabar tai 
žinau. Uždarysiu parduotuvę aštuntą. 

— Užsuksiu tavęs paimti. 

Taip pat kietas žaidėjas! Na žinoma! O gal maniau, 
kad tiesiog atsitiktinai pats atvažiavo į mano namus 
perduoti pirkinių? Koks baisus žmogus - aš vos ne- 
patikėjau esanti nenugalima medžiotoja, kai iš tiesų 
elgiausi kaip pasimetusi elniukė. O aš nieko šiame 
gyvenime nekenčiu labiau nei vaidinti šį vaidmenį. 
Tačiau medžioklė dar tik prasidėjo, todėl žiūrėsim, 
kas pirmas pagaus laimikį. 

Praėjus lygiai dviem valandoms po to, kai palikau 
Garsoną tos žvėrių tramdytojos malonėje, grįžau į ko- 
misariatą jo laukti. Vėlavo daugiau nei pusvalandį, o 
tai jam buvo visai nebūdinga. Bet praėjus šiam laikui 
pasirodė - visas patenkintas ir laimingas, smirdintis 
alumi kaip Velso kalnakasys. 

— Nežinot, koks nuostabus gali pasirodyti šunų 
pasaulis, Petra, - pareiškė jis. - Ir neįsivaizduojat, 
kaip Valentina moka valdyti tuos padarus. 

— Valentina? 

— Taip, trenerė, ji vardu Valentina Kortes: 

— Panašu, kad judu susičiulbėjote. 

- Na, ji labai atvira ir nuoširdi moteris. Žinoma, aš 
bandžiau iš jos ištraukti informacijos. Iš esmės man 
neatrodo, kad ten vyksta kažkas įtartino. Manau, kad 
Baisuoklis mus ten nuvedė atsitiktinai. 

- Turime dar patikrinti, ar tai tikrai tiesa. 

— Kaip norit, bet nemanau, kad ta moteris kažkuo 
susijusi su byla. 

— Nagi, Garsonai! Kai kas pasakytų, kad Valentina 
tramdo ne tik šunis, bet ir policininkus. 

Jis pasimuistė, kaip tais laikais, kai aš jį baisiai er- 
zindavau. 

- Inspektore, neturiu nieko gražaus jums atsakyti 
į tokį teiginį. 

— Nepykit, drauge mano, - pasakiau jam, pora 
kartų garsiai paplekšnodama per petį. - Be to, yra 
kitų priežasčių jums būti be nuotaikos. 

- Ką norit pasakyti? 

- Neturime laiko pavalgyti. 

- Kodėl? 

- Pakalbėjau su mūsų žmogum „Šaltinių“ bare. Po 
savaitės šnipinėjimo jis padarė išvadą, kad nuolatiniai 
lankytojai susirenka iš karto po pietų, kitu metu būna 
tik atsitiktiniai. Jeigu kas nors pažinojo Luceną, turės 
ten būti tokiu laiku. Iš pažiūros tie žmonės nepralei- 
džia nė vienos popietės, todėl turim nueiti į mano 


65 


namus, pasiimti Baisuoklį ir pasirodyti bare ne vėliau 
kaip penkiolika po trijų. 

- Vis dar bandote iš to prakeikto šunėko padaryti 
detektyvą? 

— Prakeikto šunėko? Ar nesakėte, kad šunys yra 
Žavingi gyvūnai? 

Jaunesnysis inspektorius sekė paskui burbėdamas. 
Be pareigos vykdymo, Ferminui Garsonui šventa te- 
buvo būtinybė pavalgyti. Įtikinau jį, kad galės užsisa- 
kyti sumuštinį „Šaltinių“ bare, o mašinoje išblaškiau 
klausimais apie trenerę. 

— Jau žinote, kad turi šunų verslą. Jos tėvai buvo 
valstiečiai, gyveno kaime. Todėl ir jai kaimas labai 
patinka. Sakė, kad, kai išeis į pensiją, iš santaupų nu- 
sipirks nedidelę sodybą. Tokia jos gyvenimo svajonė. 
Niekada nebuvo ištekėjusi, gyvena mažame namelyje 
Hortoje. 

Panašu, kad apklausa sukosi apie jos asmeninį gy- 
venimą, ar bent jau tai buvo tema, kuria klausinėja- 
moji norėjo kalbėti. Bet kuriuo atveju, Garsonas taip 
pat negalėjo užduoti jai svarbiausių klausimų taip, 
kad nesukeltų įtarimo. 

Pasiėmėm Baisuoklį, kuris, jau įsijautęs į atsakin- 
go policijos šuns vaidmenį, atrodo, nebeprisiminė 
ryto nemalonumų. Pasiekėme aprūkusį „Šaltinių“ 
barą kaip tik tuo metu, kai verdančio aliejaus kvapai 
pradėjo maišytis su kavos. Mūsų šnipas stovėjo prie 
baro ir mus pamatęs nežymiai linktelėjo. Gailėjausi jo. 
Savaitę prasėdėti tokioje skylėje turėjo būti baisu. 


dangi puikiai mus prisiminė, nedrįso išspirti lauk. 


66 


Prisėdome prie staliuko ir užsisakėme kavos, o Gar- 
sonas dar ir sumuštinį su ispanišku omletu. Prie greti- 
mo staliuko buvo žaidžiama domino partija. Į barą po 
vieną įeidavo vyrai, kai kurie pasisveikindavo, kiti - 
ne. Neatrodė, kad Baisuoklis kažkurį jų atpažintų, o aš 
neatitraukiau akių nuo savininko, norėjau pastebėti 
visas grimasas, visus perspėjimo ženklus, kuriuos 
galėtų parodyti. Tačiau tipas buvo ramus, nekreipė 
į mus dėmesio. Surūgęs ir nuoseklus, padavinėjo 
kavą ir stiklus brendžio, kuris kvepėjo terpentinu. 
Garsonas omleto taip ir nesulaukė - virėja jau buvo 
išėjusi namo. Katastrofa. Praėjo pusvalandis, kuris 
man atrodė kaip amžinybė. Jaunesnysis inspektorius 
nervingai judino koją, tarsi muštų kokį nors bepro- 
tišką diksilendo ritmą. Baisuoklis, priešingai, snaudė 
ramus, išsitiesęs ant grindų, pilnų nuorūkų, krevečių 
uodegų ir popierinių servetėlių. Paglosčiau jam galvą, 
kad nubustų, ir jis meiliai palaižė man ranką. Tada 
staiga pakėlė ausis ir, žiūrėdamas į duris, atsistojo. 
Pradėjo vizginti uodegą ir traukti pavadėlį. Paleidau jį 
ir Baisuoklis nubėgo tiesiai prie vyro, kuris ką tik įėjo 
ir atsistojo prie baro. Baisuoklis sulojo ir uždėjo savo 
priekines letenas jam ant kojos. Tipas pasisveikino su 
juo, nusišypsojo ir kreipėsi į baro savininką: 

- Ė, o ką šitas čia daro? - paklausė spontaniškai. 
Tik tai pasakęs suprato, kad kažkas ne taip ir neramus 
apsidairė aplink. Garsonas jau stovėjo šalia. 

— Mes iš policijos, - tarė. - Pažįstat šį šunį? 

— Ne ne, nežinau, kieno jis. 

— Gerai, nieko dabar nesakykit, eime su mumis į 
komisariatą. 

Neprisimenu, kokius neartikuliuotus protestus 
burbėjo vyras, tačiau jaunesnysis inspektorius tyliu, 
bet griežtu balsu liepė jam patylėti. Atvykę į komisa- 
riatą palikome Baisuoklį mašinoje. Kol policininkai 
nuvedė įtariamąjį į apklausų kambarį, mudu su Gar- 
sonu pasitarėme, kaip vykdysime tardymą. 

— Jeigu jis bent kiek protingas, net ir žinodamas 
daug, nieko mums nepasakys. Abejoju, kad šuns pa- 
rodymai turės kokį svorį teisme. 

— Ar liepsit jam nusirengti nuogai, kaip liepėt įta- 
riamajam anąsyk? - paklausė manęs. 

— Net šnekos negali būti! 

— Kodėl? 

— Kad jis bjaurus kaip velnias. 

Buvo toks pat bjaurus, kaip ir Lucena - niekšiš- 
kas, suktas, varganas, pagedęs, ištvirkęs, palaužtas. 
O geriausias jo visiško marginalumo įrodymas buvo 
tai, kad būdamas toks stengėsi gerai rengtis. Dėvėjo 
raudonomis velvetinėmis kelnėmis ir gėlėtais marš- 
kiniais, o apykaklę buvo susiveržęs odiniu dirželiu 
su medalionu, tarsi į saloną išsiruošęs Bafalo Bilas. 
Sakėsi esąs Salvadoras Vega ir pradėjo išsisukinėti 
pažįstąs Ignacijų Luceną Pastorą. Buvo silpnas ir iš- 
sigandęs. Garsonas greitai tai pastebėjo ir, žaisdamas 
kietai, nusprendė dar labiau jį įbauginti. 

— Kuo tu užsiimiė 

— Aš - amatininkas. 

— Koks amatininkas? 

— Darau gipsinius balandžius ir paukštelius. Kai 
kuriuos nudažau ir parduodu niekučių parduotu- 

vėms, kitus palieku nedažytus. Juos nuperka rank- 
darbių parduotuvės. 

— Po velnių! - tarė Garsonas. - O jūs tikit, ins- 
pektore, kad galima užsidirbti pragyvenimui dažant 
balandžius? 

Žmogelis susinervino. 

- Prisiekiu Dievu, būtent tai ir darau! Jeigu no- 
rit, nusivesiu jus į namus ir parodysiu dirbtuves su 
formomis gipsui ir figūrėlėmis. Aš taip užsidirbu ir 
man netrūksta pinigų pragyvenimui: moku nuomą, 
apmoku sąskaitas ir net turiu sunkvežimiuką prekėms 
išvežioti! Jei netikit, einam tuojau pat! 

Staiga Garsonas pasilenkė prie jo, sugriebė už 
atlapų ir patraukė į save taip, kad jų nosys beveik 
susilietė. - 

- Klausyk, kalės vaike, aš netikėsiu nė vienu tavo 
žodžiu, kol man aiškinsi, kad nepažįsti Lucenos. Tu- 
rime liudininkų, kurie sako, kad pažįsti. 

— Tai melas! 

— Melas? Galiu tave užtikrinti dėl vieno: dabar, kai 
jau susidūrei su manim, reikalai tau klostysis blogai, 
labai blogai. Aš pats pasirūpinsiu, kad būtų blogai, 
supratai? 

Įsiterpiau: 

- Klausyk, aš tikiu, kad darai rankų darbo balan- 
džius. Ir žinai, kodėl? Nes Lucenos namuose mačiau 
du tokius ir galiu lažintis, kad bus lygiai tokie patys, 
kokius tu gamini. 

Minutėlei nutilo. 

- Daug žmonių perka mano balandžius. 

Garsonas neteko kantrybės, puolė prie jo ir užlau- 
žė jam ranką. Žmogelis buvo pakraupęs. Pažiūrėjo į 
mane ir maldaujančiu balsu paprašė: 

— Pasakykit jam, kad paliktų mane ramybėje, jis 
beprotis! 

— Mano kolega ne beprotis, tačiau lengvai praran- 
da kantrybę. Aš kantrybės turiu šiek tiek daugiau, 
tačiau taip pat galiu greitai ją prarasti. Žmogus mirė, 
ir mes nenusiteikę juokauti. 

Jis nustojo muistytis, išplėtė akis ir prakalbo: 

— Mirė? Nežinojau, kad mirė. Bare sakė, kad jis 
ligoninėje, kad policija kažko ieško, galbūt to, kas jį 
ten pasiuntė. Tačiau nežinojau, kad mirė. 

— Vadinasi, jį pažinojai? - paklausiau. 

Vega panarino galvą ir žemu balsu atsakė: 

— Taip. 

Garsonas vėl puolė prie jo, pačiupęs už marškinių 
pakėlė nuo kėdės ir papurtė. 

- Šunsnuki nelaimingas, tai dabar jau pažįsti! Esi 
šiukšlė, daug blogiau nei šiukšlė - esi šūdo gabalas! 
Ir nežinojai, kad mirė? Tikiesi, kad dabar tavim pa- 
tikėsim, kekšės vaike? Aišku, kad tu jį ir užmušei. Jei 
dabar pat nepasakysi visko, ką žinai, išdaužysiu tau 
dantis! Išdaužysiu! 

Garsono agresyvumas buvo įspūdingas. Be abejo- 
nės, alkis pavertė jį žvėrimi. Uždėjau ranką jam ant 
peties, kad bent kiek sugrįžtų į savo vėžes. Visiškai 
nenorėjau, kad pradėtų įtariamuosius dar ir mušti. 

— Buvote draugai? - paklausiau. 

- Ne, draugais nepavadinčiau, kartais matydavo- 
mės, išgerdavom alaus. Gerai sutarėm. 

- Į ką buvo įsivėlęs Lucena? 

- Nežinau, patikėkit, nežinau. Žinau, kad gyve- 
no vienas su tuo baisiu šunimi, tačiau, jeigu ir buvo 
įsivėlęs į ką bjauraus, prisiekiu, nieko man nesakė. 
Kalbėdavomės apie futbolą. 

Garsonas trenkė kumščiu į stalą, o žmogelis su- 
sigūžė, tarsi manydamas, kad kitas smūgis bus jam 
į veidą. 

— Apie futbolą, tu bjauriausios kekšės vaike? 

Aš taip pat pamaniau, kad jis užpuls žmogelį. Iš- 
košiau pro dantis: 

— Ramiai, jaunesnysis inspektoriau, ramiai. 

Salvadoras Vega pažvelgė į mane mirtinai išsi- 
gandęs. 

- Pasakykite jam, kad manęs nemuštų, - maldavo. 

— Niekas tavęs nemuš, tačiau turi mums pasakyti 
teisybę, atsakyti į klausimus nieko neslėpdamas. Kuo 
užsiėmė Ignacijus Lucena? 

Jis atsilaisvino Bafalo Bilo kaklaraištį ir atsisegė 
pirmąją marškinių sagą. 

- Šunimis, - tarė. 

Garsonas nedavė jam laiko baigti ir užkaukė: 

- Šunimis? Gal laikai mus besmegeniais? Ką reiš- 
kia tas „šunimis“? 

— Sakau jums tiesą! Tai vienintelis dalykas, kurį 
žinau. Jis parūpindavo žmonėms šunų. 

Sulaikiau savo kolegą, kol jis vėl nesimetė ant Ve- 
gos. 

— Vadinasi, jis juos parduodavo? 

- Taip, manau, kad taip. 

- Ir iš kur juos traukdavo? 

— Niekada man to nesakė, tiesą sakant, jis buvo 
labai uždaras, net ir kai išgerdavo du bokalus, likdavo 
uždaras. Tik sakydavo man: „Šią savaitę turiu prista- 
tyti pora šunų“ - ir viskas. 

— Manai, kad jie buvo vogti? 

— Taip, aš visada taip maniau, bet niekada to ne- 
būčiau paklausęs. Jis buvo labai ūmus. 

Minutėlei nutilau mąstydama, Garsonas vis dar 
šnopavo po savo protrūkių. 

— Ar kada girdėjai minint ką nors, kam pristatė 
tuos šunis? 

Žmogelis nuleido akis. Nuolaidžiu, supratingu 
balsu jam pasakiau: 

— Gerai pagalvok, kalbam apie žmogžudystę. Jei 
sakai tiesą ir tik gėrei su juo bokalą kitą, būtina, kad 
pasakytum viską, ką žinai. Jeigu ką nors nutylėsi, per 
kvailumą ar ne, tai gali būti panaudota prieš tave. 

Vega sutiko pora kartų nežymiai linktelėdamas 
galva. 

— Kartą man sakė, kad veš šunis į kliniką savo 
draugui profesoriui. 

— Į medicinos fakultetą? 

— Taip. 

— Eksperimentams? 

— Nežinau. 

— Ir tai viskas, ką žinai? 

- Prisiekiu Dievu! Man visada atrodė įdomu, kad 
prekiauja šunimis, vieną kartą paklausiau, tačiau jis 
niekada nieko apie save nepasakojo. Nieko. 

Garsonas vėl įsikišo: | 

— Na aišku, kad tau buvo įdomu, kaip ir aišku, kad 
šitas šunų reikalas - gyvas juokas. Na ir amatas! 

Pirmą kartą tas įsibaiminęs žmogelis atsakė oriai 
ir išdidžiai: 

— Kiekvienas stengiasi verstis taip, kaip gali. Neži- 
nau, kodėl jums tai atrodo taip keista. Aš darau balan- 
džius, jis parūpindavo šunų. Ne visi šiame gyvenime 
galime būti notarais. 

Įdomu, kad šio liumpeno svajonių profesija buvo 
notarai. Galėjo būti bankininkai, pramonės magnatai, 
bet ne - notarai. 

— Ar turi bent kokią mintį, kas galėjo jį nužudyti? 

- Užtikrinu jus, kad ne. 

- Gerai, - sušnibždėjau. 

Nusiuntėme jį namo su pora policininkų, kurie 
apžiūrėtų jo būstą. Jis mums pasakė, kad tam nereikės 
jokio teismo orderio - troško įrodyti savo nekaltumą. 
Garsonas atrodė kaip Šekspyro pjesių aktorius po 
„Otelo“ - išvargęs ir susijaudinęs. Aklas alkis turbūt 
padėjo jam suvaidinti tokį baisų. 

- Tikite visu tuo šunų reikalu? - paklausė. 

- Neturiu kitos išeities. Liepkit išsiaiškinti, ar Vega 
nėra teistas, ir pasiųskit policininką jį sekti dar kokią 
savaitę. O mūsų žmogus tegul tęsia darbą „Šaltinių“ 
bare: stebi savininką, jo ryšius ir skambučius. Rytoj 
nueikit pats ir pasidomėkit, ar iš tiesų Lucena mėgo 
plepėti apie futbolą. Jeigu ir toliau nenorės bendra- 
darbiauti, pasakykit jam, kad žinome, jog pažinojo 
Luceną ir nuo mūsų tai nuslėpė, todėl galėsim legaliai 
jį palaikyti komisariate. 

- Gerai, inspektore, manau, kad šiandien jau per 
vėlu eiti į medicinos fakultetą. 

— Nueisime rytoj. 

— Tai šiandien jau baigėm. 

— Ne, turim dar vieną vizitą. 

- Atleiskit, inspektore, bet jau septynios ir aš, tiesą 
sakant, nuo pusryčių dar nieko nevalgęs. 

— Man labai gaila, Ferminai, nepradėsiu jums 
aiškinti, kokių nepatogumų kelia mūsų darbas. Dar 
vienas vizitas ir jus paleisiu. 

Prieš įlipdamas į mašiną, Garsonas nuėjo į barą ir 
nusipirko pakelį bulvių traškučių. Baisuoklis mūsų 
laukė kantriai, tačiau, kai pamatė jaunesniojo inspek- 
toriaus traškučius, pradėjo dūkti. 

Šuniui skalijant, o traškučiams sproginėjant jau- 
nesniojo inspektoriaus burnoje, judėjome per vakari- 
nius miesto kamščius. Galų gale mano įtempti nervai 
nebeišlaikė ir surikau: 

— Po galais, Ferminai, duokit kokį prakeiktą traš- 
kutį tam suknistam šuniui, kol jis neišvarė manęs iš 
proto! 

Jaunesnysis inspektorius, kaip niurgzlus šykštus 
vaikas, perdavė vieną vienintelį traškutį ant užpakali- 
nės sėdynės tupinčiam šuniui. Prisimenu, pagalvojau, 
jog niekada per visą savo gyvenimą nebuvau kvailes- 
nės situacijos liudininke. 

Laimei, įėję į „Bestiariumą“ visi aprimome. Tai 
buvo tvarkingas, svetingas knygynas, papuoštas švie- 
sių tonų kilimais; čia grojo švelnus džiazas, kuris už- 
pildė visą patalpą. Anchela Čamoro priėmė mus su 
šypsena. Buvo kokių penkiasdešimties, gražių riešu- 

tinių akių ir apsirengusi taip pat kukliai ir paprastai, 
kaip buvo įrengusi savo parduotuvę. Žilomis sruo- 
gomis padabinti jos plaukai buvo suimti į uodegą, 
dryksančią ant sprando. Kai pasakiau, kad atėjome 
siųsti Chuano Monturiolio, pradėjo jį girti, o kai pri- 
dūriau, kad patys esame iš policijos, buvo sužavėta. 
Knygininkė pažvelgė į savo laikrodį. 

- Jau beveik aštuonios, tad uždarysiu parduotuvę 
ir galėsime pasikalbėti netrukdomi. Tokiu metu be- 
veik niekas nebeužeina. 

Ji nusivedė mus į mažą galinį kambarėlį, pilną 
dėžių su knygomis. Ant stalelio stovėjo panaudotas 
arbatos servizas, o ant grindų filosofiškai snaudė di- 
džiulis gauruotas šuo. Nustebau jį pamačiusi. 

— Prašau neišsigąsti - tai Nelė, mano kalytė, visiš- 
kai nekaltas, žavus Pirėnų mastifo pavyzdys. Sėski- 
te, - be galo švelniai paglostė gyvūnui nugarą. Kalytė 
atsiduso. - Laukiu jūsų klausimų, nors turiu perspėti, 
kad galiu ir nežinoti atsakymų. 

— Chuanas sako, kad esate geriausia šunų žinovė 
šalyje. 

Ji nusišypsojo šiek tiek susikuklinusi. 

- Tikiuosi, kad juo nepatikėjot. 

Anchela Čamoro buvo stilinga, bet taip pat pro- 
tinga ir nuovoki: beregint suprato Baisuoklio istorijos 
Karmele ypatumus. Išgirdusi ją kurį laiką patylėjo, 
tada paklausė: 

— Ar šuo rodė susidomėjimą, kai vedė jus gatvėmis? 

— Susidomėjimą? 

- Ėjo nuleidęs nosį žemyn, nesiblaškydamas pa- 
uostyti kitų kvapų, nesustodamas? 

— Bijau, kad ne - uostinėjo viską, ypač iš pradžių, 
paskui vis labiau susitelkė. 

— Kaip toli buvo treniruočių aikštė, kai šuo susi- 
telkė? 

— Sakyčiau, apie keturis ar penkis šimtus metrų. 

— Ar tarp aptvare esančių šunų buvo rujojančių 
kalių? 

— Nežinau, gali būti, kad buvo, galim ir tiksliau 
tai išsiaiškinti. 

— Matot, jei šuo būtų ėjęs iš atminties, tai būtų 
todėl, kad ta vieta jam dėl vienų ar kitų priežasčių 
buvo maloni. Galbūt šeimininkas vesdavosi jį ten pa- 
sivaikščioti ar būtent ten duodavo jam kokį sausai- 
niuką. Niekada nebūtų jūsų nuvedęs į vietą, kurioje 
patyrė kažką negero, net jeigu tai atsitiko tik vieną 
kartą. Jeigu, atvirkščiai, sekė kažkokiu konkrečiu pėd- 
saku, tai turėjo būti labai stiprus kvapas, pavyzdžiui, 
rujojančios kalės. Penki šimtai metrų - nemenkas 
atstumas, iš tiesų beveik maksimalus šuns uoslei. 
Svarbios ir oro sąlygos, jos gali daug nulemti. Tą dieną 
buvo vėjuota? 

Garsonas ir aš susižvalgėme kaip mokinukai, už- 
klupti neišmokę pamokos. 

- Jūs prisimenat, jaunesnysis inspektoriau? 

— Nė trupučio. 

— Na, tai nėra taip svarbu, iš tiesų grupė šunų pati 
savaime nebūtų pakankama priežastis patraukti uos- 
lę. Žinoma, kaip jau minėjau, ten galėjo būti rujojanti 
kalė, arba jis galėjo užuosti ėdalą, kurį treneriai duoda 
šunims, pagirdami už gerai atliktą užduotį. 

— Ten dirbusi trenerė - Valentina Kortes. 

- Jos reputacija labai gera. 

— Pažįstate ją? 

— Asmeniškai - ne, tačiau šiame šunų pasaulyje 
galų gale visi vieni apie kitus žinome. 

— Vadinasi, tai, kad Baisuoklis nuvedė mus ten, 
nėra reikšminga, greičiausiai jis ten niekada nebuvo. 

- Pasiteiraukit dėl rujojančios kalės, tai labai svar- 
bus veiksnys. 

Garsonas išsitraukė knygelę ir užsirašė. 

— Noriu paklausti jūsų dar kai ko, Anchela, nes, 
kaip matau, esate būtent tas žmogus, kuris gali atsa- 
kyti į visus klausimus apie šunis. 

- Oi, nesakykit taip, - tarė ji, tačiau atrodė mano 
žodžiais labai patenkinta. 

- Klausiu apie šunis, naudojamus medicinos fa- 
kultete. Kam jie reikalingi ir iš kur fakultetai paprastai 
jų gauna? 

— Na, manau, kad jie reikalingi tyrimams. Ideali 
veislė medicininiams tyrimams yra biglis - mielas 
vidutinio dydžio anglų kilmės šuo, genetiškai - tai 
medžioklinis šuo, medžiojantis fazanus, zuikius, ta- 
čiau gali būti išmokytas gaudyti net žuvis! Buvo išsi- 
aiškinta, kad kai kurie jų audiniai panašūs į žmonių, 
todėl jie buvo pradėti naudoti tyrimams medicinos 
fakultetuose visame pasaulyje. Fakultetai paprastai 
turi savo veislynus ir šunides. 

— Tad jų nereikia aprūpinti neoficialiais būdais, 
pavyzdžiui, vogtais šunimis? 

— Na, manau, kad istorijos apie kažkokius vogtų 
šunų (ar lavonų!) pardavėjus medicinos fakultetams 
yra truputį pasenusios, tačiau kas žino? Privačios 

laboratorijos, kosmetikos įmonės - kas kita, ten daug 
daugiau neaiškumų. Jūs žinote, kad visuomenė la- 
bai priešinasi vivisekcijai, todėl durys užrakinamos 
devyniais užraktais, ir niekas nežino, kokius šunis 
jie naudoja, iš kur juos gauna ir kaip viską atlieka. 
Blogos reklamos jiems nereikia, tad ir stengiasi vis- 
ką daryti tyliai, kad gyvūnų globos draugijos nieko 
nesužinotų. 

Ji pakėlė savo šviesų žvilgsnį aukštyn. 

— Manot, tai, ką sakiau, gali praversti jūsų tyrimui? 

Jai akivaizdžiai patiko bendradarbiauti. 

— Žinoma, labai mums padėjote. 

—- Tačiau turiu jus perspėti, kad kalbant apie šu- 
nis nėra jokių neabejotinų faktų, niekas nėra iškalta 
akmenyje. Šunys - ne mašinos, tai gyvi padarai, ne- 
numatytai reaguojantys, turintys jausmus, asmenybę, 
net... na, esu tikra, kad turi ir sielą. 

Anchela pažvelgė į mus pati apkerėta paslaptingos 
savo kalbos. 

— Aš... - pirmą kartą per visą pokalbį prakalbo 
Garsonas. Ji atidžiai į jį pažvelgė. 

— Sakykite. 

— Atleiskit, tačiau norėjau paklausti, gal galėčiau 
suvalgyti vieną iš tų sausainukų, - parodė į puspilnę 
lėkštę, stovinčią šalia tuščio arbatos puodelio. 

Ji truputį pasimetė, tačiau greitai linksmai nusi- 
juokė. 

— Mielas drauge, atleiskite man! Tuoj pat paruošiu 
jums arbatos, net nepagalvojau. 

Garsonas vos nepasimetė savo pavėluotuose pa- 
siaiškinimuose: 

— Taip jau atsitiko, kad per savo pareigas aš visą 
dieną nevalgiau ir imu jausti silpnumą. 

Ruošdama arbatą gretimoje virtuvėlėje, ji užjautė 
jaunesnįjį inspektorių: 

- Įsivaizduoju. Visą dieną tirti bylą tikriausiai labai 
vargina. Tai dar ir pavojinga! 

Mečiau į Garsoną priekaištingą žvilgsnį, koks pa- 
prastai skiriamas nepaklusniam vaikui. Jis nekaltai 
gūžtelėjo pečiais, tuo tarpu gauruotoji kalytė atidžiai 
į mus pasižiūrėjo. 

Kai išėjome iš knygyno, jau buvo dešimt. Beval- 
gydami sausainius ir gerdami arbatą sužinojome, kad 
Anchela yra veterinaro našlė, jos parduotuvė laikosi 
puikiai, o ji dievina šunis. Užkandusiam Garsonui 
grįžo gera nuotaika ir jis puolė jai pasakoti apie įdo- 
mius savo gimtojo kaimo, esančio netoli Salamankos, 
papročius, kur šunys naudojami gyvuliams pervaryti 
iš vasaros į žiemos ganyklas ir atvirkščiai. Ji klausėsi 
jo taip susidomėjusi, tarsi tie stepiniai šunys būtų pati 
įdomiausia pokalbių tema. 


Grįžau namo pavargusi ir sutrikusi. Baisuoklis 
nubėgo link savo ėdalo ir puolė ėsti lyg apsėstas. Be 
jokios abejonės, tas šuo buvo Garsono alter ego. Nu- 
mečiau savo paltą ant sofos ir įjungiau atsakiklį: 

— Petra, čia Chuanas Monturiolis. Laukiau, kada 
manęs užsuksi, tačiau jau pusė devynių, tad einu 
namo. Manau, kad kai kas nors susitaria pasimatyti 
su policininke, bet kada gali taip nutikti. Bent jau 
tikiuosi, kad radai tą baisų serijinį žudiką iš ameri- 
kietiškų filmų. 

— Velnias, - sušnibždėjau, o vėliau dar stipriau 
nusikeikiau, taip kone priartėdama prie tikro pikt- 
žodžiavimo. Visiškai pamiršau. Iki kokio idiotizmo 
lygio mane prives šitas darbas? Ką čia vaidinu? De- 
tektyvę iš romanų? Kodėl taip skubu surasti žudiką? 
Arjis mažiau bus žudikas, jei praleis daugiau valandų 
laisvėje? Dabar praradau žavią šypseną, uosto kroviko 
torsą ir autentišką klasikinės Graikijos užpakalį! O 
blogiausia, kad Chuanas Monturiolis pamanys, kad 
neatėjau tyčia, kad tai buvo principo klausimas, kad 
norėjau jam parodyti, kas čia pagrindinis žaidėjas. 
Būtent taip, kaip nenorėjau, kad manytų: pirma, todėl, 
kad aš iš tiesų galėjau taip sugalvoti, o antra, todėl, 
kad tai visiškai bereikalingai pablogintų mūsų santy- 
kius ir įsitempimo į lovą procesas užtruktų ilgiau nei 
norėčiau. Užplūdo baisiai bloga nuotaika. 

Baisuoklis baigė ėsti ir priėjo prie manęs vizgin- 
damas uodegą. 

- Šalin, šlykštus šunėke, - sušukau jį atstumdama. 
Stabtelėjo nustebęs, įsistebeilijo į mane savo juodomis 
akimis. - Na gerai, eikš jau, - pasakiau pasigailėjusi. 
Atsisėdau, o jis įsitaisė man ant kelių išdidus ir lai- 
mingas. Manau, kad užmigau pirmoji. 

DONĄ ARTŪRĄ KASTILIJŲ, Barselonos universiteto 
farmakologijos profesorių, radome geriantį kavą fakul- 
teto kavinėje. Jis vilkėjo baltą chalatą, buvo su akiniais 

dideliais raginiais rėmais, o viršutinę jo chalato kišenę 
puošė keletas spalvotų tušinukų. Kai prisiartinome, 
iš širdies juokėsi su vienu iš savo bendradarbių, o į 
mūsų pasirodymą reagavo taip, tarsi visą gyvenimą 
nieko kito nebūtų daręs, tik priiminėjęs policininkus 
ir kvietęs juos pusryčių. Tuoj pat pasiūlė mums kavos 
ir puolė pasakoti, kad šiame bare renkasi studentai, 
klinikos ligoniai ir įvairiausių medicinos dalykų dės- 
tytojai. Tai buvo atviras ir širdingas žmogus, kuris į tą 
triukšmingą susitikimų vietą greičiausiai pabėgdavo 
nuo savo tyrimų vienatvės. Paprašėme pasikalbėti ra- 
mesnėje vietoje, tad jis nusivedė mus į savo kabinetą. 
Vis dar nesmalsavo, ko iš jo norime, o kai tiesiai pa- 
klausiau, ar pažįsta Ignacijų Luceną Pastorą, neparodė 
jokių ženklų, kad tas vardas jam būtų girdėtas. 

- Ar tai koks nors studentas? Koks nors studentas 
įvykdė nusikaltimą? Tikiuosi, kad tai ne žmogžudys- 
tė, nors, kita vertus, bet kuris iš mano mokinių galėtų 
būti nusikaltėlis. 

Jis linksmai nusijuokė. Parodėme jam Lucenos 
nuotrauką. 

- Kalbame apie šį žmogų. Kaip supratome, jis pa- 
rūpindavo šunų jūsų eksperimentams, daktare Kas- 
tilijau. 

- Betgi tai Pinčius! Jūs kalbate apie Pinčių? Na 
žinoma, kad jį pažįstu. Niekada nežinojau, koks ti- 
krasis jo vardas. Jau seniai čia nesilanko. Toks mažas 
tipas, truputį keistas, mažakalbis. O kodėl jis ligoni- 
nės lovoje? 

- Jau nebe ligoninės lovoje, jau miręs. Jį nužudė. 
Sumušė negyvai prieš keletą dienų. 

Daktaras surimtėjo. 

- Pinčių? Dieve, net nežinojau. 

— Kai kas mums sakė, kad jis didžiavosi draugyste 
su jumis. 

Kastilijus atrodė sukrėstas, sutrikęs. 

— Na... Mano draugas... Kiekvieną kartą, kai atvež- 
davo man šunį, truputį paplepėdavome, išgerdavome 
bare alaus. Tačiau manau, kad taip, galėjo didžiuotis 
šia pažintimi. Iš visko sprendžiant, jis buvo iš labai 
kuklios aplinkos. 

- Jūs naudojate šunis eksperimentams? 

- Iš tiesų fakultetas turi savo veislyną, tačiau kar- 
tais nusipirkdavome vieną kitą iš jo šunų praktikantų 
darbui. Jau seniai to nedarome, bet Pinčiaus laikais 
taip atsitikdavo gana dažnai. 

— Ar kada nors jo teiravotės, iš kur tie šunys? 

— Na, iš tiesų - ne. 

— Galėjo būti vogti? 

— Jokių kalbų! Tai buvo neveisliniai šunys, fi- 
nansiškai nieko verti. Tokių šimtai miesto šunidėje. 
Nustojome juos naudoti todėl, kad dažnai būdavo 
prastos būklės - sergantys, pilni parazitų, ir negalė- 
jome tiksliai pasakyti nė vieno jų amžiaus. Visa tai 
eksperimentus darė mažai patikimus. 

- Tai kodėl neimdavote jų tiesiai iš šunidės? 

— Mokėti už vakcinas ir visus dokumentus kainavo 
gerokai brangiau. Be to, Pinčius juos pristatydavo į 
vietą, taip buvo daug patogiau. Vargšeliui reikėjo pi- 
nigų, o kadangi taip ilgai mus aprūpindavo... Vėliau 
staiga pradingo be žinios. 

— Daktare Kastilijau, gal prisimenate vardą kurio 
nors iš tų šunų, kuriuos nusipirko fakultetas? Gal 
turite juos užsirašęs? 

- Jei ir turėjo vardus, niekada nenorėjau jų žinoti. 
Atlikti tyrimus su šunimis nėra pats maloniausias už- 
siėmimas, suprantate? Eime, kai ką jums parodysiu. 

Jis nusivedė mus į gretimais esančią didelę patal- 
pą - laboratoriją. Keletas žmonių baltais chalatais 
judėjo tarp stiklinių dėžių, medicinos aparatų ir che- 
mikalų. Daktaras Kastilijus sustojo priešais vieną ope- 
racinį stalą. Ten, išsitiesęs be sąmonės, gulėjo viduti- 
nio dydžio šviesaus kailio šuo auksinėmis dėmėmis. 
Jo trachėja buvo atverta, o iš kruvinos įpjovos kyšojo 
storas vamzdelis, sujungtas su kažkokiu kardiografu. 
Jam kvėpuojant girdėjosi švokštimas. Prie šuns kūno 
prijungti laidai baigėsi išbraižytomis ant popieriaus 
linijomis. Vaizdas buvo be galo liūdnas. 

— Dabar suprantate, kodėl tai nėra malonu? Po to- 
kios patirties šunys būna visiškai suluošinti, tad sulei- 
džiame jiems mirtiną injekciją. Bent jau nesikankina. 
Tačiau reikia daug valios žiūrėti į juos, kol būna gyvi. 
Bando su tavimi žaisti, laižo rankas... Kai čia įeina, 
nutyla, nurimsta, nesistengia pabėgti, išsivaduoti. Jei 
pažiūri jiems į akis, supranti, kad žino, jog mirs. 

- Tai siaubinga! - sušukau susijaudinusi. 

- Taip daromas mokslas! Todėl ir nenoriu nieko 
žinoti apie tuos šunis, kol jie neguli užmigdyti ant 
operacinio stalo, o mažiausiai noriu žinoti jų vardus. 


Jais užsiima Martinas, mūsų šunidės prižiūrėtojas: 

tyrimams. Tai - viena iš nedaugelio viršininko pri- 
vilegijų. 

— Ar galėtume pasišnekėti su Martinu? 

— Gera mintis, gal jis daugiau žinos apie Pinčių. 
Būtent jis turėjo su juo reikalų, mokėjo jam ir priim- 
davo šunis. 

— Yra dar kai kas, kuo galėtumėte mums padėti, 
daktare Kastilijau. Gal galėtumėte patikrinti, ar tarp 
šių sumų nėra tokių, kurias jūsų fakultetas sumokė- 
jo... Pinčiui. 

— Pasižiūrėkime kompiuteryje. Eikite paskui 
mane. 

Grįžome į jo kabinetą. Daktaras patenkintas pa- 
rodė mums savo kompiuterį. 

- Pasižiūrėkite į šitą griozdą - paskutinis kompiu- 
terių mados šauksmas. Turėjau kovoti su visa univer- 
siteto administracija, kad man paskirtų biudžetą jam 
įsigyti. Tačiau jis tobulas - daro viską, ko paprašysi. 
Išsaugo mokslinę informaciją taip pat gerai, kaip ir 
parduotuvių čekius. Ir pažiūrėkit, kokia rezoliucija! 

Jis pasilenkė ties klaviatūra ir parašė: „Velniop dar- 
bą!“ Mes su Garsonu sušnairavom vienas į kitą nega- 
lėdami patikėti. Sesutė, šalia tvarkiusi dokumentus, 
pastebėjo mūsų žvilgsnius ir nusišypsojo. Jaunesnysis 
inspektorius išsitraukė iš savo portfelio Lucenos aps- 
kaitos knygą Nr. 2 ir parodė ją Kastilijui. 

— Datų nėra? - paklausė šis. 

- Ne. 

Jis pasižiūrėjo į sumas ir perskaitė balsiai: 

— Penkiasdešimt tūkstančių, keturiasdešimt tūks- 
tančių... - pradėjo purtyti galvą. - Ne, ne! Dieve! Ne- 

reikia nė tikrinti, niekada nemokėjom Pinčiui tokių 
sumų už jo šunis. 

— Na gerai, pažiūrėkime kitas sumas, - padavė 
jam knygą Nr. 1. 

— Dešimt tūkstančių, aštuoni tūkstančiai penki 
šimtai... Taip, tai jau panašiau į tiesą. 

Daktaras prisėdo prie kompiuterio, paieškojo ir 
greitai surado tai, ko norėjome. Visos sumos iš tiesų 
atitiko sumokėtas Lucenai už įsigytus šunis. O čia dar 
figūravo ir datos. Paskutinio sandorio data - prieš 
dvejus metus. Paprašėme profesoriaus atspausdinti 
mums to sąrašo kopiją. Pastebėjau, kad jame nemi- 
nimi tie keisti laikotarpiai, kurie buvo surašyti miru- 
siojo apskaitos knygose. 

— Klausykit, daktare, gal jūs žinote, ką reiškia šie 
užrašai: šeši mėnesiai, dveji metai?.. 

- Šie? — paklausė nedėmesingai. - Taip, žinoma, 
tai apytikris šuns amžius. 

Garsonas garsiai pliaukštelėjo sau per kaktą. 

- Šuns amžius! Na žinoma! 

- Tik apytikris amžius. Jau sakiau, kad tai labai 
svarbu žinoti, norint įvesti visus kintamuosius, kurie 
gali turėti įtakos eksperimentui. Šiais atvejais amžius 
nebuvo tikslus, nors, turiu pasakyti, Pinčius mokėjo 
jį apskaičiuoti gana tiksliai. Be abejonės, jis suprato 
šunis. Vargšelis, kaip baisiai baigė! 

Kastilijus beveik sportininko žingsniu išėjo ieškoti 
ironiškai pažvelgė ir tarė: 

- Daktaras Kastilijus yra tarptautinio lygio far- 
makologijos eksperimentų specialistas, pripažintas 

autoritetas, važinėjantis po konferencijas visame 
pasaulyje. Tačiau jūs žinote, kad išmintingi žmonės 
dažnai būna truputį ekscentriški. O gal nežinote? 

Kaltai pripažinome, supratę, kad mus išdavė mūsų 
susižvalgymas. Tai pasakiusi, sesutė dingo. Garsonas 
buvo per daug susijaudinęs, kad kreiptų dėmesį į jos 
žodžius: 

— Matot, inspektore? Tos velniškos knygos jau ne 
tokios ir paslaptingos. Kvaili vardai yra šunų, laikotar- 
piai - amžius, o sumos - už juos sumokėti pinigai. 

— Tik viena knyga jau aiški kaip dieną, o kita dar 
skendi tamsybėse. Kad ir kaip ten būtų, per anksti 
nesidžiaukit. 

Į kabinetą įėjo pagyvenęs vyras mėlynu kombi- 
nezonu. Matėsi, kad jaučiasi nejaukiai. Taip pat at- 
pažino Luceną kaip Pinčių ir pasakė, kad niekada jo 
neklausė, iš kur gauna šunų. Jis buvo toks įsitempęs, 
kad Garsonas pajuto turįs jį nuraminti. 

- Klausykit, tai tiesiog paprasti klausimai, užduo- 
dami per bet kokį tyrimą. Mes jūsų niekuo nekalti- 
name. 

— Na, bet daktaras Kastilijus man tik ką pasakė, 
kad Pinčius nužudytas, ir aš, nors jo labai ir nepa- 
žinojau... Nežinau... Šitaip numirti... Nors aš nuolat 
matau, kaip miršta šunys, bet žmogaus mirtis visada 
labiau sukrečia, suprantat? 

— Manau, kad taip, - pasakiau. 

- Tas Pinčius nebuvo labai patikimas, kartą pa- 
sakiau tai ir daktarui, bet kadangi jis kaip šventasis, 
visiems toks geras, nenorėjo atimti iš jo tų kelių ska- 
tikų. 

- Kodėl manote, kad nebuvo patikimas? 

— Nežinau, įtartinai atrodė. Be to, visada maniau, 
kad jis turi kokią keistą sutartį su policininkais ar su 
anais iš šunidės. Tik taip būtų gavęs tiek šunų. Kažin, 
ar gaudydavo juos gatvėje. Buvo metas, kai turėjome 
daug praktikantų ir reikėjo daug šunų. Ir ką gi - pa- 
prašai septynių, septynis tau ir atveža. Per daug jau 
paprasta, todėl ir buvo galima įtarti ką nors negero. 

- Ar susisiekdavote su juo telefonu? 

- Ne, visada užsukdavo čia, mums gi nereikėdavo 
šunų staiga ir kiekvieną dieną. 

- Kada jį matėte paskutinį kartą? 

- Jau seniai nebesirodo. Kartais pašnekėdavome 
čia su vyrais: „Tas tipas arba išlošė loterijoje, arba 
numirė.“ 

— Nepamanėt, kad gal rado darbą? 

— Darbą? Matot, gal aš ir nieko neišmanau, esu 
nelabai išprusęs, tačiau dykaduonius visada atpažįstu 
ir, patikėkit, Pinčius nebuvo iš tų, kurie dirbtų. 

To paprasto darbininko aštri įžvalga mums nurodė 
galimą pėdsaką. Jeigu Lucena gaudavo bet kokį šunį, 
kokio tik jo paprašydavo, jis turėjo kažkokią siste- 
mą jiems gauti. Žmogus padarė akivaizdžią išvadą: 
Lucena turėjo korumpuotų ryšių miesto policijoje 
arba šunidėje. Dabar mums reikėjo išsiaiškinti, kas 
tie Žmonės. | 

Garsonui svarbesnės atrodė apskaitos knygos, ku- 
rios, žinoma, taip pat buvo reikšmingos. Jų turinys 
dabar visiškai paaiškėjo ir leido mums nustatyti įvy- 
kių seką. Paskutinė šuns pardavimo fakultetui data 
buvo prieš dvejus metus. Tad rodėsi aišku, kad prieš 

dvejus metus nutiko kažkas, dėl ko Lucena nebesi- 
tenkino uždirbdamas dešimt tūkstančių pesetų už 
medicinos fakultetui parduotą šunį. Tačiau jo veikla 
tuo nesibaigė: turėjome knygą Nr. 2, kuri rodė, kad jis 
tęsė savo verslą, o sumos joje buvo taip nepalyginamai 
didesnės, kad buvo sunku suprasti, kodėl. Kaip sakė 
Garsonas, be abejonės, tų sandorių objektu ir toliau 
buvo šunys: panašūs vardai, panašus amžius... viena, 
kas pasikeitė, buvo pinigų sumos. 

— Gal kur nors kitur už tą patį jam mokėjo dau- 
giau? 

— Už šunų pristatymą eksperimentams? 

— Būtent. Ir jei ne universitete, tai kur dar vykdomi 
eksperimentai? 

- Farmacijos pramonėje, kaip mums sakė Anchela 
Čamoro. 

— O ar pramonė tiek mokės už keletą valkatau- 
jančių šunų? 

— Nežinome, kiek toje šešėlinėje rinkoje kainuoja 
šuns mėsa. 

Truputį beviltiškai pažvelgiau į jaunesnįjį inspek- 
torių. 

- Visa tai taip makabriška ir kartu taip groteskiška. 
Ar suprantate, kad mes įsivėlėm į visiškai absurdišką 
reikalą? 

— Už tokį absurdišką reikalą žmogelį nuvarė į 
kapus. 

— Nežinom net tikrosios to žmogelio tapatybės. 

— Pati vieną kartą sakėte, inspektore: istorija ne- 
gali mums pasakyti, kas iš tiesų buvo Šekspyras, bet 
žinome, kad jis rašė dramas. Taigi, mes gal ir neži- 

nome, kas buvo Lucena Pastoras, bet jis prekiavo 
šunimis. 

— Prekiavo šunimis. Eina velniop! 

Garsonas staiga žvilgtelėjo į laikrodį. 

- Einu, Petra, per pietus turiu pasimatymą. 

— Darbinį? 

— Ne, asmeninį. Pasimatysim komisariate. 

— Kai sugrįšit, susisiekit su seržantu Pinilja, pasa- 
kykit, kad patyrinėtų miesto policininkus ir šunidę. 
Būtina išsiaiškinti, kas Lucenai tiekė šunis. 

- Jeigu tas kažkas iš tiesų egzistuoja. 

Pažiūrėjau į jį sunerimusi ir rimtai pakartojau: 

- Jeigu tas kažkas iš tiesų egzistuoja. 

Manyti, kad galbūt pradėjome judėti visiškai 
klaidinga linkme, buvo blogiausia. Tai vertė jaustis 
kvailai - kaip vaikui, kuris, žaisdamas slėpynių, ieško 
kaip tik priešingame kampe nei tas, kuriame pasislėpę 
juokiasi jo draugai. Dar daugiau, ta prakeikta byla 
nepažadino jokios aistros, ji manęs nė kiek nejaudino. 
Visiškai nereikšminga auka neįjungė jokio kerštingo 
teisingumo troškimo mechanizmo, kaip tos išprie- 
vartautos merginos ankstesnėje byloje. Taigi, nė mi- 
nutei nekilo mintis, kad Lucena buvo nekaltas. Iš pat 
pradžių buvome įsitikinę, kad kažkaip pats susirado 
lazdą, kuria buvo mirtinai sumuštas. Geriau pagalvo- 
jus, tai buvo baisu, nes vienintelis dalykas, dėl kurio 
padarėme tokią išvadą, iš tiesų buvo jo išvaizda, t. y. 
socialiniai požymiai, kuriuos ji atskleidė. Ar būtume 
palaikę jį kaltu, jei būtų atrodęs kaip tvarkingas vers- 
lininkas? Tačiau Lucena buvo kaip tie šunys, kuriais 
prekiavo: beveisliai, negražūs, keičiantys vardus su 

kiekvienu savininku, niekieno nepasigendami, kai 
nustimpa. Vienintelis skirtumas tas, kad šunys kėlė 
gailestį, nes buvo nekalti. 

Ar turėjau jaustis prislėgta, kad iki šiol nieko 
nepadariau to žmogelio labui? Ar turėjau muštis į 
krūtinę, kad nejaučiau karšto troškimo išsiaiškinti, 
kas jį nužudė? Jau pagerbiau jį nuvesdama jo šunį į 
kapines, padariau daug daugiau nei bet koks mąstan- 
tis žmogus. Eina velniop tas Lucena! Padarysime, ką 
galėsime, kad surastume jo žudiką, taip, kaip mums 
liepia pareiga, ir gana. 

Kadangi nebuvau išalkusi, nusprendžiau vidur- 
dienio poilsį skirti pasivaikščiojimui su Baisuokliu. 
Greitai mūsų žingsniai pasuko link Chuano Montu- 
riolio parduotuvės-klinikos. Ar aš, kaip ir gyvūnai, 
pradėjau eiti nustatytais keliais, ar, taip pat, kaip ir jie, 
leidausi vedama instinktų? Vaikščiojome ratais aplink 
parduotuvę, šiaip ar taip - Baisuokliui tai vienodai 
švietė. Galų gale be penkių antrą išėjo darbuotojas, 
o lygiai antrą - ir pats Chuanas. Nuėjau link jo. Jis 
dėvėjo karinio stiliaus durtinį, kuris jam labai tiko. 
Mane pamatęs, pakėlė rankas. 

- Visi dokumentai tvarkingi, inspektore, aš ne- 
kaltas. 

— Tai aš jaučiuosi kalta, noriu atsiprašyti už aną- 
dien. 

— Ne pirmas kartas, kai mane šitaip palieka. Gau- 
dei žudiką? 

— Gal atrodys, kad giriuosi, bet taip ir buvo. 

— Man vis dar keista, kad esi policininkė, neno- 
rėjau įŽeisti. 

Pakviečiau jį pas save pietų, tačiau jis išsisuko — 
pasiūlė šalimais esantį restoraną. Kontratakavau ar- 
gumentuodama, kad aš su Baisuokliu, tačiau jis mane 
patikino, kad dažnai ten valgydavo su savo šunimi. 
Ar ilgai tęsime šį žaidimą? Galbūt reikėjo suteikti jam 
galimybę pasiūlyti savo namus, tačiau aš maniau, jog 
pabaiga laukė manuosiuose. 

— Kodėl neatsivedi savo šuns? 

- Prieš metus jį partrenkė mašina. Daugiau nebe- 
pirkau, pernelyg liūdžiu, kai miršta. 

— Bijai kančių? 

— Pavargau nuo jų. 

- Taip, suprantu tave. Manau, labiausiai vargina 
dėti viltis į tai, kas vėliau išnyksta. 

— Kalbi apie šunis? 

Chuanas laukė atsakymo pilnomis ironijos žalio- 
mis akimis. 

— Apie šunis ir meiles. 

Atlaikiau jo žvilgsnį. Staiga jis nusuko akis. 

— Bijau, kad esu šio reikalo ekspertas. Du kartus 
išsiskyriau. 

— Oašbijau, kad ne tu vienas. Aš taip pat du kartus 
išsiskyrusi. 

Pradėjome švelniai juoktis. Gerai, vaikine, paga- 
liau pasiekėme pusiausvyrą. Skyrybų ir nuovargio 
lygiąsias. Buvo aišku, kad nė vienas iš mūsų neieškom 
nereikalingos jausmų painiavos. Tai rodė, kad slapto- 
se derybose žengėme žingsnį į priekį, ar bent jau aš 
taip interpretavau. Turbūt per daug nesuklydau, nes 
išėjus iš restorano jis pasiūlė pasimatyti. 

— Pavakarieniaujam kurią dieną? 

— Pavakarieniaujam. 

- Paskambinsiu. 

Tai buvo kantrybės klausimas. Panašu, kad Mon- 
turiolis buvo linkęs neskubėti, netikėjo seksu per pir- 
mąjį pasimatymą. Norėjo pasidžiaugti tuo vyrams bū- 
dingu pasitenkinimu, kad viskas vyksta pagal jį? Na, 
sutinku, geriausia man būtų pamiršti savo išdidumą 
ir nusileisti. Buvau pasiruošusi būti suvedžiota. Bet 
kuriuo atveju, nebuvau taip įnikusi į šunų bylą, kad ji 
taptų kliūtimi mano asmeniniam gyvenimui. 

Garsonas pasirodė komisariate po penkių - ge- 
rokai vėliau nei paprastai. Buvo pietauti su Valen- 
tina Kortes. Prisipažino man visai nespaudžiamas 
turbūt dėl to, ką pridūrė vėliau: „grynai darbiniais 
reikalais“. Tai nesiderino su ankstesniu pareiškimu, 
kad pasimatymas buvo asmeniškas, tačiau nuspren- 
džiau neklausinėti. Svarbiausia buvo tai, kad trenerė 
patvirtino Anchelos Čamoro hipotezę, kad tą die- 
ną, kai apsilankėme treniruočių aikštėje, ten iš tiesų 
buvo rujojanti kalė - Morgana, jos pačios, Valenti- 
nos Kortes, kalytė. Garsonas buvo patenkintas: tai 
gerokai supaprastino tyrimą - mums nebereikėjo 
apklausti visų žmonių, kurie tądien dalyvavo gyny- 
bos pamokoje. 

— Valentinos nenustebino jūsų klausimas? 

— Ne, nes paklausiau gudriai. Bet kuriuo atveju, 
dabar, kai pasitvirtino, kad ta vieta nesusijusi su byla, 
manau, kad galėsiu jai pasakyti, jog esu iš policijos. 

- O kam? Greičiausiai daugiau niekada jos nepa- 
matysite. 

— O galir pamatysiu. 

Tai pasakęs, jis įkišo nosį į bylą ir pradėjo dėlioti 
popierius. Tad mano žymusis kolega Garsonas už- 
mezgė romaną? O kodėl gi ne? Akivaizdu, kad jau 
laikas po tiek metų našlystės. Valentina Kortes buvo 
graži, patraukli, energinga moteris - kaip tik tokia, 
kokia galėjo patikti jaunesniajam inspektoriui. Rei- 
kėjo tikėtis, kad mūsų byla paliks jam pakankamai 
laisvo laiko užkariauti tą įspūdingą blondinę, kai jau 
negalės jos lankyti vykdydamas pareigą. Įrodymai 
mus vedė tolyn nuo treniruočių aikštės, suveikė ne 
Baisuoklio atmintis - vargšelis tapo aistringo po- 
traukio auka, o tai suprantama, turint galvoje aplin- 
kybes. 

Neturėjome kitos išeities, kaip tik eiti tuo keliu, 
kurio kontūrus dar matėme - farmacinių tyrimų ke- 
liu. Iš pradžių turėjome susirasti tuo užsiimančias 
privačias įmones, todėl pasukome į medikų kolegiją. 
Mums pasisekė: Barselonoje buvo tik šešios įmonės, 
kurios pačios atliko tyrimus. Likusios buvo didelės 
tarptautinės bendrovės, kurios veiklą Ispanijoje vyk- 
dė tik su patentais, arba tokios mažos, kad negalėjo 
sau leisti prabangos turėti nuosavą laboratoriją. Še- 
šios atrodė pakenčiamas skaičius, kad patikrintume 
patys - be kieno nors pagalbos. 

Tad griebėme jautį už ragų ir greitai supratome, 
kad farmacijos pramonė yra labai rimtas reikalas. Nė 
viena laboratorija mūsų neįsileido be teismo orderio. 
Gauti šešis orderius vien tam, kad užmestume akį, 
mums pasirodė per daug, todėl vėl apsilankėme pas 
daktarą Kastilijų, kad išsiaiškintume, ar galima kurią 
nors iš jų iš karto atmesti. 

Medikas buvo laimingas mus pamatęs, trynė 
rankas - buvo akivaizdu, kad jam patinka žaisti de- 
klastingai nusišypsojo. 

- Atsimenate, kaip don Kichotas pareiškė: „su- 
sidūrėme mes su bažnyčia!“, taigi va, jūs susidūrė- 
te su viena iš galingiausių šalies pramonių. Jie kiek 
galėdami apsunkins jūsų darbą. Nesitikėkit tiesiog 
pasirodyti ir pasivaikščioti po jų šventoves. 

— Joks policininkas neužsiimtų industriniu šni- 
pinėjimu. 

— Tai nesvarbu, jiems nepatinka, kai šniukštinė- 
jama aplink. 

Kastilijus paėmė tušinuką. 

— Pasižiūrėkim... taip, manau, kad galėsiu atmes- 
ti jums kokią įmonę. Pavyzdžiui, šios dvi susijungė, 
tyrimus daro tik pirmoji... 

Jis barbeno pirštais į stalą, o mes su Garsonu žiū- 
rėjom į jį kaip du idiotai. 

- Ir šį pavadinimą galite išbraukti iš sąrašo, jų la- 
boratorijoje rastumėte tik kačių. 

— Jūs juokaujat, daktare? - atsargiai paklausiau. 

Jis garsiai užsikvatojo kaip išprotėjęs išminčius. 

— Nė trupučio. Kiekvieno organo tyrimams tinka 
skirtingi gyvūnai. Kiaulės širdis panaši į žmogaus, šuo 
tinkamas skrandžiui tirti, o sudėtinga kačių nervų 
sistema gali būti lyginama su mūsiške. Taigi va, šio- 
je laboratorijoje gaminami vien tik psichotropiniai 
vaistai, todėl abejoju, kad jie naudoja ką nors kito 
nei kates. 

Garsonas švilptelėjo. 

— Na, gal galų gale mums pasisekė, būtų buvę daug 
blogiau eiti medžioti kiaulių. 

Kastilijus nusijuokė. 

— Tačiau tereikėtų sekti kvapais. 

Dabar jau juokėsi abu. Pamaniau, kad pats laikas 
juos nutraukti, kol dar visai neprarado saiko. 

- Jums atrodo, kad tęsti tyrimą farmacijos indus- 
trijoje beprasmiška, tiesa? 

— Net nežinau, ką jums pasakyti, inspektore. Sun- 
ku įsivaizduoti, kad tokių finansinių išteklių turinčios 
organizacijos imtųsi verslo reikalų su Pinčiumi. Ta- 
čiau yra tokia galimybė, ir jos negalima visai atmesti. 
Auginti šunis - ilgas.ir brangus darbas. Galbūt ret- 
karčiais jiems ir prisireikia išorinio tiekėjo, nerandu 
kito žodžio jam pavadinti. 

Visi sutartinai linktelėjom. 

— Dar ką nors galime atmesti, daktare Kastilijau? 

— Taip, dar išbraukite šią įmonę, ji savo eksperi- 
mentus patiki universitetui. Kartais jiems dirbame. Iš 
šio bendradarbiavimo fakultetas neblogai užsidirba. 

Na va, tai buvo viskas, tačiau ir to pakako. Šeši 
minus trys lygu trys - gerokai sumažėjo. Kai ten pa- 
teksime, reikės patikrinti narvus, pasidaryti apskaitos 
dokumentų, kuriuose užregistruotas šunų judėjimas, 
kopijas ir palyginti jas su įvykdytų eksperimentų skai- 
čiumi. | 

- Jums neatrodo siaubinga, kad kiaulės širdis pa- 
naši į žmogaus? - paklausė Garsonas mums įsėdus į 
mašiną, tačiau aš neturėjau noro filosofuoti. 

- Ką jums pasakė seržantas Pinilja? 

- Įsivaizduojame, kad esame labai ypatingi... 

— Ar galima sužinoti, ką pasakė Pinilja? 

— A, taip, pasakė, kad nuodugniai viską ištirs, ta- 
čiau labai supyko. 

— Kodėl? 

— Pasakė, kad duotų ranką nukirst už visus savo 
žmones, ir patikino, kad tarp jo policininkų korum- 
puotų nėra. 

— Po velnių, jau prasideda institucinis lojalumas 
ir draugų gynimas. 

- Širdis! Tai tarsi siela... Jaučiu, kad smegenys tai 
kaip kokios beždžionės. 

Supratau, kad Garsonas leidosi į jam būdingą ap- 
mąstymų bedugnę, ir palikau jį ramybėje. 

Sugrįžusią namo, mane pasitiko Baisuoklio švel- 
numas ir stipraus viskio palaima. Neatrodė teisinga 
reikalauti daugiau. Bent jau sekdami ta tyrimų linija 
tolome nuo šlykščių piratinių būstų imigrantams. 
Pakilome socialine skale iki galingosios farmacijos 
industrijos. Tačiau, nepaisant to, ar neperšokome per 
daug laiptelių vienu šuoliu? Kaip jais būtų užlipęs 
Lucena? Buvo kažkokia dėlionės detalė, kuri niekur 
netiko. Bet kuriuo atveju, atsukti nugarą universiteto 
šunims buvo paguoda. Ar privačios laboratorijos ti- 
krai taip kaišios mums pagalius į ratus, kaip numatė 
Kastilijus? Galbūt galų gale pasijausime kaip tie filmų 
detektyvai, vieniši kovojantys prieš galingas finansų 
įstaigas, slepiančias tamsias machinacijas. Baisuoklis 
mą snukutį, į jo ausį sudarkiusias dantų žymes. Ne, 
greičiausiai reikėtų sugrįžti prie pagrindinių istorijos 
elementų: gatvinių šunų vagies ir nužudymo užmu- 

šant - tokia buvo tiesa. Tarptautinės įmonės ar didieji 
žaidimai su tuo nesusiję. 

Paskambinau į jaunesniojo inspektoriaus pensio- 
ną, nes nesusitarėme, kelintą susitiksime kitą dieną. 
Šeimininkė pasakė, kad jis išėjo vakarieniauti. Buvo 
akivaizdu, kad jo nusivylimas dėl kiaulės širdies ne- 
sutrukdė pažangos meilės reikaluose. 

Ispanijoje statybų ir farmacijos įmonės greičiau- 
siai yra tie du verslo sektoriai, kuriuose juda didžiau- 
si pinigai. Bent jau taip nusprendžiau, kai atėjome į 
pirmąją laboratoriją. Aseptika ir prabanga buvo du 
elementai, kurie čia puikiai derėjo. 

Jaunas medikas nepriekaištingais trumpai kirptais 
plaukais, akiniais auksiniais rėmeliais, palydėjo mus 
apžiūrėti patalpų. Buvo įsitempęs, tačiau, kai sužinojo, 
kad tiriame nužudymą, atsipalaidavo. Žmogžudystė 
jam atrodė tiesiog neįtikėtinas dalykas, atsitinkantis 
tik knygose ir filmuose. Jis nieko neklausinėjo ir rodė 
tik tai, ką norėjome pamatyti, tarsi būtų vedžiojęs 
ekskursiją iš mokyklos ar turistų grupę. 

Paprašėme jo, kad nuvestų mus į šunidę - ir nu- 
vedė, visai nesunerimęs. Tai buvo didelė patalpa, iš 
kurios galima patekti į terasą. Toje švarioje ir gražiai 
sutvarkytoje patalpoje buvo apie dešimt šunų. Buvo 
akivaizdu, kad jie gerai pašerti ir sveiki, kad jų gyve- 
nimas ėjo ramiai. Nežinodami savo baisaus likimo, 
jie atrodė patenkinti ir ramūs. Visi buvo tos pačios 
veislės. 

— Ar čia visi jūsų turimi šunys? 

Pirmą kartą pamačiau smalsumą mūsų svetingo- 
jo šeimininko akyse. Jis mums aprodė didžiausius 

cheminės analizės padalinius, mechanizuotos gamy- 
bos linijas, informacijos kabinetus ir sudėtingas ko- 
kybės kontrolės sistemas, o vienintelis dalykas, kurio 
paklausėme, buvo apie šunis. 

— Ką norite pasakyti? 

Pabandžiau dar kartą: 

— Nenaudojate kitokių šunų, tarkim, mažiau... na, 
tokiems antraeiliams eksperimentams. 

Dabar jis jau tikrai nieko nesuprato. Nusišypsojo 
suglumęs, bet ir susidomėjęs. Jaučiausi vis kvailiau. 

— Antraeiliams? 

— Matot, pamaniau, kad gal naudojate tokį kiekį 
šunų, kad gauti jų vien iš nuosavos šunidės per daug 
sudėtinga ir per brangu. 

— O, ne, čia nuolat vyksta eksperimentai, kuriems 
reikia šunų. Be to, jei staiga mums prireiktų konk- 
retaus amžiaus ar charakteristikos egzemplioriaus, 
gautume iš komercinio veislyno. 

— Tačiau veislynuose galėtumėt nusipirkti tik šu- 
niukų. 

— Greičiausiai turėtų ir vyresnių šunų. Bet kuriuo 
atveju, galiu jus patikinti, kad tai tik hipotezė. Nuo to 
laiko, kai čia dirbu, dar nė karto taip neatsitiko. 

— O šunų iš gatvės tyrimams nenaudojate? - įkišo 
trigrašį Garsonas. 

Jei tas tipas ir pakentė „antraeilius eksperimen- 
tus“ neprarasdamas savitvardos, tai Garsono „šunys 
iš gatvės jį tikrai išvedė iš pusiausvyros, ir jis sausai, 
narčiai suprunkštė. 

— Jums iš tiesų atrodo, kad į šią vietą gali patekti 
šunys iš gatvės? - paklausė susitvardęs. 


98 


Aš šaltai jį nutraukiau: 

— Mums reikia visų šunidės apskaitos dokumentų. 
ir šunų, kurie buvo panaudoti per pastaruosius dvejus 
metus, sąrašų. 

Kadangi jis jau susitaikė su mintimi, kad nieko 
nesupras, mandagiai linktelėjo. 

— Prašom sėstis. Greitai grįšiu. 

Paliko mus sėdėti nedidelėje smėlio spalva deko- 
ruotoje salėje. 

- Nair drąsus pumpurėlis, - sušukau, kai jis išny- 
ko. - Ar girdėjot, Garsonai? Šunys iš gatvės? Čia? Ga- 
lėjo dar pridurti: „Vieninteliai tokie čia esate jūs.“ 

— Nagi, inspektore. Iš tiesų ši vieta nė iš tolo nepri- 
mena Ignacijaus Lucenos Pastoro aplinkos. 

— Net ir aukščiausiems medžiams reikia mėšlo, 
kad augtų. 

- Kodėl jūs tokia agresyvi? 

- O kodėljūs toks ramus? Kas jums staiga atsitiko? 
Gyvenimas gražus ir taip toliau? 

Gražuolis grįžo su šūsniu kopijų ir padavė jas 
mums. 

- Ar pažeistumėte profesinę etiką, jei man pasaky- 
tumėte, kaip įvyko ta žmogžudystė, kurią tiriate? 

Jaučiau, kad atėjo mažyčio keršto akimirka. 

- Tai - šunų iš gatvės reikalas, nemanau, kad jums 
bus įdomu. 

Nežinau, ar tą išpuikusį povą paveikė mano audrin- 
gas socialinio teisingumo reikalavimas, tačiau išėjau 
iš tos vietos jausdamasi bent kažką padariusi šunų 
lygybės labui. Garsonas negalėjo paaiškinti mano 
akiplėšiškumo, galėjau guldyti galvą, kad priskyrė jį 

paprasčiausiam PMS ui. Tačiau tikroji priežastis buvo 
labiau miglota: buvau įsitikinusi, kad vaikomės tik 
šešėlį, o tikrasis kiškis linksmai sau laksto po mišką. 

Kitos dienos vizitas, panašus į prieš tai buvusį, dar 
labiau sustiprino man kilusias šermenų nuotaikas. 
Buvome priimti ir apvedžioti po antrą visiškai ne- 
priekaištingą laboratoriją. Niekas neleido įtarti nei 
nusikalstamos veiklos, nei manyti, kad jie laiko šunis, 
gautus iš miesto šunidės. Ir čia jie turėjo nuosavų 
gyvūnų: visi jie buvo veisliniai, visi skiepyti, visi be 
parazitų, gyvenantys laimingai, kol bus išdarinėti ant 
Mokslo altoriaus. 

Ir jei dar to būtų maža, nepriekaištingas abiejų 
įmonių įvaizdis tik sustiprėjo, inspektoriui Sanguesai 
ir jo komandai patikrinus apskaitos knygas. Datos 
buvo teisingos, duomenys apie šunų panaudojimą 
buvo aiškūs. Jokio vėjelio - nei į kairę, nei į dešinę, 
sėdėjome ramiausioje jūroje. Klausiau savęs, ar verta 
apžiūrinėti dar ir trečią laboratoriją, ar ne labiau ap- 
simokėtų nustoti vaikščioti ratu, nes tai akivaizdžiai 
niekur nevedė. Tačiau Garsonas atkakliai tvirtino, kad 
pradinė mano hipotezė buvo pagrįsta ir kad reikia ją 
iki galo patikrinti. Tačiau ir po trečiojo farmakolo- 
ginio įsibrovimo niekas nepasikeitė. Mes suklydome, 
tokia tebuvo tiesa. 

Buvau tokios nuotaikos, kad lengvai galėjau kam 
nors įkąsti. Tačiau bet kokia agresija būtų visiškai 
nenaudinga - atėjo savaitgalis ir neturėjome kitos 
išeities, kaip tik sustoti. 

Per tas dvi dienas nusprendžiau atsipalaiduoti. 
Leidau augti nereikalingai įtampai. Pasiėmiau Bai- 

suoklį, uždėjau jam pavadėlį ir ėjau kiek kojos nešė. 
Pagaliau, nutirpusiomis iš nuovargio kojomis, prisė- 
dau ant suolelio Citadelės parke. 

Apstulbau išvydusi tiek daug žmonių, išėjusių pa- 
sidžiaugti saule kartu su šunimis: sportiniais trenin- 
gais apsirengę jaunuoliai, vedžiojantys savo haskius, 
šeimos, kurių vaikams patikėtas didžiulių gauruo- 
tų anglų aviganių pavadėlis... Tačiau daugiausia čia 
buvo senukų: kuklių senukų su mažais neveisliniais 
šunyčiais, tokiais pat bjauriais, kaip Baisuoklis, se- 
nučių, iš lėto žingsniuojančių paskui savo šunelius, 
atrodančius taip pat, kaip ir jos. Dvi iš jų sustojo ne- 
toli manęs besišnekučiuodamos, išgirdau, kaip viena 
tarė: „...man nesvarbu, kad palieka plaukų ant sofos, 
tačiau dukra nori išvaryti jį lauk ar kam padovanoti. 
O sakyk, ką aš darysiu be savo Bobio?“ Buvo liūdna, 
atrodė, kad kiekvienas beveislis šuo turi tokį pat at- 
stumtą šeimininką. 

Pakilau, klaidžiojau po parką. Staiga tolumoje pa- 
stebėjau grupę žmonių. Smalsumo vedama prisiarti- 
nau. Ten buvo daug žmonių, ratu apstojusių iš metali- 
nių tvorų padarytą aptvarą. Tarp dviejų medžių buvo 
pakabintas plakatas, informuojantis: XV APSAUGOS 
ŠUNŲ PARODA. VISOS PAJAMOS BUS SKIRTOS VAI- 
KŲ NAMAMS. Nebuvo įmanoma rasti laisvos vietos, 
iš kur galėtum stebėti veiksmą. Truputį pasitraukiau. 
Aplinkui matėsi daug, be abejonės, renginyje daly- 
vavusių šunų, kurie dabar ilsėjosi šalia savo šeimi- 
ninkų. Baisuoklis staiga sunerimo ir pradėjo traukti 
pavadėlį. Jo nerimo priežastimi pasirodė greta stovin- 
tis milžiniškas rotveileris. Tai buvo įspūdingas šuo: 

stiprus, raumeningas kaip bulius, apskrita kaip kuoka 
galva. Jis buvo įsistebeilijęs į Baisuoklį ir grasinamai 
urzgė. Išsigandau, pakėliau akis į žmogų, kuris jį pri- 
laikė ir... Dieve šventas! Tą naršų šunį prilaikė ne kas 
kitas kaip Garsonas! Garsonas? Tikrai Garsonas? Ir 
ką Garsonas veikia su tuo padaru? 

— Jaunesnysis inspektoriau! 

Garsonas paraudo kaip burokas. Atrodė, tarsi no- 
rėtų, kad praūžtų tornadas ir nusineštų jį su savimi. 

— Labas, Petra. Kaip gyvuojat? 

— Ką reiškia „kaip gyvuojat?“ Ką jūs čia darot su 
šita bestija? 
prie jo kojos. 

- Šita bestija? A, taip, tai Morgana, Valentinos 
Kortes kalė. Truputį ją prižiūriu, kol ji dalyvauja pa- 
rodoje. Ji teisėjauja. 

Stovėjome vienas priešais kitą nežinodami, ką 
daugiau pasakyti. Tada žodį perėmė šunys. Morgana 
grasinamai sulojo, o Baisuoklis kauktelėjo iš siaubo 
ir puolė slėptis man tarp kojų. Traukė pavadėlį kaip 
niekada, lyg pasiutęs. Rotveileris jautėsi dar labiau 
provokuojamas ir vėl užlojo. 

- Na, Ferminai, jau matau, kad situacija neleidžia 
man čia stovėti ir plepėti, turėsiu eiti. 

— Gaila, kad nepasisveikinsit su Valentina, man 
būtų buvę malonu. Klausykit, šįvakar eisime vaka- 
rieniauti į meksikiečių restoraną, gal norėtumėte su 
mumis? 

Tuo metu Valentinos Kortes kalė jau stovėjo ant 
užpakalinių kojų ir lojo taip, kad kėlė siaubą. Pro 

iššieptus drėgnus, karštus dantis einantis jos balsas 
buvo stiprus ir gilus. Baisuoklis timptelėjo taip, kad 
negalėjau jo išlaikyti, ir nudūmė kiek kojos neša. Bėg- 
dama paskui jį atsigręžiau ir sušukau Garsonui: 

- Gerai, paskambinkite man apie penktą. 

Man nepavyko jo sugauti tol, kol nebuvome taip 
toli nuo rotveilerio, kad nejaustume nė kvapo. Ban- 
džiau jį nuraminti, jo širdelė daužėsi beveik taip, kaip 
mano. Supratau jį labai gerai: jei jis nebūtų ėmęsis 
iniciatyvos, gal ir pati būčiau taip bėgusi nuo to bai- 
saus žvėries. 

Prieš penkias paskambinau Chuanui Monturio- 
liui. Pagalvojau, kad gal jam patiktų susipažinti su 
mano kolega ir bebaime pusiau liūtų tramdytoja. Be 
to, kitų žmonių akivaizdoje galbūt išnyks „vyro po 
padu“ sindromas ir galėsime suderinti tas trupučiui 
banalios meilės būtinas aplinkybes. Maniau, kad su- 
mąstys kokią dingstį atsisakyti, bet jis sutiko. Taigi, 
tą ledinį šeštadienio vakarą visi kartu keliavome į 
„Dvynius“ - linksmą meksikiečių restoraną Gracijos 
kvartale. 

Nebijodama suklysti galiu pasakyti, kad buvome 
viena iš keisčiausių grupių, naktimis išeinančių į mies- 
tą. Valentina Kortes pasirodė į milžinišką ševeliūrą 
sušiauštais savo storais geltonais plaukais. Dėvėjo kel- 
nes ir juodą megztinį, kurio V formos iškirptė dalį 
didelės krūtinės paliko nepridengtą. Odinis švarkas 
buvo paskutinis subrendusios, savimi pasitikinčios 
moters įvaizdžio štrichas. Supratau, kodėl Garsonui 
ji taip patinka - buvo labai seksuali penkiasdešimt- 
metė. Jis pats buvo apsirengęs vienu iš tų dryžuotų 

„Čikaga, ketvirtasis dešimtmetis“ kostiumų, kuriais jį 
taip dažnai matydavau. Nepriekaištingai susišukavęs, 
ūsai suglostyti puikiai - buvo akivaizdu, kad rengė- 
si, turėdamas tikslą suvilioti. Kaip ir aš, apsirengusi 
skaisčiai raudonai, tikėjausi padaryti įspūdį Chuanui 
Monturioliui. Nors iš tiesų pati buvau sužavėta: kai 
Monturiolis pasirodė paprasčiausiu dramblio kaulo 
spalvos megztiniu aukšta apykakle, atrodė gražesnis 
nei bet kada. 

davėjo, kad apibūdintų kiekvieno patiekalo aštrumą. 
Valentina tuoj pat pasirinko pačius aštriausius, paste- 
bėjau, kad Garsonui tokia jos drąsa labai patiko. 

— Man patinka stiprūs pojūčiai! - pareiškė ji, svai- 
dydama žiežirbas savo šviesiomis akimis. 

— Nesistebiu, - pasakiau, - po to, kai susipažinau 
su tavo kale. 

— Morgana? Ji - vienas iš kilniausių mano kada 
sutiktų gyvūnų. 

— Tu pati ją treniravai? 

— Taip, padedama savo asistentų. Ji greita kaip 
žaibas ir nepaleistų grobio, net jei tai būtų įsiutęs 
šernas. 

Įsikišo Chuanas, susidomėjęs šia tema. 

— Visada savęs klausiau, ar jūs, apsaugos šunų tre- 
neriai, esate tikri tuo, ką darote. Pulti išmokytas šuo 
gali sukelti baisių nelaimių, sukandžioti ką nors iki 
mirties. 

Prieštaraudama jam Valentina pamojavo gabalėliu 
aštraus paršiuko, kurį ruošėsi įmerkti į dar aštresnį 
padažą. 

— Ne, nėra taip baisu. Valdome situaciją, todėl to- 
kia galimybė labai maža. Iš tiesų šiuo metu savigyna 
tapo tarsi sportu. 

— Ar tavo kalė galėtų ką nors užmušti? - paklausė 
Garsonas vaikiško susižavėjimo kupinu balsu. 

Valentina įsidėjo daugiau pupų į savo lėkštę, pri- 
simerkė ir griežtai atsakė: 

- Galėtum už tai statyti - taip, ir greičiausiai vienu 
kąsniu. Tačiau Morgana, kaip ir kiti šunys, kuriuos 
treniruojame, veikia tik pagal šeimininko komandą. 
Jeigu aš jai neliepiu, vargšė nė nepajuda iš vietos. 

- Ojei kas nors pabandytų ją užpulti? 

— Ai, drauge mielas, tada gali būti tikras, kad už- 
puolikas taptų angelu. 

- Angelu? - visi trys paklausėme nustebę. 

- Turiu omenyje - belyčiu, nes galiu jus patikinti, 
kad Morgana nusitaikytų tiesiai į kiaušus. 

Puolėm taip kvatotis, kad net žmonės į mus atsi- 
suko. Ta Valentina - nepakartojama, tikras vijurkas, 
taip gerai jautėsi pasaulyje, tarsi pati būtų jį sukūrusi. 
Ji valgė aštriausią maistą nė nemirkteldama, juokėsi, 
kalbėjo, keikėsi kaip vežikas, o jos anekdotų apie šunis 
atsargos atrodė begalinės. Chuanas atrodė sužavėtas 
jos šnekų, o Garsonas skrajojo ore dar aukščiau nei 
indų šventieji. 

— Kurią šunų veislę lengviausia treniruoti? 

— Be abejonės, vokiečių aviganį. Tai šuo, kuris tin- 
ka viskam - protingas ir mielas. 

- Tačiau tu pasirinkai rotveilerį. 

+ Taip padariau dėl kandimo galios. Žiūrėkit, vokie- 
čių aviganio kandimo galia yra kokie devyniasdešimt 

kilogramų. Neblogai, ar ne? Galiu jus patikinti, kad 
man sunku išsilaikyti, kai jis puola kratyti, įsikibęs į 
ranką. Taigi, o rotveilerių kandimo galia yra iki šimto 
penkiasdešimties kilogramų. 

Chuanas sušuko: 

— Nieko nepadarytum prieš tokią jėgą! 

— Ne, nieko. Taigi šuo mane tempia ir turiu paklus- 
tijudėdama pagal jo valią. Tačiau, kadangi jo judesiai 
yra aiškūs ir tikslūs, realus pavojus yra minimalus. 

— Padaras, sugebantis pulti jautį! 

- Taip, sugebėtų. 

- Ir niekada neturėjai problemų su jokiu šunimi? 

Valentina pasikvietė padavėją, užsisakė dar vie- 
ną meksikietiško alaus ir surimtėjo. Po paslaptingos 
pauzės prabilo: 

— Yra viena veislė, kurią atsisakau treniruoti... - 
nurijo didelį kąsnį guakamolės. - Pitbulis. 

— Pora mano klientų atveda pitbulius į kliniką. 
Norėdamas juos paskiepyti, kiekvienais metais turiu 
uždėti stipriausius antsnukius. Jie baisūs. 

- Baisūs. Nesveria nė dvidešimt penkių kilogra- 
mų, tačiau jų dantų galia!.. Kai kurių siekia du šimtus 
penkiasdešimt kilogramų. 

— Neįtikėtina! - pratrūko Garsonas. 

— Puikiai atsimenu, kas nutiko, kai man atvedė 
vieną treniruoti. Kol šnekėjausi su šeimininku, gy- 
vūnas buvo ramus, tylus. Užsidėjau savo apsaugas, 
užsimoviau movą ir atitinkamais įaudrinimo jude- 
siais pradėjau tikrinti jo gynybinius instinktus. Šuo, 
laikomas šeimininko, kaip visada daroma per pirmą- 
sias treniruočių sesijas, stovėjo prieš mane ramus - 

vojau: „Valentina, būk atsargi, nes šis padaras - tikras 
šunsnukis.“ Ir iš tiesų, staiga matau, kaip ištrūksta iš 
savo šeimininko ir vietoj to, kad pultų movą, kurią 
jam atkišau, puolė tiesiai mane pačią. Sugebėjau atsi- 
laikyti, bet esu tikra, kad, jei būčiau parkritusi, būtų 
griebęs už kaklo. 

Visi buvome priblokšti šios istorijos. 

- Ar čia ne tas šuo, kuris gali atsisukti ir prieš savo 
šeimininką? - paklausė Chuanas. 

— Manau, kad turi omenyje Stafordšyro bulterje- 
rą, amerikiečių veislę, kurios giminaitis yra pitbulis. 
Anas, be abejonės, yra pats pikčiausias iš visų pasaulio 
šunų. 

— Kokia jo kandimo galia? - paklausė Garsonas, 
jau puikiai įvaldęs terminiją. 

- Trys šimtai kilogramų. 

— Nenoriu nė įsivaizduoti, - pasakė jaunesnysis 
inspektorius. 

- Geriau ir nereikia. Tai tikrai kraugeriškas šuo, 
galintis perkąsti gerklę bet kam. Ir iš tiesų, jei jį pa- 
matytumėt, pamanytumėt, kad tai neįmanoma. Jo 
ūgis ne daugiau kaip keturiasdešimt centimetrų, o 
svoris - kokie septyniolika kilogramų, tačiau tai žu- 
dymo mašina. Tik tiems kalės vaikams amerikiečiams 
ir gali kilti mintis išvesti tokią veislę. 

- Kam jis naudojamas? 

— Tik kaip apsaugos šuo, bet, kaip galite įsivaiz- 
duoti, turi būti labai gerai kontroliuojamas. 

Visi nutilome. Staiga pamačiau, kad Garsonas dar 
net nepalietė savo enčiladų. 

- Sveikinu, Valentina, - pasakiau. - Tau pavyko 
surasti tokią įdomią temą, kad Ferminas pamiršo net 
pavalgyti. Pirmą kartą tai matau. 

Garsonas piktai į mane dėbtelėjo, o ji linksmai 
nusijuokė ir tarė: 

— Mudu su Ferminu labai gerai sutariame. Aš jam 
pasakoju apie šunis, jis man - apie policininkus. Vi- 
suose darbuose yra ką papasakoti, ar ne? 

Garsonas pasisiūlė apmokėti sąskaitą. Jis buvo 
devintame danguje, ir tai suprantama. Kada pasku- 
tinį kartą išėjo pasisėdėti su draugais kartu su savo 
partnere? | 

— Eime alaus į kokį barą, - pasiūlė Chuanas Mon- 
turiolis. 

- Man labiau patiktų pašokti, - prisipažino Va- 
lentina. 

- Tuomet eime į „Shutton“. 

„Shutton“ - prabangus klubas, kuriame šokių 
mėgėjai gali parodyti savo sugebėjimus šokti sambą, 
rokenrolą ar pastriksėti pagal vieną kitą greito džiazo 
dainą, gyvai grojant geram orkestrui. Valentina išties 
norėjo šokti. Kai tik buvo atnešti mūsų kokteiliai, ji 
nusitempė Garsoną į aikštelę. Tada pastebėjau, kad 
tikrai nežinau visų savo kolegos, daugiabriaunio kaip 
deimantas, talentų. Jis šoko tikrai puikiai - kaip Fre- 
das Asteiras. Judėjo gracingai, harmoningai, sekda- 
mas ritmą, tuo pat metu vedė savo partnerę, atsaky- 
damas ir į jos judesius. Tvirtas jo kūno kamuoliukas 
tapo lengvu balionu. Juodu su Valentina buvo tikras 
reginys - abu atsipalaidavę, patenkinti savimi, abso- 
liutūs savo pasilinksminimo šeimininkai. 

— Labai gyvybingi, ar ne? - tarė Chuanas. 

— Norėčiau mokėti šokti taip, kaip jie. 

— Turėtume bent jau pabandyti. 

Bandymui jis parinko saldžią melodiją. Apkabino 
mane ir pradėjome labai lėtai judėti. Pastebėjau, kad 
ypač romantiškomis akimirkomis jis stipriau mane 
spusteli. Palenkia veidą prie manojo, švelniai per- 
braukia skruostą skruostu. Taigi susidūriau su kla- 
sikiniu kazanova, viskas taip metodiška! Tradicinis 
viliojimas: įtaigi muzika, prietema, pusiau sausas 
kokteilis... Greičiausiai mums iš ten išėjus pasiūlys 
išgerti paskutinę taurę pas jį namuose ir vėliau, kai 
pasimylėsim, šnibždės man - „brangioji“, nors vienas 
kito visiškai nepažįstame. Jokių šnekų! Šitai man visai . 
netinka. Kodėl turėčiau tai pakęsti? 

Ir visiškai neklydau. Kai išėjome ir atsisveikino- 
me su Valentina ir Garsonu, Chuanas Monturiolis 
švelniai tarė: 

- Gal eime pas mane dar vienos? 

— Ne, Chuanai, labai atsiprašau, bet man baisiai 
skauda galvą. Išgersiu pora aspirino ir eisiu miegot. 
Jei tu nieko prieš, paskambinsiu tau kurią dieną. 

Šito jis tikrai nesitikėjo. Priėmė smūgį slėpdamas 
savo apmaudą, tačiau iš to, kaip sujudėjo žandikaulis 
jam sukandus dantis, mačiau, kad pyksta. 

Ir velniop! Visos tos tradicinės scenos jau ne man. 
Per daug metų ant mano pečių, per daug skyrybų, per 
daug visko, kad baigčiau naktį žodžiais: ,„Brangusis, 
buvo nuostabu.“ Jau ne, nesvarbu, kad kavalierius 
tiesiog saldainiukas. Arba jis pagerins savo stilių, arba 
tegul leidžiasi, kad aš primesčiau savąjį. 

Ankstyva vakarėlio pabaiga labiausiai apsidžiaugė 
Baisuoklis. Buvo labai patenkintas mane išvydęs, ir 
mes išėjome ilgam pasivaikščiojimui antrą valandą 
nakties. Ledinės gatvės buvo visiškai tuščios, pūtė 
velniškas vėjas. Nežinau, kokių teigiamų to keisto 
naktinio pasivaikščiojimo pasekmių galėjo tikėtis 
šuo, tačiau man tas šaltis ir judėjimas išmušė iš gal- 
vos visus kūniškus geismus. 

ATĖJUS PIRMADIENIUI mano nuotaika nė kiek 
nepagerėjo. Vis dar buvo apnikęs tas nepaaiškina- 
mas, tačiau įkyrus jausmas, kad veltui švaistau lai- 
ką. Tose laboratorijose nesužinojome nieko aiškaus. 
Apskaitos knygos buvo nepriekaištingos: viskas ten 
sužymėta, viskas atitiko. Nė menkiausio požymio, 
kuris leistų įtarti, kad buvo prekiauta kiemsargiais. 
Kiemsargiais! Tikrai, galima numirt iš juoko - tie 
pramonės milžinai, sterilūs ir efektingi, kad jie tu- 
rėtų reikalų su tokiais kailialupiais kaip Lucena?! 
Reikėjo būti visiškais bepročiais, kad sektume tokiu 
pėdsaku. 

Paėmiau Lucenos Pastoro apskaitos knygas. Atsi- 
verčiau antrąją ir pavarčiau: Lilis - 40 000, Bonis - 
60 000... Kas mokėtų Lucenai tokias sumas? Kas tas 
pasiryžėlis pakloti tiek pinigų už kiemsargius ir ko- 
dėl? Kodėl tie vardai - šunų, kaip ir pirmojoje kny- 
goje? O gal čiajau kalbama ne apie šunis? Nebebuvau 

niekuo tikra. Pametėme kryptį, kažkur suklydome, 
ir tai mus išvedė iš kelio. Kur? Apimta kvailo pykčio 
mečiau knygą į sieną. Jaunesnysis inspektorius buvo 
apstulbęs. 

— Ką darote, Petra? Sunaikinsite įkaltį. 

- Žinote, kiek Ispanijoje lieka neišaiškintų žmog- 
žudysčių? 

- Ne. 

- Šimtai, patikėkit, šimtai! Ir beveik visos tokių 
žmonių, kaip Lucena: marginalų, prostitučių, elgetų, 
žmonių be vardo, be šeimos, be draugų. 

— Ir? 

— Ir tai mane nervina. Nervina, kad šios padugnės 
taip dingsta, kad jų labui teisingumas nevykdomas. 
Visada kildavo tokių minčių, kai skaičiau apie tuos 
faktus dokumentų skyriuje, o dabar, kai galiu kažką 
pakeisti... 

— Dabar kas? 

- Po velnių, Garsonai, gal jūs visai kvailas? Dabar 
jau jaučiu, kad ir mūsų byla pateks į tą nebaigtų bylų 
statistiką. 

— Netikiu. 

— Netikite? Gal dėl to, kad dideliais žingsniais ju- 
dame į priekį? 

Jaunesnysis inspektorius švelniai į mane pažvelgė, 
pakėlė nuo žemės knygą ir nusišypsojo: 

- Nurimkit, Petra, mes ją išspręsim, pamatysit, 
kad išspręsim. Turėkite kantrybės, juk Roma ne per 
dieną pastatyta. 

Jis atvertė knygą ir įkišo į ją nosį. Staiga pratrūkau 
juoktis. 

— Atleiskit, Ferminai, atsiprašau. Tikrai kvailai 
pasielgiau. 

Nepakeldamas akių nuo knygos Garsonas pamo- 
savo ranka ore. Tada iš lėto prašneko: 

— Taigi aš sakau, kad jei sudėtume visas čia esančias 
sumas, na... čia yra apie keturiasdešimt puslapių, kie- 
kviename maždaug po dvi trisdešimties, penkiasde- 
šimties ar šešiasdešimties tūkstančių pesetų sumas... 
iš viso gausime... kokius tris milijonus pesetų. 

— Ką tuo norite pasakyti? 

— Noriu pasakyti, kad jeigu tai yra vienų metų 
apskaita, vadinasi, Lucena turėjo gerą krūvelę pinigų 
smulkioms išlaidoms. 

— Turėjo, prisiminkit, kad nešiojo labai brangią 
grandinėlę. 

— Na gerai, tarkim, ši grandinėlė jam kainavo tris- 
dešimt ar keturiasdešimt tūkstančių pesetų, galime tai 
patikrinti. Kalbame apie užgaidą, kurią jis galėjo sau 
leisti, tačiau, ją atmetus, žmogelis gyveno vargingai. 
Baisus butas, lindynės, „Šaltinių“ lygio barai... Neat- 
rodo, kad buvo narkomanas, todėl kyla klausimas, 
kur visi pinigai? Apskaitos knygos rodo jį buvus tvar- 
kingą, tad gal žaliuosius kur nors paslėpė? Jo namai 
nebuvo apiplėšti. 

— Ar kalbate apie banko sąskaitą? 

— Nagi, inspektore, gal jūs visai netekote nuo- 
vokos? Žmogelis neturi nė vieno dokumento, net 
nepasirašo nuomos sutarties, pasivadina visokiom 
pravardėm... Ar įsivaizduojate jį padedant terminuotą 
indėlį? Noriu pasakyti, kad turėjo kažkur tuos pinigus 
paslėpti. 

Debesys mano galvoje išsisklaidė. 

— Saugioje vietoje, - pasakiau. 

— Saugioje vietoje, - pakartojo jis. 

- Jaunesnysis inspektoriau, ieškoti pėdsakų šioje 
byloje yra labai subtilus reikalas, manau, kad turime 
atlikti gerokai nuodugnesnę kratą. Jūs žinote, kaip 
tokie dalykai organizuojami, prašykite, kad skirtų 
žmonių nuodugniai kratai atlikti, ir pasiųskite juos 
į Lucenos namus. 

Garsono akys spindėjo. 

- Klausau, bose. 

- Jūsų mintis puiki, Ferminai. Jeigu Lucena kur 
nors yra paslėpęs pinigus, gali būti, kad ten rasime ir 
kai ką daugiau - dokumentus, sąskaitas... Pėdsakus, 
drauge mielas, pėdsakus! Taip, jūsų idėja geniali! 

- Nedėkite per daug vilčių, Petra, gali būti, kad tas 
šiknius viską išleido kekšėms. 

— Mokėsiu su tuo susitaikyti. 

— O ką darysim su laboratorijomis? 

- Šiuo metu - pamirškim. 

Kai išėjome iš komisariato, mūsų laukė netikėtu- 
mas: kaip tik tuo metu Anchela Čamoro klausė, kur 
jai rasti jaunesnįjį inspektorių. Ji priėjo prie mūsų ir 
pradėjo kalbėti savo įprastu mielu tonu. Pasiteiravo, 
kaip aš laikausi, o tada, visiškai mano nuostabai, pa- 
klausė, kaip Garsono pagirios. 

— Manau, kad ta taurė, kurią išgėrėme po vaka- 
rienės, nelabai patiko mūsų skrandžiams, - pasakė 
įsitikinusi. 

Garsonas linktelėjo. Jis nežinojo, kur dingti. Iš tie- 
sų niekada nebūčiau to nė įsivaizdavusi. Tas slaptas 

donžuanas, tas pilvotasis barzdotasis susitikinėjo su 
Anchela tuo pat metu, kaip ir su Valentina! Reikš- 
vaikas. 

- Ėjau pro šalį ir staiga prisiminiau, kad rytoj — 
mano gimtadienis. Ne ne, nesveikinkite, tai taip baisu, 
kad nenoriu nė pagalvoti! Galėsiu susitaikyti su tuo, 
kad dar šiek tiek pasenau, tik jei būsiu geroje kompa- 
nijoje. Ar nenorėtumėte pas mane pavakarieniauti? 
Taip padėtumėt man pergyventi šią baisią akimirką. 

Priėmėm kvietimą juokdamiesi. 

— Suprantama, jei norite, galite ką nors atsivesti, 
Petra. 

- Taip, gali būti, kad atsivesiu draugą. 

Galiu pabandyti jį pakviesti, tačiau labai tikėtina, 
kad po paskutinio mūsų šiurkštaus susidūrimo Mon- 
turiolis pasiųs mane toli toli. Na, gal jei pasiūlyčiau 
eiti kartu grojant romantiškai muzikai... Knygininkė 
linksmai atsisveikino. Aš atsisukau į Garsoną. 

- Nair atsitiktinumas, kad Anchela ėjo pro šalį, ar 
ne, Ferminai? Tik aš netikiu atsitiktinumais. 

— Kodėl netikite? Kartais taip atsitinka, kai ma- 
Žiausiai tikiesi. 

— Kaip ir meilė iš pirmo žvilgsnio, ar ne, Gar- 
sonai“ 

Garsonas apsimetė, kad neišgirdo. 

— Ar net dvi meilės! 

Jaunesnysis inspektorius visiškai apkurto. 

Komanda, kurią mums atsiuntė nuodugniai kratai 
atlikti, mane šiek tiek nuvylė. Vienas vaikinukas su 
lagaminėliu ir kitas tuščiomis rankomis. Buvau su- 

sikūrusi kitokį vaizdą, kažką labiau technologiško. 
Tačiau nieko nepasakiau ir neparodžiau savo nepasi- 
tenkinimo. Jaunesnysis inspektorius buvo susijaudi- 
nęs, įsitikinęs, kad ten rasime visokiausių lobių. Įėjo 
į Lucenos irštvą taip, kaip Karteris į Tutanchamono 
kapą. Viskas atrodė taip, kaip palikome praeitą kartą, 
tik daugiau dulkių. 

Ekspertas atidarė savo lagaminėlį ir ištraukė keletą 
plaktukų, padarytų iš įvairių medžiagų: plastiko, me- 
dienos, geležies... Jis nusivilko švarką, išsirinko vieną 
iš plaktukų ir pradėjo tuksenti grindis centimetras po 
centimetro. Garsonas jį sekė nekantraudamas, prili- 
pęs tarsi metro keleivis piko valandą. Po kiek laiko 
jaunuolis, šiek tiek išvestas iš kantrybės, jam tarė: 
„Tai gali užtrukti.“ Mano kolega paniuręs atsitraukė 
ir atsisėdo šalia manęs ant nudryžusios sofos. Leido- 
me laiką vartydami senus Lucenos žurnalus. Kitas 
policininkas ramiai žiūrėjo pro langą. Įpratęs laukti. 
Galų gale atsisėdo ant kėdės ir užmigo. 

Praėjo daug valandų, jos vos slinko. Žiūrėdama į 
specialistą supratau, kad, ieškodamas ertmių, jis nau- 
doja skirtingus plaktukus pagal tai, kokį paviršių tiria: 
sienas, grindis, koklius ir net durų staktas. 

Garsonas, kuris, išblėsus entuziazmui, nuobodžia- 
vo, pradėjo pokalbį klausimu: 

-— Ar pirksite ką nors Anchelos gimtadieniui? 

— Užsakiau puokštę baltų rožių. 

Sunerimęs jis nutilo. | 

— Geras sprendimas. Iš tiesų aš nežinau, ką jai pa- 
dovanoti. 

— Padovanokite dėžę saldainių. 

— Tai labai nuasmeninta. 

- Eilėraščių knygą. 

- Per daug asmeniška. 

Minutę pagalvojau. 

— Nupirkite jai gražų pliušinį šuniuką. 

— Nagi, Petra, aš kalbu rimtai. 

- Ir aš! Tai mielas daikčiukas. 

— Nežinau... Galbūt... Tačiau, mano manymu, 
tai labai menka dovana žmogui, kuris taip maloniai 
kviečiasi į svečius. Patikėkit, man jau nusibodo ne- 
turėti namų, į kuriuos galėčiau pasikviesti draugų. 
Jau beveik nusprendžiau paklausyti jūsų patarimo ir 
išsinuomoti butą. 

Aš pasikėliau kėdėje ir kiek galėjau išpūčiau 
akis. 

- Paklausyti mano patarimo? Nuostabu! Jau dveji 
metai peršu jums tą mintį, o dabar staiga nuspren- 
džiate paklausyti mano patarimo? Pripažinkite tikrąją 
priežastį, Ferminai, turėkit drąsos. O priežastis ta, kad 
jums norisi nuosavo buto, nes esate įsimylėjęs. 
policininką, norėdamas įsitikinti, kad jis mūsų nesi- 
klauso. Tada pabandė užspausti patenkintą šypseną, 
kuri jau žaidė jo lūpose, ir paraudęs kaip moksleivis 
tyliai tarė: 

— Taip, tiesa, esu įsimylėjęs. Tik problema ta, kad 
nežinau, kurią iš jų. 

- Jų? 

- Puikiai mane supratote - jos dvi: Anchela Ca- 
moro ir Valentina Kortes. Pastaruoju metu mačiausi 
su jomis beveik kasdien... 

— Bet tai baisu, Garsonai! Per tokį trumpą laiką! 

— Nematau čia nieko baisaus. 

Policininkas pabudo ir pasakė mums, kad nueis į 
gretimą barą išgerti. Tylėjome, kol jis išėjo. 

- Baisu ir tiek. Žmonės juk neįsimyli taip nei iš 
šio, nei iš to po dvi iš karto. 

- O man tai atrodo geriausias dalykas, kuris kada 
nors man yra nutikęs. Žinot, dabar aš tiesiog įsimy- 
lėjęs, o vėliau matysime, kurią. Galiu jus patikinti, 
būti įsimylėjusiam - nuostabu, tiesiog neįkainojama 
patirtis. 

— Taip, tai jau supratau. 

- Atsibundu vidury nakties ir galvoju: „Nenorėčiau 
dabar numirti, nes rytoj vėl jas pamatysiu.“ Skaičiuo- 
ju minutes iki pasimatymų, mane išblaško menkiausi 
dalykai... Prisiekiu jums, net valgau mažiau! 

- Tai tikrai rimtas simptomas. 

- Žinau, kad jums, Petra, atrodau kvailas ir taip 
atrodau todėl, kad toks ir esu. Ir kuo gi baigs šis naš- 
lys policininkas, senas ir bjaurus, įsiveliantis į mei- 
lės istorijas? Tačiau galiu jus patikinti, kad niekada, 
niekada gyvenime man nėra nutikę nieko panašaus. 
Vedžiau savo amžiną atilsį žmoną, nes buvo atėjęs 
laikas po daugelio metų senbernystės. Mes niekada 
nei flirtavome, nei sakėme vienas kitam aistringus 
žodžius... galų gale, nenorėjome šnekėt kvailysčių. 
Žinote, ką manau, Petra? Taip jaučiuosi todėl, kad 
(nors ir kaip sunku būtų tuo patikėti) aš toms dviem 
moterims patinku. Patinku abiem! 

Buvau sujaudinta, žiūrėdama į tas jo pervirtos 
žuvies akis. 

-— Mielasis Ferminai, ir kodėl jūs turėtumėte joms 
nepatikti? Jūs - patrauklus, geraširdis, linksmas ir 
garbingas žmogus. Apžavėtumėte net ir Mis Visatą, jei 
panorėtumėte, o gal net ir nesistengdamas. Praeitu- 
mėte pro šalį pasidabinęs vienu iš savo elegantiškųjų 
kostiumų, perbraukdamas ūsus... 

Garsonas nusijuokė kaip vaikas, laisvas nuo kas- 
dienių sunkumų, apžavėtas to šviežio oro gūsio, dvel- 
kiančio į jo nugairintą veidą. 

- Oi, daugiau nieko nesakykite, inspektore, jeigu 
jūs galų gale apsispręstumėte, galiu jus patikinti, kad 
visada man būsite pirmoje vietoje... 

Eksperto balsas žaibu sugrąžino mus į realybę, 
kurią jau buvome beveik pamiršę. 

- Ateikit, manau, kad kažką radau! 

Jis klūpėjo ant kelių virtuvėje, buvo patraukęs ap- 
skretusį šaldytuvą ir atsargiai kaukšėjo grindų ply- 
teles. | 

— Girdit? Čia tuštumos garsas. Gali būti įdomi 
slaptavietė. O kur Eugenijus? - paklausė. 

— Eugenijus? 

— Mano kolega. 

- Išėjo alaus, - pasakė Garsonas. 

— Alaus? Greičiau ir alaus, ir degtinės, ir konjako! 
Visada tas pats! Kai tik jo prisireikia, paaiškėja, kad 
kažkur pradingęs liurlina alų. 

Jaunesnysis inspektorius išbėgo jo ieškoti, o aš su 
begaliniu smalsumu stebėjau, kaip ekspertas iš savo 
lagaminėlio ištraukė storą flomasterį. Pažymėjo keletą 
plytelių ir pradėjo jas kalti. Įkišo atsuktuvą į vieną iš 
plyšių ir plytelė pasidavė. Atsivėrė nedidelė, kokių 

penkių centimetrų skersmens skylė. Tuo metu grį- 
žo Garsonas su policininku. Juodu sustojo ir nieko 
neklausdami žiūrėjo į ertmę. Ekspertas paėmė ilgą 
metalinį laidą, įkišo jį į skylę ir nuleido žemyn. 

— Taip... - tarė. - Manau, kad radome. Ten viduje 
kažkas yra. Na, inspektore, tai, kas ten yra - jūsų. 

Užsimoviau ploną vinilo pirštinę, kurią jis man 
padavė, įkišau ranką į skylę. Tai darant apėmė kaž- 
kokia neaiški baimė. Įsivaizdavau gyvačių lizdą, nu- 
kirsdinto žmogaus bruožus. Tačiau tai, ką paliečiau, 
be abejonės, buvo minkštas polietilenas. Mūsų ausis 
pasiekęs šiugždėjimas taip pat patvirtino, kad ten kaip 
tik ta medžiaga. Suėmiau kažką slepiamą tamsos ir 
ištraukiau. Tai buvo šiukšlių maišas. Praskleidžiau jį. 
Buvo pilnas pinigų - nemaža krūva penkių tūkstančių 
pesetų banknotų. Aplink nuskambėjo mūsų mažos 
grupelės šūkčiojimai. Pakartojau tą patį veiksmą dar 
penkis kartus ir ištraukiau tiek pat maišų su tokiu pat 
turiniu. Pamakalavau ranka patikrindama, ar daugiau 
nieko nėra, ir nieko neradau. Nei sąskaitų, nei užrašų, 
nei knygučių. Nieko, tik pinigai. 

- Vaje, atrodo, kad radote gerus pėdsakus, - švilp- 
telėjo ekspertas. 

— Taip nemanykite, - atsakiau. - Toks radinys tik 
dar labiau viską supainioja. 


Po keleto valandų inspektorius Sanguesa infor- 
mavo mus apie radinį. Aštuoni milijonai pesetų - 
visi skirtingos vertės naudotais banknotais. Legalūs 
pinigai, nepadirbti, be jokių žymių. Iš tų aštuonių 
milijonų pesetų galėjome nustatyti tik tai, kad tai 

buvo aštuoni milijonai pesetų, aštuoni paslaptingi 
milijonai. 

— Šitų turtų Lucena neužsidirbo gaudydamas 
kiemsargius, - tarė Garsonas. 

- Galim lažintis, kad ne. 

— Galbūt radome nusikaltimo motyvą. 

— Nebūkite toks tikras. Jeigu motyvas būtų buvęs 
pinigai, būtume radę aukštyn kojom apverstus na- 
mus, supjaustytus baldus ir skylėtas sienas. 

— Norite pasakyti, kad Lucenos žudikas nežinojo 
apie pinigus? 

— Netjei ir žinojo, net jei ir buvo vienas iš jo ben- 
drininkų, nužudė jį ne dėl pinigų. 

— Velnias, inspektore, tai kur dabar mes atsidū- 
rėm? 

Užsidegiau cigaretę ir sutraukiau vienu giliu įkvė- 
pimu beveik visą. 

— Jums kilo mintis, kad pinigai buvo paslėpti, ir 
ji pasitvirtino. Tačiau trys milijonai buvo didžiausia 
suma, kurią suskaičiavome pagal antrosios knygos 
įrašus. Iš kur atsirado kiti pinigai? Arba Lucena ką 
nors apšvarino ir už tai jį nužudė, arba apskaita, kurią 
turime, yra ne visa, trūksta sąskaitų, kurias kažkas dėl 
kažkokių priežasčių pradangino. 

- Ir kodėl jis laikė visus tuos pinigus ir nepanau- 
dojo bent trupučio savo gyvenimui pagerinti? - pa- 
klausė Garsonas. 

- Kas žino? Gal jis buvo labai atsargus ir nenorėjo 
sukelti įtarimų demonstruodamas turtus, o gal tiesiog 
buvo vienas iš tų vargšelių, kuriuos randa mirusius 
savo lūšnose ant pinigų prikimšto čiužinio. 

— Na ir košė! 

— Niekas geriau neapibūdintų šios situacijos. 

— Ar ir dabar seksime šunų pėdsakais? 

- Taip, nors gal reikėtų išbandyti laimę ir imtis 
arklių. 

- Arba karvių, - tarė Garsonas ir kvailai nusijuokė, 
tuo tik parodydamas, koks yra sumišęs. 


Galų gale jaunesnysis inspektorius pasinaudojo 
mano patarimu ir padovanojo Anchelai Čamoro pliu- 
šinį šuniuką. Pats patobulino tą pasiūlymą - pakabino 
žaislui ant kaklo auksinę grandinėlę su širdute. Be 
galo susijaudinęs parodė man, kas jos viduje. Mažytė 
širdutė atsivėrė per vidurį, o jos slaptame skyrelyje 
matėsi puikiai įrėminta jaunesniojo inspektoriaus 
paso nuotrauka. Aš apstulbau, tačiau sugebėjau ne- 
prarasti sveikos nuovokos ir pasakyti kolegai, kad 
širdutė labai graži. 

Chuanas Monturiolis, dėl galas žino kokių priežas- 
čių sutikęs eiti vakarienės, pasirodė su dviem buteliais 
puikaus prancūziško šampano. Sukaktuvininkė suti- 
ko šias dovanas ir mano rožes visokiausiais padėkos 
ir laimės šūksniais. Pasikabino širdutę, įsisegė rožę 
į savo šilkinės palaidinukės kilpelę ir pakėlė taurę 
„Moėt et Chandon“. 

Anchela gyveno Las Korts kvartale, mielame, ža- 
viame dviaukščiame bute, kurį ji pasistengė paversti 
jaukiu ir maloniu. Svetainės sienos apstatytos knygų 
lentynomis, čia tyliai skambėjo Mocartas. Paskutinė 
svetingumo detalė buvo stalas kampe, rafinuotai lau- 
kiantis svečių. Nelė, Anchelos šuo, pasveikino mus 

lėtais filosofiškais judesiais, tada nuėjo prie savo 
šeimininkės. Jos rusvas, baltomis dėmėmis puoštas 
kailis puikiai derėjo prie kuklios Anchelos aprangos. 
Jos atrodė kaip gyva posakio „šuo ir šeimininkas galų 
gale supanašėja“ iliustracija. 

Veterinaras ir knygininkė buvo seniai nesimatę, 
tad turėjo apie ką pasikalbėti. Pokalbio tema, žino- 
ma, buvo šunys. Gerdami aperityvą jie aptarė stebu- . 
klingas vietinių šunų savybes, griežtai pasisakė prieš 
tą neįtikėtiną snobizmą, dėl kurio Ispaniją užtvindė 
šiaurinės veislės, visiškai neatitinkančios mūsų klima- 
to ir mentaliteto. Mudu su Garsonu klausėmės kaip 
naujakrikštai, viską dėdamiesi į galvą. 

Pirmasis patiekalas, nuostabi porų sriuba su triu- 
feliais, buvo palydėtas komentarų apie paskelbtą „Gy- 
vūnų globėjų“ planą suteikti talismanus ligoninėms. 
Anchelos teorija buvo labai įdomi. Ji manė, kad maži 
šuniukai ir kačiukai sergančiųjų ar senukų rankose leis 
jiems susigrąžinti prarastą jausmingumą. Šiltų kailiu- 
kų ir šlapių snukučių prisilietimas, širdučių plakimas 
sugrąžintų nuskriaustiems žmonių kūnams esminį 
gyvybingumą. Kita vertus, stebėdami tuos gyvuosius 
talismanus, juos maitindami ir šerdami, juokdamiesi 
iš jų išdaigų ir matydami, kaip jie reaguoja, žmonės 
nukreiptų savo mintis, paprastai uždarytas savyje, į 
išorę, nebūtų paskendę vien savo kančiose. 

Abu ekspertai patausojo giliausias savo teorijas pa- 
grindiniam patiekalui - sultingam karšiui, keptam or- 
kaitėje su svogūnėliais ir bulvių griežinėliais, kuriam 
net ir Garsonas, paskendęs savo meilėse, negalėjo 
atsispirti. Tada pokalbis tapo kupinas tikros šuniškos 

mistikos. Ne tik Anchela, bet ir Chuanas teigė, kad 
šunyse slypi slaptasis šeimininko alter ego. Šunys turi 
visas tas dorybes, kurių siekiame gyvenime: gerumą, 
kilnumą, kuklumą, tačiau dažnai jie parodo ir tas 
mūsų asmenybės savybes, kurių niekam neprisipa- 
žįstame: žiaurumą, aplaidumą, godumą... Vis dėlto 
virš visų šių susidvejinimų egzistuoja tos ypatingosios 
šuns savybės, kurios nekyla iš jo šeimininko vidaus. 
Kalbėdama apie tuos dalykus, Anchela pamiršdavo 
valgį, panirdavo į tikrą transą. 

- Galime tai matyti jų akyse: tai tarsi visiška per 
šimtmečius paveldėta ramybė, atitrūkusi nuo isto- 
rijos įvykių ir tuo pat metu su jais susijusi, ir dalis 
sukauptos atminties. Tai lyg susitaikymas, panašus į 
supratimą, tarsi pirminis nekaltumas... Netgi drįsiu 
pasakyti, kad šis žvilgsnis yra visatos harmonijos, 
Dievo egzistavimo įrodymas. 

Garsonas sėdėjo, laikydamas šakutę ore, ir žiū- 
rėjo į ją sužavėtas. Buvo pakerėtas savo kandidatės 
į mylimąsias proto. Tada supratau, kad nors galbūt 
niekada ir nerasime Lucenos Pastoro žudiko, ši byla 
vis viena bus svarbi mūsų gyvenimams. Garsonas ją 
baigs, atradęs savo jausmingąją pusę, 0 aš - nusima- 
nydama apie šunis gerokai daugiau nei kada galėjau 
įsivaizduoti. 

- Akivaizdu, kad kiekvienam žmogui sąvoka „šuo“ 
reiškia skirtingus dalykus. Atsimenate vakarą, kai 
vakarieniavome su Valentina Kortes? Jai šuo reiškė 
pavojų, gyvenimą, nuotykį, kažką labiau fiziško. 

Pastebėjau Anchelos kaktą truputį susiraukiant. 
Garsonas paraudo ir metė į mane piktą žvilgsnį. 

Panašu, kad veterinaras sujaukė jam kortas, bet ką 
aš galėjau padaryti? Ar turėjau jį perspėti neminėti 
Valentinos? Kas čia - gal suknistas vodevilis? Tyliai 
keikiau savo kolegą, tą pigų, kvailą donžuaną. 

Visa laimė, Anchela buvo per daug kultūringa, kad 
leistų šiam įvykiui virsti kažkuo daugiau nei lengvu 
debesėliu pokalbyje. Monturiolis taip ir nesuprato savo 
nuodėmės ir nė nepastebėjo to trumpalaikio nuotaikos 
pasikeitimo. Tačiau mūsų situacija, atrodo, jam buvo 
visiškai aiški. Kardai nebuvo pakelti, tad, kai vakarienei 
pasibaigus išėjome į lauką, jis sarkastiškai paklausė: 

— Manai, rasime kokią neutralią vietelę taurei iš- 
gerti? 

Neutralioji vieta pasirodė esanti kokteilių baras 
„Boadas“, kurio nedidelėje patalpoje buvo prisirin- 
kę įvairiausių nakvišų. Iš pradžių jis man neatrodė 
tinkama vieta pasinerti į prisipažinimus ar jausmų 
protrūkius, bet Chuanas manė kitaip, todėl be jokios 
įžangos pareiškė: 

— Petra, akivaizdu, kad yra kažkokia problema, 
kuri neleidžia mums pagilinti pažinties, taip sakant, 
maloniai abiem. Tai akivaizdu, bet, kad ir kiek apie 
tai galvočiau, niekaip negaliu suprasti, kur čia šuo 
pakastas. 

— Na, juk tu esi diagnozės ekspertas. 

— Tačiau mano pacientai nekalba, o kad jau turiu 
didelės laimės būti šalia mokančių kalbėti, gal galė- 
tum padėti man sužinoti, kas tai per liga? 

Nusišypsojau: 

- Pirmyn. 

— Pasakyk, koks būtų idealus ryšys tarp vyro ir 
moters, tokių kaip tu ir aš? 

— Man patiktų, kad pirmas tai pasakytum tu. 

Perbraukė savo plaukus didele kaulėta ranka, at- 
siduso. 

— Tai taip paprasta, kad net kvaila aiškinti. Eiti 
pasižmonėti, šnekėtis, pasakotis kažkokius paprastus 
dalykus, gerti vyną, jei to norisi, truputį pašokti... na, 
paskui žiūrėti, kas iš to išeina ir tai priimti. 

- Taip, skamba labai paprastai, tačiau tokių pa- 
prastų veiksmų pasekmės gali būti daugybė nesusi- 
pratimų, klaidingų interpretacijų, skirtingai suprastų 
situacijų, krūvos nereikalingų žodžių... galų gale tai 
tiesiog konfliktų židinys. 

— O kokia tavo teorija? 

- Taip pat labai paprasta. Žmonės susipažįsta, pa- 
tinka vienas kitam, mažai kalba, mylisi ir, jei viskas 
einasi gerai, vėl susitinka ir gerai leidžia laiką. Viskas 
yra aišku nuo pat pradžių ir nėra reikalo išgalvoti 
dingsties ar apsimetinėti. 

— Man tai primena pirkinius paštu: praktiška, eko- 
nomiška ir, jei daiktas nepatinka, galima grąžinti. 

— Na, tu sakei, kad esi pavargęs po dvejų skyrybų, 
nuobodžiauji, esi kažkiek perdegęs. Tai sakyk, ko tu 
šiuo metu tikiesi? Vaidinti porelę? 

Išsitraukė piniginę, paėmė sąskaitą. 

— Ne, Petra, galbūt iš tiesų abu tikimės to paties, 
t. y. labai mažai, turbūt problema tik ta, kaip tai da- 
rome. 

— Arba - kiek esame išdidūs. 

— Gaila, kad esi tokios nuomonės. Bet kuriuo atve- 
ju, tikiuosi, kad kartkartėmis pasimatysime. 

- Žinoma, atvesiu Baisuoklį, kad apžiūrėtum. 

Naktį išėjome į Ramblas ir išsikvietėme taksi. Visą 
kelią nepersimetėme nė vienu žodžiu. Jis niūniavo 
sau panosėje, bandydamas taip išsklaidyti įtampą. 
Išlipo prieš savo namus paspaudęs man ranką, steng- 
damasis tai padaryti neoficialiai, draugiškai. Atsi- 
sveikinau su juo per langelį, šypsodamasi sfinkso 
šypsena. 

Prieangyje Baisuoklis prišoko prie manęs ir ap- 
seilėjo visas kojines. Ant virtuvės stalo radau namų 
tvarkytojos raštelį: 


Ponia Petra, 
Šis šuo toks bjaurus, kad man net gėda vesti jį pasi- 
vaikščioti. Tačiau jei jau turiu tai daryti kiekvieną 
rytą, prašau, nupirkite jam vieną iš tų šunims skir- 
tų languotų paltukų, nes vargšelis labai šąla. Be to, 
galbūt taip atrodys truputį gražiau. Palikau jums 
troškintų lęšių mikrobangų krosnelėje. 
Geriausi linkėjimai, 
Azusena. 


Išmečiau popierių į šiukšliadėžę. Neturėjau noro 
dabar galvoti apie paltukus šunims. Suskambo tele- 
fonas. Maniau, kad skambina Chuanas Monturiolis 
norėdamas atsiprašyti, pakviesti mane ko nors išgerti 
susitaikymo vardan. 

- Inspektore? Čia Garsonas. 

— Kas atsitiko? 

- Nieko, tiesiog galėjote perspėti Chuaną, kad prie 
Anchelos neminėtų Valentinos. 

— Nė nepagalvojau. 

— Na, Anchelai tai visiškai nepatiko. Maniau, kad 
praleisiu pas ją naktį, tačiau teko grįžti į pensioną. 

- Tai jūs turėjote pasakyti jai apie Valentiną. Ap- 
gaudinėti dvi moteris ir leisti, kad jos pradėtų ko nors 
tikėtis - amoralu. 

Ragelyje išgirdau sarkastišką juoką. 

- Amoralu? Maniau, kad jūsų tokie dalykai ne- 
glumina. 

Aš įsiutau. 

- Per daug sau leidžiate, jaunesnysis inspekto- 
riau! 

- Nekalbėjau su jumis kaip jaunesnysis inspek- 
torius. 

- Tuomet nematau dingsties, kodėl turėtumėte 
man skambinti vidury nakties ar kodėl turėčiau tęsti 
šį pokalbį. 

- Jūs teisi, inspektore Delikado, labanakt. 

- Labanakt. 

Padedamo ragelio garsas pervėrė man širdį stipriu 
skausmu. Po velnių! Per pora valandų praradau gali- 
mą meilužį ir draugą. Sėdėjau ant sofos, nenorėdama 
nei pajudėti, nei galvoti. Šuo priėjo prie manęs atsar- 
giai, tarsi jausdamas mano liūdesį. 

- Prieik arčiau, Baisuokli, - tariau jam. - Leisk man 
pažvelgti tau į akis, gal jose rasiu visatos vienybę. 


Nežinau, kaip mes ruošėmės priversti kalbėti kitus, 
kai tarpusavyje nepersimetėme nė žodžiu. Garsonas 

tebebuvo įsižeidęs, o aš taip pat nesiruošiau pradėti 
kvailų susitaikymo scenų. Protingųjų senių pamoky- 
mai, kad negalima draugauti su kolegomis, atrodė, 
pasitvirtino. Pabandžiau jį šiek tiek paerzinti. 

— Kokia nuostabi mūsų pažanga! Sekdami Luce- 
nos žudiko pėdsakais demaskavome nekilnojamojo 
turto agentūrą, kuri sudarinėjo nelegalias sutartis, ir 
prekybą kiemsargiais pačiame universitete. Tiesiog 
baisiausių nusikaltimų imperija! 

— Taip mes pasitarnaujame visuomenei, - rimtai 
tarė Garsonas. 

- Iš tiesų dabar mums trūksta tik pagauti gau- 
ją prekiautojų flanele, paveikslėlių turistams falsifi- 
kuotojus ir ne vietoje statančiųjų mašinas tarptautinį 
tinklą. 

Garsono jūrų vėplio ūsai nepaslėpė juoko. 

— Ir limonado kontrabandą bei slaptus lošimo 
namus, kuriuose žaidžiama šachmatais, - pridūrė 
patenkintas. 

Pasistengiau nenusijuokti, buvo dar per anksti 
taikytis. Vienas iš jaunų, tik paskirtų į komisariatą 
policininkų pašaukė mane: 

- Inspektore, seržantas Pinilja iš miesto policijos 
laukia jūsų kabinete. Sako, kad visą dieną ieško jūsų 
kaip išprotėjęs. 

Atidžiai į jį pasižiūrėjau. Atrodė ne vyresnis nei 
dvidešimt vienų. 

— Man patinka, kai vyrai manęs ieško kaip išpro- 
tėję, - pasakiau. 

Jis paraudo ir nuėjo šypsodamasis, droviai linguo- 
damas galva ir murmėdamas „velnias, velnias“. 

Tik pamatęs mus Pinilja pakilo ir priėjo prie ma- 
nęs beveik šaukdamas: 

— Matote, inspektore, matote? Jau sakiau, kad nė 
vienas iš mano vyrų čia neįsivėlęs. 

- Jei ateinate man pasakyti, kad nėra jokių pėdsa- 
kų, Pinilja, pasirinkote labai netinkamą laiką. 

— Ne ne, noriu pasakyti, kad atradau korumpuo- 
tąjį. Ir tai ne mano žmogus. 

— Suradote korumpuotąjį? 

- Tai vaikinukas iš miesto šunidės. 

— Koks vaikinukas? 

- Jis ten dirba, tvarko šunis, duoda jiems ėsti. 

— Arjis ką nors pasakė apie Lucenos nužudymą? 

— Ramiai, ramiai, inspektore. Neskubėkite. Aš su- 
žinojau, kad tai jis perduodavo Lucenai šunis. Jam 
sumokėdavo už kiekvieną pristatytą šunį. Tiek tepa- 
sakė, tačiau daugiau nežinau. 

- Suprantu. 

— Kitas dalykas - vaizdas, kurį apie jį susidariau. 

- Ir koks gi tas vaizdas? 

— Manau, kad tai vargšas žmogelis, kuris tiesiog 
norėjo šiek tiek daugiau užsidirbti. Nemanau, kad jis 
galėtų ką nors nužudyti, ypač ne už tiek, kiek Lucena 
jam mokėjo. 

- Jis išsigandęs? 

— Ne, jis baisiai pyksta. 

— Kaip suprasti, pyksta? 

— Sako, kad negali patikėti, jog bus perduotas jums 
už tokį menkniekį. 

— Tai jis nežino, kad Lucena mirė? 

— Prisiekia, kad nežinojo. Jis nevadina jo Lucena, 
vadina Susitu, tačiau tai tas pats žmogus, nes atpaži- 
no jį nuotraukoje. Kad ir kaip ten buvo, jis sako, kad 
paskutinį šunį jam perdavė prieš dvejus metus ir kad 
nuo to laiko niekada jo nematė, Lucena išnyko kaip 
dūmas. 

- Ir jūs juo patikėjote? 

— Nežinau, inspektore, sakyčiau, kad taip, tačiau 
geriau jau spręskite patys. Atsivedžiau jį kartu, sėdi B 
kambaryje antrame aukšte, saugomas aukšto sargy- 
binių ir dviejų mano žmonių. Net El Lutė* neturėjo 
tokios palydos. 

- Padarėte mums milžinišką paslaugą, Pinilja. 

- Žinote, kur mane rasti. Oi, inspektore, ir matote! 
Nė vienas iš mano žmonių! 

Kaip bajoro garbė priklauso nuo jo dukterų tyru- 
mo, taip policininko - nuo jo pavaldinių. Niekada 
nesupratau nei vieno, nei kito, tačiau turėjau pasakyti 
seržantui pora raminančių žodžių, kad liktų paten- 
kintas. 

Pinilja buvo teisus dėl visko, ką sakė: mums atves- 
tas įtariamasis iš tiesų atrodė kaip vargšas Žmogelis 
ir tikrai buvo įpykęs. Pritaikė sau patarlę, puikiai tin- 
kančią šiai situacijai: „geriau tegul pakaria už kiaulę 
nei už žąsį , o jo protestų pagrindas buvo ne mažiau 
liaudiškai skambantis priekaištas: „tiek blogiečių laisvi 
sau vaikštinėja, o jūs uždarote garbingus žmones. 


* Eleuterijus Sančesas Rodrigesas pravarde El Lutė - garsus septintojo 
dešimtmečio plėšikas, ne kartą pabėgęs nuo policijos, iš kalėjimo, buvo 
ieškomiausias žmogus Ispanijoje. 

Žmogelis mums papasakojo, kad gaudavo tris 
tūkstančius pesetų už kiekvieną šunį, kurį perduo- 
davo Susitui, ir įsikibo tos labai logiškos minties, kad 
už tokį niekniekį tikrai nesiruošė nieko žudyti. 

- Tačiau galbūt jūs dėl kažko nesutarėt, kažko 
susimušėt. Tada neapskaičiavote smūgių galios ir jį 
užmušėt. Galbūt abu gėrėte ir tiesiog negalėjote blai- 
viai mąstyti. 

— Nieko panašaus. Aš negeriu alkoholio, nė lašo, 
negeriu net alaus. Be to, niekada dėl nieko nesiginči- 
jau su Susitu. Ir kaip galėjau ginčytis, jei mes beveik 
nesikalbėdavom. Mes puikiai sutarėm: aš jam paduo- 
davau šunis, jis man pinigus - ir viso gero. 

- Bet prieš dvejus metus viskas baigėsi. 

- Taip. 

- Ir niekada su juo nesimatėte, net ir ne verslo 
reikalais? 

— Mes nebuvom draugai. Net nežinau, kur jis gy- 
veno. Jis buvo keistas tipas. 

- Taigi, vieną gražią dieną tiesiog nepasirodė. 

- Ne, pasakė man, kad daugiau nebeateis, kad at- 
rado geresnį verslą su San Gervasio kirpėju. 

— Kažką geresnio? Ką geresnio? 

- Nieko daugiau man nepasakė. 

- Ir nieko daugiau apie tą kirpėją? 

- Nieko, ir tai, kad paminėjo San Gervasio kvar- 
talą, manau, buvo pasakyta tik tam, kad suprasčiau, 
jog pereina į kitą lygį. 

- Ar tai buvo susiję su šunimis? 

- Jau sakiau jums, kad nežinau. Tačiau net jei ir 
prekiavo šunimis, galiu jus patikinti, kad jau nebe iš 
šunidės. 

— Galbūt vogtais šunimis? 

— Galit manęs klausti to paties nors ir šimtą kartų, 
aš nieko daugiau nežinau, nes jis man nieko daugiau 
nepasakė. 

- Ojums nepasiūlė tapti to verslo partneriu? 

Jis sarkastiškai piktai nusijuokė. 

- Žinoma! Ir kam jam būtų manęs reikėję? Po vel- 
nių, naujas verslas! Už tuos tris tūkstančius velnio 
skatikų, kuriuos man duodavo! Visus juos išleisdavau 
loterijos bilietams. 

- Loterijos bilietams? 

- Tik tam, kad būtų kam nors naudingi. Ir žiūrėkit, 
kur iš tiesų pravertė - kad įveltų mane į šitą košę, 
kurios nei valgyti, nei srėbti. Bet sakau jums, nėr tei- 
sybės, kad dabar turiu klampoti po šitą balą. Prarasti 
darbą dėl kelių apskretusių šunėkų, kurių niekas ne- 
nori ir kuriuos greičiausiai galų gale užmigdys! 

Manau, jis buvo savaip teisus. Ir mes klampojome 
po balą - nenaudingo purvo, kiemsargių šunų balą... 
Pats Lucena buvo dar viena šiukšlė, kurios niekas net 
nepasivargino atsiimti. Tačiau visuomenėje galioja 
savos taisyklės, ir niekas negali pasisavinti net jos 
išmatų. Gyvenimas gražus, pagalvojau apimta iro- 
nijos. Galų gale bent jau turėjome naujų pėdsakų. 
Neteisingos tyrimo kryptys, kai kapstėmės po medi- 
cininius tyrimus, liko praeityje. Viską galima atmesti, 
išskyrus prarastą laiką. Galbūt vienintelis svarbus da- 
lykas buvo tas, kad išsiaiškinome viską apie apskaitos 
knygą Nr.1 ir galėjome pasinerti į knygą Nr. 2. Joje 
nurodytos sumos buvo daug didesnės, galbūt atrado- 
me sritį, kurioje ir prarado gyvybę Lucena Pastoras. 

Kvaili vardai, sąskaitų išdėstymas ir tai, ką pasakė 
anas tipas, rodė, kad vis dar buvome susiję su šunimis. 
Kita vertus, sumos leido manyti, kad šį kartą, matyt, 
susidūrėme su kita šunų kategorija - vogtais veisli- 
niais šunimis. Tada būtų lengviau rasti pėdsakus. O 
tas paslaptingasis San Gervasio kirpėjas? Pasisukau 
į Garsoną, jis rūkė tylėdamas. 

- Paskambinkite dar kartą seržantui Piniljai. Pa- 
sakykite jam, kad mums reikia vogtų arba dingusių 
šunų Barselonoje statistikos. Pažiūrėkime, kiek jų 
užfiksuota San Gervasio rajone. 

Garsonas linktelėjo, rimtas ir profesionalus. O 
tada pradėjo svaičioti. 

- Inspektore Delikado, nors pastaruoju metu tarp 
mūsų kilo tam tikrų nesusipratimų, pagaliau manau, 
kad, nepaisant to, galiu pasakyti, kad... na, kad mes 
esame bent kažkiek draugai... 

— Na žinoma, kad taip. 

- Tad tos draugystės vardan norėčiau jūsų atsipra- 
šyti ir paprašyti paslaugos. 

- Pamirškite atsiprašymus, kalbėkite apie paslaugą. 

- Turiu apsispręsti dėl poros butų nuomai. Ar ga- 
lėtumėte nueiti su manimi jų apžiūrėti? Na, žinote, 
moters nuomonė... 

- Ir čia tiek užuolankų tik dėl to? Žinoma, kad 
galiu nueiti su jumis. Tačiau prieš tai reikia sužinoti, 
kiek kirpyklų yra San Gervasio kvartale. 

- Vyrų ar moterų“ 

- Na, nežinau. Suskaičiuokite visas, tada žinosim. 

Tą pačią popietę nuėjome išrinkti Garsonui mi- 
nėtojo buto. Vienas iš jų buvo Šv. Šeimos kvartale, 

kitas - Gracijos. Man labiau patiko pastarasis. Tai 
buvo mielas, senovinis, restauruotas butas, kai kurios 
jo pertvaros buvo išgriautos, kad būtų erdvesnis. Čia 
buvo didelė terasa, iš kurios matėsi margi kaimyninių 
pastatų kvartalai, ant miesto stogų besiilsintys balan- 
džiai ir žuvėdros. Butas buvo dekoruotas eklektiškai ir 
funkcionaliai: šviesaus medžio baldais ir kreminėmis 
užuolaidomis. Pamaniau, kad jaunesnysis inspekto- 
rius galėtų čia būti labai laimingas, priimdamas vieną 
po kitos savo mažytį haremą. 

— Manau, kad puikiai jums tinka. 

— Iš tiesų taip manote? 

— Taip, manau. 

— Aš taip jaudinuosi. 

— Kodėl? Nesuprantu jūsų. 

— Gyventi vienam, prižiūrėti namus... Nežinau, 
ar mokėsiu. | 

— Na žinoma, kad mokėsite! Matote šį šaldytuvą? 
Tereikia pripildyti jį maisto. Pasisamdykite ką nors, kad 
valytų jums butą ir išlygintų skalbinius. Jeigu reikės, 
nusipirkite daugiau marškinių. Kaip jūsų finansai? 

— Turiu susitaupęs nemažai pinigų, nes nieko ne- 
pirkdavau. 

— Dabar apsipirkinėsite daugiau. Turėti namus ir 
draugę - brangiai kainuoja. Nekalbant jau apie dvi 
drauges! 

— Nesityčiokit. 

— Na, po velnių, Ferminai, kadgi jūs mane labai 
šokiruojate su tomis savo meilėmis. Būčiau daug ra- 
mesnė, jei būtumėte man pasakęs, kad turite tiesiog 
dvi drauges, o ne dvi mylimąsias. 

— Taip, žinau, bet ką galiu padaryti? Man jos dau- 
giau nei draugės. 

— Abi? 

— Abi! Su Valentina man linksma, su Anchela - 
gera, niekada anksčiau to nepatyriau. Mano amžiną 
atilsį sutuoktinė mane slogino kaip Didžiojo penk- 
tadienio procesija, o kartais vertė jaustis tiesiog kir- 
minu. 

— Taigi. Manau, kad jos jau suaugusios, ir ta, kuri 
liks sudaužyta širdimi, žinos, kaip tai išgyventi. 

- Inspektore, norėjau paprašyti jūsų ir kitos pa- 
slaugos. Ar nueisite su manimi pirmą kartą į par- 
duotuvę? Patikėkit, bandžiau nueiti vienas. Anądien 
įėjau į vieną ir tiesiog jaučiau, kaip visos tos krūvos 
spalvotų dėžių ir skardinių griūva man ant galvos. 
Nežinau, nuo ko pradėti, nežinau, ko man reikia, net 
nežinau, kas kur yra. Suprantu, kad jus išnaudoju, bet 
dėl akivaizdžių priežasčių negaliu to prašyti Valenti- 
nos ar Anchelos. 

- Jokių problemų. Esu greitų ir gausių apsipirkimų 
specialistė. 

— Dėkoju iš visos širdies. 

— Pamirškit, juk tam ir yra draugės. 

Vargšas Garsonas! Per amžius žaistas lyčių vai- 
dmens žaidimas pavertė jį niekam tikusiu, taip ne- 
sugebančiu organizuoti paprasčiausių gyvenimo da- 
lykų, kad reikia prašyti pagalbos pačiu paprasčiausiu 
atveju. Aukso amžius buvo blogas moterims, bet vy- 
rams taip pat. Laikai pasikeitė ir paaiškėjo, kad kai 
kurie žmonės yra visiškai nepasirengę tam, kas jų lau- 
kė. Baisus pokštas, vargšas Garsonai! Net ir tos jūsų 


135 


meilės, taip ne laiku, tokios stebinančios ir vaikiškos, 
tiesiog yra buvusio nepilnavertiškumo rezultatas. Jis 
niekada net neketino išsiskirti su žmona, su kuria 
buvo toks nelaimingas. Ir, žinoma, dabar, palinks- 
mintas ir apsuptas gerumo, žiūri kaip į maną iš dan- 
gaus į tai, kas turėtų būti duona kasdienė. Vis dėlto 
ne man šnekėti - nepaisant dvejų skyrybų, neturiu 
nieko, kas mane linksmintų ar man gerintųsi. Geriau 
jau man į tai nesikišti, nereikšti savo nuomonės ir 
juo labiau - neišsigalvoti sudėtingų jausmų teorijų. 
Geriau susirasčiau nuosavą kaulą pagraužti, mano 
dantys baigia nuo to atprasti... 

Gavęs užduotį iš Garsono, seržantas Pinilja panoro 
pasikalbėti su manimi asmeniškai. Žiūrėjo į mane 
priekaištingai ir atsivertęs savo departamento nuos- 
tatus tarė: 

— Inspektore, turėtumėte žinoti, kad miesto poli- 
cija nepriima pranešimų apie dingusius ar pavogtus 
šunis. 

— Nagi, Pinilja, nežinojau. O kur reikia kreiptis, 
jei dingsta šuo? 

— Į autonominę policiją. 

- Aišku. 

— Mossos* tuo užsiims, tai ne mūsų kompetencija. 

Velniop tą Pinilją! Kodėl visi policininkai, ne- 
svarbu, iš kurio departamento, tokie smulkmeniški? 
Garsonas irgi burbėjo, kai pasiunčiau jį vieną tyrinėti 
San Gervasio kirpyklų. „Kad dauguma jų - moterų 
kirpyklos“, - argumentavo. Tai manęs nesujaudino. 


* Mossos d Esguadra - Katalonijos autonominio regiono policija. 

Viena yra pasigailėti „niekam tikusio vidutinio am- 
žiaus vyriškio, visai kas kita - leisti, kad naudotųsi 
mano gerumu sinekūroms gauti. 

- Esu tikra, kad ten gerai su jumis elgsis. Jau pa- 
rodėte, kad puikiai sutariate su poniomis. O kol jūs 
tiriate, aš eisiu pasikalbėti į Mossos d Esguadra. 

Tai, kad miesto policijos agentai neužsiima din- 
gusiais šunimis, man nebuvo paskutinė staigmena. 
Pakalbėjusi su Enriku Peresu, Aplinkos apsaugos sky- 
riaus vedėju, gavau nemažą dozę netikėtų faktų. 

Pirmiausia jaunas ir mielas policininkas mane 
informavo, kad už pranešimus apie šunis ir kates, 
griežtai kalbant, jis taip pat nėra atsakingas. Šis rei- 
kalas tvarkomas kartu su vadinamuoju Generalite- 
to gyvūnų apsaugos centru. Pagrindinę problemą 
suprasti nebuvo sunku: Ispanijoje vogti šunis nėra 
nusikaltimas. Baisiai nustebau, bet tikrai - ne nusi- 
kaltimas, tokios vagystės laikomos „administraciniu 
nusižengimu", o kai kuriais atvejais - „nusižengimu 
visuomenės gerovei“, bet kadangi jos nefigūruoja 
Baudžiamajame kodekse, jeigu ir pavogsi, už grotų 
niekas nepasodins. Papasakočiau tai Anchelai Čamo- 
ro! Kai sužinos, kad tie šunys, kuriuos ji teigė turint 
subtilių dvasinių savybių, teisinėje sistemoje laikomi 
prastesniais už daiktus! Pamatęs, kokia aš pasipikti- 
nusi, policininkas pridūrė: | 

— Dar daugiau, vagystės ar prekyba saugomomis 
rūšimis ar laukiniais žvėrimis yra baudžiama. Joms 
įstatymai galioja, bet naminiais gyvūnais taip nesirū- 
pinama. Iš tiesų, kai koks šuns šeimininkas atsiduria 
pas mus, tai reiškia, kad visi kiti jį jau išspyrė už durų: 

miesto policija nusiplauna rankas, jau nekalbant apie 
valstybinio lygmens skyrius. 

— O ką darote jūs? 

— Mažai ką. Užsirašome vieną kitą detalę tam 
atvejui, jei ką nors netyčia sužinotume, bet tyrimo 
nebūna. 

— O ką apie tai mano žmonės? 

— Matot, jeigu parodoma televizijos laida, kurioje 
pasakome, kad ieškome dingusių šunų, kitą dieną 
šimtai piliečių skambina protestuodami, kad esant 
tokiam nusikalstamumui mes užsiimame tokiomis 
nesąmonėmis. Tačiau jei toje pačioje laidoje šnekama 
apie vargšus nekaltus šuniukus, kuriuos vagia baisūs - 
nusikaltėliai, kiti šimtai piliečių skambina mus aprėk- 
ti, kad nieko nedarome. 

— Tai mūsų piliečiai visada nepatenkinti. 

— Na, žinot, kokia ta viešoji nuomonė. 

— Ar galite pateikti man vagysčių statistiką? 

— Atspausdinsiu jums, ką turime kompiuteryje, 
tačiau turiu jus perspėti, kad, jei norite gauti visą sta- 
tistiką, turėsite kreiptis į mano minėtą Generaliteto 
centrą. 

— Kokia informacija yra toje statistikoje? 

- Savininko vardas, adresas ir gyvūno veislė. Tuoj 
pat atspausdinsiu jums kopiją. 

Jis pradingo, palikęs mane labai prislėgtą. Vėl grįž- 
tame prie to paties. Žingsnelis po žingsnelio, galbūt 
visai bergždžiai, kaip kvailame madingame šokyje. 
Apėmė lemtinga nuojauta, kad niekada nebaigsime 
šios prakeiktos bylos. Policininkas sugrįžo su keliais 
atspausdintais lapais. 

- Štai: pavogti ar dingę šunys per pastaruosius 
dvejus metus. Dabar jums užrašysiu Generaliteto 
gyvūnų apsaugos centro adresą. Beje, jei norite pa- 
tikimesnės statistikos, galite kreiptis į vieną privačią 
įmonę, kuri užsiima dingusių šunų paieška. 

— Ką jūs sakot! 

- Iš tiesų. Ji vadinasi „Rescat Dog“. Pasiturintys 
žmonės kreipiasi į juos. 

— Neįtikėtina. 

Nuleidau galvą, sėdėjau susimąsčiusi ir tyli. 

- Inspektore, jūs gerai jaučiatės? 

- Taip, aš tik truputį pavargus. 

- Jei norite, galiu atnešti kavos iš automato. 

- Nesirūpinkit, čia tik minutės silpnumas. 

Susiėmiau, paėmiau šunų sąrašą, jis žiūrėjo į mane 
su trupučiu gailesčio. 

- Šis darbas kartais labai vargina, ar ne? 

— Visada vargina, - atsakiau ir abu nusišypso- 
jome. 

Generaliteto gyvūnų apsaugos centre man pateikė 
beveik tokį pat ilgą sąrašą kaip ir mano turimas. O 
dar trūksta privačios šunų detektyvų firmos. Dieve 
mano! Kritau į kietą savo kabineto krėslą. Ketvirtą 
atėjo Garsonas. Jis buvo ką tik pavalgęs, todėl išgėrė- 
me popietinės vandeningos kavos iš automato. Abiejų 
veiduose atsispindėjo egzistencinis nuovargis. 

— Ar pavyko ką nors sužinoti kirpyklose? 

Garsonas pastatė savo plastikinį puoduką ant stalo 
ir kišenėse pradėjo ieškoti tabako. 

— Nuo tada, kai pradėjome tirti šią bylą, baigiu 
pamiršti, ką reiškia žodis „pavyko . 

Aš taip pat neturėjau jėgų įkvėpti jam pasitikėjimo. 
Padaviau jam cigaretę, nes negalėjo susirasti savų. 

- Atsakykit, Ferminai, nesu nusiteikusi klausytis 
skundų. 

— Ai, nelabai ką turiu jums pasakyti. Šimtai ten tų 
kirpyklų, bet tikrai šimtai, inspektore. Atrodo, kad 
kirptis plaukus yra be galo svarbu. 

— Kiek jų aplankėte? 

- Ech, daug. Vienos iš jų savininkai - jauna pora, 
kitos - gėjus, trečios - dvi merginos, ketvirtos... 

- Detales pasilaikykite sau, kokie rezultatai? 

- Jokių. Lucenos pavardė jiems skambėjo kaip kinų 
kalba. Kai parodžiau jiems nuotrauką, visi pasibaisė- 
jo. Jie nieko nenutuokia, vienintelis dalykas, ką žino 
apie šunis, - tai, kad jie loja ir turi uodegą. Klausy- 
kit, mačiau neįtikėtiną dalyką! Vienoje iš tų kirpyklų 
merginai dažė plaukus žaliai. Galite patikėti? 

— Dabar galėčiau patikėti bet kuo. 

— Na, štai ir viskas. Rytoj tęsiu, tačiau nežinau, 
ką jums pasakyti, inspektore, mano galva, visos tos 
iščiustytos kirpyklos mažai ką turi bendro su tokiu 
apskretėliu kaip Lucena. Galbūt ir vėl klystame, kaip 
ir su laboratorijomis. 

— Niekada nežinai, Garsonai, rūmus ir lūšnas jun- 
gia kanalizacija. 

Jaunesnysis inspektorius išpūtė cigaretės dūmus 
kaip galingas garpuodis. 

Keistas tas pasaulis, kuriame prekiauti gyvu pada- 
ru, netgi jį vogti, nėra nelegalu. Kur žmonės dažosi 
plaukus žaliai. Kur mokami dideli pinigai privačiam 
detektyvui, kad surastų varganą kačiuką. Kur gali- 

ma negyvai primušti vargšą tipelį ir nepalikti jokių 
pėdsakų. 

KOL NEĮTRAUKĖME DUOMENŲ iš „Rescat Dog“, 
mūsų vogtų šunų statistika buvo neišsami, todėl kitas 
žingsnis buvo gauti tuos duomenis. Ši keista įstaiga 
buvo įsikūrusi blankiame Ensančio rajono bute me- 
zonine ir pretendavo atrodyti kaip komercinis biu- 
ras. Jos sienos buvo nukabinėtos plakatais su mielais 
šunyčiais nuleistomis ausimis, kurie taikiai Žaidė su 
žavingiausiais pūkuotais kačiukais. Įmonė, atrodė, 
neturėjo daug darbuotojų, tik vieną sekretorę - jau- 
ną gražią blondinę ilgais plaukais, kuri mus priėmė, 
ir patį savininką. Atvirai pasakysiu - visa ta įmonė 
neatrodė labai prabangiai. Savininkas, Augustis Pui- 
gas, tryško sveikata, tačiau jo veidas priminė rupūžės. 
Puldavo juoktis visiškai be priežasties, tarsi jį sekiotų 
trupė visiems kitiems nematomų juokdarių. „Aš vi- 
sada moku mokesčius!“ - šūktelėjo, kai sužinojo, kad 
esame iš policijos. Tada pradėjo aiškinti apie savo įs- 
taigos legalumą ir prisiekinėti, kad neturi ko slėpti. 
„Rescat Dog“ skelbėsi esąs vienintelis tokios spe- 
cializacijos centras Barselonoje, o gal netgi ir visoje 
Ispanijoje. Puigas buvo labai patenkintas savo darbo 
rezultatais: buvo suradęs šešiasdešimt procentų visų 
ieškotų šunų. Turint omenyje užduoties sunkumą, 
pasak jo, geresnio rezultato tikėtis neįmanoma. Šių 

rezultatų pasiekė daugmaž įprastais būdais: paieška 
kvartaluose, plakatų iškabinimas, įvairūs ryšiai, ga- 
limų liudininkų apklausa... Kartu sudėtos, visos šios 
veiklos leido padaryti gerokai daugiau nei galėtų sau 
leisti privatus asmuo. 

— Vogtų šunų atveju kartais atsiduriame keistoje 
padėtyje: surandame juos, tačiau negalime įrodyti, 
kad jie vogti, todėl jie taip ir lieka ten, kur juos rado- 
me. Juk žinot, kokių spragų yra mūsų įstatymuose. 

- Šios spragos iš esmės jums naudingos: jeigu po- 
licija geriau spręstų šią problemą, jūs prarastumėte 
klientus. 

— Dėl klientų negaliu skųstis. 

— Tai nepatiriate jokių sunkumų? 

Šį kartą jo juokas nuskambėjo nenatūraliai. 

- Visi žinome, kad sunkumai - kaip vasaros liūtys: 
kaip užeina, taip ir praeina. 

— Pone Puigai, ar jūs turite visų savo klientų duo- 
menis? 

— Taip, turiu visus duomenis. 

— Ar prisimenate radęs kurio nors iš šių žmonių 
šunį? 

Padaviau jam oficialius dingusių šunų sąrašus, į 
kuriuos jis liūdnai žvilgtelėjo. 

- Čia labai daug vardų, inspektore, daugybė. 

- Tai informacija iš visos Barselonos. 

— Būtent. Jai patikrinti man reikės laiko. 

— Taip pat norėtume gauti visų jūsų išspręstų ir 
neišspręstų bylų statistiką. 

— Dar daugiau laiko. 

— Neturite kompiuterinės sistemos? 

— Pradėsime ją naudoti kitą savaitę. 

— Tokiu atveju gal pasidarykite šių sąrašų kopiją 
ir peržiūrėkite kokį laisvą pusdienį? 

— Gerai, manau, kad per dvi tris dienas būsiu pa- 
ruošęs. Juk aš turiu dar ir dirbti, inspektore, aš pats 
tik vargšas darbininkas, mano vienintelė darbuotoja 
yra sekretorė. 

Puigas nusijuokė taip, tarsi jo verslo skurdumas 
taip pat būtų juokingas. Rutiniškai ištraukiau iš ran- 
kinuko Lucenos nuotrauką. 

— Prieš išeinant, - ar pažįstate šį Žmogų? 

- Ne, gyvenime nesu matęs. 

Išėjome iš biuro su sąrašų originalais ir nuotrauka. 
Norėjome to paties paklausti ir sekretorės, bet ji jau 
buvo dingusi. Aišku, kad su tokiais darbuotojais būtų 
sunku pasiekti didelę gerovę. 

- Įtariate jį? - paklausė manęs Garsonas, tarsi pil- 
dydamas kokią formą. 

— Na taip, įtariu, buvo per daug atviras, per daug 
juokėsi. Ir dar - jam reikia trijų dienų, kad peržiūrėtų 
kopijas! Atrodo, kad dėl kažkokių priežasčių bando 
laimėti laiko. Be to, ar jūs neįtartumėte ko nors tokio 
kvailo, kaip šis šunų detektyvas? 

Garsonas pažiūrėjo į mane nustebęs. 

- Ašjau viskuo patikėčiau. Po viso to, ką matėme, 
jei man kas pasakytų, kad yra lotynų kalbos mokytojų 
vėžliams, esu pasirengęs tuo patikėti. 

Dabar Garsonas vaidino skeptiką, subrendusį 
žmogų, kuris tarsi nenoromis apsimeta dar senes- 
niu. Pasaulio ekscentriškumas neveikia jo šventos 

kantrybės ir dvasios ramybės. Tarsi jis pats nebūtų 
pasaulinio kvailių laivo ekipažo dalis. Tarsi dvi be- 
protiškos meilės jo amžiuje būtų emocinio brandumo 
požymis. 

— O kur dabar, jaunesnysis inspektoriau? 

— Turiu aplankyti paskutinę iš tų nelemtų kirpyklų, 
į kurias mane pasiuntėte. 

- Šį kartą eisiu su jumis, tačiau sakykite, kuo jums 
jos taip nepatinka? 

— Per daug moterų. 

— Maniau, kad moterų gausa jums nekelia pro- 
blemų. 

- Pažįstu jus pakankamai gerai, kad suprasčiau, 
kur link sukate; geriau jau nė nepradėkite. 

- Atsiimu savo žodžius ir pakartoju klausimą: ko- 
dėl taip nervinatės dėl tų kirpyklų? 

— Todėl, kad iš tiesų nesuprantu, kokio velnio mes 
ten ieškom. 

Garsonas pataikė į dešimtuką - ko ieškojome 
tokiose vietose? Ten nebuvo nieko daugiau kaip tik 
įmantrios kirpėjos ir įvairūs jų klientai: namų šeimi- 
ninkės, kurioms valandas masažuoja galvą, kad atsipa- 
laiduotų, verslininkės, sklaidančios savo užrašus, kol 
joms dažo plaukus sruogelėmis, ir vienas kitas kuklus 
džentelmenas, pasimetęs tarp daugybės moterų. Kaip į 
šią ramią romėniškų termų aplinką įsisuko toks žmo- 
giškas skuduras kaip Lucena? Reikėjo tik pamatyti 
savininkų, kuriems rodėme suparalyžiuoto žmogelio 
nuotrauką, veidus. Atrodė, kad ieškome žuvų arklidė- 
se. Švaistėme laiką. Aš taip pat išėjau iš elegantiškos 
kirpyklos prastos nuotaikos, praradusi viltį. 

— Buvote teisus, apgailėtinai švaistome laiką. Su- 
tinku, kad gal Romos per vieną dieną ir nepastatė, ar 
kaip jūs ten sakėte, tačiau tiesa ta, kad tas, kuris su- 
dorojo Luceną, tebėra laisvas ir šiuo metu tikriausiai 
jau neabejoja, kad niekas jo ir nenubaus. 

- Ir gerai, taip per daug pasitikės savimi ir pradės 
klysti. 

— Nesvarbu. Šiuo metu esame taip toli nuo jo pėd- 
sakų, kad gali klysti tiek, kiek nori. 

— O gal nesame taip toli, kaip jūs manote. 

Mestelėjau cigaretės nuorūką į šiukšliadėžę, tačiau 
nepataikiau. 

— Matysim. Jus kur nors pavėžėti? 

- Jeigu jums nesunku... susitinku su Anchela jos 
knygyne. Eisime vakarieniauti. 

— Arjau atlyžo dėl ano vakaro? 

- Dar ne visai, vis dar elgiasi keistai. Jai nepatinka, 
kad Valentina taip pat figūruoja šioje istorijoje. 

- Tai logiška, jums taip neatrodo? 

- Iki tam tikro lygio. Mes jau nebe vaikai ir net ne 
paaugliai, tarp manęs ir merginų - tik draugystė ir 
viltis. Aš taip pat nieko nereikalauju. Jeigu viskas bus 
rimčiau, iš karto baigsiu šį dvigubą žaidimą. 

- Gražu. O Valentina, ji nepyksta dėl to paties? 

- Ne. 

- Žino apie Anchelą? 

- Taip taip, žino, bet elgiasi kitaip. Ji tiesiai paklau- 
sia to, ką nori žinoti apie mano darbą, mano praeitį. 
Anchela santūresnė, diskretiška. Be to, Valentina turi 
savo priežasčių nepykti. Pagaliau, kiekviena jų pri- 
klauso kitokiai aplinkai, toks jau gyvenimas. 

Tas lengvabūdis vadino jas „merginomis“ tar- 
si būtų Hamfris Bogartas, tarsi visą savo gyvenimą 
būtų praleidęs dalindamas savo malones platininių 
blondinių chorui. Akies kampu mečiau į jį griežtą 
žvilgsnį. Jis pastebėjo. Iš tiesų pradėjo mane labai 
gerai pažinti. 

— O jūs, kaip jums sekasi su Chuanu Monturio- 
liu? - paklausė lyg niekuo dėtas. 

— Niekaip, nesiseka. 

— O iš savo dviejų buvusių vyrų ar turite kokių 
žinių? 

— Rėžkite tiesiai, Garsonai, ką norite pasakyti? Kad 
aš taip pat kažkokia Mata Hari? Mano istorijos bent 
jau eina paeiliui, o ne laimingomis poromis. 

Jis numojo ranka, apsimesdamas, kad pasipik- 
tino. 

— Ar aš kažką noriu pasakyti? Aš? Klystate, ins- 
pektore, Dieve mano, kad aš ką nors teisčiau! Man 
tai visai nerūpi. 

— Labai gerai, Ferminai, atsižvelgta, aš taip pat jūsų 
neteisiu. To ir siekėte? 

Garsonas nusišypsojo po tais senais ūsais, pakei- 
tusiais spalvą nuo nikotino ir alaus. 

— Negalite atsipalaiduoti, Petra? Negalime pasi- 
kalbėti be įžeidimų, kaip geri draugai? Pakviesiu jus 
į vakarėlį, gal tada patikėsite mano gerais norais. 

— Vakarėlį? Darysite vakarėlį? 

- Tiesą sakant, net du. Viename ypatinga viešnia 
bus Anchela, kitame - Valentina. Bet norėčiau, kad 
jūs ir Chuanas Monturiolis būtumėte abiejuose. Išties 
neturiu daug draugų. 

— Nesu tikra, kad Chuanas Monturiolis dar nori 
mane matyti, tačiau jam pranešiu. 

— O į parduotuvę? Palydėsite mane į parduotuvę? 

- Po velnių, Garsonai, taigi jau sakiau, kad taip. 
Manote, kad eiti į parduotuvę - tai ekspedicija į Hi- 
malajus su į kainą įeinančia šerpų palyda? 

Knygyną pasiekėme kaip tik tuo metu, kai Anchela 
uždarinėjo langines. Mane pamačiusi, ji nusišypsojo. 

- Kokia staigmena, inspektore! Ar eisite su mumis 
vakarieniauti? 

— Ne, bijau, kad negaliu. 

Nelė draugiškai vizgino uodegą jai prie kojos. 

- Bent jau pasilikite išgerti kavos. 

Mostelėjo į barą priešais. 

Visi padavėjai ją pažinojo, o ji judėjo tarp plasti- 
kinių kėdžių tarsi vietinė prezidentienė. Buvo tokia 
žavi nuoširdžiai šypsodamasi, vilkėdama avietiniu 
kostiumėliu. 

— Kaip laikaisi, Petra? 

— Nepasakyčiau, kad gerai. 

— Dėl to tyrimo? 

— Tas tyrimas gadina man nervus. 

— Ir tai todėl, kad jūs aplankėte vieną kirpyklą!.. 
Jeigu būtumėte turėjusi tąsytis po visas kaip aš... - 
pridūrė Garsonas, tarsi šiaip plepėdamas, tarsi pa- 
sipiktinęs. | 

- Kirpyklas? - smalsiai paklausė Anchela. 

Gurkštelėjau gerą gurkšnį alaus ir atsakiau jai per 
putą: 

- Ar gali patikėti, Anchela? Turime svarbų pėd- 
saką šioje šunų byloje, kuris mus veda į kažkurią San 

Gervasio kirpyklą. Tačiau nesugebame surasti net 
menkiausio ryšio tarp tų gražiai sušukuotų ponių ir 
Lucenos nusikaltimo. Tai taip beviltiška! 

— O čia kalbate ne apie šunų kirpyklą? - tarė An- 
chela su jos vardui pritinkančiu švelnumu. 

Pajutau, kaip staiga išgertas alus užstrigo gerklėje, 
o karštis užliejo veidą. Pažvelgiau į Garsoną, kuris 
taip pat buvo raudonas ir įsitempęs kaip kalakutas, 
kurį tuoj pat papjaus. 

— Pavadinkite mane kvaile, jaunesnysis inspekto- 
riau, prašau jūsų. 

— Kvaile? Nieko panašaus, vadinkite mane idiotu. 

— Ne, Garsonai, tai įsakymas. 

— Gerai - kvailė! Dabar jūs mane. 

- Idiotas! Abu idiotai, esame tikri idiotai ir neti- 
kėliai ir nusipelnėme, kad mus... 

— Išmestų iš policijos. 

— Ir ekskomunikuotų, Garsonai, dar ir ekskomu- 
nikuotų. 

Anchela stebėjo mūsų improvizuotą performansą 
nustebusiomis riešuto spalvos akimis. 

— Ar pasakiau ką nors įdomaus? - tarė patenkinta. 


Žinoma, San Gervasio rajone buvo šunų kirpykla. 
Didelė, prabangi, krentanti į akis, milžiniškais pla- 
katais vitrinose ir su niekuo nesupainiojamu vardu, 
išrašytu neono raidėmis: „Gražus šuo“. Kirpykla buvo 
viena vienintelė, be jokios konkurencijos. Ir niekas 
čia nedažė šunų žaliai. Garsonas, puikiai jausdamasis 
toje aplinkoje, rovėsi plaukus dėl visų tų nenaudingų 
vizitų. Mūsų detektyvinės išmonės trūkumą buvo ga- 

lima paaiškinti tik masiniu paprasčiausio kvailumo 
priepuoliu. Tik labai pozityviai ir atlaidžiai nusiteikus 
galima pasakyti, kad nesusipažinę su šunų pasauliu 
nesupratome, į kokias padanges visuomenė iškėlė šį 
gyvūną. Kirpėjai, vedžiotojai, veterinarai, treneriai, 
ėdalai, higienos reikmenys... Anchela Čamoro mus 
patikino, kad šunų versle jau skaičiuojami milijonai, 
o mūsų šalis šioje srityje težengia pirmuosius žings- 
nius. „Bus dar daugiau, - pareiškė ji, - nes laikoma vis 
daugiau šunų, ir jie vis geriau prižiūrimi. Tai vienas 
iš ženklų, rodančių šalies vystymosi lygį, - pabaigė 
išdidžiai. 

Greičiausiai tai tiesa. Ta šunų kirpykla atrodė praš- 
matniau nei žmonių. Visos sienos buvo išklijuotos 
šviesiai žaliomis plytelėmis, panelės nepriekaištingo- 
mis uniformomis tvarkė ant stalų stovinčius šuniu- 
kus. Kirpyklos savininkė buvo kokių trisdešimties 
su trupučiu prancūzė, besišypsanti ir miela, gražiu 
strazdanotu veidu, juodais blizgančiais plaukais. Ji 
mielai atsakė į visus klausimus ir lyg išsigandęs vai- 
kas prisidengė ranka burną, kai sužinojo, kad tiria- 
me žmogžudystę. Ne, Lucenos nepažinojo, tačiau jei 
galime palaukti, jos vyras, kirpyklos bendraturtis, 
labai mielai su mumis pasikalbės, jis greitai pasirodys. 
Jo belaukiant, pasisiūlė supažindinti su savo įstaigos 
kasdienybe. | 

— Per čia šunys įvedami... - tarė prancūziškai tar- 
dama „r“ raides, - o čia jų laukia ilgos maudynės su 
daug šampūno... - parodė vonią, kuri tiktų ir Kleo- 
patrai. - Vėliau jie masažuojami, naikinami parazitai, 
tada perduodami kirpėjai. Aš vienintelė kerpu kailį. 

Gal jau žinote, kad kiekviena veislė turi savo stilių, 
be to, reikia atsižvelgti ir į savininko skonį. Tai nėra 
labai paprasta, jei atleisite man už nekuklumą. 

- O ką darote, jei šuo nerimsta ir bando jums 
įkąsti? 

Ji nusišypsojo ir perbraukė pirštais per įsivaizduo- 
jamo šuns skruostą, tarsi kviesdama jį dvikovai. 

- Šunys žino, kieno viršus, - pareiškė. 

Vėliau ji mums parodė stalus, kur gražiosios pane- 
lės dirbo apsiginklavusios šukomis ir galingais plaukų 
džiovintuvais. Ant vieno jų stovėjo mažytis nykštu- 
kinis špicas ilgu pilku kailiu, kuris, atrodė, nuskris 
su kiekvienu karšto oro gūsiu. Šuo pažiūrėjo į mus 
akivaizdžiai prastai nusiteikęs. 

— Tai - Oskaras, senas mūsų klientas. O ten - Liu- 
dvika, nuostabus anglų aviganio pavyzdys. 

Pajutome į mus įsmeigtas akis iš už Liudvikos 
kailio. 

— O šis? - paklausė Garsonas rodydamas į trečią 
šunį, šukuojamą ant stalo. 

— A, čia Makrinas, labai brangus afganų aviga- 
nis. 

— Dieve, man jis panašus į seną matroną! - spon- 
taniškai šūktelėjo Garsonas. 

Prancūzę tai prajuokino, ir abu kurį laiką juokėsi. 
Garsonas paklausė: 

- Jūs atmintinai žinote visų šunų, kuriuos čia at- 
veda, vardus? 

- Taip, net jei jie čia lankėsi tik vieną kartą. 

— Neįtikėtina! 

— Nieko ypatingo, tai nėra taip sunku. 

— Jūs būtumėte puiki viešųjų ryšių atstovė. Gaila, 
kad šunys to nesupranta. 

Ji vėl nusijuokė, šį kartą iš visos širdies. Nejįti- 
kėtina! Ar Garsonas tikisi ir ją pakabinti, ar tiesiog 
įgavo tokią viliojimo dovaną, kurios nė pats negali 
kontroliuoti? 

- Vėliau papurškiame juos odekolonu ir plaukų 
laku ir... 

Tuo metu į patalpą įėjo vyriškis ir trimis žingsniais 
priėjo prie mūsų. Prancūzė liovėsi aiškinusi: 

- Pristatau jums savo vyrą, Ernestą. 

Ji kreipėsi į jį prancūziškai: 

- Ėcoute, chėri, ces monsieurs dame sont policiers. 
Ils voudraient bien te poser des guestions.* 

Nežinau, ar jis stengėsi to išvengti, ar ne, tačiau 
jo veidas sekundei persimainė. Jame tuoj pat pasiro- 
dė akivaizdus pasibjaurėjimas. Malonioji vizito dalis 
baigėsi. Jis palydėjo mus į kabinetą netaręs nė žodžio. 
Sausai rėžė: 

- Klausau. 

— Atsiprašome, kad jus sutrukdėme, pone... 

— Mano vardas Ernestas Pavija. 

— Mes tiriame Ignacijaus Lucenos Pastoro nužu- 
dymą ir norėtume, kad... 

Tuoj pat mane pertraukė. 

- Nužudymą? Tai kokių velnių ieškote čia? 

- Taip jau yra, pone Pavija, kad turime liudininkų, 
kurie mano, kad jūs esat susijęs, todėl... 


* Klausyk, brangusis, šie ponai yra policininkai. Jie norėtų užduoti keletą 
klausimų. (Pranc.) 

- Sieja mane su nužudymu? Prašau, surimtėkime! 
Tuoj pat paaiškinkite... 

— Gerai, pone Pavija, prašau jūsų nesinervinti, net 
neleidote man pabaigti. Byla susijusi su veislinių šunų 
vagystėmis. Kai kas paliudijo, kad jūs turėjote verslo 
ryšių su Ignacijumi Lucena Pastoru. 

— Nežinau, kas jis toks. 

— Galbūt pažįstate jį kitu vardu: kaip Pinčių, Susitą 
ar dar kitu. Kalbame apie šį žmogų. 

Parodžiau jam nuotrauką. Jis sekundei žvilgtelėjo 
su panieka, tačiau galėjau prisiekti, kad jo akys sužibo 
ir jis ėmė sunkiau kvėpuoti. 

— Niekada gyvenime nemačiau šio tipo. 

— Esate tikras? 

- Žinau, ką pažįstu ir ko ne. Dabar norėčiau, kad 
paaiškintumėte, kaip kas nors galėjo mane susieti su 
nusikaltimu, kai jūs net nežinote mano vardo. 

— Jus nurodė kaip San Gervasio kirpėją. 

— Nuostabu! Ir kodėl jo neatvedėte, kad pats mane 
atpažintų? 

- Jis jūsų asmeniškai nepažįsta, tačiau sako, kad... 

— Asmeniškai manęs nepažįsta, bet kaltina žmog- 
Žudyste? 

— Tiesiogiai jūsų nekaltina, tačiau... 

- Klausykit, tai jau paskutinis lašas! Ar turite teis- 
mo orderį mane tardyti? Turite kokių nors įkalčių, 
kuriais remiatės? Manau, kad jau turėjau pakankamai 
kantrybės, o dabar prašau, kad išeitumėt iš mano kir- 
pyklos. Kai ką nors konkretaus sužinosit, kas mane 
susietų su šunų vagystėmis ar su kokiu kitu reikalu, 

grįžkit ir suimkit. O dabar būtų geriau, kad netruk- 
dytumėt garbingiems žmonėms, savo darbu užsidir- 
bantiems duoną. 

Jis pakilo ir staigiai atidarė duris. 

— Lauk! - iškošė pro dantis. Buvo net pabalęs iš 
pykčio. Jo žmona tuoj pat priėjo. 

- Ou "est gu il arrive, chėri?* 

Pavija jai neatsakė. Drebantis jo pirštas rodė į 
duris. 

- Lauk! - šį kartą užrėkė. 

Šunų kirpėjos žiūrėjo nustebusios, net ir šunys 
. smalsiai atsisuko. Afganų kurtas tyliai suurzgė. Išė- 
jome neatsisveikinę. 

- Nair charakteris, tiesa? 

- Aukštos klasės tipas. Ar matėte, kokie skoningi 
ir brangūs jo rūbai, koks dirbtinis įdegis, kokie ita- 
liški batai? 

- Iš tikrųjų, manau, kad jis teisus, yra ko pykti, ins- 
pektore. Įrodymai, kuriuos turime, nėra labai svarūs. 
Gal nereikėjo jam išduoti to, ką žinome. 

- Jokių šnekų! Reikia pasirūpinti, kad susinervintų 
ir padarytų ką nors įtartino. Liepkite jį sekti, jo žmoną 
taip pat, dvidešimt keturias valandas. 

— Atrodote įsitikinusi, kad jis čia įsivėlęs. 

- Kas tas „čia bebūtų, galite būti tikras, kad jis įsi- 
vėlęs. Dabar tereikia išsiaiškinti, kaip jį pagausime. 

- Nebus lengva. Man pasirodė, kad jis labai gudrus. 

- Tačiau nepakankamai šaltakraujis. Reikia pri- 
versti jį nervintis. Paprašykite teisėjo orderio, kad 


* Kas atsitiko, brangusis? (Pranc.) 

gautume jo klientų duomenis. Manau, kad padarys 
kokią klaidą. 

— Turite nuojautą? 

— Turiu tik didelį galvos skausmą. 

— Gaila! Dabar kaip tik atidarytos parduotuvės... 

Pertraukiau jį, sugriebdama abiem rankom už 
atlapų. 

— Ramiai, tuoj pat ten eisime. Ar turite pinigų, 
kredito kortelių? 

- Jokių šnekų, inspektore, dar to betrūktų, kad su 
skaudama galva... 

- Sakiau, kad eisime į tą prakeiktą parduotuvę, tai 
ir eisime, net jei aš tuoj pat krisčiau negyva. 


Iš esmės Garsonas neklydo. Didelė parduotuvė - 
tikrai šiek tiek bauginanti vieta. Niekuomet, išskyrus 
tą kartą, kai mane paveikė Garsono žodžiai, apie tai 
nesusimąstydavau, bet tuose žodžiuose buvo tiesos. 
Tos skardinių ir blizgančių paketų eilės, nesuteptos 
ir nejudrios, tarp kurių stūmei savo vežimėlį, iš tie- 
sų kėlė kažkokią egzistencinę baimę. Priminė kažką 
panašaus į simbolinę gyvenimo viziją: iš pat pradžių 
judi nešdamas menamą svorį, renkiesi daiktus, kurie, 
manai, tau tinka, atmesdamas tuos, kurie galbūt dar 
geresni, kiekvieną kartą rinkdamasis vis labiau apsi- 
krauni ir galų gale už viską turi sumokėti. 

- Pamiršau jums pasakyti, kad šįryt skambino 
daktaras Kastilijus. 

Kadangi ėjau paskendusi savo filosofiniuose ap- 
mąstymuose, paprašiau jo pakartoti. 

- Ar neprisimenate jo? 

— Na žinoma, kad prisimenu. Kokio velnio no- 
rėjo? 

— Nieko, paklausti, kaip einasi byla. Sakė, jam 
smalsu. 

— Mokslininko žingeidumas! 

Įmečiau į vežimėlį pora pakelių cukraus. 

— Manote, kad tikrai dėl to? Man atrodo įtartina, 
kad taip domisi, jog net skambina. Kodėl perkame 
tiek daug cukraus? 

- Reikia turėti pagrindinių produktų: cukraus, 
ryžių, aliejaus, miltų... šių dalykų kiekvieną savaitę 
nepirksit. Kokie motyvai paskatintų tokį žmogų kaip 
Kastilijus žudyti Luceną? 

- Nežinau, išminčiai garsėja ekscentriškumu. O 
mielių, inspektore, ar pirkti mielių? 

- Ne! Kuriems galams jums tos mielės? 

- Po velnių, nežinau, duonai kepti? O jei Luce- 
na žinojo ką nors apie Kastilijų ir grasino paskelbti? 
Klausykit, o makaronų imu, ar ne? 

- Pirkite, jei jums patinka. Ne, man neatrodo įti- 
kėtina. Be to, jei būtų kaltas, skambinti mums reikš- 
tų per daug atversti kortas. Įmeskit į vežimėlį keletą 
skardinių šių konservuotų pomidorų. 

- Makaronams, taip? 

- Tikrai taip, greitai mokotės. 

— Bet kuriuo atveju, aš jo neatmesčiau iš įtaria- 
mųjų. Klausykit, inspektore, o tarkuoto sūrio prie 
makaronų? 

— Po velnių, Garsonai, jūs mane žavite! 

Perėjome į šviežių produktų skyrių. Trumpai ir 
aiškiai jam išdėsčiau: 

- Žiūrėkit, yra dalykų, kuriuos reikės sušaldyti. 
Prieš tai ant popieriaus kortelės užrašykite, ką dedate 
į maišelį, ir datą. Jei jums reikia daržovių, pirkite jau 
šaldytas. Taip lengviau, be to, jos geros kokybės. 

- Sutinku. O kur yra šaldytų salotų lapų? Man 
patinka retkarčiais pavalgyti gerų salotų. 

- Šaldytų salotų nebūna, jaunesnysis inspektoriau, 
jų taip pat negalima sušaldyti, kai nusiperkate šviežių; 
ir neieškokite jų tarp skardinių - ir ten nebus. Norint 
valgyti salotų, jų reikia tą pačią dieną ir nusipirkti. 

Jis pažvelgė į mane nusivylęs. 

— Manau, kad niekada neįsisavinsiu, viskas per 
daug sudėtinga. 

— Baikit juokus. Matote šią jautienos filė? Visada 
turėkite du tris kilogramus, kad galėtumėte bet kada 
atsišildyti. Kadangi gyvenate vienas, geriau būtų, jei 
kiekvieną gabalą įvyniotumėte atskirai. Ir nesakykite, 
kad tai per daug sudėtinga. 

Garsonas stebėjo raudonos mėsos gabalus taip, 
tarsi jie būtų Einšteino formulės. 

- Ar mums paruošė visų vagysčių žemėlapį? 

- Trūksta tik „Rescat Dog“ sąrašo. 

- Visai pamiršau tą reikalą. Šią popietę reikės ten 
nueiti. 

— Keletą kartų skambinau telefonu, bet nė karto 
niekas neatsiliepė, tik įjungtas atsakiklis. 

— Priminkite man, kad reikia ten nueiti. Dabar 
eisime į valiklių skyrių. 

— Ką? Dar ir valiklių? 

- Po velnių, Garsonai, turėsite bent jau įpilti į ma- 
šiną skalbiamųjų miltelių. O jūsų namų tvarkytojai 

reikės stiklo valiklių ir baliklio, ir gal dar amoniako. 
Kai kurioms tvarkytojoms labai patinka amoniakas. 

Garsonas pasitrynė akis, atsiduso. Pamaniau, kad 
tik viliojanti dviejų nuostabių „merginų“, ateinančių 
į jo išblizgintą butą, vizija sustabdė jį nuo grįžimo į 
pensioną. 

— Kada darysite vakarėlį? - paklausiau jo, bandy- 
dama pakelti nuotaiką. 

- Manau, kad pirma surengsiu vakarėlį Valentinai, 
gal jau rytoj. Ar padėsite man pasiruošti, ar jau per 
daug prašau? 

- Per daug, bet padėsiu. 

— Nežinau, kaip jums atsidėkosiu. 

— Dabar nedėkokite, o aš jau sugalvosiu jūsų pa- 
prašyti ko nors visiškai nenormalaus. Ar mokate da- 
Žyti sienas, valyti kaminus ir tvarkyti vamzdžius? 

— Na žinoma, kad taip. 

— Tuomet vieną dieną atsilyginsite. 


Kad ir kiek beldėmės, „Rescat Dog biure nebuvo 
nieko, kas mums atidarytų duris. Paklausėme kai- 
mynų, ir viena ponia mums pasakė, kad biuras jau 
kelias dienas uždarytas. Keista. Pora paketų gulėjo 
prie slenksčio, o pašto dėžutė buvo pilnutėlė popie- 
rių ir laiškų. Jeigu išvažiavo atostogauti, pasirinko 
labai keistą būdą. Kad išlaužtume duris, mums rei- 
kėjo teisėjo orderio, todėl išėjome jo gauti. Kankino 
bloga nuojauta. Viskas vertė manyti, kad Puigas ir 
jo sekretorė pakėlė sparnus iš karto po mūsų vizito. 
Bet galėjome ir klysti, tai reikštų, kad kišame nosį į 
visiškai legalią, švarią įstaigą, be jokio reikalo viską 

sujaukdami. Ar įtarimas pakankamai stiprus, kad 
laužtume šunų gelbėtojų duris, ar protingiau būtų 
palaukti, kol sugrįš iš ten, kur išvyko? Pamaniau, kad 
nėra reikalo trypčioti - jeigu vėliau jie skųsis, prisi- 
imsime atsakomybę ir tiek. 

Po poros valandų, jau pasirūpinę visais teisiniais 
leidimais, lydimi poros policininkų, kurie ir išlau- 
žė duris, teatrališkai įžengėme į „Rescat Dog“. Tik 
žvilgtelėję vidun supratome, kad sparnų pakėlimo 
teorija buvo nepriekaištinga. Bylos paskubomis buvo 
iškraustytos, ant žemės mėtėsi popieriai, o bendra 
netvarka liudijo apie skubotą pabėgimą. 

— Mes patys juos išbaidėme, - tariau pro sukąstus 
dantis. 

— Peržiūrėsiu to tipo asmens duomenis, kur gy- 
vena. 

— Pasilikite, kol baigsime apžiūrą, Garsonai, ma- 
nau, kad neverta skubėti, paukštelis jau turėtų būti 
toli. 

Pasilenkiau prie grindis nuklojusių popierių: sąs- 
kaitos, reklamų plakatai, verslo laiškai... jeigu ir buvo 
kas nors kompromituojančio, be abejonės, ten jau 
nesimėtė. Gaila, turėjome jį tiesiog po ranka ir nė tru- 
pučio neįtarėme. Tai, ką vadina policininko instinktu, 
aiškiai nebuvo įrašyta į mūsų genus. Dabar pagauti 
tą bėglį bus gerokai sunkiau. Staiga mus išgąsdino 
telefono skambutis. Ir Garsonas, ir aš sustingome ant 
grindų nejudėdami. Po antrojo skambučio įsijungė 
atsakiklis. Išgirdome atsako žinutę: „Čia - „Rescat 
Dog“. Dabar negalime atsiliepti. Palikite savo var- 
dą ir telefono numerį.“ Po signalo skambinęs žmo- 


158 


gus pradėjo šnekėti: „Pone Puigai, čia Martinesas, 
langinių gamintojas. Jau esu paruošęs jums sąmatą, 
kurios prašėte. Paskambinkite man ir aptarsime. Iki 
pasimatymo.“ 

Pribėgau prie aparato. Paspaudžiau pakartojimo 
mygtuką ir daviau Garsonui ženklą, kad prieitų. Už- 
gniaužę kvapą pradėjome klausytis įrašytų žinučių. 
Moteris klausė apie savo šunį. Dujų bendrovė. Vyras 
prašė informacijos apie įstaigos paslaugas. Pats Gar- 
sonas prisistatė ir paliko mūsų numerį. Staiga viena 
žinutė patraukė mūsų dėmesį. Tai buvo neprisista- 
čiusio vyro balsas. Kalbėjo paskubomis: „Kur esi, kas 
vyksta? Jie buvo čia, bet aš jiems nieko nepasakiau, 
supratai? Nieko nežino, taip kad nieko sunkaus. Aiš- 
ku? Dar neskambink.“ 

Garsonas supratingai švilptelėjo. Atsukau juostelę 
atgal. Dar kartą perklausėme dviprasmiškas frazes. 

— Ar numanot, kas čia kalba, Ferminai? 

- Ne, kalba pašnibždomis, vienu metu net suabe- 
jojau, ar tai vyras. Be to, abejoju, ar mums padės tai, 
kad sužinojome, jog turi bendrininką. 

- Jeigu tai ne... 

- Nesakykit, kad jums skamba kaip kas nors pa- 
žįstamas. 

— Ar žinote, ką reiškia galicizmas, jaunesnysis ins- 
pektoriau? 

- Prancūziškas žodis. | 

- Būtent! Žodis, paimtas iš prancūzų kalbos, var- 
tojamas tiesiogiai jį verčiant į ispanų. Žodis arba po- 
sakis, kaip, pavyzdžiui, cest pas grave. Prancūziškai tai 
reiškia kažką panašaus į „tai nesvarbu“, tačiau blogai 

išvertus į mūsų kalbą bus „nieko sunkaus“. O žinote, 
kas galėtų visiškai nesąmoningai pavartoti galicizmą 
savo kalboje? 

— Kažkas, kas prancūziškai kalba daž... - nebaigtas 
sakinys pakibo ore, Garsonas spragtelėjo pirštais. - 
Kirpėjas! Ar norite jį areštuoti? 

— Neskubėkit, Garsonai, kokių turime įrodymų? 
Galicizmas? Geriau paprašykime teisėjo orderio, kad 
tas tipas mums parodytų savo sąskaitas. Jei nieko ne- 
rasime, bent jau jį panervinsime. Manau, kad einame 
teisinga linkme. 

— O jeigu jis pabėgs? 

— Juokaujate? Per daug jau gerą turi verslą, kad jį 
taip paliktų. Be to, galiu prisiekti, kad jo žmona apie 
šį reikalą nieko nežino. 

— Turite daug puikių minčių, inspektore. 

— Vien puikiomis mintimis bylos neišspręsim. 

— Taip, bet puikiomis mintimis ir gera prancūzų 
kalba... 


Augusčio Puigo vardas figūravo mūsų archyvuose. 
Tikrasis jo vardas buvo Hilarijus Eskorsa, keletą kar- 
tų buvo nuteistas nedidelėmis kalėjimo bausmėmis. 
Menkutės suktybės. Dirbdamas nekilnojamojo turto 
pardavėju, pasisavino vieną kitą užmokestį ir rankpini- 
gius. Jį pagavo. Po poros metų tapo vienos diskotekos 
viešųjų ryšių atstovu. Išnuomojo ją privatiems vakarė- 
liams nepranešęs apie tai savininkui. Ir vėl atsidūrė už 
grotų. Menkavertis sukčius, kokių policijos statistikoje 
dauguma. Akivaizdu, kad šį kartą nusprendė įkurti 
savo verslą ir suklestėti ieškodamas šunų. 

— Sutinku, - tarė Garsonas. - Tačiau tai nėra žu- 
diko charakteristikos. 

— Nemanykite, kad Lucenos mirtis buvo suplanuota 
iš anksto. Aš vis labiau įsitikinu, kad tai buvo kažkoks 
sąskaitų suvedimas tarp kolegų, kuris tiesiog nuėjo per 
toli. Tai suteikia bylai visai kitokį atspalvį. Mes susi- 
dūrėme ne su užkietėjusiu nusikaltėliu žudiku, bet su 
mėgėju, kuriam, sakykime, tiesiog nutiko nelaimė. 

— Tiek pinigų, kiek Lucena laikė savo slėptuvėje, 
mėgėjui niekas nemoka. 

— Galbūt tai buvo į didelį reikalą įsivėlę mėgėjai. 

— Tuomet, jei sektume jūsų logika, jau beveik bai- 
gėme bylą. 

— Manau, kad taip. 

- Jei norite, galime kad ir dabar eiti peržiūrėti Er- 
nesto Pavijos sąskaitų, jau turime teisėjo leidimą. 

— Ne, nėra skubos. Palikime jam savaitgalį, kad 
pats padarytų ėjimą. Jis stebimas? 

— Taip, tačiau vis tiek bijau, kad ištrūks. 

— Net negalvokit apie tai, tikrieji verslininkai el- 
giasi kaip kapitonai skęstant laivui. 

- Iš principo - taip, tačiau būkime budrūs. 

— Kalbant apie savaitgalį... svarsčiau, kad... na, jei 
tik jums tinka, manau, kad galėtume surengti vakarie- 
nę Valentinai šeštadienį, o Anchelai - sekmadienį. 

Mečiau ironišką žvilgsnį: 

— Va čia tai tikrai geros buto įkurtuvės, ar ne, Fer- 
minai? Geresnės nei Sueco kanalo atidarymas. Netu- 
rite trečios kandidatės penktadienio vakarui? 

— Norėčiau žinoti, kiek dar man reikės kęsti jūsų 
pasišaipymus. 

- Tokia kaina. Jei norite, kad padėčiau jums pasi- 
ruošti, teks pakęsti mano subtilų humorą. 

— Nenorėčiau jums priminti, kas padėjo jums at- 
sikratyti abiejų jūsų vyrų. 

— Riteriai ant baltų žirgų sąskaitų neišrašo. Be 
to, pasakysiu jums, kad reikalauju galimybės at- 
sivesti į jūsų prakeiktus vakarėlius savo Baisuoklį. 
Vargšelis praleidžia visą dieną namuose vienas ar su 
namų tvarkytoja, kuri mano, kad jis bjaurus, todėl 
greičiausiai blogai jį veikia psichologiškai. Manau, 
kad tokiomis aplinkybėmis jo šuniškas ego menkes- 
nis už barsuko. 

— Petra, jūs tiesiog nepakenčiama! 

— Tai jau sakėte, ir ne kartą. 


Tą patį vakarą paskambinau Chuanui Montu- 
rioliui, kad papasakočiau apie strategiškai dvigubas 
Garsono buto įkurtuves. Jis mirė iš juoko. Juo geriau, 
nes taip ledai truputį aptirpo. Sutiko eiti su manimi 
abu vakarus, patenkintas ir net laimingas. Nebuvau 
tikra, ar jis sutiko todėl, kad domėjosi manimi, ar tai 
tebuvo malonė Garsonui ir jo vėlyvos paauglystės 
mylimosioms. Tačiau nebuvo reikalo apie tai filoso- 
fuoti - svarbiausia, kad jis ateis. 

Šeštadienį šeštą valandą, pagaliau pailsėjusi, po 
ilgos gražinimosi sesijos, į kurią įėjo ir veido kaukės, 
pasiėmiau Baisuoklį (taip pat išpraustą) ir patrau- 
kiau į Garsono butą. Po dešimties minučių abu jau 
skutome bulves kaip naujokai šauktiniai. Mano ko- 
lega taip nemokėjo elgtis su peiliu, kad keletą kartų 
rimtai išsigandau, jog nusipjaus pirštus. Be to, vietoj 

to, kad susikauptų šiam darbui, pradėjo kalbą apie 
bylą. 

- Reziumuokime, inspektore. Jūs žinote, kad ret- 
karčiais man reikia viską pakartoti. Taigi, atrodo, kad 
kirpėjas ir gelbėtojas susiję. Visi požymiai rodo, kad 
jie įsivėlę į kažkokį tamsų reikalą su šunimis. Klausi- 
mas: kokį reikalą? Atsakymas: veislinių šunų vagystes. 
Dar vienas klausimas: kuo čia dėtas Lucena? Atsaky- 
mas: buvo vykdytojas, t. y. vogė šunis. 

- Pradedat mane nervinti šiuo tardymu. Greičiau 
skuskit bulves, aš jau baigiau. 

- Nesijaudinkit, aš skutu lėtai, bet užtikrintai. 
Klausiu: jei Lucena vogė šunis, tai ką darė „Rescat 
Dog'? Ogi būtent tai, ką nurodo ir pats pavadini- 
mas, - juos gelbėjo. Skamba logiškai. 

— Įdurkite bulves pora kartų šakute. Jas pamari- 
nuosime. 

— Marinuosim? Velniava, na ir sumanėt! Taigi, 
pradedam nuo šito. Lucena vogė šunis, o Puigas juos 
„surasdavo, nuvesdavo į saugią vietą ir, suvaidinęs 
spektaklį savininkams, gaudavo mokestį už tariamą 
išgelbėjimą. Tačiau koks kirpėjo vaidmuo visame 
šiame procese? 

Atsigręžiau į jį, atkišusi česnaku kvepiančias ran- 
kas, nuo kurių varvėjo ėriuko kraujas: 

- Turite viskio, Ferminai? 

— Pilsite viskio į troškinį? 

— Ne, tačiau galėtume išmesti burnelę. Tai visada 
įkvepia virėjus. 

Garsonas pripylė du stiklus, susikaupęs kaip per 
pamaldas. Tada vėl pradėjo svaičioti, jis vis dar ana- 
lizavo situaciją. 

— Niekaip nesuprantu, kaip į visą šią dėlionę įsi- 
paišo kirpėjas. 

Pasisukau į jį, palikdama kepsnį. 

— Kirpėjas - tai elementaru. Iš pirmo žvilgsnio 
pasakyčiau, kad jis daro du dalykus: viena vertus, iš 
savo klientų šunų išrenka tuos, kuriuos galima būtų 
pavogti, ar dėl šeimininkų pinigų, ar dėl to, kad juos 
lengva apgauti. Kita vertus, pataria šeimininkams, kad 
norėdami atgauti šunis kreiptųsi į „Rescat Dog“. 

Garsono laikyta bulvė iškrito jam iš rankų ir nu- 
sirito grindimis prie Baisuoklio, kuris ją sustabdė 
letena ir pauostė. 

— Būtent! Taip ir buvo! 

— Vis dėlto yra keletas „bet“. Pavyzdžiui, būtų be 
galo įtartina, jei visi šunys būtų pavogti tame pačia- 
me kvartale; be abejonės, žmonės tai sužinotų. Todėl 
manau, kad tiek kirpėjas, tiek ir gelbėtojas turi ryšių 
su kitais kolegomis, kurie taip pat suteikia tokių Ži- 
nių. Galbūt, jaunesnysis inspektoriau, susekėme tikrą 
nusikaltėlių tinklą, išplitusį po visą miestą. 

Krakmoluotomis nuo bulvių rankomis Ferminas 
užsidegė cigaretę. 

— Ką jūs? Užsirūkėt? Gaminant maistą tai abso- 
liučiai draudžiama. 

— Maniau, kad jau baigėm. 

— Baigėm? Jau po septynių, o dar turim nuplau- 
ti daržoves salotoms ir paruošti padažą, supjaustyti 
vaisius desertui. 

— Manau, kad visas šitas valgymo reikalas per daug 
sudėtingas. 

- Suplėšykit salotą mažais gabaliukais. 

- Jūsų teorija labai gera, Petra, nes jei iš tiesų su- 
sidūrėm su plačiu nusikaltėlių tinklu, tai paaiškintų 
Lucenos turėtą pinigų kiekį. 

- Žinoma, prisikrovė kišenes vogdamas šunis. Iš- 
imkit pomidorų sėklas. 

— O motyvas? Koks motyvas jį užmušti? 

— Motyvas, be jokios abejonės, pinigai. Šiuo metu 
mums nerūpi tikslios aplinkybės. Manykime, kad Lu- 
cena pradėjo reikalauti didesnio procento ir pagrasi- 
no juos įduoti, jei negaus, arba paėmė daugiau nei jam 
priklausė, arba norėjo pradėti nepriklausomą veiklą, 
tad sukėlė pavojų visam verslui, jei jį išaiškintų, arba 
paprasčiausiai įkišo ranką į „Rescat Dog“ piniginę, 
kai šie buvo neatsargūs. Visiškai nesvarbu, bet kuriuo 
atveju, norėjo jį pagąsdinti ar suvesti sąskaitas ir per- 
sistengė. Jeigu iš pat pradžių būtų norėję nužudyti, 
būtų nušovę, o jei neturėjo šaunamųjų ginklų, būtų 
užtekę vieno smūgio į pakaušį beisbolo lazda. 

Garsonas stovėjo, žiūrėdamas į pomidorą rankoje 
kaip Hamletas į kaukolę. 

— Taip, inspektore, jūs sumani. Daugiau nei su- 
mani - protinga. 

— Ačiū. Esu kaip viena iš Moljero moterų išmin- 
čių - viena ranka šaunu į orkaitę jūrinį ešerį, kita 
rašau meilės sonetą. Moku viską, išskyrus sugauti 
nusikaltėlį. 

- Juokitės, kiek norit, žinau, ką sakau. 

- Na, Garsonai, užsiimkit kulinarija. Iš tiesų, visai 
nesekat, kaip ką darome, taip niekada neišmoksit. 

- Na ką jūs sakot! Šiandien išmokau kai ką labai 
svarbaus: apie virėjo gėrimus. Manot, kad jau turite 

pakankamai įkvėpimo? Gal išgerkim dar po vieną, 
kad Mūza mūsų nepaliktų? 

Pradėjau juoktis. Nepakartojamas tas Garsonas! 
Buvo patenkintas kaip pinigą gavęs. Penkiasdešimties 
su trupučiu pradeda kažką panašaus į naują gyveni- 
mą: įsigijo butą, džiaugiasi lengvabūdiškos meilės 
malonumais ir atrado, kad apskritai gali įvertinti mo- 
teriškas dorybes. Gėriau viskį, kurį man padavė, ir 
žiūrėjau, kaip jis beviltiškai kovoja su slidžiu ridiku. 
Baisuoklis, įsitaisęs virtuvės kampelyje, retkarčiais 
mesdavo į mus apatišką žvilgsnį, o tada atsidusdavo 
užmerkdamas akis. Pamaniau, kad tais giliais susi- 
taikymo atodūsiais jis išreiškia savo nuomonę apie 
žmogiškąsias būtybes. Nei jis mums pavydi, nei gaili, 
tiesiog gyvena šalia, ir tai daugmaž yra vienintelis 
būdas parodyti savo supratingumą. 

- Inspektore, manau, kad pabandysiu surasti ir tą 
gražią blondinę sekretorę iš „Rescat Dog“. Gal ji ką 
nors žino. Bet kuriuo atveju, ji kaip koks neužbaigtas 
darbas, kurį reikėtų pabaigti. 

— Labai gerai, bandykite. Nors abejoju, kad... 

— Cherchez la femme!* Ar ne taip sakoma? 

— Manau, kad čia jums sekasi geriau nei man. 

Devintą valandą nuostabios salotos laukė šaldy- 
tuve, o visi namai buvo sklidini šilto kepsnio kvapo. 
Garsonas ir aš gėrėme jau ketvirtą stiklą viskio, tad 
mūsų gastronominis įkvėpimas pasiekė baironišką 
lygį. Jaunesnysis inspektorius jau buvo pasišovęs 
ruošti įdomių variacijų vaisių salotų, siūlė jas pagar- 


* Ieškok moters! (Pranc.) 

dinti tokiais keistais dalykais, kaip aromatinės žolelės 
ar sausainių gabaliukai. Žinoma, geležinė mano kon- 
trolė neleido įsigalioti nė vienai jo pataisai. 

— Aš truputį nervinuosi, inspektore. Tuoj oficia- 
liai pradėsiu naują gyvenimo būdą, mes jau beveik 
išsprendėme bylą... iš tiesų, niekada gyvenime nesu 
turėjęs tiek jaudinančių pojūčių vienu metu. 

- Per daug neskubėkit, mano drauge, būkit apdai- 
rus. Mums prireiks krūvos įrodymų, kad byla būtų 
laikoma išspręsta. 

— Rasim. 

— Reikės sugauti gelbėtoją, pasiekti, kad kirpėjas 
uždainuotų... 

- Pasieksim. 

- Be to, reikia įsitikinti, kad mūsų teorijos tei- 
singos. 

— Jūs dar abejojate? Aš esu visiškai tikras, šįkart 
nebūsim suklydę. 

Garsoną ištiko visagalybės priepuolis, būdingas 
žmogui, atsidūrusiam laisvėje po daugelio metų ne- 
laisvės, nors jo euforinę būseną sustiprino ir mūsų 
intensyvi įkvėpimo alkoholiu sesija. 

Labai kruopščiai padengėme stalą, o aš vis pa- 
stebėdavau, kokių daiktų trūko namuose: druskinės, 
duoninės, peilių kepsniams pjaustyti, taurių šampa- 
nui... Neprotestuodamas jis stebėjo, kaip sąrašas ilgė- 
ja. Buvo pasirengęs bet kokioms aukoms, kad įsikurtų 
kaip reikiant. 

Ketvirtis dešimtos atvyko Chuanas Monturiolis. 
Buvo akivaizdu, kad kai jo nebūdavo šalia, aš jį vos 
prisimindavau, bet kai pamatydavau, pabusdavo noras 

patirti nuotykį. Jis atrodė nuostabiai, tarsi civilizacijos 
sutramdytas laukinis piratas. Žiūrėjo į mane atvirai 
ir maloniai, todėl maniau, kad buvusio susitikimo 
pyktis praėjo. Vilties šviesa sušvito horizonte, tačiau 
neleidau, kad ji mane apakintų. Šį kartą susitaiky- 
čiau su žiauriomis aplinkybėmis ir, jei mūsų skirtingi 
požiūriai neleistų mums sugulti, nebandyčiau kaip 
nors pakeisti likimo. Bent jau pasiekčiau, kad kaip 
draugei padarytų man nuolaidą savo profesinėms 
paslaugoms, kai atvesiu šunį į apžiūrą. 

Baisuoklis nubėgo jo pasitikti ir pradėjo visą laižy- 
ti. Monturiolis į tai reagavo kaip profesionalas. 

— Kaip einasi byla? - paklausė Garsono. 

— Reikalai juda į priekį. Jei viskas eisis, kaip mano- 
me, galbūt greitai turėsime kitą progą švęsti. 

— Taip pat dvigubai? 

— Prašau diskretiškumo prie merginų, drauge 
Monturioli. 

Mano kolega policininkas žaidė gerai: nutaisė an- 
gelišką miną, prašydamas neišduoti jo meilės sukty- 
bių. Man nepatiko, kad tiesiai man prieš nosį buvo 
pasirašytas vyriškas tylos paktas. Užplūdo „mergai- 
tiško solidarumo jausmas, kuris neapleido ir kai 
pasirodė Valentina. Mano: nuostabai ir Baisuoklio 
siaubui, ji atsivedė savo nuožmiąją Morganą. Tą pačią 
akimirką, kai tik mano šuniukas ją pastebėjo, kai- 
pmat puolė slėptis po sofa. Baisioji rotveilerė keletą 
kartų suurzgė, neapsispręsdama - pulti ar ne. Bet 
neturėjo tam laiko, nes šeimininkė vokiškai šūktelėjo 
griežtą komandą, kuriai ji iš karto pakluso. Atsigu- 
lė, nurimo ir prastai slėpdama norą peštis stebėjo 


168 


iš po apvalkalo vos išlindusį, drebantį Baisuoklio 
snukelį. 

Valentina atrodė nuostabiai. Pirmą kartą nuo tada, 
kai su ja susipažinau, ji dėvėjo moteriškumą pabrė- 
žiančiais drabužiais, o ne amazonės apranga: obuolio 
žalumo šifono suknele, kuri visai nepridengė jos nu- 
garos, avėjo žaliais aukštakulniais. Ant kaklo kabėjo 
širdies formos pakabukas, o ausyse ji segėjo didelius 
netikrų smaragdų auskarus, puikiai užbaigiančius 
chlorofilišką miškų dievaitės įvaizdį. Aprodydamas 
butą, jaunesnysis inspektorius tiesiog rijo ją akimis. 
Pasišaukiau jį į šoną paklausti, ar Valentinos širdutė 
taip pat atsidaro per vidurį. „Bijau, kad dovanoms 
neturiu vaizduotės“, - atsakė jis labai tyliai. Maniau, 
užmušiu. Kaip jam net į galvą šovė sudvigubinti tą 
apsimestinį meilės įrodymą? Iš tiesų niekaip nesu- 
pratau, ką šiame saldžiame vakare veikėme mudu su 
Monturioliu. Vėliau, kai vakarieniavome, pagalvojau, 
kad vienintelis paaiškinimas yra tas, kad Garsonas 
jautėsi toks laimingas, jog jam reikėjo tos laimės liu- 
dininkų. 

Vynas liejosi į mūsų taures kaip iš gausybės rago. 
O Garsonas turėjo neapsakomo įžūlumo detaliai pa- 
sakoti apie kiekvieną patiekalą. Visiškas begėdis, jis 
bandė demonstruoti mylimajai savo buitinę išmintį. 
Man ta strategija atrodė netinkama ar bent jau ne- 
naudinga, nes rodėsi, jog Valentinai maža terūpi toks 
darbštumas. Ji valgė su apetitu, puse ausies klausėsi 
jaunesniojo inspektoriaus ir demonstravo visą subren- 
dusios moters, kuri pripratusi gyventi viena ir pati 
savimi rūpintis, pasitikėjimą savimi. Neišvengiamai 

pasišnekėjo su Chuanu apie šunis ir kartu išvardi- 
jo mums visą daugybę Morganos išmoktų triukų. Ji 
mokėjo viską: eiti šalia šeimininkės nenubėgdama į 
priekį ir neatsilikdama, laukti gatvėje, kol Valentina 
apsiperka, sekti kvapų pėdsakais net blogiausiomis 
oro sąlygomis ir, gavusi aiškų įsakymą, pulti. Vadi- 
nasi, galėjo daug daugiau nei aš pirmadienio rytą. 
Su gailesčiu pažvelgiau į Baisuoklį, kuris tebegulėjo 
po sofa, galbūt užgautas tiekos šuniškų dorybių. Net 
Garsonas giedojo odes nepakartojamoms kalės savy- 
bėms. O pastaroji dėjosi nekreipianti dėmesio ir gulė- 
jo rami bei rūsti kaip kurtas egiptietiškame kape. 

Iki desertų ištuštinome keletą butelių vyno, o jau- 
nesnysis inspektorius nubėgo ieškoti šampano. Jo šal- 
dytuvas buvo pilnas alkoholio - bent to man nerei- 
kėjo jo mokyti. Galų gale visi buvome kaip reikiant 
įkaušę, o visų labiausiai - Garsonas ir aš. Chuanas 
Monturiolis pasiūlė tostą: „Už naują gyvenimą, kurį 
visada dovanoja nauji namai.“ Pastebėjau, kaip Gar- 
sonas metė drėgną, gilų žvilgsnį Valentinai. Tačiau 
galėjau prisiekti, kad ji neatsakė tuo pačiu. Vis dėlto 
ta frazė nukėlė ją į jos pačios svajones. Ji pakėlė savo 
taurę sulig tušu padažytom akim ir tarė: „Išgerkime.“ 
Tada pagaliau sugrįžo į tikrovę ir pridūrė: 

— Kada nors ir aš turėsiu naujus namus. Tai bus 
namas gamtoje, apsuptas medžių ir pievų. Sode bus 
atskira dalis šunims. Pasišvęsiu jų veisimui, be abejo- 
nės - rotveilerių. Tačiau nekalbu apie didelį veislyną, 
industrinį, kuriuose šunys gaminami kaip sausainiai. 
Ten tebus keletas vadų, išskirtinių, apie kuriuos žinos 
tik tie, kurie apie tai supranta. Patobulinsiu veislę 

taip, kad žmonės važiuos iš visur, norėdami nusipirkti 
vieną iš mano šuniukų. 

Galėjau prisiekti, kad jai tai buvo daugiau nei pa- 
prastas projektas. 

- Ir kada įvyks šie stebuklai? - paklausiau. 

Ji išėjo iš transo ir papurtė savo šviesius plaukus, 
paskleisdama po visur stiprų jazminų kvapą. 

- Šiuo metu taupau pinigus. Kadangi nenoriu, 
jog vieta būtų pernelyg toli nuo Barselonos, kainos 
yra didelės. Be to, man reikia didelio namo ir geros 
infrastruktūros. 

— Tam reikės ištreniruoti daug šunų, Valentina. 

Ji liūdnai į mane pasižiūrėjo. Tada šypsena ištrynė 
nerimą nuo jos veido. 

— Taupymas daro stebuklus! Taip pat labai svarbus 
tikėjimas, kad pasieksi tai, ko nori. 

- Manau, kad ši moteris tikrai gaus, ko nori, - 
entuziastingai įsikišo Garsonas, o ji švelniai užpro- 
testavo: 

— Nagi, Ferminai, nemeilikauk taip. Ar šioje oloje 
neturi jokios muzikos? Galėtume pašokti! 

Garsonas dar nebuvo įsikūręs pakankamai gerai, 
kad būtų galėjęs numatyti tokį prašymą, bet rado 
kompromisą: atnešė iš miegamojo radiją. Pamaniau, 
kad greičiausiai turėjo jį ir pensione, kur klausydavo 
futbolo rungtynių savo sekmadienio popiečių vienu- 
moje. To seno radijo garsas buvo baisus, tačiau tai, 
atrodė, netrukdė nei jam, nei Valentinai. Jie metėsi 
vienas kitam į glėbius ir puolė šokčioti po kambarį 
tarsi du išprotėję Žiogai. Monturiolis stebėjo sceną 
akivaizdžiai patenkintas, skatindamas šokėjų keliamą 

sumaištį. Baisuoklis kiek labiau kyštelėjo galvą iš 
savo slaptavietės, kad nieko nepraleistų. Tik Morgana 
liko sėdėti suakmenėjusi, rodydama, kad teutoniškų 
taisyklių suvaržyto jos proto tai neveikia. Galbūt aš 
taip pat nežinojau, kaip reaguoti į šį ūžavimą, tad 
tiesiog šypsojausi. Šokio pabaigoje Garsonas buvo 
toks girtas nuo svaigalų ir meilės, kad pradėjo vaidi- 
nimą. Apsimesdamas dideliu piktu šunimi, pradėjo 
urgzti ir staugti prieš Valentiną. Ji tuoj pat prisijungė 
ir, apsiginklavusi servetėle, turėjusia atstoti botagą, 
sudavė jam keletą kartų šaukdama keistas komandas: 
„Aughf! Sine grumpen!“ Jaunesnysis inspektorius 
visiškai prarado galvą ir lojo kaip apsėstas. Nežinau, 
gal kaltos mano nuostatos, nes buvau pripratusi ma- 
tyti jį kaip tvarkingą valdininką, bet visa ta scena 
man pasirodė neskoninga. Ir tarsi tos maišaties dar 
būtų maža, Morgana pradėjo loti ir taip prisidėjo prie 
bendro sąmyšio. Pamaniau, kad tuo metu kaimynai 
tikrai turėjo be galo džiaugtis naujo gyventojo įsi- 
kėlimu. Pagaliau Valentina energingai paliepė savo 
šuniui nutilti. | 

— Tas padaras neduos mums ramybės! Kodėl 
mums jos nepalikus pas mane namie ir nenuėjus pa- 
šokti ten netoliese? 

Garsonas daugiau nieko neklausė. „Šokti? Išgir- 
dau - šokti?“ — vis kartojo, jau vilkdamasis švarką 
eiti lauk. 

— Manau, kad aš neisiu. 

— Aš taip pat, - pasakė Monturiolis. 

— Nagi, eime, drąsiau! 

— Vėliau jus pasivysim, prisiekiu. 

Jie jau beveik išėjo, kai Garsonui kažkas šovė į 
galvą ir jis sugrįžo labai susirūpinęs: 

— Bet negalim palikti taip sujaukto stalo. 

— Eikit, šį kartą aš sutvarkysiu, Garsonai, tačiau 
prisiminkit, kad būsit man dar daugiau skolingas. 

— Už viską atsilyginsiu, prisiekiu. 

- Būsim „Shutton“, man labai patinka ta vieta! — 
šūktelėjo Valentina, užsimesdama butelio žalumo 
šalį. 

Jie išbėgo susikibę už rankų, plepėdami padriko- 
mis frazėmis tarsi komedijos duetas. Chuanas vis dar 
juokėsi. 

— Rimtai kalbėjai, kad prisijungsim vėliau? - pa- 
klausė jis. 

- Aišku, kad ne! Taip pat kaip aišku, kad net ne- 
siruošiu tvarkyti šių atliekų. Manau, užtenka, kad 
paruošiau vakarienę. Tik išmesiu iš lėkščių maisto 
likučius. 

— Aš padėsiu. 

- Ne, eik miegot, nepamiršk, kad rytoj šį žygdarbį 
reikės pakartoti. 

— Tikiuosi, su Anchela vakaras bus ramesnis. 

Jis vis nešė nešvarias lėkštes, kol galų gale virtuvė 
atrodė kaip subombarduota. Laisvos vietos neliko net 
mūsų nešamiems indams. Suradau nedidelį tarpelį ir 
įstačiau ten stiklines. Apsisukdama netyčia sudaviau 
Chuanui. 

- Atleisk, čia tokia netvarka. 

Jis nepasitraukė, liko ten stovėti, neleisdamas man 
praeiti. Užuodžiau švelnų odekolono kvapą, vos jun- 
tamą, tarsi giliai įsigėrusį į rūbus. Jis giliai kvėpavo, 

aš taip pat. Užsimerkė ir pabučiavo mane, iš pradžių 
nosį, paskui lūpas. Rankose vis dar laikė po kelias 
purvinas lėkštes tarsi cirko akrobatas. 

— Dieve, ką daryti su šitom? 

Jis pasilenkė ir pastatė jas ant grindų, toliau bu- 
čiavomės. 

— Kur einam? - paklausė tyliu balsu. 

- Į miegamąjį. 

— Čia? 

— Neutrali teritorija. 

— Tačiau jie gali sugrįžti. 

— Negreitai. 

Baisuoklis stovėjo prie durų ir žiūrėjo į mus. Da- 
viau jam ėriuko kaulą, kad graužtų ir paliktų mus 
ramybėje. 

Garsono lova buvo dviguba, gražiai paklota, žino- 
ma, ne mums, bet kam tai rūpi? Ar mano draugystė 
su jaunesniuoju inspektoriumi yra tokia trapi, kad 
nepakęstų tokio nedidelio įsibrovimo? Tą pat minutę 
nustojau rūpintis, ką galėtų pagalvoti Garsonas. Pa- 
jutau nuogą Chuano kūną šalia savojo. Tą kūną tiek 
kartų mačiau priešais, negalėdama paliesti, staiga jis 
įgavo formą, tapo realus, liečiamas, šiltas ir materi- 
alus. Supratau, kaip labai jo geidžiau, kaip troškau 
apkabinti rankomis tą nuogą liemenį, o gal bet kurio 
vyro nuogą liemenį. 

Kitą rytą atsibudau savo kambaryje viena ir rami: 
galva buvo sujaukta, bet kūnas - visiškai ramus. Jau- 
čiausi atsipalaidavusi ir laiminga, kad sugebėjau rasti 
tą nedidelę Šveicariją, kurioje Chuanas ir aš galėjome 
pasirašyti savo paliaubas. Galų gale, tai buvo paprasta. 

Tik tikėjausi, kad nereikės bėgti į tą butą kiekvieną 
kartą, kai būsim pažadinti aistros. Staiga pamačiau 
situaciją ir iš kitos perspektyvos: prisiminiau, kokios 
apgailėtinos būklės palikome mūšio lauką. Netvarka 
virtuvėje dar buvo nieko, tačiau lova! Nepaklota, su- 
versta, su daugybe mūsų mylėjimosi pėdsakų... To jau 
tikrai buvo per daug. Garsonas bus paklaikęs, kai įeis 
į savo miegamąjį, o gal ir visai praras pagarbą man 
kaip viršininkei. Ir kaip aš jam paaiškinčiau tas ypa- 
tingas diplomatijos ir politinių susitarimų aplinkybes, 
kurios nulėmė pasinaudojimą jo lova? Būtų dar blo- 
giau. Reikėjo leisti, kad padarytų pačias tiesiausias 
logines išvadas: kad mus su Chuanu ištiko aistros 
priepuolis, kuris neleido laukti. Pamaniau, kad mir- 
siu iš gėdos, kai vėl jį pamatysiu. Tik vyliausi, kad jo 
džentelmeniškumas neleis jam duoti pastabų, kad ir 
kokios netiesioginės jos būtų, arba kad grįžęs namo 
tą naktį buvo visiškai girtas. 

Papusryčiavau ir nuėjau į komisariatą. Sekmadienį 
ten mažai žmonių, taip ir geriausia. Ant mano sta- 
lo gulėjo dvi ataskaitos žmonių, kuriuos paskyrėme 
stebėti kirpyklą ir „Rescat Dog“. Jokių rezultatų. Ten 
taip pat gulėjo informatikos skyriaus ataskaitos apie 
dingusius šunis. Atidžiai jas peržiūrėjau. Buvo neprie- 
kaištingos. Pirmiausia jie sukūrė bendrą sąrašą iš tų, 
kuriuos jiems daviau. Buvo aiškus ir lengvai naudo- 
jamas. Kitame dideliame lape buvo visos Barselonos 
žemėlapis, kuriame mažyčiais raudonais kauliukais 
buvo pažymėti visi namai, iš kurių buvo dingę šu- 
nys. Man labai patiko kaulo idėja, kuri rodė humoro 
jausmą, nedažnai sutinkamą policijos nuovadoje. Tik 

žvilgtelėjus į raudonų taškelių išsidėstymą, atrodė, 
kad dingusių šunų buvo visoje miesto teritorijoje. 
Tirščiau jų buvo turtingųjų rajonuose, tačiau tai ne- 
stebino, nes tokiose vietose daugiau veislinių šunų. 
Atidžiai išanalizavau San Gervasio ir „Gražaus šuns“ 
kaimynystę. Taip, gal ten ir buvo daugiau kauliukų, 
tačiau ne itin gausiai, buvo ir kitų panašaus tankumo 
vietų. Pati logiškiausia prielaida vertė manyti, kad 
tas verslas yra tik viena iš grandinės dalių. Jos cen- 
tras, be abejonės, buvo „Rescat Dog“, tačiau „Gražus 
šuo“ negalėjo būti vienintelis atrenkantis šunis, tai 
būtų įtartina ir nepelninga. Jei visi dingę šunys būtų 
buvę kirpyklos klientais, net patys šeimininkai būtų 
sudėję du ir du. Tai turėjo būti gerai organizuotas, 
pakankamai pelningas verslas, kad jie būtų pasiruošę 
net nužudyti žmogų, jei tas pažeistų nustatytas ribas. 
Labai tikėtina, kad Lucena nebuvo vienintelis jiems 
dirbęs šunų vagis, kad tų vagių buvo daugiau. Tikė- 
jausi, kad paieškos ir Puigo suėmimo orderis duos 
greitų rezultatų. Turėjau priežasčių manyti, kad jis 
netoli nueis. Jo tamsus verslas pernelyg klestėjo, kad 
jis netūnotų kur nors arti laukdamas, kas bus toliau, 
arba bandydamas kaip galima nepastebimiau susitarti 
su savo bendrininkais... Kad ir kokios geros jo paja- 
mos, kažin, ar jų užtektų visam laikui įsikurti Brazili- 
joje. Jis buvo čia, šalia mūsų, pasislėpęs kuriam laikui 
kokioje nors saugioje vietoje. Turėjome jį išvilioti, 
kad pats išlįstų kaip grybas po lietaus. Galbūt jis pats 
padarys kokią klaidą, o jei ne, reikės paspausti, kad 
taip atsitiktų. Tačiau tam turėjome ištraukti į šviesą 
įrodymus, surasti trūkstamus dėlionės gabalėlius. Vėl 

raudonų kauliukų. Taip bus visada: vagys, apgavikai, 
suvedžiotojai... visi tik ir ieško turtuolių silpnybių: 
ypatingų juvelyrinių dirbinių, menininkų paveikslų, 
veislinių šunų. Jie, be abejonės, žino, kaip turtuoliai 
būna prisirišę prie savo augintinių. Iš tiesų bet kuris 
iš tų šunų, už kuriuos sumokėta išpirka, buvo, bent 
jau kiekybiškai, mylimas gerokai labiau nei Lucena. 
Ar jis kada nors apie tai pagalvojo? Ar jam kildavo 
tokia mintis, kai taip rūpestingai saugojo visus tuos 
pinigus savo virtuvės slėptuvėje? Ar jautėsi taip gau- 
nąs kompensaciją už savo gyvenimo vargus? Ar jis iš 
viso ką nors kada nors galvojo ar jautė? Taip, to įro- 
dymas - jo šuo. Baisuoklis buvo jautrus, netgi mąslus 
šuo, o koks šuo, toks ir šeimininkas. Be abejonės, ir 
Lucena kokį kartą kitą jautėsi liūdnas ir vienišas, be 
šeimos, vardo, dokumentų. Keliskart bus mąstęs apie 
save kaip apie klestinčios visuomenės, egzistuojančios 
šalia jo, atlieką. Galų gale taip buvo visada, pasaulyje 
nuolat liks atliekų, likučių, kaip tos krūvos nuolau- 
žų, kurios surenkamos nepanaudotos baigus statybos 
darbus. Nieko negalėjau padaryti, kad tai pasikeistų, 
bet turėjau surasti jo žudiką, net jei vien tam, kad 
parodyčiau, jog žmogiška atlieka yra vertingesnė nei 
truputis kalkių ir smėlio. Po tokių sunkių apmąstymų 
nusprendžiau eiti namo ir pasigaminti pietums ką 
nors lengvo. 

Popiet išvažiavau su mašina. Prasukau pro Chuano 
Monturiolio kliniką. Kartu nuostabiai praleidome lai- 
ką. Viskas ėjosi gerai, galbūt pagaliau sutikau žmogų, 
kuriam dulkintis nėra nesuderinama su draugyste. 

Tikėdamasi, kad reikalai ir toliau klostysis puikiai, 
pajudėjau savo antros ir paskutinės kulinarijos pa- 
mokos link. Važiuojant vėl užplūdo nerimą keliantys 
sujauktos lovos prisiminimai. Jaunesniojo inspek- 
toriaus reakcija mane pamačius lems mano gerą ar 
blogą nuotaiką visam vakarui. Tačiau problemų ne- 
buvo: Garsonas skubiai atidarė duris ir bėgte nubėgo 
atgal į butą vietoj pasisveikinimo šūktelėjęs: „Bijau, 
kad sudegs!“ Smalsumo vedamas Baisuoklis nusekė 
paskui jį. O aš nusprendžiau pasinaudoti ta sumaiš- 
timi ir slapta apsidairyti po butą. Viskas buvo pui- 
kiai sutvarkyta, kruopščiai išvalyta. Gana vaikiškai 
elgdamasi, užmečiau akį ir į miegamąjį. Lova švytėjo 
kuo švariausia. Niekas nebūtų leidęs pagalvoti apie 
neprašytą nedidelį jos pasisavinimą. 

Jau ramesnė nuėjau pažiūrėti, kas vyksta virtuvėje. 
Baisuoklis tupėjo ant grindų ir kiek galėdamas ištem- 
pęs kaklą stebėjo kiekvieną to chaoso, į kurį buvo 
paniręs jaunesnysis inspektorius, detalę. Ant ugnies 
virė, tiksliau pasakius, šalo rusva košė, beveik visa 
sudaryta iš stambių gumulėlių. Visur aplink keptuvę 
buvo pribarstyta miltų ir prilaistyta pieno. 

— Iš šios katastrofos pėdsakų matau, kad bandėte 
daryti bešamelį. 

— Po velnių, Petra, net nesakykit. Net neįsivaiz- 
duojat, į kokią košę įsivėliau. 

Išsitaršiusiais plaukais, visas suprakaitavęs, įrau- 
dęs, jis tarė: 

— Norėjau jus nustebinti ir šįryt nusipirkau jau 
paruoštų kanelonių. Reikėjo tik paruošti bešamelio 
padažą, tad nuėjau į knygyną pasiieškoti kokios re- 

ceptų knygos. Viską dariau pagal receptą kuo ati- 
džiausiai - ir žiūrėkit, kas iš to išėjo. Niekada daugiau 
jūsų neklausysiu, kai sakysite, kad tokie namų darbai 
yra lengvi. 

— Palikite man. Išmeskite tai į šiukšliadėžę! 

Kartu sutvarkėme darbo vietą. Vėl pastačiau kep- 
tuvę ant ugnies ir įdėjau didelį gabalą sviesto. 

— Ar knygoje nebuvo parašyta pirma pakaitinti 
pieną? 

— O ką aš žinau? Ta prakeikta knyga parašyta 
sunkesne kalba nei advokatų. Užmečiau akį ir nieko 
nesupratau: dvigubas virintuvas, troškinti, plakti iki 
purumo, švelniai pakepinti, apibarstyti... Kodėl negali 
rašyti paprastai? 

Sijodama miltus, keletą kartų papurčiau galvą. 

— Ne, kaltas ne žodynas, Ferminai, tiesiog jūs ne- 
sąmoningai manot, kad niekada to neišmoksit. Ir 
dar daugiau, giliai širdyje manot, kad tai ne vyriškas 
darbas ir kad jums nėra reikalo stengtis, kol dar yra 
moterų, kurios moka tai daryti. 

— Taigi, labiausiai man trūko feministinės tira- 
dos! 

— Pagalvokit, ką sakau, pagalvokit. 

Garsonas pradėjo tyliai keiksnoti - vis dar nega- 
lėjo atsigauti po kulinarinio streso. 

— Nepykite ant manęs, Ferminai, aš tik atėjau jums 
padėti. Ir, žinoma, atnešiau jums kai ką, kas tikrai 
patiks. 

— Kitą receptų knygą? 

— Ne, dingusių šunų sąrašus ir žemėlapį. Palikau 
juos prieškambaryje. 

— Einu užmesiu akį. 

— O ne, net nemanykit! Jūs liksit čia ir stebėsit, 
kaip aš ruošiu bešamelį. 

— Kaip jums patinka vadovauti! 

Pratrūkau kvatotis. Nuėmiau keptuvę nuo ugnies, 
kad galėčiau į jį pasižiūrėti. 

— Tikrai manote, kad man patinka vadovauti? 

— Ne ne, inspektore, aš nenorėjau pasakyti, kad... 

— Pamirškit formalumus, Ferminai, sakykit tie- 
siai - manot, kad man patinka vadovauti? 

— Taip, - sumurmėjo. 

— Įdomu, - pasakiau. - Galbūt jūs ir teisus, vis 
dėlto aš apie tai nepagalvojau. 

— Klausykit, bešamelis vėl gumuliuojasi. 

— Nesirūpinkit, tuoj pat vėl uždėsim. Nagi, jūs pats. 

Atsistojau jam už nugaros ir pasakinėjau, kaip 
reikia maišyti masę. Po keleto negrabių bandymų jis 
įsisąmonino tą paprastą judesį ir ėmė su pasitenki- 
nimu jį kartoti. 

— Labai gerai. 

— Na, gal galų gale... 

Po valandos jau buvome paruošę tą nelemtą va- 
karienę. Atsisėdę su viskiu rankose peržiūrinėjome 
kompiuterio raportus. Laukiau jo verdikto: 

— Ką manote? 

— Net nežinau, ką manyti. Vogtų šunų yra visur. 
San Gervasio zona per daug neišsiskiria. Tie tipai 
turėjo turėti tinklą visame mieste. 

— Tokia buvo ir mano išvada. 

— Todėl Lucena ir turėjo prikaupęs tiek pinigų savo 
bute. 

— Stebina tik tai, kad tų sumų jis nesurašė savo 
apskaitos knygose. 

— Galbūt buvo dar viena knyga, kurią pavogė už- 
puolikai. 

-— Visada taip sakome. 

— Na, jei visada taip sakome, gal tai ir yra tiesa. 

Užsidegiau cigaretę, pritardama jo įsitikinimui. 

— Manau, kad Pavijai davėme pakankamai laiko. 
Pirmadienį pirmas darbas - gauti „Gražaus šuns“ 
kratos orderį. Paimsime jų apskaitos knygas, kad jas 
peržiūrėtų mūsų ekspertai. 

— Supratau, inspektore. Velnias! 

— Kas atsitiko? 

- Jau be dvidešimt devynios, o devintą ateina An- 
chela. Turiu persirengti ir susišukuoti. 

- Ir taip gerai atrodote. 

— O ne, ne Anchelai, gal Valentinai... bet su An- 
chela viskas turi būti tobula. 

Nežinojau, kaip suprasti tokį jo pasakymą. Ar An- 
chela pirmauja kovoje už mano kolegos širdį, ar kol 
kas laimi Valentina? Ar būtinybė taip prisižiūrėti, 
kurią primetė knygininkė, buvo priimtina jaunes- 
niajam inspektoriui, ar jam labiau tiko nerūpestingas 
atsipalaidavimas šalia Valentinos, leidęs jam jaustis 
laisviau? Meilės subtilybės. Nė už ką nenorėčiau būti 
Garsono kailyje. Meilė: pasirinkimai, sprendimai, 
abejonės, nesaugumas, kaltės jausmas, skausmas... 
Kokia nuostabi buvo ta akimirka, kai visa tai palikau 
praeityje! Pakėliau taurę pati sau viena ir išgėriau už 
savo audringą jausminę praeitį ir už ramią erotinę 
dabartį. 

— Už tave, Baisuokli, vieninteli ištikimas mano 
širdies drauge! 

Baisuoklis nesusidomėjo tokiu iškalbingu tostu 
ir abejingai nusižiovavo. Kol gėriau, iš vonios mane 
pasiekė Garsono elektrinio skustuvo garsas. Jei ne- 
būčiau nuolat galvojusi, abejojusi ir kėlusi klausimų 
apie šunų bylą, tai būtų buvusi absoliučios ramybės 
akimirka. 

Lygiai devintą atėjo Anchela su Nele. Didžioji ka- 
lytė priėjo prie Baisuoklio, abu apsiuostė, susipažino. 
Paskui pradėjo vizginti uodegas, tad buvo galima ti- 
kėtis, kad konfliktų nebus. Anchela atrodė gražiai, dar 
daugiau - nuostabiai. Paprasta juoda suknelė plačia 
balta apykakle puikiai įrėmino jos ramų veidą. Nu- 
garoje suimti plaukai leido pastebėti baltas sruogas 
prie smilkinių. Buvo pasikabinusi garsųjį Garsono 
pakabuką, tokį patį kaip ir Valentinos. Nekenčiau jo 
už tai. Pažvelgiau į mūsų šunis. 

— Baisuoklis labai gerai sutaria su Nele, nebijo jos, 
kaip... - greitai susivokiau ir pakeičiau tai, ką norėjau 
pasakyti, - kaip kitų didelių šunų. 

Ar galima taip susimauti tada, kai iš visų jėgų 
ir tarė: 

— Apsaugai skirti šunys kelia didelę baimę, ypač 
tokiame mažame bute kaip šis. 

Dieve, ji žino, žino, kad Valentina čia buvo su savo 
rotveileriu, ar bent jau įtaria! Tik tikėjausi, kad to, lyg 
niekur nieko, jai nepapasakojo bjaurybė Garsonas. 
Mane vėl užplūdo solidarumo su knygininke banga, 
ir kai įėjo mano kolega, susišukavęs ir išsičiustijęs 

kaip mokinukas, vos netėškiau jam į galvą savo viskio 
taurės. 

— Pats laikas, Garsonai! Anchela jau kurį laiką at- 
ėjusi. 
prie damos ir geriausia versališka maniera paėmė jos 
ranką ir trumpai pabučiavo. Ji nusišypsojo ir, atrodo, 
atsipalaidavo. 

Po dviejų minučių atėjo Chuanas Monturiolis. 
Jaunesnysis inspektorius jį pasitiko su širdingais pa- 
plekšnojimais per nugarą ir žaismingais komentarais 
apie taktinę būtinybę, kad tokiuose susitikimuose da- 
lyvautų antras vyras. Tai man visai nepatiko. Visa 
laimė, kad gražuolio veterinaro vaizdas sugrąžino 
mano geranoriškumą. Kaip, turėdamas tokias žalias 
akis, jis gali apsimetinėti, kad yra tiesiog paprastas 
žmogus? Didžiavausi būdama tokio grožio savininkė, 
kad ir trumpai. 

Vakaras buvo malonus, pokalbiai ramūs ir len- 
gvi, kaip ir visada, kai tarp mūsų būdavo Anchela, 
bet, nepaisant visko, ore tvyrojo kažkokia įtampa. 
Knygininkė retkarčiais slaptai įgeldavo jaunesniajam 
inspektoriui, užsimindama apie neaiškią ateitį, apie 
vienatvę ar vyrų nesugebėjimą suprasti moters šir- 
dies. Chuanas nuleisdavo akis, jausdamasis sąmoks- 
lininku, aš galvojau visokias blogybes apie Garsoną, 
o Anchela nuliūsdavo. Tik Garsonas visą laiką buvo 
linksmas, priimdamas tas užuominas taip, tarsi ne- 
suprastų, ką jos reiškia. Po velnių šitą provincialų 
policininką, nežinau, kaip anksčiau nesupratau, kad 
jis - satrapas, širdžių ėdikas, kazanova! Be abejonės, 

kaip ir visi žmonės, kuriems kurį laiką kas nors yra 
uždrausta, jis taip pat buvo linkęs perlenkti lazdą. 
Nuolat besilaikantys pasninko pasiduoda besočiam 
rajumui, puritonai negrįžtamai atsiverčia į Sodomos 
piliečius. Nieko gero nei jam, nei kitiems. 

Po deserto susėdome ant sofos išgerti vyno. Ben- 
drą įtampą, tvyrojusią ore per visą vakarienę, rodė ty- 
lūs kostelėjimai. Anchela nusprendė nutraukti tylą. 

— Kaip sekasi šunų byla? 

— Beveik išspręsta! - atsakė Garsonas. 
siau: 

— Tarkime, tik kad nestovi vietoje. Jau turime sta- 
tistinių duomenų ir žemėlapį, kuriame nurodytos 
visos vietos, kuriose dingo šunys. 

— Kaip įdomu! Ar galėčiau jį pamatyti? 

Garsonas nuėjo jo atnešti, o ji liko sėdėti susido- 
mėjimo kupinomis akimis. 

— Atrodo, kad šunys tapo pelningo tamsaus verslo 
objektu, - tarė ji. | 

— Kaip ir bet kas, ką galima pirkti ir parduoti. 

Garsonas vėl pakilo ir po minutėlės sugrįžo ne- 
šinas radiju. Meldžiau Dievą, kad nesumanytų or- 
ganizuoti dar vieno šokių vakaro. Dievas mane iš- 
girdo, nes mano kolega užleido švelnios muzikos ir 
vėl atsisėdo. Svajingai žiūrėjo į Anchelą, kuri buvo 
pasinėrusi į sąrašą. Staiga ji pakėlė akis ir kreipėsi į 
Chuaną Monturiolį: 

— Ar matei? Kaip įdomu - pažiūrėk į veisles: ry- 
zenšnauceris, vokiečių aviganis, briaras, rotveileris, 
bokseris, dobermanas... 

— Taip, visi apsaugos šunys. 

- Šios veislės sąraše pasikartoja dažniausiai, jų ge- 
rokai daugiau nei sarginių, medžioklės ar kambarinių 
šunų. 

Pastačiau taurę ant stalo ir prisijungiau prie jų. 

— Kaip tai paaiškintum, Anchela? 

Anchela šiek tiek sutrikusi pakraipė galvą. 

- Nežinau, negaliu niekaip to paaiškinti, tik pa- 
traukė mano dėmesį. 

- Gal apsaugos šuo brangesnis, lengviau parduo- 
damas? 

Abu šunų ekspertai klausiamai sužiuro vienas į 
kitą. 

— Gali būti. Dabar jie madingi. 

- Ar tai ką nors reiškia? - vėl paklausiau. Ji pasi- 
metė kaip maža mergaitė, kuriai užduodama per daug 
klausimų po kokio nors įvykio. 

— Aš tik pasakiau, ką pastebėjau. 

— Žinau, bet po tavo nuostabios pastabos apie šunų 
kirpyklą... 

Dabar ji nusijuokė patenkinta, metė koketišką 
žvilgsnį į Garsoną. Jis neatrodė labai susidomėjęs šunų 
reikalu - kai buvo „merginų“ kompanijoje, darbas jam 
menkai terūpėjo. Greičiausiai ėmė stokoti atsakomy- 
bės, aš tai pastebėjau, tačiau nieko negalėjau padaryti - 
tai tikrai nebuvo gera proga demonstruoti detektyvo 
aistrą. Galbūt pati perlenkiau lazdą, leisdama darbui 
užgožti asmeninį gyvenimą, tad net nepastebėjau, 
kad vakaras jau eina į pabaigą, o Monturiolis žiūri į 
mane klausiamai. Taip, reikia eiti, Anchela ir Garsonas 
jau saldžiai paskendę vienas kitame. Atsisveikino su 

mumis prie durų dėkodami ir žadėdami greitai vėl 
pasimatyti. 

Chuanas ir aš ėjome tamsia gatve prie mašinos, 
Baisuoklis sekė iš paskos. 

- Labai keista, ar ne? - pasakiau Monturioliui, o 
mano santykiai su jaunesniuoju inspektoriumi, jo 
meilės su Anchela ir Valentina, mūsų pačių roma- 
niūkštis. 

Jis krūptelėjo tai išgirdęs. 

- Tau nepatinka žodis „romaniūkštis“? Galime jį 
vadinti kaip nors kitaip: ryšiu, flirtu, nuotykiu... 

— Geriau niekaip nevadinkim. 

Supratau, kad galime ir vėl įklimpti į sunkumus, 
tad paėmiau jo ranką ir truputį papurčiau. 

— Tu teisus - žodžiai viską žudo. Kur einam, pas 
tave ar pas mane“ 

— Kur tu nori. 

— Man tas pats. 

Jis nusišypsojo ir aš nusišypsojau. Išvengėme mū- 
šio. Juk pagaliau visai gerai retkarčiais palikti šarvus 
namie. 

PIRMADIENĮ IŠ PAT RYTO mudu su Garsonu susiti- 
kome komisariate, pajuodusiais kaip Ivano Rūsčiojo 
paakiais. Per daug iškilmingų įkurtuvių, per daug 
fizinės meilės. Galėjau prisiekti, kad, išskyrus fizinės 

meilės dalį, daugiau nepasirašyčiau tokioms iškilmin- 
goms ceremonijoms. Tikrai nebuvo tam tinkamas me- 
tas. Mūsų tyrimas ėjosi lėtai kaip mišios bažnyčioje, 
o vietoj to, kad susikauptume ar bent jau pailsėtume, 
nesugalvojome nieko geresnio, kaip suruošti seriją 
didžiausių fiestų. Prieš eidami į kirpyklą, išgėrėme po 
puodelį kavos, pilnos kofeino kaip Indijos traukinys 
keleivių. Garsonas paskendo saviškėje tarsi šventuose 
Gango vandenyse. Nusprendžiau patikrinti, ar galiu 
juo pasitikėti. 

- Ar pajėgsite dirbti? 

Papurtė galvą tarsi šlapias šuo. 

- Jaučiuosi šviežias kaip žiedelis, - tarė, o aš žiū- 
rėdama į jį galvojau apie tas gėles, kurios metų metus 
išblukusios stovi suspaustos tarp knygos lapų. 

— Ar turime kratos orderį? 

Garsonas įkišo ranką į švarko kišenę ir porą kartų 
per ją patapšnojo. 

- Su išskirtinai paminėtomis sąskaitomis. 

— Manau, kad turime pasišvęsti bylai kūnu ir siela, 
Garsonai. 

- Sutinku. 

— Reikalai einasi gerai, o jei dar šiek tiek pasiseks, 
galbūt sugebėsime bylą išspręsti. 

- Taip pat sutinku. 

- Prašau, nenuklyskite nuo kurso. 

— Nė trupučio, - tarė jis, patenkintas savimi. 

Ką dar galėjau pasakyti, kad išjudinčiau jo pro- 
fesinę sąmonę? Nieko, turėjau tiesiog tikėtis, kad jis 
pakankamai subrendęs. Vis dėlto, bevažiuojant ma- 
šina, nerimas vėl smogė į paširdžius, kai lyg niekur 
nieko jis staiga pareiškė: 

— Anchela yra svajonė, ne moteris, svajonė. 

Tylėjau. Tada jis paklausė: 

— O kaip jums sekasi su veterinaru? 

Man nepatiko ta meilės bendrystė, suirzusi at- 
sakiau: 

— Būčiau dėkinga, jei pakeistume temą. 

- Žinoma, žinoma. 

Net mano šiurkštumas nepaveikė - jo euforija 
buvo atspari bet kokiems smūgiams. Visa laimė, jo 
laikysena pasikeitė, kai pasiekėme kirpyklą. Veidas 
surimtėjo, o antakiai, prieš minutę atrodę kaip svajin- 
gi skliausteliai, virto grasinamais kirčio ženklais. 

Ernestas Pavija buvo savo kirpykloje, greta žavio- 
sios žmonos. Pasitiko mus be nuostabos ir apskai- 
čiuotai šaltai. Perėjome į jo kabinetą. Darbuotojos 
atrodė labiau susidomėjusios mumis nei garbanomis, 
kurias šukavo. Mandagiai atsisėdome. 

— Pone Pavija, turime teisėjo orderį apžiūrėti jūsų 
kirpyklą bei patikrinti sąskaitas. 

Jis ciniškai nusišypsojo. 

— Labai gerai, nesipriešinsiu teisingumo spren- 
dimams. 

Įsikišo prancūzė. 

— Niekada nemaniau, kad su mumis bus taip el- 
giamasi. 

- Čia nieko asmeniško, ponia. 

Pavija ją nuramino, paglostydamas ranką. Ji nu- 
tilo. 

— Pone Pavija, aš manau, kad visas procesas sukels 
mažiau nemalonumų, jei jūs su mumis bendradar- 
biausite. 

— Jau sakiau jums, kad man vis tiek, žiūrėkite, ką 
tik norite. 

— Ne apie tai dabar kalbame, o apie tai, kad mes 
jus apkaltinsime vagystėmis ir sukčiavimu - rimtais 
nusikaltimais. Ir sakau, kad tai rimta, nes toks kaltini- 
mas yra glaudžiai susijęs su kaltinimu žmogžudyste, 
kurioje galėjote dalyvauti kaip bendrininkas arba net 
kaip pagrindinis vykdytojas. 

Jis įsitempė, pakilo savo kėdėje ir ištiesė abi rankas 
į priekį. 

— Minutėlę, minutėlę, turėsite visa tai paaiškinti, 
tiesa? 

— Mesjus kaltinsime bendrininkavus su tipu vardu 
Augustis Puigas ilgalaikio sukčiavimo byloje, taip pat 
dalyvavus nužudant Ignacijų Luceną Pastorą. 

- Ir vėl apie tai? Net nenutuokiu, apie ką čia šne- 
kate. 

— Mes turime įrodymų, Pavija, pasilaikykite savo 
istorijas sau. 

- Kokių turite įrodymų? 

— Turime Puigo automatinio atsakiklio įrašą, ku- 
riame girdisi jūsų balsas, perspėjantis apie mūsų vi- 
zitą. Esminė klaida - mėgėjiška. Jūs nenumatėte, kad 
Puigas išneš muilą. 

Stengiausi kalbėti ramiai, gana lėtai ir stebėjau jį, 
sekdama menkiausias reakcijas. Be aiškiai matomo 
nervingumo, nebuvo jokių. Buvo aišku, kad jis pasi- 
ruošęs viską neigti. 

— Pakartosiu jums dar kartą - nežinau, apie ką 
kalbate. 

- Nepažįstate Augusčio Puigo? 

— Ne. 

Per daug nesitikėdama priversti jį išlįsti iš savo 
urvo, pradėjau knaisiotis savo milžiniškoje rankinėje. 
Ištraukiau nedidelį magnetofoną, padėjau jį ant stalo 
ir įjungiau. Nežinomas balsas, toks panašus į Pavijos, 
pakartojo visą žinutę, kurios klausėmės „Rescat Dog“. 
Kol klausėme įrašo, nenuleidau akių nuo prancūzės. 
Būtų naudinga žinoti, ar ji taip pat įsivėlusi į šį rei- 
kalą. Ji kartą mirktelėjo ir taip parodė, kad tvardosi 
prasčiau nei jos vyras. Taip, ji žino. Puiku, dar vie- 
na galimybė daryti spaudimą. Išklausęs įrašo, Pavija 
nusišypsojo. Pamaniau, kad tiksliai neprisiminė, ką 
buvo sakęs, o įrašas pasirodė labiau nekaltas nei jis 
tikėjosi. Patenkintas savimi išsišiepė, rodydamas pui- 
kius dantis. 

— Ir kalbantysis esu aš? 

— Taip manome. 

— Nagi, inspektore, surimtėkim. Tai galėtų būti bet 
kurio vyro balsas. 

- Bet jis jūsų. 

— Ar norit mane įtikinti, kad naudosit šitą kvailystę 
kaip įrodymą kaltindami mane žmogžudyste? Susi- 
mildami, net žindukliai žino, kad toks įrašas niekur 
nelaikomas įrodymu. 

Jo Žmona vėl įsikišo, šį kartą nervingai. 

- Tai įžeidimas ir piktnaudžiavimas! Šis balsas ti- 
krai nėra mano vyro. Mes esame garbingi verslinin- 
kai, dirbantys ir duodantys darbo, o jūs pasirodote čia 
ir kaltinate mus, kad pažįstame sukčiautojus ir dargi 
primetate nužudymus. Manau, kad prašysiu apsaugos 
savo šalies konsulate. 

Šį kartą Pavija nesistengė jos nuraminti. Paslėpiau 
magnetofoną. 

- Galime apsidairyti? 

— Pirmyn! Gal rasit kokį lavoną. 

— Taip pat mums reikės visų pastarųjų dvejų metų 
jūsų apskaitos kopijų. 

— Žinoma, aš neturiu ko slėpti. Neseniai čia lan- 
kėsi mokesčių inspektorius, nemanau, kad jūs būsite 
labiau reiklūs. 

Pavija atrodė oriai pasipiktinęs. Pažvelgiau į Gar- 
soną ir linktelėjau jam, kad pasiraitotume rankoves. 
Jis pradėjo: ieškojo kabineto lentynose, stalo stal- 
čiuose, išėjo į kirpyklos patalpą ir pervertė knygas, 
kuriose žymimi klientų duomenys. Žinoma, tai buvo 
beprasmiškas darbas ir iš to, kaip atsipalaidavęs tai 
darė, supratau, kad ir Garsonas tai žino. Nerasime ten 
nieko įtartino, tačiau tai buvo būtina procedūra, kuri 
galėjo išvesti įtariamąjį iš psichologinės pusiausvyros. 
Nors jis neatrodė labai paveiktas. Pats davė mums 
kompiuterinio failo, kuriame buvo visos mus domi- 
nančio laikotarpio sąskaitos, kopiją. 

— Ne dėl to, kad nepasitikiu jumis, bet kadangi 
viską turite kompiuteryje, norėtume, kad mūsų eks- 
pertai čia pat užmestų akį į jūsų sąskaitas. 

- O, taip, be abejonės, jie bus gerai priimti. Net 
duosime jiems pavalgyti. O gal kuriam iš jūsų žmonių 
patiktų čia praleisti naktį? Turime čiužinių šunims. 

— Ne, ačiū, užteks poros valandų. 


Net nesiruošiau veltis į ironiškus žaidimus su tuo 
bjaurybe. Mašinoje Garsonui tariau: 

- Reikalas bus sudėtingesnis nei tikėjomės, šitas 
šunsnukis neketina šnekėti. Tegul kas nors klausosi 
jo telefono pokalbių. 

— Pasirūpinsiu tuo. 

- Turim jam padaryti kokį nors psichologinį spau- 
dimą. 

- Padarysim, o per tą laiką galbūt mūsų žmonės 
pagaus Puigą. 

— Negalim vien tuo pasikliauti. Ar paėmėte kirpy- 
klos klientų sąrašą? Reikės surasti ką nors, kam dingo 
šuo ir paskui buvo rastas „Rescat Dog“ padedant. 
Apklausime tokius. 

- Taip pat padarysiu ir pasikviesiu ką nors į pa- 
galbą. 

— Gerai, aš perduosiu šias sąskaitas inspektoriui 
Sanguesai. Paprašysiu, kad pasiųstų du žmones į 
„Gražų šunį ; neturiu daug vilties, kad ką nors ras, 
bet taip imsime juos labiau spausti. 

— Mūsų vizitas buvo gera pradžia. 

— Tikrai taip manot? Tuomet turėtume pripažinti, 
kad tie tipai gerai atlaiko spaudimą. 

— Niekas neatsilaiko šimtą metų, inspektore. 

— Bet ir nespaudžia tiek, galbūt mes pirmi pavarg- 
sime. 

- Šito niekada nebus! 

— Nebūkit maksimalistas. Pasimatysim komisa- 
riate. 

Klausiau savęs, kaip Garsonas gali taip pasitikėti 
savimi. Tam nebuvo jokių priežasčių. Mes vos šliau- 
žėme nuo vieno bjauraus reikalo prie kito net iš tolo 
nematydami Lucenos žudiko, o jam atrodė, kad vi- 

sas pasaulis mums po kojomis. O dar tie jo meilių 
reikalai! Bet Garsono niekas neveikė: vaikščiojo sau 
vienas po rojaus sodus, patenkintas, kad yra vienin- 
telis Adomas. 

Sėdėdama kabinete prie savo stalo, peržiūrėjau 
Pavijos sąskaitas, prieš perduodama jas Ekonomikos 
skyriui. Net išgėrusi kavos ir surūkiusi cigaretę nieko 
nesupratau. Ko aš čia ieškau? Sutapimų su antrąja Lu- 
cenos knyga? Ar jis gaudavo tokius didelius procen- 
tus, kad galėjo surinkti tiek pinigų per vienus metus? 
Kiek šunų galėjo būti pavogęs tas nelaimingasis? 

Pasigirdo skambutis į duris, sargybinis įkišo galvą 
į mano kabinetą. 

- Inspektore Delikado, čia yra viena moteris, kuri 
nori su jumis susitikti. 

— Moteris? 

- Sakosi vardu Anchela Čamoro ir kad jūs ją pa- 
Žįstate. 

- Tegul įeina. 

Turėjo taip atsitikti! Dabar knygininkė paprašys, 
kad užtarčiau ją prieš savo kolegą, ar kaip moteris 
moteriai skųsis jo elgesiu, arba padarys kurį nors iš tų 
dalykų, kuriuos daro įsimylėjėlės, kai jų meilei gresia 
pavojus. Prakeiktas Garsonas! Jis man už tai ilgai mo- 
kės. Jeigu galėčiau, neščiau muilą, bet įprastai ramus 
Anchelos veidas mane nuramino. 

— Anchela! Uždarei knygyną? 

— Mano padėjėja jį prižiūri. Užsukau tik minutei, 
žinau, kad turi darbo. 

Ji atsisėdo priešais mane, susiimdama žalią lan- 
guotą sijoną. Pasirodė sulysusi. 

— Išgersi kavos? 

— Nenoriu tau trukdyti. 

Išėjau ieškoti poros puodelių kavos ir pabandžiau 
pasiruošti blogiausiam. Kai sugrįžau, Anchela pasiti- 
ko mane liūdna šypsena. Maišėme kavą įsitempusios, 
tada ji pagaliau prabilo: 

— Po mūsų susitikimo Fermino namuose manęs 
neapleidžia nerimas. 

Širdis suspurdėjo, bet dėjausi iš tikrųjų sutrikusi. 

— Kodėl? 

— Vis galvojau apie tą daugybę dingusių apsau- 
gos šunų tavo sąraše. Tai neproporcinga Barselonoje 
užregistruotam šių šunų skaičiui. Supranti, ką noriu 
pasakyti? 

Supratau, tiesą sakant, nusiraminau, kai suvokiau, 
kad jos vizitas susijęs su mūsų byla. 

— Todėl galvojau ir galvojau, kol galų gale prisi- 
miniau vieną dalyką, kurį vieną dieną pasakė mano 
draugas Žozepas Arnau. Jis turi rotveilerių veisyklą 
šalia Manresos, atokų namą užmiestyje, kaip ir visos 
veisyklos. Jis papasakojo, kad jau kurį laiką naktimis 
kažkas vagia jo šunis. Gerus, suaugusius šunis, ku- 
riuos jis laiko veislei. Vargšui tai jau atsibodo, juk tai 
labai vertingi gyvūnai. 

— Tavo manymu, tai susiję su mūsų byla? 

— Nežinau, Petra, bet mano draugas man dar pa- 
sakė, kad kiti veisėjai taip pat tuo skundėsi. Ir visi jie 
veisia apsaugos veisles. Bet kuriuo atveju, kadangi jūs 
sekate šunų vagystes, pamaniau, kad... 

- Žinoma, bet pagrindinis mūsų tyrimas yra Lu- 
cenos nužudymas ir nelabai įsivaizduoju, kokį ryšį 
tie veisėjai gali turėti su mirusiuoju. 

Anchela truputį nusivylė, linktelėjo galva. 

- Taip, manau, kad tu teisi. Jūs geriau išmanote 
tokius reikalus. Buvo kvaila čia ateiti. 

- Ne, tikrai ne. Dar daugiau, jeigu duotum man 
savo draugo adresą, nuvažiuočiau su juo pasišnekėti. 
Tų apsaugos veislių vagystės gali pasirodyti tik įdo- 
mus sutapimas, bet kad ir koks kasdienis jis atrodytų, 
reikia ištirti. 

Anchela dėkingai nuleido akis. 

- Gerai, tu nuspręsi, kas geriausia. 

- Pasidomėti šunų veislėmis, vietoj to, kad tyri- 
nėtume kvartalus, kuriuose įvyko vagystės - įdomus 
pasiūlymas, Anchela, ir galiu tave patikinti, kad tuo 
pasidomėsime. Ar turi čia savo draugo adresą, ar duo- 
si Ferminui? 

- Atsinešiau su savimi, nes nesu tikra, ar šiandien 
pamatysiu Ferminą, - ji pasirausė savo rankinuke ir 
padavė man popieriaus lapą. - Petra, dėl Fermino. 

Na taigi, visos mano baimės pasitvirtino, pagaliau 
priėjome prie vizito esmės. 

- Klausau? 

— Na, tu žinai, kad jis susitikinėja su kita moterimi, 
tiesa? 

— Aš, na... 

- Nebijok, neatskleisi jokios paslapties, aš tai Ži- 
nau. Jis pats man tai papasakojo. 

Užsidegiau cigaretę, visiškai pamiršusi, kad kita, 
tik pusiau surūkyta, dar smilksta peleninėje. 

- Tikrai nenoriu sudaryti tau jokių problemų, bet 
žinau, kad pažįsti Ferminą, jūs jau taip ilgai kartu 
dirbate. 

- Tos žinios nėra labai gilios. 

- Bet gal jų pakaktų, kad man paaiškintum, ko- 
dėl Ferminas taip elgiasi. Nesuprantu, mergina mane 
kaip tikras įsimylėjėlis. Skambina, nori pasimatyti, 
apipila švelniais žodžiais... tačiau ir toliau susitikinėja 
su ta Valentina, jau net to neslėpdamas, tarsi tai būtų 
pats natūraliausias dalykas. 

— Taip, aš jau pastebėjau tokį jo požiūrį. 

— Kaip galima taip lengvabūdiškai žiūrėti į meilę? 
Aš, nuo tada, kai mirė mano vyras... na, aš niekada 
vėliau nebuvau įsimylėjusi, iki dabar, Petra. Fermi- 
nas - paprastas, geras, linksmas, gyvybingas žmogus, 
bet niekaip nesuprantu, ko jis iš manęs nori, ir negaliu 
susitaikyti su tokiu gyvenimu. 

— Iš tiesų puikiai tave suprantu, Anchela. Bet norė- 
čiau, jog ir tu suprastum, kad Ferminas nežaidžia su 
tavimi. Jo amžiuje galima būtų tikėtis tam tikro bran- 
dumo, iš tiesų jis yra subrendęs daugeliu atžvilgių, tik 
ne meilės. Jis nugyveno gyvenimą šalia moters, ku- 
rios nemylėjo, visiškai neklausdamas savęs, ką reiškia 
mylėti. O dabar, kai mažiausiai to tikėjosi, atsiranda 
dvi nuostabios moterys tuo pat metu. Jis net nekelia 
jokių esminių klausimų, tik mano, kad tai nuostabu. 
Jis tik dabar atranda meilę, bet dar nežino, kokia jos 
kaina. Labai tikėtina, kad ilgai netruks suprasti, bet 
šiuo metu jis nepajėgia reaguoti į nieką kitą, tik į savo 
paties pojūčius. 

Anchela klausėsi manęs labai atidžiai, sunkiai 
linktelėjo galva: 

— Taip, suprantu. 

- Vis dėlto, jei nori, galėčiau pasakyti, kad bent 
jau... 

Ji šoktelėjo ir ištiesusi abi rankas į mane paprašė: 

— Ne, prašau tavęs, nieko nesakyk. Maldauju, net 
nesakyk, kad kalbėjomės. 

— Gerai. 

Anchela pakilo, ištiesė man ranką ir pajudėjo link 
durų. 

— Anchela! 

Ji pasisuko į mane. 

— Ačiū, kad atėjai. Tavo draugo veisėjo pateikta 
informacija labai įdomi, pakalbėsiu su juo, - ji me- 
lancholiškai nusišypsojo. - Ak, patikėk manim, Fer- 
minas nėra blogas žmogus. 

- Žinau, - sušnibždėjo ji ir dingo palikdama švel- 
nų gerų prancūziškų kvepalų šleifą. 

Ne, Garsonas nebuvo blogas žmogus, paprasčiau- 
siai buvo labiausiai susimovęs kalės vaikas, kokį kada 
nors esu mačiusi, ir jei tą akimirką būtų pakliuvęs 
man į akis, būčiau patvirtinusi tai geru spyriu žemiau 
juostos. To jau per daug - kodėl dėl jo turiu kęsti 
tokius nemalonumus? Meilės reikalai komisariate! 
Žinoma, pati to nusipelniau, kad leidausi įveliama į 
tuos jo santykius. Bet ką galėjau padaryti, kad to iš- 
vengčiau? Susipažinau su abiem įsimylėjėlėm per tos 
prakeiktos bylos tyrimą. Pagaliau, neverta apgailes- 
tauti dėl praeities, bet pirma pasitaikiusia proga turiu 
Garsonui pasakyti, kad už jokius pinigus nesutiksiu 
būti veliama į jo audringą privatų gyvenimą. Sugrį- 
žau prie neiššifruojamų sąskaitų ant stalo ir apėmė 
homeriškas jausmas. Nusprendžiau išsiaiškinti, kas 
naujo vykdant Puigo paiešką, tiesiog tam, kad išeičiau 

iš to kabineto, kuriame jaučiausi įkalinta kaip žiurkė 
spąstuose. 

Kitos dienos praėjo belaukiant policijos audito 
„Gražiame šunyje“ rezultatų. Sanguesos žmogus pa- 
sirodydavo kiekvieną rytą kirpykloje ir šniukštinėda- 
mas praleisdavo čia visą dieną. Tyrimas ir psicholo- 
ginis spaudimas tuo pat metu. Buvo akivaizdu, kad 
ieškinėjantis ekspertas ir besikartojantys mūsų vizitai 
nepatinka Pavijoms, bet jų vos pastebimas jaudini- 
masis neteikė nė mažiausios vilties, kad jie greitai 
prisipažins. 

Tuo tarpu Garsonas pradėjo lankytis pas įvai- 
rius kirpyklos klientus. Dauguma jų neatgavo savo 
dingusių šunų, bet trečią dieną radome tokių, kurie 
tikino sėkmingai pasinaudoję „Rescat Dog“ paslau- 
gomis. Nė vienas nemanė, kad įmonės veikloje buvo 
kas nors įtartina, viskas vyko įprastai. Sumokėjo po 
šimtą tūkstančių pesetų už šuns paiešką ir tai jiems 
neatrodė per brangu, noras vėl pamatyti savo gyvūnus 
buvo toks didelis, kad teigė, jog būtų sumokėję ir dar 
daugiau. Kaip dingo jų šunys? Dauguma negalėjo at- 
sakyti į šį klausimą: ištrūko vieną dieną parke, paliko 
mašinoje, kol apsipirkinėjo parduotuvėje... Kaip su- 
žinojo apie „Rescat Dog'? Tie, kurie prisiminė, teigė 
radę reklaminių skrajučių savo pašto dėžutėje. Vienai 
poniai ten kreiptis patarė šunų kirpėjas, ponas Pavija. 
Garsonas kruopščiai užsirašė visus tuos liudijimus ir 
buvo patenkintas savo tyrimo vaisiais. Patariau jam, 
kad per daug nesidžiaugtų - buvo sunku ką nors įro- 
dyti su tais klientais, taip niekada nesurasime nieko 
aiškaus, kas įrodytų ryšį tarp Puigo ir Pavijos. Aš vis 

dar tikėjausi, kad kirpėjas psichologiškai palūš, bet 
to kaip nebuvo, taip nebuvo. 

Vieną popietę, kai abu sėdėjome mano kabinete, 
savo kolegai pasiūliau: „Važiuojame į ekskursiją už- 
miestyje.“ Kadangi be papildomų aiškinimų jis manęs 
nesuprato, teko trumpai susumuoti Anchelos vizitą, 
jos mintis dėl apsaugos šunų ir papasakoti apie jos 
draugą veisėją. Garsonas buvo apstulbęs. Anchelos 
apsilankymas, nieko jam nepranešus, paliko jį už 
aikštelės ribų, bet jis dar turėjo savitvardos ir už- 
maskavo savo reakciją profesiniu pareiškimu: „Man 
atrodo kvaila įvelti tą veisėją į mūsų bylą“, - tarė, ir 
aš žinojau, kad, nors ir slėpė, tai iš tiesų jam atrodė 
kvaila. Jis šventai priešinosi tam, kad būtų brėžiamos 
naujos tyrimo linijos, kai dar ėjome kitomis. 

— O ką mes prarasime? - bandžiau jį įtikinti. - Be 
to, man jau nusibodo laukti, bandyti sunervinti Pa- 
viją. Tuoj pati tapsiu isterike! Ir dar Sanguesa su savo 
žmonėmis - lėti kaip sraigės! Jau savaitę negali nieko 
pasakyti apie tas suknistas sąskaitas, ir labai 12 
kad jose ką nors ras. 

— O galjūs tiesiog nebetikite niekuo, ką mes das 
rome. 

— Nevisai. 

- Bet pasitikite Anchelos nuojauta. 

- Tai daugiau nei nuojauta, tai - įtarimas. 

- Ar nemanot, kad Anchela gali būti suintere- 
suota? 

— Ką norite pasakyti? 

- Na, manau, kad Anchela norėtų mums parodyti, 
kokia ji įžvalgi ir kaip jai rūpi mūsų darbas. 

— Norite pasakyti, kad bando prisidėti taškų savo 
naudai? 

- Tam tikru požiūriu. 

— Na, aš apie tai nepagalvojau, iš tiesų nesusimąs- 
čiau ir apie tai, kad pasaulyje esama tokių pasipūtusių, 
patenkintų savimi ir beširdžių žmonių, kurie galėtų 
padaryti tokią išvadą. 

- Inspektore! 

- Nereikia čia jokių „inspektore“! Jūs mane įvėlėt į 
savo asmeninį gyvenimą, tad turiu teisę pareikšti savo 
nuomonę. Žinot, ką jums pasakysiu, Garsonai? Kad 
jūsų elgesys - tarsi meilės dievo, kuris sako: „tegul 
mergaitės buriasi aplink mane“ - man atrodo visiškai 
netinkamas jūsų amžiui, visiškai apgailėtinas! Turė- 
tumėt vieną sumautą kartą susiprasti, kad aplink jus 
esantys žmonės turi širdeles ir gali kentėti, aišku? 

— Arjijums ką nors pasakė, kai buvo čia? 

— Na, gal jums tai pasirodys visiškai neįtikėtina, 
bet apie jus nepasakė nieko. Apsiribojo atlikdama 
savo pilietinę pareigą - ir viskas. 

Garsonas įsikando lūpą. Pabandžiau šiek tiek nu- 
siraminti, nuėjau prie kabyklos ir pasiėmiau švarką. 

— Eime, ar norėtumėt pasilikt? 

Garsonas sekė paskui nuleidęs galvą. Mašinoje 
atrodė ne tiek supykęs, kiek susimąstęs. Paprašiau, 
kad paduotų cigarečių iš mano rankinės. Pakelis buvo 
nepraimtas, tad jis jį atidarė, ištraukė vieną cigaretę ir 
padavė man, pridegė, stengdamasis netrukdyti man 
vairuoti. 

- Atsiprašau, kad jus aprėkiau, Ferminai, atleiski- 
te. Neturėjau teisės - atsiprašau, nesusivaldžiau. 

— Ne, gerai, kad pasakėt, be to, teisybę pasakėt, 
teisybę. 

Toliau važiavome tylėdami. Sunkios jaunesnio- 
jo inspektoriaus mintys netilpo galvoje, tvyrojo ore. 
Žiūrėjau pro langą. Žiema pasitraukė, visur matėsi 
žaluma. Jei nebūtume bylą tiriantys policininkai, sa- 
kyčiau, kad vaizdas idiliškas. Bet buvome policinin- 
kai, o mūsų byla buvo tikras bjaurumo įsikūnijimas. 
Ką aš veikiu, gaudydama šunų vagis ir žudikus, kai 
ten už lango taip žaliuoja žolė? Įjungiau radiją. Neno- 
rėjau klausytis klasikinės muzikos, kurios grožis tik 
sustiprintų mūsų žiaurios tikrovės menkybę, todėl 
įjungiau sporto programą. Pikti balsai skelbė apie 
teisėjų nesąžiningumą. Na, čia jau panašiau į mūsų 
gyvenimą. Visą kelią iki Santpedoro ir nukeliavome 
tokioje kvailų teisybės ieškotojų draugijoje. 

Žozepo Arnau veislynas buvo masyvus viduryje 
laukų tvora aptvertas keturkampis. Už tvoros buvo 
didelis sodas, o visu patvoriu išrikiuoti aptvarai, 
kuriuose jis laikė apie penkiasdešimt šunų. Kai tik 
įkėlėme koją į kiemą, iš visų pusių sugriaudėjo toks 
lojimas, kad turėjome užsikimšti ausis. Man paliko 
įspūdį tų gyvūnų pademonstruotas įtūžis. Penkias- 
dešimt rotveilerių, visi kartu, visi juodi, visi iššiepę 
dantis iš už tvoros - tai buvo įspūdingas reginys. Iš 
pirmo žvilgsnio atrodė neįtikėtina, kad kas nors drįs- 
tų ten įeiti vogti tų aršuolių. 

Arnau jau buvo pranešta apie mūsų vizitą, tad jis 
išėjo pasisveikinti. Tai buvo mažas, liesas, nervingas 
žmogelis, tokį pamatęs tuoj pat pagalvoji, kaip jis 
sugeba suvaldyti tuos įnirtingus padarus. Jis mostu 

pakvietė mus į savo mažytį kabinetą. Tada susidėjo 
rankas kaip garsiakalbį ir šūktelėjo: „Po poros minu- 
čių nutils!“ Visi trys atsisėdome tylėdami. Pasinau- 
dojau proga ir apsidairiau aplink. Sienos nukabinėtos 
šunų nuotraukomis ir šunų konkursų diplomais. Ly- 
giai po dviejų minučių griausmas lauke nutilo. Tada 
Arnau pasisveikino ir pradėjo kalbėti nesustodamas. 
Skundėsi, pasak jo, keistomis vagystėmis. Jos nebu- 
vo masiškos, bet labai tikslios. Visada pradingdavo 
tik vienas šuo, visada patinas, beveik visada jaunas 
arba suaugęs. Tai buvo ypač vertingi gyvūnai, laikyti 
veislei, nes nuo vaikystės demonstravo savo rūšiai 
būdingą temperamentą. Jam atrodė keista, kad visa- 
da pavogdavo tik vieną šunį ir kad niekada nevogė 
šuniukų. Visais atvejais, kai įvyko vagystės, aplink 
būdavo ir mažų šuniukų, net keleto vadų, kodėl jų 
nevogė, jei norėjo parduoti? Šuniuką, be abejonės, 
kėdamasis, kad būtent mumyse atras šių paslapčių 
sprendimą. 

— Taip, tai keista, pone Arnau, bet dar keisčiau 
man atrodo tai, kad kas nors apskritai sugeba pavogti 
tokius nirčius šunis. 

- Tie, kurie čia buvo įėję, žinojo, su kuo turi rei- 
kalą, o geras žinovas gali tai padaryti. 

- Jūs neturite apsaugos sistemos? 

- Palieku vieną šunį laisvą sode visai nakčiai, tai 
labai gerai išdresuotas sargas. 

— O signalizaciją? 

— Kadangi gardai yra lauke, visos sistemos yra ypač 
sudėtingos ir labai brangios. Be to, gyvenant tokioje 

nuošalioje vietoje, abejoju, ar labai padėtų. Jau geriau 
retkarčiais prarasiu šunį. 

- Ar vagys padaro kokios nors žalos įeidami? 

— Ne, dirba švariai. 

— Nepaliko kokių ženklų ar pėdsakų, ar?.. 

— Nieko. Taip pat ir pas kitus veisėjus - nieko. 

— Kitus veisėjus? 

— Nežinau, ar Anchela jums sakė, bet kituose mūsų 
regiono veislynuose taip pat vagia šunis, tokiu pat 
būdu, kaip ir maniškius. Juk žinote, šunų pasaulyje 
mes visi vieni kitus pažįstame. 

Garsonas mažuoju piršteliu pasitaisė ūsus ir 
tarė: 

- Sakykite, Arnau, aš niekaip nesuprantu, kaip 
tie vagys, kad ir gerai pažįstantys šunis, įeina čia ir 
daro ką nori su jūsų sarginiu šunimi. Gal duoda jam 
kokių narkotikų? 

— Ne, buvau jį nuvežęs pas veterinarą, kad patik- 
rintų, ar jo organizme nebus kokių vaistų, bet niekada 
nieko nerasdavo. 

— Tuomet kokiais velniais tai padaro? Kaip supran- 
tu, toks šuo, gavęs aiškius nurodymus, puola dukart 
negalvodamas. 

Akivaizdu, kad jaunesnysis inspektorius daug su- 
žinojo apie šunis. Arnau pakilo ir pradėjo nervingai 
vaikščioti po kabinetą. 

- Manote, aš pats savęs šimtą kartų to neklausiau? 
Ir priėjau išvadą, kad yra tik du būdai tai padaryti. 
Vienas būdas - vagys pasirodo čia su rujojančia kale. 
Tai anuliuoja bet kokį įsakymą. Yra tokia galimybė, 
mažai tikėtina, bet nėra neįmanoma. Kita galimybė, 

kad tas tipas, o tiksliau, tipai, perlipo per tvorą ir, nors 
ir susidūrė su mano šunimi, nedavė jam dingsties 
juos pulti. 

- Ir kaip tai padaryti? 

— Na, judant labai lėtai, nedarant staigių judesių. 
Taip vienas iš vagių išlaikytų šunį šalia, lojantį, bet 
ne kandantį, o kitas nueitų link gardų ir įvykdytų 
vagystę. Nors tai atlikti, atsiprašau, inspektore, bet 
reikia turėti kiaušus. 

— Aš tikrai to nedaryčiau, - tarė Garsonas. 

— Aš taip pat ne, - pridūrė ir Arnau, kad nepasiro- 
dytų, jog tik Garsonui nepakanka vyriškumo. 

- Labai daug rizikos - ir tik tam, kad pavogtų vie- 
ną šunį. Kodėl tiesiog nenušovus sarginio šuns? 

- Turbūt jie neturi šaunamųjų ginklų ir net nėra su- 
interesuoti jų turėti. Jei taip elgtųsi, policija labai rim- 
tai pažiūrėtų į šį reikalą, ir jie prarastų visą verslą. 

— Ar kada pranešėte apie vagystes? - paklausiau. 

- Iš pradžių taip, bet į mane taip pasižiūrėjo... Ar 
jūs tirsite tas vagystes? | 

— Mes tiriame šio žmogaus nužudymą, pone Ar- 
nau, ar jį pažįstate? 

Įsistebeilijo į nuotrauką: 

— Ne, o kas jis toks? 

- Šunų vagis, kurį mirtinai sumušė. 

— Po velnių! Nemaniau, kad čia toks rimtas rei- 
kalas. 

— Na, dabar matote. 

Pakilome išeiti. 

— Palaukite minutėlę. Turime atsisveikinti čia, nes 
kai išeisime į sodą, jau nebegirdėsime vieni kitų. 

Važiuojant atgal Garsonas buvo piktas. 

- Turim du pagrindinius įtariamuosius, o jums 
tekyla mintis rengti išvykas pas veisėjus užmiestyje. 
Kartais aš jūsų nesuprantu, inspektore, atrodo, kad 
jums patinka tiesiog spręsti bet kokius pakeliui pasi- 
taikančius reikaliukus. 

Ironiškai nusišypsojau. Buvau pavargusi ir netu- 
rėjau noro ginčytis. 

- Galbūt jūs teisus, rimti dalykai man per daug 
sudėtingi. 

— Nenorėjau to pasakyti. 

- Žinau, Garsonai, žinau. Eime alaus, kai atva- 
žiuosim į Barseloną? 

Pasimuistė sėdynėje, pasijutęs nepatogiai. 

- Atleiskit, bet esu susitaręs vakarieniauti. 

— Nuo to laiko, kai patapot kazanova, visiškai ne- 
galim sustiprinti darbinių ryšių. 

— Nesityčiokit, Petra, nesityčiokit, - tarė kaip kal- 
tas vaikas ir nusisuko į langą, už kurio jau temo. 


Kai inspektorius Sanguesa perdavė mums „Gra- 
žaus šuns“ apskaitos patikrinimo rezultatus, apėmė 
neviltis. Jei anksčiau ten ir buvo įplaukiančių ir iš- 
plaukiančių didelių pinigų sumų, tai dabar jų nebuvo 
likę nė kvapo. Viskas vertė manyti, kad visi pinigai 
buvo labai kruopščiai išplauti. Taip, radome ten ne- 
mažų sumų, kurios nebuvo paaiškintos ir kurios su- 
tapo su tomis, kurias matėme Lucenos knygose, bet 
mažai ką galėjome tuo įrodyti. Nežinau, ko tikėjosi 
Garsonas, - akivaizdžiai daugiau nei aš, nes jis baisiai 


susierzino, kai suprato, kad net ir tų skaičių padedami 
neišlipsime iš mūsų liūno. Pasipiktinęs tarė: 

— Pasakykit man, kaip, po velnių, apkaltinsim ką 
nors žmogžudyste su tokiais šūdinais įrodymais? 

- Bandysim paspausti Paviją su tomis nedidelė- 
mis, neaiškiomis sumomis. 

— Pati puikiai žinot, kad visa tai - šiukšlės, ins- 
pektore. 

- Surinkti ir nelabai svarūs įrodymai ne kartą yra 
padėję apkaltinti įtariamuosius ar bent jau priversti 
juos prisipažinti. 

- Tas suknistas Pavija atlaiko bet kokį psicholo- 
ginį spaudimą. Jau keletą dienų rodomės pas jį kir- 
pykloje - klausinėjam, prašom dokumentų, badom 
pagaliais iš visų pusių ir ką pasiekėm? Nieko, jis toliau 
sau sėdi atsipūtęs. 

- Tai jūs pats sakėt, kad reikalas subrendęs! 

- Ir nemanau, kad apsirikau! Tiesiog tą tipą reikia 
kitaip paspausti, ne psichologiškai. 

— Ką siūlot? Sumušti? 

— Gera idėja. 

— Nebūkit kvailas, Garsonai, tai mūsų problemų 
tikrai neišspręs. 

Jis ilgai murmėjo sau panosėje, o aš stengiausi ne- 
kreipti į jį dėmesio, nors, be abejonės, jis buvo teisus. 
Jei nei Pavija, nei jo žmona iki šiol neužgiedojo, tiki- 
mybė, kad tai padarys, mažėjo sulig kiekviena diena. 
Jie kas minutę jausis vis tvirčiau, įsitikinę, kad mes 
niekaip neįrodysime jų kaltės. Kita vertus, tas mūsų 
įtarimas niekaip netapo aiškia hipoteze. Kas nužudė 
Luceną? Puigas, Pavija ar abu? O gal nė vienas? O ta 

krūva milijonų, kuriuos buvo paslėpęs Lucena? Tie 
pinigai vis dar buvo tarsi nederančios spalvos potėpis 
jau beveik užbaigtame paveiksle. Bet galų gale nega- 
lėjome sau leisti prabangos įvesti naujų nežinomųjų. 
Turime dirbti su tuo, ką turime, tad nusprendžiau 
pabandyti dar vieną įbauginimo seansą, pasikvies- 
dama Paviją pas save. 

Kalbėdami apie žmones geležiniais nervais, daž- 
niausiai įsivaizduojame lėktuvo pilotus ar pokerio 
žaidėjus. Po Pavijos apklausos reiktų pridėti ir šunų 
kirpėjus. Niekaip nepasidavė spaudimui. Kaip nuo 
žąsies vanduo nubėgo klausimai apie neaiškias pinigų 
sumas ir mano komentaras, kad kai kurie jo klientai 
gavo iš jo rekomendaciją kreiptis į „Rescat Dog“. 

- Tik paklausykit! - sušuko. - Ir jus tai stebina? 
Šios įmonės reklaminės skrajutės kabo mano skelbi- 
mų lentoje. Greta teatro grupių, mokyklos baigimo 
švenčių organizavimo ir visų kitų skelbimų, kuriuos 
manęs paprašo pakabinti. Nepastebėjot? 

Jam sunkiai sekėsi slėpti savo pasitenkinimą ir įžū- 
lumą. Jautėsi laisvai. Buvo tikras, kad nieko nežinome 
ir niekuo negalėjome jo tiksliai apkaltinti. Nusprendė 
dar labiau mus paerzinti: 

- Vis dar norite kaltinti mane žmogžudyste? 

- Žinoma, taip pat, kaip ir įsivėlimu į šunų va- 
gysčių tinklą. 

Paviją ištiko juoko priepuolis. Dirbtinis kvatojima- 
sis sudrebino visą kūną. Stebėjau jį nekeisdama veido 
išraiškos. Garsonas tuo tarpu drebėjo iš pykčio. 

— Oi, atleiskit, inspektore, bet tai labai juokin- 
ga. Sakykit, o kai juos pavagiam, ką, jūsų manymu, 

darom? Pasiunčiam savininkui plaukų sruogą ar nu- 
fotografuojam su tos dienos laikraščiu, kad žinotų, 
jog jam nieko neatsitiko? Ne, dar geriau, gal paskam- 
binam į šeimininkų namus ir liepiam jam paloti į 
ragelį? 

Vis dar kvatojosi kaip išprotėjęs. Garsonas staiga 
pakilo ir prilėkė prie jo kaip buivolas. 

- Klausyk, kirmine, prisiekiu, kad kai kitą kartą 
susitiksim vieni du, gyvenime tau daugiau nebekils 
noras juoktis. 

Vos spėjau įsikišti ir sulaikyti jį už rankos. Jei ne- 
būčiau to padariusi, be jokios abejonės, būtų uždėjęs 
savo didelio kumščio atspaudą Pavijai ant nosies. Šis 
kaip reikiant išsigando, bet greit susitvardė. 

- Inspektore, aš nesu koks kaimietis ir tikrai ne- 
pakęsiu jokio piktnaudžiavimo valdžia. Parašysiu 
oficialų skundą. Galiu eiti? 

— Taip, eikite, pone Pavija, ir galite nė neabejoti, 
kad palaikysime ryšį. 

Kai įtariamasis išėjo, Garsonas vis dar putojo. 
Žvelgė į mane beveik su neapykanta. 

— Kaipjūs leidot, kad tas bjaurybė, tas kalės vaikas, 
šunų kailialupys, juoktųsi iš mūsų? Kodėl neleidot 
man įsikišti? 

- Įsikišti? Bet gal nesuprantate, Garsonai? Šis šunų 
kailialupys, kaip jūs sakot, turi advokatą, kuris jam 
pataria. Žino kuo puikiausiai, kad neturime pakan- 
kamai įrodymų jį apkaltinti. Tad ko norit? Pridaryti 
mums dar daugiau bėdos? 

Garsonas trenkė į kėdę, kurioje sėdėjo Pavija. 

— Velnias! Net nežinot, kaip norėčiau jam užvožti. 

— Nagi, valdykitės. 

— Mes įstumti į kampą, inspektore, atrodo, kad jūs 
to visai nesuprantat. Jeigu tas ožys neprisipažįsta — 
viskas, mūsų byla baigta. 

- Nusiraminkit! Ką nors sugalvosim. 

Jaunesnysis inspektorius nuėjo prie kabyklos ir 
pagriebė savo aptriušusį paltą. 

- Eime alaus? Man jau visko per akis. 

- Atleiskit, Ferminai, šiandien aš turiu pasima- 
tymą. 

— Pasimatymą? 

— Taip, juk ir aš turiu tam teisę, jums taip neat- 
rodo? 

Jis išėjo vis dar piktas. Susilamdžiusiu paltu ir 
suraukęs antakius atrodė tarsi tūkstantį kilometrų 
maiše keliavusi pašto siunta. Tie Garsono pykčio prie- 
puoliai! Jei jis toks pat aistringas ir meilėje, suprantu, 
kodėl jam taip sekasi su moterimis. Paėmiau nuo stalo 
popierius ir išėjau. Tam kartui jau pakako, be to, ne- 
būtų protinga vėluoti į pasimatymą. 

Monturiolis laukė manęs prie mano namų durų, 
įsitaisęs etiketėmis apklijuotame savo sunkvežimiuke 
kaip tikras prekeivis. Tokioje kasdienėje tikrovėje jis 
man pasirodė mažiau patrauklus. Įėjusi pamačiau, 
kad mano namų tvarkytoja paliko viską tvarkingai ir 
švariai. Buvau ja sužavėta. Baisuoklis taip.pat būtų ne- 
priekaištingai perėjęs rusų armijos inspekciją, o vaka- 
rienė žibėjo mikrobangų krosnelėje kaip viduramžiš- 
kas juvelyrinis dirbinys. Beliko, kad pati pasirodyčiau 
viliojanti ir kerinti prieš savo gražųjį svečią, tad 
pasiraitojau rankoves ir pradžiai pasiūliau taurę. 

Nusišypsojau lėtai, jausmingai primerkusi akis, kaip 
išmokau jaunystėje. Monturiolis taip pat nusišypsojo 
ir, priešingai nei situacijos logika, pareiškė: 

- Tikriausiai norėtum sužinoti, koks buvo mano 
asmeninis gyvenimas iki šiol. 

— Ne, - atsakiau, beviltiškai stengdamasi išvengti 
to pavojingo klausimo, kuris, tikėjausi, liks tik reto- 
rinis. 

— Labai taktiška, kad taip sakai, bet aš žinau, kad 
taip nėra. 

Vėl nesėkmė - visos mano pastangos atrodė iš 
anksto pasmerktos žlugti. Chuanas Monturiolis 
nusprendė padaryti nepataisomą klaidą ir eiti ai- 
žėjančiu prisipažinimų ledu. Moterų atveju tokia 
klaida gali prilygti situacijai, jei mergina nuspręs- 
tų pasirodyti meilužiui, apsirengusi Pirmosios Ko- 
munijos suknele. Niekas greičiau nenužudo aistros 
kaip pasakojimai apie nelaimingas santuokas, kurių 
mus priverčia klausytis geidžiamasis. Bet klausiausi 
jo - ką, po velnių, dar galėjau daryti, jei ne klausytis. 
Klausiausi gerdama aperityvą, klausiausi per vakarie- 
nę, vis dar klausiausi, kai, jau su viskuo susitaikiusi, 
patiekiau kavą. Monturiolis pasakojo man savo is- 
toriją apie pirmąją santuoką su gražuole mokytoja, 
kuri vienu metu susidomėjo keistomis rytietiškomis 
pozomis. Pasakojime buvo visos dalys, kurių galima 
buvo tikėtis: palaipsnis atitolimas, bendravimo sto- 
ka, nesutampantys gyvenimo tikslai... Tada atėjo ir 
lemiama akimirka: jo buvusi žmona pabėgo su kaž- 
kokiu budistu, nelabai besirūpinusiu savo išvaizda. 
Ir po tos lemiamos akimirkos iškilo opus žeminantis 


210 


klausimas: kaip ji gali būti laimingesnė pardavinėda- 
ma su juo niekučius Ramblas bulvare, nei su manimi 
šeimos židinio ramybėje? 

Antrąją žmoną jis įsimylėjo iš pirmo žvilgsnio. Ji 
buvo jauna, išsiskyrusi, su trejų metų dukryte. Meilė 
iš pirmo žvilgsnio ir santuoka iš antro. Viskas buvo 
nuostabu: mergytė, šunys, pusryčiai į lovą savaitga- 
liais... atvirutė per Kalėdas. Iki tol, kol antraisiais 
metais, be jokių palaipsnio blogėjimo požymių, ji 
pasirodė visa apsipylusi ašaromis ir pareiškė, kad 
nori grįžti pas savo buvusį vyrą. Nuostaba, pasipik- 
tinimas, bet dar daugiau smalsumo: kam grįžti pas 
vyrą, su kuriuo ketverius metus pykaisi telefonu dėl 
pačių nereikšmingiausių dalykų? Atsakymas toks, 
kad galima nugriūti: suprato, kad ne viskas praras- 
ta ir kad mergaitei geriau būtų vėl turėti normalią 
šeimą. 

— Ar tu tai supranti? - paklausė Chuanas. - Su- 
pranti, kodėl moterys nuo manęs bėga? 

Aš tuo metu jau gėriau savo penktą kantrybės vis- 
kį ir jau buvau pasiruošusi jam atvirai atsakyti, bet 
paskutinis sąmonės spindulys apšvietė man protą ir 
atsakiau taip, kaip iš manęs buvo tikimasi. 

— Neturėtum dėl to jaudintis, Chuanai, - truputį 
nerišliai sukukavau, o jis atsakė didžiausia kliše: 

- Stengiuosi, bet galų gale vis viena iškyla abejonė, 
ar nebus čia mano kaltė. 

Visos meilės istorijos yra tokios pačios nuo tų lai- 
kų, kai Viljamas Šekspyras nustojo rašyti, tad, kai tik 
aš nusprendžiu pasinerti į meilės ežerus, perskaitau 
kokią jo tragediją ir nusiraminu. Bet to nė vienas vy- 

ras niekada nesupras, jie vis dar stengiasi šimtą kartų 
išradinėti dviračius, visada būti pirmi, kaip Amund- 
senas prie poliarinio rato. 

— Gal jau eime į lovą? - paklausiau, griebdamasi 
paskutinio šiaudo. 

Jis sutiko, bet buvo nekas: jis vis dar buvo pasi- 
nėręs į savo praeities godas, o man galva svaigo nuo 
alkoholio ir prisipažinimų. Ir lyg to dar būtų maža, 
septintą ryto baisiai mane išgąsdindamas sučirškė 
telefonas. 

— Inspektore? - kitame laido gale išgirdau žvalų 
Garsono balsą kaip paukščio čiulbėjimą. 

— Garsonai, bet kokių velnių?.. 

— Turiu jums gerą žinią, inspektore. Pavija prisi- 
pažino. 

— Ką?! 

— Tai, ką girdite. Pasiekiau, kad prisipažintų. 

— Bet kaip jums tai pavyko? Kas nutiko? Kokį vel- 
nią iškrėtėt? 

— Ramiai, nepaliečiau nė plaukelio, net nepriartė- 
jau prie jo. Viskas vyko psichologiniais būdais, kaip 
jums ir patinka. 

— Noriu sužinoti, kur jūs esate ir kas nutiko. 

- Nepykit, Petra, aš komisariate ir viskas yra gerai. 

— Ar jis prisipažino, kad nužudė Luceną? 

- Ne, to neprisipažino. Dar daugiau, prisiekia, kad 
tai buvo ne jis. 

— Tuomet ką? 

— Geriau jau iš karto atvažiuokit, inspektore, Pa- 
vija pasiruošęs pasirašyti savo parodymus. Detales 
papasakosiu. 

Maniau, kad Chuanas miega, bet kai padėjau rage- 
lį, rankomis mane apkabino ir jaučiau bučinių vorą, 
besileidžiančią mano nugara. 

- Atleisk, Chuanai, bet turiu eiti. 

— Dabar? 

- Gali būti, kad pagavom Lucenos žudiką. 

— Na, jeigu jau pagavot, tai jis niekur nedings, lik 
čia minutėlei. 

Iššokau iš lovos, supykusi dėl tokio lengvabūdiš- 
kumo. Pabaigiau rengtis virtuvėje ir greitai pasida- 
riau kavos. Važiuojant į komisariatą širdis daužėsi 
ir dėl pagirių, ir iš nerimo. Psichologiniai metodai! 
Kažin, ką Garsonas laiko „psichologiniais metodais“. 
Be abejonės, rasiu kirpėją vos gyvą, perėjusį visus 
inkvizicijos kankinimus. 

Bet kaip man ir prisiekė jaunesnysis inspektorius, 
Pavija buvo sveikutėlis. Noriu pasakyti, fiziškai svei- 
kutėlis, nes iš tiesų jo nervai atrodė visiškai pakrikę. 
Kai mano kolega paaiškino, kas įvyko, supratau, kad 
psichologiniai metodai buvo tikras psichologinis 
smurtas. Garsonas, tas bestija Garsonas, palaukė Pa- 
vijos, kol užsidarė „Gražus šuo. Kai jis nuleido me- 
talines įstaigos grotas, priėjo prie jo ir paprašė, kad 
palydėtų jį prie mašinos. Tada liepė jam lipti į vidų 
ir nuvažiavo į tuščią sklypą. 

Kaip jaunesniajam inspektoriui pavyko, kad toks 
savimi pasitikintis, turintis patarėją advokatą ir ti- 
krai nekvailas žmogus jį paklusniai sektų tokiomis 
neaiškiomis aplinkybėmis? Lengvai - Garsonas buvo 
ne vienas. Šalia jo ant trumpo pavadėlio grasinamai 
urgzdama stovėjo Morgana, Valentinos Kortes kalė. 

— O dieve! - sušukau. 

- Leiskite man pabaigti, Petra, neskubėkit. Aš ži- 
nau, kaip valdyti Morganą, Valentina mane pamo- 
kė. Nebuvo jokio pavojaus, kad gyvūnas man nepa- 
klustų. 

Kad išklausyčiau iki galo, turėjau sukąsti dantis, 
sugniaužti kumščius ir įtempti visus savo kūno rau- 
menis. 

- Iš pradžių, kad Pavija pamatytų, jog nejuokauju, 
daviau Morganai pora komandų, kurioms ji iš karto 
pakluso. „Na matote, Pavija... - tariau tam tipui, - jei 
panorėsiu, šitas monstriukas šoks jums ant kaklo ir 
perkąs veną. Taip, kaip girdite, - švariai. Tada pažiū- 
rėsime, ar kas nors išsiaiškins, kas jums taip padarė.“ 
Kurį laiką dar kentė neatsakinėdamas į mano klausi- 
mus, nervingas, bet tvirtas. Tada sušukau Morganai: 
„Gib laut!“, tai reiškia - „Lok!“ Ji pajudėjo link įta- 
riamojo garsiai, grasinamai urgzdama. Pavija pradėjo 
drebėti. Tą akimirką jai sušukau iš visų jėgų: „Voran!“, 
tai reiškia - „Pirmyn!“ Kad būtumėt mačiusi, ką darė 
Morgana! Šoko ant jo, o aš ją laikiau iš visų jėgų: 
urzgė, seilėjosi, kandžiojo orą. Tada įtariamasis jau 
visiškai pasidavė ir tiesiog maldavo, kad pasiimčiau 
šunį. Buvo pasiruošęs šnekėti. 

— Įtariamasis! Nustokit vadinti jį įtariamuoju, 
geriau sakykit - kankinys arba auka. Bet kaip jums 
šovė į galvą taip pasielgti? Ar nežinot, kad jėga išgauti 
prisipažinimai neturi galios? 

— Nieko panašaus, Pavija susiprato ir yra pasi- 
ruošęs viską prisipažinti. Sako, kad tai, ką padarė, 
nėra taip jau baisu, kad jį uždarytų visam gyvenimui. 

Tiesiog pamatęs, kaip toli esu pasiruošęs eiti, jis su- 
sivokė, į kokią bėdą pakliuvo. Morgana sugrąžino 
jį į realybę. Tada aš sušukau Morganai: „Aus!“, tai 
reiškia - „Gana!“ ir ji nurimo kaip išjungta. 

- Liaukitės čia vokiškai šūkavęs, kaip koks pra- 
keiktas nacis. Tai susiprato ar ne? Kai Pavija turės 
šalia savęs advokatą, pateiks tokį skundą, kad galit 
likti be darbo. Ar nesuprantat? 

— Nieko panašaus. Advokatas supras, kad mes išsi- 
aiškinome jo kliento kaltę ir kad reikalai gali būti dar 
prastesni, jei nuspręstume jį apkaltinti nužudymu. 

Atsisėdau, rankomis užsidengiau veidą. 

- Tai buvo klaida, Garsonai, ir neatsargumas. 

- Man jau buvo per akis šito iš mūsų besijuokian- 
čio ponaičio. Dabar jam jau praėjo noras tyčiotis, 
galiu jus užtikrinti. 

- Pažiūrėsim, kas juoksis paskutinis. 

- Ojums visai neįdomu, ką Pavija papasakojo? 

Sukaupusi visas išsekusias jėgas, sunkiai linkte- 
lėjau galva. 

- Įsivaizduokit, Petra, visi mūsų įtarimai buvo tei- 
singi. Puigas ir Pavija yra bendrininkai. Jie buvo pa- 
samdę Luceną, kuriam kartais mokėjo nuo trisdešimt 
iki penkiasdešimt tūkstančių pesetų, kad pavogtų šu- 
nis, kuriuos jam nurodydavo kirpėjas. Tai atitinka 
Lucenos antrojoje apskaitos knygoje surašytas su- 
mas, suprantat? Pavija sako, kad jis nebuvo vienintelis 
„Rescat Dog“ informacijos šaltinis. Puigas turėjo kitų 
informatorių. Be to, juodu buvo įsivėlę į kitą tamsų 
verslą, kažką susijusio su pinigų plovimu. 

- O Lucenos mirtis? 

- Jis prisiekia ir žegnojasi, kad jo nežudė. Taip pat 
sako, kad ir Puigas to nepadarė. Sako, kad nė vienas 
nematė Lucenos jau metus. Pats Lucena pasitraukė 
iš verslo, įsitikinęs, kad jo veidas jau pernelyg žino- 
mas ir tai gali būti pavojinga. Jis pradėjo užsiiminėti 
kažkuo kitu. 

— Kuo? 

- Jis to nežino. 

— Kurgi ne!.. 

— Manau, kad jis nemeluoja, inspektore. Gali būti, 
kad iš tiesų pametė Luceną iš akiračio, kaip jau yra 
atsitikę anksčiau. Tipelis buvo toks išsigandęs, kad 
man pasirodė nuoširdus. 

— Aišku, kad nuoširdus. Visiškai nuoširdus prieš 
septyniasdešimties kilogramų žvėrį, rodantį jam kru- 
vinus dantis... Be abejonės, būtų prisipažinęs ir Ke- 
nedžio nužudymu, kad tik ją pasiimtumėt. 

— Būtent! Tad kodėl užsispyręs tvirtino, kad tikrai 
nenužudė Lucenos? 

— Norite pasakyti, kad tebegrasinote užpjudyti jį 
šunimi net tada, kai prisipažino? 

— Juk neprisipažino dėl pagrindinio dalyko! 

- Jūs tikras Neronas, Garsonai, Neronas ir Kali- 
gula viename. 

— Galiu būti kas tik norit, inspektore, bet dėka 
manęs pagaliau galėsim išnarplioti šią bylą. 

- Taip bus, jei jūsų neišmes iš policijos, pradedu 
manyti, kad tai būtų netgi labai pelnyta. 

Pati apklausiau Paviją. Jo veidas vis dar buvo bal- 
tas kaip lavono. Pakartojo žodis į žodį visą prisipa- 
žinimą, kurį buvo pasakęs mano kolegai. Visiškai 

nesutiko pripažinti, kad nužudė Luceną, kurį Puigas 
ir jis pažinojo tik Retako pravarde. Jau metai, kai jo 
nematė. Dėl Puigo, savo bendrininko, pasakė žinąs, 
kad jis įsivėlęs į įvairius nešvarius reikalus, su ku- 
riais jis pats niekaip nesusijęs. Taip pat nežinojo, kuo 
galėjo užsiimti Lucena paskutiniais savo gyvenimo 
metais. 

Istorija kartojosi ir tai kėlė nerimą, nes jei jie nesu- 
siję su Lucenos mirtimi, tai ką mes iš tikrųjų turime? 
Nieko! Dar vieną sukčių ir šunų vagių bylą. Žinoma, 
nebent Pavija neišklojo visos tiesos ir tiesiog nenorėjo 
prisipažinti, kad jis nužudė Luceną, net ir ssiundomas 
piktu šunimi. Byla nebuvo tokia jau išnarpliota, kaip 
manė Garsonas. Buvo tik vienas būdas daugmaž ga- 
lutinai patikrinti, ar Pavija sakė tiesą, bet tai buvo 
sunku padaryti, o ir rezultatas nebuvo garantuotas. 
Vis dėlto pasiūliau tai jaunesniajam inspektoriui, ir 
jis sutiko. Neturėjome iš ko rinktis. 

Po dviejų dienų susitarėme su Pavijos advokatu. 
Mintis buvo paprasta: jei Pavija sutiktų paskambinti 
Puigui (buvome įsitikinę, kad jis žino, kur anas yra), 
jo ginamasis nebus niekuo apkaltintas iki tol, kol pa- 
gausime antrąjį įtariamąjį. Tai leistų jam išvengti ka- 
lėjimo per visas tas dienas. Jei iš tiesų Pavija nekaltas, 
Puigo liudijimas jį išteisintų, o mes jo nekaltintume 
žmogžudyste. Antroji plano dalis buvo akivaizdi: 
Pavija pasiūlys Puigui grąžinti kokias nors skolas, 
paskirs jam pasimatymą kokioje ramioje vietoje, ir 
mes jį ten suimsime. Tada galėsime jį apklausti ir 
pažiūrėti, ar jo versija sutampa su bendrininko. Ma- 
nėme, kad Puigas neatsisakys ateiti į tokį pasimatymą, 

nes jo, kaip bėglio, atveju pinigai per daug vertingi, 
kad į juos spjautų. 

Advokatas sutiko. Jo galimybės taip pat nebuvo 
begalinės, o tai, kad jo klientas nebus apkaltintas 
nužudymu, jam pasirodė pakankamai svarbu. Rei- 
kėjo tik patikrinti, ar Pavija žino, kaip susisiekti su 
Puigu. Aišku, kad žinojo. Geras to įrodymas yra tai, 
kad klausantis jo pokalbių nebuvo užfiksuotas nė vie- 
nas sukčiaus skambutis. Be abejo, dėl to, kad juodu 
galėjo bet kuriuo metu bendrauti, Puigo liudijimas 
buvo mažiau vertingas. Galbūt jau buvo susitarę dėl 
bendros įvykių versijos. Bet kuriuo atveju, apklausti 
Puigą man atrodė labai svarbu. Garsonui taip pat. 

Paspendėme spąstus, ir mūsų grobis neturėjo ilgai 
užtrukt į juos įkliūti. Prisiekiau Garsonui, kad jei šį 
kartą Lucenos pėdsakai vėl išnyks rūke, įstosiu į ba- 
sųjų karmeličių ordiną. Solidarumo vardan jis pasakė, 
kad prisijungs prie benediktinų. Vylėmės, kad mūsų 
priorai neuždraus mums kartkartėmis susitikti ir iš- 
gerti po taurelę likerio virškinimui pagerinti. 

PAVIJA SUSITARĖ SUSITIKTI su Puigu Kasteldefelso 
rajono bare trečiadienį dešimtą valandą ryto. Du mė- 
lynais darbininkų drabužiais apsirengę policininkai 
įsikūrė bare. Kadangi Puigas mus pažinojo, Garsonas 
ir aš laukėme mašinoje už poros kvartalų. Dešimt 
dvidešimt trys pamatėme mūsų žmones, ateinančius 


218 


su surakintu Puigu. Jis nebuvo nei nervingas, nei su- 
sijaudinęs, netgi pasisveikino su mumis, tarsi būtume 
susitikę atsitiktinai. Atrodė, kad mūsų laimikis savo 
noru įkliuvo į spąstus. 

Apklausėme jį komisariate daugiau nei tris valan- 
das. Mūsų nelaimei, jis žodis į žodį patvirtino Pavijos 
versiją. Lucena pasitraukė iš jų verslo prieš metus 
saugumo sumetimais ir norėdamas užsiimti kitu rei- 
kalu. Kokiu reikalu? Neturi jokio supratimo. Retakas 
kalbėjo nedaug. Nė vieną akimirką tas įdomus suk- 
čius nesusigundė apkaltinti savo draugužį šunų vagies 
nužudymu. Maniau, kad jei juodu iš tiesų būtų į tai 
įsivėlę, kuris nors būtų pasistengęs apkaltinti kitą. 
Ypač Puigas, tą akimirką turėjęs jausti suprantamą 
keršto troškimą, nes buvo pagautas Pavijai padedant. 
Tačiau taip neatsitiko. Tiek tos informacijos. Pagra- 
sinome apkaltinti jį vieną Lucenos nužudymu. Jis 
išsigando, tačiau parodymų nepakeitė. Visa tai leido 
manyti, kad iš tiesų nemelavo. Nusprendėme kol kas 
nesuvesti jų akis į akį, nors neatmetėme galimybės, 
kad juodu susitarė telefonu. Tačiau tai buvo mažai 
tikėtina - pamatęs, jog Pavija jį išdavė, Puigas būtų 
pamiršęs bet kokį išankstinį susitarimą - jį pakeistų 
nepasitikėjimas ir neapykanta. 

Apsiginklavusi begaline kantrybe toliau klausinė- 
jau apie galimą Lucenos likimą po to, kai jis nustojo 
grobti šunis. Garsonas skeptiškai stebėjo mano pa- 
stangas. Jeigu būtų buvusi jo valia, būtų paleidęs ant 
Puigo visą tuntą rotveilerių, nesuteikdamas progos pa- 
siaiškinti. Supratau, kad Puigą pradėjo gluminti mano 
noras sužinoti, ką Lucena veikė vėliau. Susivokė, kad 

jo reikalą paliekame ramybėje, tad visiškai pakeitė 
giesmelę. Iš tiesų pradėjo stengtis prisiminti ką nors, 
kas užvestų mus ant kelio. Galų gale pateikė mums 
faktą, kuris galėjo būti naudingas. 

— Kai atsisveikinau su Retaku... - tarė, - palinkėjau 
jam sėkmės ir gero uždarbio. Jis nepasakė man, kuo už- 
siims, ir man tai nelabai rūpėjo, tačiau prisimenu, kad 
atsakė: „Uždarbis niekada nėra garantuotas, bet gal bent 
jau pataisysiu sveikatą, dažnai būsiu užmiestyje...“ 

- Ir viskas? 

- Prisiekiu jums! Niekada daugiau jo nemačiau. 
Net nežinojau, kad numirė. 

— Kas nutiko jūsų sekretorei? - paklausė Garsonas. 

— Kai mane suradote, paleidau ją, tačiau ji nieko 
nežino. 

— Kur ji gyvena? 

— Net to nežinau. 

— Ojos telefono numerį? 

— Niekada man jo nedavė. 

Daugiau nieko negalėjome išpešti. Perdavėme jį 
teisėjui, kad šis pateiktų jam oficialius kaltinimus ir 
tęstų tyrimą dėl galimo pinigų plovimo. Garsonas 
lipo sienom. 

- Negali būti, inspektore, negali būti, kad ir vėl 
atsidūrėme aklavietėje! Tai tarsi košmaras. Ar jums 
niekada nesisapnavo tokie košmarai, kad jus perse- 
kioja bulius, ir nesvarbu, kiek bėgtum, kojos kaip 
priklijuotos nejuda iš vietos? 

Dabar jau man reikėjo traukti padrąsinimų ir 
gerų pasiūlymų vežimą, nors tikrai neturėjau noro 


tai daryti. 

— Nesame aklavietėje, Garsonai, sekėme apskaitos 
knygų pėdsakais. 

— Tačiau dabar nebeliko nei pėdsakų, nei knygų. 
Išsiaiškinom apie pirmąją knygą, išsiaiškinom apie 
antrąją ir neturim nė menkiausio supratimo, iš kur 
Lucena gavo tiek pinigų. Pasibaigė siūlai, kuriuos ga- 
lėtume traukyti, ir vis dar neturim nė minties, kokį 
velnią tas tipažas veikė. 

- Atkūrėm dvejus jo gyvenimo metus, dabar teliko 
tretieji, paskutiniai. 

— Lyg tai būtų taip paprasta! Neatradom jokių 
naujų takų, kuriais galėtume eiti, inspektore. Jeigu 
tie kalės vaikai sako teisybę, mūsų byla baigta. Jau 
galim stoti į vienuolynus. 

- Jaunesnysis inspektoriau, turite čia Valentinos 
telefoną? 

- Ką? 

— Paskambinkit jai ir paprašykit, kad ateitų. Ma- 
nau, jos žinios mums galėtų būti naudingos. 

Jis nustebo, bet vienos iš mylimųjų paminėjimas 
privertė jį susidrovėti taip, kad nieko daugiau ne- 
klausinėtų. 

Valentina Kortes buvo tokia, kaip visada: įspūdin- 
ga, graži, trykštanti gyvenimu. Neatrodė, kad meilės 
trikampis ją labai veiktų. Klausė manęs išplėtusi savo 
dideles šviesias akis ir nukreipdavo jas tik tam, kad 
mesteltų Garsonui vieną kitą meilų žvilgsnį. Ant jos 
krūtinės kilnojosi auksinė širdutė. 

— Apsaugos šunų veisėjai? Taip, visi užmiestyje. 
Žinoma, kad juos pažįstu! Bent jau tuos, kurie aplink 
Barseloną. Kartais turiu su jais verslo reikalų, t. y. 

kartais jie man atveža dresuoti savo šunis. Kai kurių 
nepažįstu asmeniškai, tačiau turiu visų veisėjų adre- 
sus ir telefonus. Tai - mano darbo dalis. 

— Kaip tau atrodo, į ką buvo įsivėlęs Lucena tame 
veisėjų pasaulyje? 

Energingai atmetė plaukus atgal. 

— Iš tiesų keista, kad buvo į kažką įsivėlęs. Toks 
nesvarbus žmogėnas, kaip šis, paprastas šunų vagis... 
Apsaugos šunų veisėjai - gerai uždirbantys žmonės. 
Jų parduodami šunys brangūs, o kai veislynas įgy- 
ja gerą reputaciją, žmonės iš visur suvažiuoja pirkti 
šuniukų. Kam vienam iš jų reikėtų tokio vagiūkščio 
kaip Lucena? 

Logika buvo nepriekaištinga. 

— Gal jis vogė šunis mieste ir parduodavo veisė- 
jams? 

— Bet, Petra, veisėjai prekiauja tik šuniukais arba 
labai jaunais šunimis! Nežinau, kam jiems reikėtų 
vogto šuns, kurio net amžiaus nežino. 

— Primenu tau, kad kuriame hipotezę apie veisėją 
be didelių skrupulų. 

— Ne, nemanau, visi jie - profesionalai. Tai ne žmo- 
nės, kurie nusiperka porą šunų ir kergia juos savo 
sode. Profesionalūs veisėjai kuria sau vardą, kažką 
panašaus į prekės ženklą. Tik po daugelio sukryžmi- 
nimų, geros priežiūros ir veislės išgryninimo šunys 
įgauna reikiamą kokybę. Prestižas jiems svarbiau- 
sias. Manote, kad tuo rizikuotų parduodami vogtus 
šunis? 

- Galbūt jis vogdavo juos iš veisėjų ir parduodavo 
kur nors kitur. 

Valentina netikėdama pakrapštė savo liūtės galvą. 

— Nelabai suprantu, vis tiek nežinau, kaip Lucena 
gali būti susijęs su veisėjais. Kodėl jūs nusprendėte 
tirti ta linkme? 

— Vienas liudininkas sako, kad paskutiniu metu 
Lucena buvo įsivėlęs į kažką, kas vyksta už miesto, - 
atsakė Garsonas. 

Ji truktelėjo pečiais kaip maža mergaitė. 

- Valentina, ar gali mums gauti visų apsaugos šunų 
augintojų Barselonos provincijoje sąrašą? 

— Manau, kad taip. 

Garsonas nepatikliai į mane žvilgtelėjo. 

- Jums nešovė į galvą visus juos aplankyti, ins- 
pektore? 

— Būtent tai ir šovė. 

- Tiktai dėl tų neaiškių parodymų, kad Lucena 
kažką veikė užmiestyje? 

- Jums atrodo absurdiška tai pabandyti? 

— Nežinau. 

- Jau ėjome tuo keliu net nežinodami fakto apie 
užmiestį, dabar tęsime. Pažiūrėsime, kiek veisėjų pa- 
sigedo savo šunų, ir ieškosime tų vagysčių paliktų 
pėdsakų. Kada galėtum duoti mums sąrašą, Valen- 
tina“ 

- Jau rytoj. Tačiau kas bus, jei kurį pamiršiu? 

- Nesirūpink, paprašysime Šunų augintojų drau- 
gijos, kad patikrintų tavo sąrašą ir papildytų, jei ko 
trūksta. Jie gali turėti tokių duomenų. 


Puiku, paini Lucenos byla leido mums išsiaiškinti 
porą kitų mažesnės reikšmės policijos problemų. Tai 

nebuvo blogai. Išsiruošėme medžioti šernų, o grįžo- 
me su krepšiu sraigių. Bet kuriuo atveju, nepasirody- 
sime vyresnybei tuščiomis rankomis. Jeigu mus pa- 
skirs tirti dar pora nužudymų, gal išvalysime miestą 
nuo visų kasdienių nusikaltimų. Ar mus paaukštins 
tarnyboje už tokius netikėtus pasiekimus, ar grei- 
čiau išmes iš žmogžudysčių skyriaus? Nebūtų tikslu 
sakyti, kad aš lengvai pakeliu nusivylimus, turbūt 
teisingiau būtų teigti, kad jau pripratau eiti niekad 
nepasiekdama tikslo. Jau tiek laiko buvome įklim- 
pę į tą prakeiktą bylą, kad sekti Ignacijaus Lucenos 
Pastoro pėdsakais virto mūsų kasdieniu darbu, kaip 
paprasto tarnautojo, kuris kiekvieną rytą sėdasi prie 
stalo kokioje nors draudimo bendrovėje. Vis dėlto 
per tuos bergždžius bylos tyrimo mėnesius Garso- 
nas atrado dvigubą meilę, o aš užmezgiau romaną 
su veterinaru ir patekau į šunų savininkų klubą. Ko 
dar buvo galima norėti? Buvome tarsi didelė šeima, 
o Lucena - miręs senelis, visuomet esantis šalia mūsų 
prisiminimuose, jungiantis iš anapus savo Žemiš- 
kuosius kūrinius. Galėjome taip gyventi iki dienų 
pabaigos, ypač todėl, kad visa tai buvo persmelkta 
laikinumo, kuris išlaisvina nuo bet kokio nerimo: 
Garsonas negalėjo apsispręsti dėl savo „merginų“, 
mano romanas tebebuvo neaiškus, byla nesisprendė, 
o Baisuoklis su manimi gyveno tarsi laikinai. Nebuvo 
priežasties netekti vilties. 

Kitą dieną Valentina perdavė mums sąrašą, kurio 
prašėme. Jame buvo viena pavarde daugiau nei tame, 
kurį parūpino Šunų augintojų draugija. Garsonas ir 
aš susėdome peržiūrėti tų duomenų. Jis visiškai neti- 


kėjo mūsų pasirinkto kelio teisingumu, buvo neverta 
jam net kartoti, kaip, mano manymu, visi įkalčiai su- 
siję tarpusavyje ir tariamai sudaro visumą. Statistika, 
rodanti vogtų apsaugos šunų gausą, šunų veisėjai, 
pranešę apie vagystes, užmiesčio veislynai, paskutinis 
Lucenos reikalas, taip pat užmiestyje, gausūs staiga 
atsiradę pinigai... Silogizmas buvo nepriekaištingas. 
Visi žmonės mirtingi, Sokratas yra žmogus, vadinasi, 
Sokratas mirtingas. Žinoma, buvo ir variacijų duotąja 
tema. Visi šunys yra mirtingi, Sokratas mirtingas, 
vadinasi, Sokratas yra šuo. Susilaikiau nepapasakojusi 
Garsonui tų logikos žaidimų, nes jam jau ir taip atro- 
dė, kad ryšiai pernelyg menki. Pasitelkiau Lucenos 
„profesinės“ evoliucijos argumentą. Jam puikiai sekė- 
si: pradėjo vogdamas kiemsargius, vėliau - veislinius. 
Buvo logiška manyti, kad vėliau specializavosi dar 
labiau - vogė apsaugos šunis. Mūsų žmogelis turėjo 
šioje srityje kažkokių ryšių ir ėmėsi labiau rizikingų 
darbų už geresnius dividendus. Čia jau Garsonas 
nukrypo nuo temos: 

- Ir kaip žmogus, neturintis vairuotojo pažymėji- 
mo, vykdavo į tą užmiestį? 

- Pavyzdžiui, mažos kubatūros motociklu. 

- Taigi! O vogti šunys sėdėjo ant užpakalinės sė- 
dynės. 

- Primenu jums, ką sakė Anchelos draugas veisė- 
jas: tokiai vagystei įvykdyti reikia dviejų žmonių. 

- Sutinku, inspektore, sutinku, tarkim, kad Lucena 
buvo įsivėlęs į šį reikalą, tačiau sakykite, kaip mes tai 
išsiaiškinsime? Kokių turime įrodymų? 

— Turite daugybę blogų įpročių! Policija ne tik seka 
pėdsakais, kai jų yra, bet turi jų dar ir ieškoti. Ir būtent 
tai mes darysime. 

Jis beviltiškai atsiduso. 

— Jei nenorite, galiu paprašyti, kad jus pakeistų, 
Ferminai. Patikėkit, nepyksiu dėl to. 

- Baikit juokus, Petra. Sakykit, nuo ko pradėsim? 

— Skaitydami šį sąrašą. 

- Pirmyn. 

- Pažiūrėkim veisles: bokseriai, belgų aviganiai, 
vokiečių aviganiai, dobermanai, rotveileriai, ryzenš- 
nauceriai, vokiečių dogai, briarai, flamandų buvjė, 
pitbuliai ir Stafordšyro bulterjerai. 

— O Dieve, ir visų jų veisėjų yra aplink Barseloną? 

- Taip, bet neišsigąskite - briarus ir flamandų buv- 
jė veisia tas pats veisėjas. Taip pat bokserius ir belgų 
aviganius. 

— Skamba kaip prancūziško restorano patiekalai. 

— Na, tuomet tai mums bus tarsi iškyla. Ar turite 
botus, inspektoriau? 

— Taip, ir gertuvę! 

- Tuomet mums nieko netrūksta, galime pradėti. 

Vaidinau patenkintą ir iniciatyvią, kaip rekomen- 
duoja „Policijos vadybos vadovėlis“, tačiau viduje taip 
nesijaučiau. Jaunesnysis inspektorius buvo visiškai 
teisus: sekėme vos užuodžiamais pėdsakais. Tik įsi- 
tikinimas, kad Lucena nepaliko šunų pasaulio, vertė 
mane tebeieškoti jo vadinamosios „specializacijos“. 
Buvau tuo tikra - Lucena buvo apdovanotas talentu 
elgtis su šunimis. Gyvenime taip pasitaiko dažnai: 
žmogelis gimsta varganas, bjaurus, be didelių pers- 

pektyvų ir sėkmės, tačiau vis dėlto turi kokį įgimtą 
talentą: niūniuoti dainas ar skaičiuoti mintinai, ar 
laipioti pastatų sienomis. Lucena pasinaudojo sa- 
vuoju nusikaltimų pasaulyje. Gaila, galėjo tapti geru 
veterinaru ar žinomu treneriu, tačiau vogė šunis ir tai 
darydamas sukaupė krūvą pinigų. O aš buvau pasi- 
ryžusi, net jei tai būtų paskutinis dalykas, kurį darau 
savo gyvenime, išsiaiškinti, koks šuniškas nusikalti- 
mas privedė prie to menko žmogelio mirties. 

Antradienio rytą, pirmosiomis karštomis birželio 
dienomis, aplankėme Chuaną Molinerį jo dobermanų 
veislyne. Jaunesnysis inspektorius ta proga apsiren- 
gė ryškiais pistacijų spalvos marškiniais, įprastomis 
aplinkybėmis nebūčiau patikėjusi, kad tokiais galėtų 
apsivilkti. 

- Tai - Valentinos dovana, - informavo mane. 

- O Anchela jums nieko nedovanoja? 

- Knygas. Nupirko man visą Nerudos eilėraščių 
rinkinį, du amerikiečių romanus ir šunų vadovą. 

— Nė vieno detektyvo? 

- Sako, kad tai nerimta. Anchela - labai išsilavi- 
nusi ir išranki moteris. 

- Nuobodžiaujate su ja? 

- Nieko panašaus! Tiesiog klausiu savęs, ar esu 
jos lygio. 

- Aš per daug tuo nesirūpinčiau. 

- Na, aš taip pat per daug nesirūpinu. 

Buvo sunku surasti kokių nors jo jausminio konf- 
likto ženklų, tad daugiau neklausinėjau. Prieš mus jau 
stovėjo Chuanas Molineris - tvirtas, simpatiškas vy- 
ras, buvęs ūkininkas, persikvalifikavęs į šunų veisėjus. 

Aprodė mums savo valdas, kartu liaupsindamas savo 
auginamus gyvūnus. 

— Turime kęsti žmonių tamsumą, - tarė jis. - Do- 
bermanas yra baisios reputacijos šuo, kurią retkar- 
čiais pakursto spauda, o mes nuo to kenčiame. 

— Pamišę šunys, - tarė Garsonas. 

— Rašo apie juos baisiausius dalykus: kad jų ne- 
proporcingos smegenys, kad jie genetiškai užprogra- 
muoti išprotėti - siaubingus dalykus. 

— Vis dėlto su šios veislės šunimis iš tiesų atsitinka 
rimtų nelaimių. 

— Nė kiek ne daugiau nei su kitų veislių apsaugos 
šunimis. Tačiau dobermanas sukelia kraugeriškiau- 
sias žurnalistų fantazijas. Pažiūrėkite. 

Pasiraitojo marškinių rankovę ir parodė mums 
milžinišką randą išilgai viso dilbio. 

— Matote? Šitą randą man užtaisė vokiečių do- 
gas, mano draugo vokiečių dogas, kuris gerai mane 
pažinojo. Dvidešimt metų dirbu su dobermanais, ir 
niekada nė vienas net negrasino man įkąsti. 

Garsonas ir aš baimingai žiūrėjome į žaizdos pa- 
liktus randus. 

— Skaudėjo? - paklausiau. 

Jis išdidžiai pakėlė galvą kaip karo veteranas: 

— Jums niekada nėra įkandęs šuo? 

Papurčiau galvą kaip užhipnotizuota. 

- Šuns įkandimas sukelia ypatingą skausmą - ne- 
lauktą, gilų, tarsi perskrostų vidurius. 

Pagalvojau apie (man nežinomus) gimdymo skaus- 
mus. Vėliau nukreipiau žvilgsnį į lieknus doberma- 

nus, kurie nerimo savo narvuose, sutrikdyti mūsų 
vizito. 

— Kodėl jums nepapasakojus apie vagystes, nuo 
kurių nukentėjote, pone Molineri? 

Informacija, kurią jis suteikė, nelabai skyrėsi nuo 
mūsų jau girdėtos. Vagysčių objektas buvo jauni pa- 
tinai, vienas, kartais - du, bet ne daugiau. Vagis buvo 
kažkas, kas pažįsta šunis: nepaliko nei pėdsakų, nei 
įkalčių, vienintelis dalykas, kurį buvo galima tiksliai 
pasakyti, buvo tas, kad perlipo per tvorą, nes vienoje 
vietoje ji buvo truputį įlenkta. 

- Kaip manote, kam jiems reikėjo jūsų šunų? 

- Klausiau savęs to paties. Jeigu norėjo parduoti, 
būtų logiškiau pavogti šuniuką ar patelę veislei. 

- Galbūt vagys turėjo klientų, kurie jiems duodavo 
užsakymų. 

- Gali būti. 

— Kaip, jūsų nuomone, jie sugebėjo išnešti juos iš 
aptvaro“ 

- Greičiausiai pakeldavo į viršų ir numesdavo ant 
žemės, tvora nėra tokia aukšta, kad jie susižeistų. 

— Manote, kad užtektų dviejų žmonių tokiai ope- 
racijai įvykdyti? 

— Gali būti. O gal tai tiesiog stiprių pojūčių ieš- 
kantys vaikiščiai, paprasti chuliganai. 

- Kaip tada paaiškintumėte, kad kiti jūsų kolegos 
veisėjai taip pat buvo apvogti? 

- Gal čia tokia mada? 

- Nors jūsų šunys nėra tam dresuoti, kaip manote, 
ar galėtų pulti? 

— Ne, abejoju, kad pultų, nebent kas bandytų atim- 
ti iš jų šuniuką, ar dėl kokios panašios priežasties. 

Molineris įkišo ranką tarp grotų ir paglostė galvą 
vienam iš šunų. 

— Palieskite jūs, inspektore, pamatysite, kad jie 
nėra tokie pikti. 

Ištiesiau ranką ir keletą kartų perbraukiau tarp 
gyvūno ausų. Jis iškišo liežuvį ir lyžtelėjo man ranką. 
Nusišypsojau, tada ištraukiau iš rankinės Lucenos 
nuotrauką ir parodžiau veisėjui. 

— Pažįstate jį? 

— Ne. Kas jam nutiko? 

— Jį užpuolė, tačiau ne šunys. 

- Jeigu būtų buvę šunys, atrodytų dar blogiau. 

— Jo vardas Ignacijus Lucena Pastoras. Jūs tikras, 
kad šis žmogus niekada anksčiau jums nesuteikė jo- 
kios paslaugos? 

— Ne, manau, kad ne, tačiau galiu pasižiūrėti ar- 
chyvuose. Palaukite minutėlę. 

Jis nuėjo į savo kabinetą, o Garsonas metė man 
pagiežingą žvilgsnį. 

- Ar išdrįstumėte paglostyti šunį dabar, kai šei- 
mininko nėra šalia? 

Kartais jis būdavo kaip prakeiktas vaikas, kaip 
paauglių gaujos narys, tikras chuliganas. Įkišau visą 
ranką į narvą ir vėl paglosčiau dobermaną, kuris pa- 
tenkintas pavizgino uodegą. 

— Patenkintas? 

Už nugarų išgirdome Molinerio balsą: 

— Galiu jums parduoti už gerą kainą! Tai puikus 
sargas policininkui. 

- Ačiū, bet jau turiu šunį. 

- Apsaugos? 

— Maniškis pats turi būti ginamas, ir man tai pri- 
imtina. 

— Dėl skonio... 

Kai grįžau namo, tą vakarą suskambėjo telefonas. 
Tai buvo Chuanas Monturiolis. Norėjo su manimi 
pasikalbėti. Prilaikiau ragelį smakru ir sveikindamasi 
su juo nusirenginėjau drabužius - man mirtinai rei- 
kėjo karštos vonios. 

- Petra, norėčiau užduoti tau klausimą. Ar tau 
tinka taip, kaip viskas yra? 

— Apie ką tu? 

- Apie mūsų draugystę, ryšį ar velniai žino ką. 

Turbūt jam buvo bloga diena. 

- Na, jei nekalbi apie ką nors konkretaus... aš ma- 
nau, kad taip, viskas gerai. 

- Petra, mes retsykiais susitinkame, einame į tavo 
kolegos vakarėlius, kartais mylimės... taip, išoriškai 
viskas atrodo gerai. Tačiau žmonės taip nesielgia. 

Jam turbūt koks šuo įkando. 

— Kaip nesielgia? 

- Žmonės, normalūs žmonės, šnekasi, sakosi, ką 
jaučia, skambina vienas kitam, kalba apie savo gy- 
venimą. 

- Atleisk, iš tiesų mano darbas... 

- Žinau, kad tavo darbas sunkus, bet juk turi te- 
lefoną. 

- Neturėjau nieko ypatingo tau pasakyti. 

— Tai blogai. 

Ėmiau netekti kantrybės. 

— Chuanai, jau kalbėjome šia tema ir atrodė, kad 
abu sutariame. Santuoka - nevykęs reikalas, kuris... 

— Tarp vestuvių bažnyčioje apsirengus baltai ir at- 
sitiktinių pasidulkinimų yra daug tarpinių galimybių. 
Nepagalvojai apie tai? 

- Ir kurią tu renkiesi? 

— Nė vienos, esi teisi, neverta nieko aiškinti tam, 
kas nenori suprasti. 

Padėjau ragelį ir stovėjau apstulbusi, kvailai styp- 
sojau vien su kelnaitėmis tarp netvarkingai išmėty- 
tų drabužių. Apie ką čia kalbėjome? Ar tikrai tiek 
daug dienų jam neskambinau? Ar buvome nustatę 
tikslų skambučių skaičių? Ar tai taip svarbu? Ne, pa- 
maniau, jis tiesiog nenori tęsti santykių, netapusių 
tokiais, kuriuos būtų galėjęs aiškiai įvardyti. Gaila, 
greičiausiai daugiau nebesimatysime ir nebesimylė- 
sime. Ilgėsiuosi jo grožio. Gaila, tačiau ne pasaulio 
pabaiga. Sutinku, aš nesakiau jam, ką jaučiu, tačiau 
kaip galėjau pasakyti? Vyrai labai sunkiai priima, kai 
pradedi liaupsinti jų grožį, jiems tai nepatinka, jau- 
čiasi baisiai. Be to, dar ta byla. Gyvūnų ligos istorijos 
taip neįtraukia, tačiau į kriminalinę istoriją galima 
visiškai pasinerti. Na ir nesvarbu, eina jis po velnių. 
Jausmų problemos gali palaukti, tačiau vonia - ne. 
Buvau per daug pavargusi, kad sukčiau galvą. 

Iš pat ryto Garsonas laukė manęs mašinoje priešais 
namus. Vykome į dar vieną ekskursiją į gamtą, kuriai 
trūko tik iškylos krepšio. Po dviejų minučių jis jau 
pastebėjo, kad esu prislėgta. 

— Vis dar pykstat ant manęs? 

- Pykstu ant jūsų? 

- Taip, kad esu donžuanas ir dėl viso kito. 

- Žadėjau jums nesikišti į jūsų reikalus. 

- Nesirūpinkit, galiu jus patikinti, kad greitai iš- 
spręsiu problemą. 

Meilės temos supo mane iš visų pusių. Apsime- 
čiau, kad jo neišgirdau. 

—- Koks mūsų šiandienos maršrutas? 

— Važiuojame link Rubi, pas Stafordšyro bulterjerų 
veisėją. 

— Šunų žudikų, apie kuriuos mums pasakojo Va- 
lentina? 

— Būtent! Veislyno savininkas vardu Augustas 
Ribas Solė. Pažiūrėkim, ar kam nors užteko kiaušų 
pavogti vieną iš tų kraugerių šunų. 

Dėjausi mieganti, kad Garsonas vėl nepradėtų šne- 
kėti apie savo meilės reikalus. Turėjau pakankamai 
bėdos su saviškiais. Apsimečiau taip gerai, kad greitai 
iš tiesų užmigau. Atsibudau mašinai sustojus. Pama- 
čiau, kad atsidūrėme pakankamai nuošalioje vietoje, 
o priešais mus buvo iškilusios aukštos aklinos sie- 
nos. Stumdomos durys buvo vienintelis kelias į lauką. 
Perskaitėme užrašą: „Saugokitės šunų. Skambinkite.“ 
Raudona strėlytė nurodė į skambutį. 

— Pasiruošusi rimtam žaidimui, inspektore? 

Raganius Garsonas skeptiškai šnekėjo apie viską, 
kas tik susiję su tyrimu. Paspaudėme skambučio myg- 
tuką. Mūsų nuostabai, nepasigirdo įprastinio šunų 
choro. Niekas neatėjo atidaryti vartų. Vėl paskambi- 
nome. Vėl be rezultatų. 

- Arjūs įsitikinusi, kad šis veislynas viešas? 

— Jis yra sąraše. 

— Na, neatrodo, kad ten kas nors yra. Paskambin- 
kite dar kartą. 

Garsonas ilgai spaudė mygtuką, tačiau vėl jokio 
atsako. 

— O sukorėm tokį kelią! - tarė piktai. 

Paėmiau už vartų rankenos ir patraukiau. Vartai 
greitai pasidavė, palikdami pakankamą tarpą įeiti. 

— Eime? - paklausiau. 

— Eime, gal šeimininkas neišgirdo. 

Perlipome per slenkstį. Prieš mus atsivėrė erdvus 
kiemas, kurio centre buvo pasodinta pora šilkmedžių. 

— Ar yra kas namie? - sušuko Garsonas. 

Tarsi atsiliepdamas į inspektoriaus šūksnį iš nie- 
kur atsirado paslaptingas šuo ir nenuleisdamas akių 
žiūrėjo į mus. Nelojo ir nejudėjo iš vietos. Nedidelis, 
stiprus, tarsi nutašytas iš akmens. Tai buvo baisusis 
stafordšyras. Jo akys žibėjo hipnotizuojančiu spinde- 
siu. Išgirdau, kaip Garsonas man labai tyliai pasakė: 

— Kur jūsų ginklas? 

— Rankinėje, - atsakiau vos girdimai. 

— Tuomet net negalvokit padaryti kokio judesio 
jam ištraukti. 

- O jūsų? 

— Mano striukėje, o striukė liko mašinoje. 

— Po velnių! 

Vos išgirdęs mane taip garsiai nusikeikiant, šuo 
pradėjo urgzti. Tai buvo grėsmingas žemas urzgimas, 
einantis tiesiai iš tos geležinės krūtinės. 

— Aš bijau, Ferminai. 

— Nebijokit. Tik nedarykit jokio staigaus judesio, 
nejudėkit ir nekalbėkit balsu. 

— Tai vienas iš tų šunų žudikų? 

— Tai — stafordšyras. Tikiuosi, kad šis dar nieko 
nenužudė. 

Šuo pajudėjo link mūsų caksėdamas savo nagais 
kiemo plytelėmis. 

- Jaunesnysis inspektoriau... 

— Ramiai. 

— Maniau, kad apie šunis jūs žinote viską. 

- Šią akimirką viską baigiu pamiršti. 

— Ką darysim? 

- Pabandykit eiti atbula link išėjimo. Lėtai, labai 
lėtai ir jokiu būdu neatsukit jam nugaros. Eime. 

Garsonas paėmė mane už rankos, jaučiau jo tvirtą 
paspaudimą. 

- Dabar. 

Vos vos pajudėjome, tiesiog nuslydome atgal. Visai 
nedaug, bet to užteko, kad šuo tai pajustų ir pradėtų 
urgzti dar labiau. 

— Ferminai! 

— Nekreipkit dėmesio, jis bando mus pagąsdinti. 
Traukitės atgal, labai lėtai, truputį į kairę. Nagi. 

Kojos man taip drebėjo, kad nesupratau, ar judu, 
ar ne. 

— Sušukit jam ką nors vokiškai. 

— Dabar ne laikas užsiimti kalbos pamokomis, 
traukitės atgal. 

Naujas judesys dar labiau suerzino gyvūną. Jis pa- 
simuistė ir pradėjo ištisai, intensyviai urgzti. Mačiau 
iš jo nasrų tįstant tirštą seilę, kuri krito ant žemės sto- 
rais siūlais. Jis žiūrėjo tiesiai į mane, vos galėjau kvė- 
puoti. Tada, tarsi siela, įkalinta pragare, šuo šiurkščiai 

sulojo, ir aš neištvėrusi išleidau vos prigesintą šūksnį. 
Tuomet prasidėjo tikra įtūžio audra, padaras kaip 
išprotėjęs puolė piktai loti, pritūpė ir pasiruošė pul- 
ti. Beviltiškai ieškojau pistoleto, tačiau tuo metu už 
mūsų nugarų pasigirdo galinga ir tiksli komanda. 

- Aus! - tada ji buvo pakartota ne taip agresyviai. — 
Aus! - šuo, tarsi romėnų cirko liūtas priešais dieviškos 
malonės apšviestus krikščionis, nuleido galvą, pradė- 
jo žvalgytis visur aplinkui ir vaikščioti be tikslo, tarsi 
bandytų paslėpti dar prieš sekundę puoselėtus savo 
baisius ketinimus. 

- Bet kas, po galais, jūs esate? 

Aukštas, stiprus, kokių penkiasdešimties su vir- 
šum metų vyras saulės nugairinta oda stovėjo priešais 
mus įrėmęs rankas į klubus. 

— Mes policininkai, - galų gale pavyko ištarti Gar- 
sonui daugialypiu balsu. 

- Ir kaip, po velnių?.. 

— Palikit ramybėje velnius ir paimkit iš čia tą 
šunį, - tariau aš, atgavusi kalbos dovaną. 

Augustas Ribas Solė patvirtino, kad mums grėsė 
rimtas pavojus. Jokiais būdais neturėjome eiti į vidų. 
Jis buvo išėjęs tik penkioms minutėms, net nepagal- 
vojo, kad kas nors pasirodys tokiu gana ankstyvu 
metu. Tačiau nebuvo verta spėlioti, kas pasielgė ne- 
atsargiau. Buvome saugūs, ir veisėjas pakvietė mus 
išgerti ko nors stipresnio kitoje savo sodybos pusėje. 
Ten jis buvo įsirengęs labai mielą terasą. Manau, kad 
pirmą kartą gyvenime vienu gurkšniu išgėriau gerą 
stiklą viskio vienuoliktą valandą ryto. 

- Jūs gerai įsikūręs, - tarė Garsonas. 

— Man patinka gerai priimti lankytojus. 

- Po to, kai pagąsdinate juos šunimis. 

Jis nusijuokė. 

- Įsivaizduojate, kokios būtų laikraščių antraštės? 
„Policininkus sudarkė šuo žudikas“. Gal net filmą pa- 
statytų, tokie dalykai žmonėms patinka. 

— O kurių galų jūs auginate šunis žudikus? 

- Nagi, inspektore! Nėra šunų žudikų, yra tik 
žmonių, kurie padaro žudikus iš šunų juos treniruo- 
dami. 

- Tuomet mums negrėsė mirtinas pavojus? 

- Bijau, kad grėsė, bet koks šuo gina savo teritoriją. 
Manau, kad jeigu aš nebūčiau pasirodęs... Sakyčiau, 
kad išgelbėjau jums gyvybę. 

— Tai buvo mažiausia, ką galėjote padaryti, turint 
omeny, kad šunys jūsų. 

Jis vėl nusijuokė. 

— Nepaklausite mūsų, ko norime, pone Ribai? 

- Jau žinau. Jūs sukėlėte ant kojų visus mūsų pro- 
fesijos atstovus. Kolegos tik ir laukia, kada pas juos 
apsilankysite, kad galėtų papasakoti apie vagystes. 
Visi vieni kitus pažįstame. 

— O kąjūs galite mums papasakoti? 

— Nedaug. Man dingo pora šunų, pranešiau apie 
tai policijai. Ji, žinoma, nieko nepadarė. 

- Ar vagys paliko kokių ženklų? 

- Jokių, tai tikri profesionalai. 

— Kodėl manote, kad profesionalai? 

— O kas dar gali būti? Ateina, pavagia ir išeina 
nepalikdami nė pėdsako. Išsineša sveikus, stiprius 
šunis, geriausius. 

— Jums taip pat dingo jauni patinai? 

— Taip, ir nesuprantu, kodėl. Kiti veisėjai taip pat 
tuo stebisi. Gal parduoda juos nežinantiems žmo- 
nėms, sakydami, kad jau yra išdresuoti ir pikti. Dirba 
kaip vagys ir sukčiai tuo pat metu. 

— O kodėl kiekvieną kartą išsineša vieną ar du? 

- Išsineša tuos, kurių jiems reikia. O kam jiems 
imti daugiau šunų? Kur juos laikytų nesukeldami įta- 
rimų? Be to, kai taip lengvai pavagia... 

- Atrodo, tarsi visi būtumėte susitaikę kęsti šias 
vagystes. 

- Ir aš taip manau ir jau šimtą kartų sakiau savo 
kolegoms! Labai aiškiai žinau, ką daryti. Jei policijai 
tai neįdomu, turime patys išspręsti problemą. Susi- 
jungtume, suformuotume sargybos grupę ir pirmą 
tipą, kurį pagautume vagiant, - pokšt! Vienas šūvis ir 
problema išspręsta. Tada išmestume kūną į sąvartyną 
ir pažiūrėtume, kas bus toks gudrus ir dar bandys 
vogti. 

— Nagi, pone Ribai! Tuomet galbūt įsikištume mes. 

- Na na, inspektore. Šunų pasaulyje yra įstatymų 
spragų, todėl turime patys įvesti savo įstatymus. Gal- 
būt pora šunų įr atrodo niekis, tačiau labai piktina. 
Mes - dirbantys žmonės, sunkiai užsidirbame pinigų, 
kodėl turėtume kęsti tuos bjaurybes? 

Prieš nepritariamai palinguodama galvą, išgėriau 
dar vieną viskio. 

- Bet kuriuo atveju... - tęsė jis, - per daug nesi- 
jaudinkite. Panašu, kad man pritaria nedaugelis, tad 
kentėsime toliau. 

— Suprantu. Ar pažįstate šį žmogų? 

— Ne, nepažįstu. Šunų vagis? 

— Taip manome. 

- Tuomet nusipelnė to, kas jam atsitiko. 

Linčiuotojas. Drąsusis linčiuotojas, kuris su mu- 
mis atsisveikino patikinęs, kad Garsono šaltakraujiš- 
kumo dėka išgelbėjome kailį iš jo šuns nasrų. Tiesiog 
fantastiška - prarastas laikas ir be reikalo rizikuota 
gyvybe. Garsonui tas tipas patiko. 

- Žmogus žino, ką sako, - tarė mašinoje. - Viskas 
man atrodo logiška. Žinoma, kaltininkai yra vagys ir 
sukčiai, o mes turime pasodinę du vagis ir sukčius, 
kam ieškoti dar? Esu tikras, kad Pavija ir Puigas taip 
pat čia įsivėlę. 

— Už tuos šunis niekas niekada neprašė išpirkos. 

- Inspektore, šiuo atveju juos tiesiog vogdavo, o 
paskui parduodavo. Nusikaltėliai padaro šimtus skir- 
tingų nusikaltimų vienu metu, jie neturi licencijų tik 
vienai veiklai. Vagia tai, ką tuo metu gali pavogti. 

- Neįtikinot. 

- Gal ir neįtikinau, tačiau pamatysite, kaip prieš 
teisėją abu pračiulbės, kad nužudė Luceną. O taip pat, 
kad vogė šunis iš veisėjų. Išaiškės daug dalykų. 

— Manot, švaistom laiką? 

— Manau, kad jūs per daug užsispyrusi - byla jau 
išspręsta. 

- O aš manau, kad jūs lengvabūdis. 

— Oje, tai jau girdėjau! 

- Ką turite omenyje“ 

- Esu lengvabūdis, nes esu lengvabūdis meilės 
reikaluose? 

— Pamirškite, Ferminai! 

— Galbūt pakeisite nuomonę, jei pasakysiu jums, 
kad priėmiau sprendimą. 

Pasisukau savo sėdynėje, kad aiškiau jį matyčiau. 

— Sprendimą? 

- Taip, inspektore. Tai, kas nutiko, atvėrė man akis. 
Kai buvome ten prieš tuos šunis, kurie galėjo mus 
užpjauti, mano jausmai staiga man pasirodė visiškai 
aiškūs. Jau žinau, ką esu įsimylėjęs ir ką turiu visam 
laikui palikti. 

— Ką? 

- Anchelą. 

— Ką, Anchelą? Anchelą įsimylėjęs ar ją paliekat? 

— Palieku, Petra, palieku sunkia širdimi. Anchela 
be galo miela, tačiau esu įsimylėjęs Valentiną. Būtent 
ją norėjau pamatyti paskutinį kartą prieš būdamas 
užpjautas šuns. 

— O gal nesąmoningai tikėjotės, kad ji išgelbės jus 
kokia nors vokiška komanda? 

— Ne, inspektore, nejuokaukit, esu tikras tuo, ką 
sakau. 

— Atleiskit. Iš tiesų esate visiškai tikras? 

— Taip, Anchela per daug išsilavinusi, per daug ra- 
finuota, priklauso kitam socialiniam sluoksniui. Vie- 
ną dieną pagalvos, kad aš - tikras kelmas. Valentina 
viskuo patenkinta, ji praskaidrina man gyvenimą. 

Kurį laiką tylėjome. 

— Gerai, Ferminai, jūs žinote, kad aš Valentinos 
nesirinkčiau, tačiau... bet kuriuo atveju, džiugu, kad 
pagaliau apsisprendėte. 

- Jūs buvote teisi - negaliu toliau žaisti. 

- Kada jai pasakysite? 

- Šį vakarą. 

— Nėra labai malonus reikalas, tiesa? 

— Taip. Tikiuosi padaryti tai švelniai. : 

— Aš taip pat to tikiuosi, Anchela - nepaprasta 
moteris. 

— Puikiai tai žinau. 

Buvo nelabai malonu įsivaizduoti Anchelos reak- 
ciją. Išnykusi viltis, jos metuose galbūt jau paskutinė, 
kurią galėtų sau leisti. Tačiau supratau ir Garsoną. 
Jis troško mėgautis gyvenimu, kurį galų gale atrado. 
Našlė, įsimylėjusi emociškai nesubrendusį. Tai tik 
patvirtino mano įsitikinimą, kad visi tie meilės rei- 
kalai nieko gero neduoda. Tarsi darną ir galimybes 
naikinantis maras, kurį žmonija turi kęsti per amžių 
amžius. 

Praleidau popietę komisariate užsidariusi savo 
kabinete, stengdamasi pamiršti tą reikalą ir susitelk- 
ti prie bylos. Pavarčiau iš veisėjų gautą informaciją. 
Ar ten slypi paskutinieji Lucenos metai? Jaunuoliai, 
profesionalūs šunų vagys, kurie dirbo švariai. Rink- 
tinės, ne masinės vagystės. Reikia dviejų žmonių, kad 
niekšybės būtų įvykdytos. Be pėdsakų. Paradoksalus 
pasaulis: fizinis vagystės faktas nepalieka pėdsakų, o 
meilė palieka. Buvo beprasmiška, negalėjau galvoti 
apie bylą, neieškodama sąsajų su gyvenimu. Nuspren- 
džiau eiti namo. 

Atsisėdusi į krėslą su laikraščiu rankose pasijutau 
daug geriau. Vis galvojau ir galvojau, kaip jausis An- 
chela, ką manys nuo šiol apie gyvenimą. Įjungiau Mo- 
cartą, pastebėjau, kad Baisuoklis jį mėgsta labiausiai. 

Kol jis skambėjo, šuo kažkaip ypatingai ištiesdavo 
nugarą ir atsipalaiduodavo. Atidariau kiemo duris ir 
leidau įeiti karštam popietės orui. Ir aš atsipalaida- 
vau. Apsivilkau senus minkštus naktinius. Taip buvo 
geriau. Aš nekalta dėl tų meilės bėdų, kurias mums 
užkrauna gyvenimas. Niekuo negalėjau padėti An- 
chelai nei niekam kitam, galėjau tik pati vengti tokių 
kančių ir nieko daugiau. Su palengvėjimu atsidusau. 
Baisuoklis taip pat atsiduso. 

Po poros tokių taikaus susitaikymo valandų sus- 
kambo telefonas. Laikrodis rodė pirmą nakties. 

- Petra. 

Mano vardas buvo ištartas ne klausiamai, bet ap- 
gailėtinomis intonacijomis. 

— Jaunesnysis inspektoriau? 

- Turiu jus pamatyti. 

— Kas nors nutiko? 

— Tai grynai asmeniška. 

— Suprantu. Gal užsukit pas mane, aš vis dar ne- 
miegu. 

— Ne, turim susitikti bare. 

— Bare? 

- Atleiskit, inspektore, tai paskutinis prašymas. 

- Gerai, Garsonai, gerai. Manau, kad kokteilių ba- 
ras netoli mano namų dar atidarytas. Prisimenat jį? 

— Tuoj pat ten būsiu. 

Baisiai tingėjau iš naujo rengtis, todėl tik užsi- 
mečiau lietpaltį ant naktinių. Užsegiau Baisuokliui 
pavadėlį ir išėjau į gatvę, tuščią tokiu paros metu. Po 
dešimties minučių, kurias praleidau vaikštinėdama 
prieš kokteilių barą, pamačiau atvažiuojant Garso- 

no mašiną. Baisuoklis nudžiugo, tačiau Garsonas jo 
nepaglostė, net nepastebėjo. Nebūtų pastebėjęs, net 
jei būčiau atsivedusi žirafą. Atrodė sukrėstas, pasi- 
metęs, išbalęs ir pajuodusiais paakiais. Atsisėdome 
prie staliukų, nusistovėjus geriems orams išneštų į 
lauką. Jaunesnysis inspektorius griežtu balsu paprašė 
viskio ir, kai tik padavėjas jį atnešė, išgėrė iš karto 
pusę stiklo. 

- Dieve, jaunesnysis inspektoriau, pradedate gerai 
nusiteikęs. 

— Prašau, šįvakar vadinkit mane Ferminu. Be to, 
perspėju, kad planuoju pasigerti. Tas, kas perspėja, 
nėra išdavikas. 

- Ar tam atėjom į barą? 

- Tam ir todėl, kad nenoriu valdytis, Petra. Jei 
būtume jūsų namuose, turėčiau gerai elgtis ir žiūrėti 
į laikrodį, o čia daug paprasčiau - kai jums atsibosiu, 
tiesiog atsistosit ir išeisit. 

Garsonas užsakė dar vieną viskio, šį kartą dvi- 
gubą. 

— Buvo sunku, - pagaliau pratarė. - Niekada ne- 
maniau, kad gali būti taip sunku su kuo nors atsisvei- 
kinti. Dar minutę prieš eidamas į Anchelos namus 
maniau, kad bus lengva. Buvau viską surepetavęs. 
Tada staiga supratau, kad tai ne taip paprasta, - iš- 
gėrė gerą gurkšnį, nudelbė akis. - Visą. tą laiką iki 
pat paskutinės akimirkos buvau idiotas. Petra, jūs 
buvote teisi. 

— Klausykit, aš... 

— Dabar nesistenkit pakeisti to, ką man sakėt, bu“ 
vau lengvabūdis ir kvailys, nieko daugiau. 

— Anchela supyko? 

— Ne, nesupyko, sakė, kad supranta, kad niekas 
negali pasipriešinti širdies šauksmui. Verkė. 

Jis nutilo, negalėdamas daugiau nieko pasakyti. 
Paprašė dar viskio. Aš taip pat nusprendžiau išgerti. 

— Nekaltinkit per daug savęs, Ferminai, jūs tiesiog 
nesuvokėt, kad ją skaudinat. 

— Niekada nemaniau, kad bus taip skaudu ją pa- 
likti. Viena vertus, buvau tikras, kad noriu nutraukti 
santykius, bet jaučiausi tarsi vis dar ją mylėčiau. 

— Visada taip būna, velniškai sudėtinga. Meilė 
gniuždo, skaudina, degina ir naikina. Pagaliau, dėl 
ko, manot, aš visa tai mečiau? 

Prie mūsų priėjo padavėjas. 

— Ponai, mes užsidarome, tačiau jūs galite pasilikti, 
galite sėdėti čia tiek, kiek norite. 

— O stiklai? 

- Palikite juos prie durų, kai baigsite gerti. 

— Tuomet atneškit dar vieną dvigubą, - paprašė 
Garsonas ir pradėjo raustis piniginėje. 

Greitai padavėjai uždarė barą, garsiai užtrenkė 
metalines žaliuzes ir šnairuodami į mus išėjo. Jau- 
nesnysis inspektorius daugiau neprakalbo. Baisuoklis 
užmigo. Aš pradėjau jaustis kvailai su savo senais po 
lietpalčiu paslėptais naktiniais. 

— Nežinoti, kas yra meilė, blogai, tačiau žinoti gali 
reikšti mokytis kentėti, - pasakiau tarsi susumuoda- 
ma pokalbį, tikėdamasi, kad tai leis man išeiti. Tačiau 
Garsonas nekreipė dėmesio. Meditavo ar buvo pasi- 
nėręs į savigraužą ar apgailestavimus, vienas Dievas 
žino, ką jis ten mąstė sėdėdamas toje kvailoje aliu- 

mininėje kėdėje. Tačiau aš negalėjau išeiti. Pareiga 
draugystei reikalauja likti, kai draugas skęsta, nors 
nieko ir negali padaryti, kad jį iškeltum į paviršių. 

Visa begalinė valanda praėjo tokioje tyloje. Iš 
pradžių Garsonas kartkartėmis išgerdavo gurkšnį, 
paskui atsidusdavo. Vėliau sustingo ir sėdėjo žiūrėda- 
mas stiklinėmis akimis į tuštumą. Paskutines penkias 
minutes užsimerkė, galva nusviro ant krūtinės. Pama- 
niau, kad tai patogus momentas užbaigti draugiškas 
budynes. 

- Ferminai, gal jau einam? 

Neparodė jokių gyvybės ženklų. 

- Ferminai, prašau, kilkit. 

Beprasmiška, nesujudėjo. Pabandžiau sugrąžinti 
jį į tikrovę, veikdama pasąmonę. 

- Jaunesnysis inspektoriau, įsakau jums atsistoti. 

Suveikė. Jis kiek pramerkė akis ir vos girdimu bal- 
su tarė: 

— Negaliu, išgėriau raminamųjų. 

- Ir iš kur, po velnių, ėmėte tų raminamųjų? 

Turėjau prisikišti prie pat burnos, kad suprasčiau, 
ką jis balbatuoja. 

— Anądien man jų davė mano buvusio pensiono 
savininkė. Vargšė vaikšto pas psichiatrą, jos silpni 
nervai. 

Daugiau nieko nepasakė. Sėdėjo nejudėdamas 
kaip akmuo, nukritęs nuo kalno. Susinervinau. 

- Galėjot perspėti. Kaip aš jus iš čia pajudinsiu, 
kai tiek sveriat? 

Supratau, kad nusiskundimai man nepadės. Be 
to, Baisuoklis pradėjo staugti, išgirdęs mano piktą 

balsą. Paieškojau pražuvėlio kišenėje monetos ir nu- 
ėjau į telefono kabiną. Kodėl gi tokiu kritiniu atveju 
nepaskambinus Chuanui Monturioliui? Pagaliau, juk 
jis kaimynas. 

Jis pasirodė be pižamos, kaip reikalautų amerikie- 
tiško filmo scenarijus, tačiau bent jau nesusišukavęs. 
Greitai suprato padėtį, stipriomis savo rankomis pa- 
kėlė Garsoną ir persimetė per petį. Aš jį prilaikiau 
iš kairės taip, kaip galėjau, pramaišiui murmėdama 
atsiprašymus ir keiksmus. Įlipome į Chuano, supra- 
kaitavusio, patrauklaus, vyriško, dėvinčio paprastus 
baltus marškinėlius, mašiną. 

- Kas jį įstūmė į tokią būklę? - paklausė. 

— Meilės kančios. 

— Tuomet galėjo būti ir blogiau. 

Nuvežėme Garsoną į namus. Chuanas didvyriškai 
nunešė jį aukštyn iki buto, o aš suradau jo lietpaltyje 
raktą, ir pagaliau galėjome paguldyti jį į lovą ir palikti 
miegoti. 

— Daugiau niekuo negalime jam padėti, - tarė 
Monturiolis. 

— Jau ir taip padarei per daug. Labai atsiprašau, 
kad priverčiau tave ateiti, tikrai. 

— Malonu vėl tave matyti. 

— Aš irgi taip manau, tačiau norėčiau geriau at- 
rodyti. 

Praskleidžiau savo lietpaltį „klasikinio ekshibicio- 
nisto“ judesiu ir parodžiau savo baisius naktinius. Jis 
nusijuokė. Ar toks mano poelgis buvo nekaltas? Net 
ir dabar to nežinau, tačiau jo rezultatas buvo dra- 
matiškas. 

Chuanas priėjo prie manęs ir apkabinęs per lie- 
menį pabučiavo. Bučiavomės aistringai ir ilgai, vė- 
liau įsitaisėme ant grindų ir mylėjomės. Viskas buvo 
be galo keista: proga, vieta ir Garsonas, knarkiantis 
kaip begemotas už gretimų durų, tačiau neabejodama 
pavadinčiau tą situaciją nuostabia, ypatinga, kupina 
žavesio, laukinės ir nesutramdomos aistros, kažkas 
tarp susitikimo saldumo ir atsisveikinimo liūdesio. 
Kai baigėme, padėjau galvą Chuanui ant krūtinės ir 
ilsėjausi. 

- Tai tavo kolegą kankina meilės kančios. 

- Išbraukė Anchelą iš trikampio. 

- Suprantu. 

- Jis nieko nežino apie jausmus, todėl gali skau- 
dinti pats to nesuprasdamas. 

- Tas pats galėjo atsitikti ir jam. 

- Tas pats. Meilė viską apverčia aukštyn kojom. 

Jis atsisėdo, tad turėjau atsitraukti. Užsidegė ciga- 
retę ir liko taip sėdėti, žiūrėdamas į mane. 

— Esi griežtai nusiteikusi prieš meilę, taip? 

— Tai nėra teorinė pozicija. 

- Kaip paaiškintum tokį aistringą mūsų susiti- 
kimą? 

- Manau, kad Garsono butas skatina dulkintis. 

Jis liūdnai nusišypsojo, vėliau liūdnai nusijuokė. 

- O, baisioji Petra, dulkintis ar nesidulkinti, štai 
kur klausimas. 

Net nemaniau tą akimirką pradėti diskusijos to- 
kiais klausimais. Pakilau, užsimečiau lietpaltį ant 
nuogo kūno, o naktinius susukusi įsidėjau į ran- 
kinę. 

— Eime, Chuanai, būtų tikras cirkas, jei jaunesnysis 
inspektorius atsibustų ir rastų mus savo namuose. Jaus- 
tųsi labai pažemintas, jei turėtų pradėti teisintis. 

— Tu labai supratinga. 

Priėmiau ironiją be komentarų. Pakeliui į mano 
namus nesikalbėjome. Atsisveikinome nenuoširdžiai 
šiltai. „Sudie“, - tarė jis su vos juntama galutinio at- 
sisveikinimo gaidele. „Sudie“, - tariau aš kasdieniš- 
kai. Įėjau į savo namus pavargusi ir blogos nuotaikos. 
„Gana!“ - pamaniau, gana maišaties ir melo, gana 
bandymų sudvasinti kasdienybę. Tai, ką jaučia Mon- 
turiolis, yra ne kas kita, kaip įžeistas vyriško ego nar- 
cisizmas. Sudie? Na ir sudie, vaikine, aš taip pat esu 
kieta, pamiršk, kad susitikome atsitiktinai apkasuose 
aplink krentant bomboms. Nežadu būti sentimentalių 
romanų heroje: arba sutik su tuo, ką turi, arba dink. 
Baisuoklis stebėjo mane švelniu žvilgsniu. Manau, 
jam patiko ne tik. Mocartas, bet ir Bogarto filmai. 

Kitą dieną Garsonas atėjo į komisariatą laiku, 
tačiau jo akis puošė dvi juodos, tarsi laidotuvių, 
aureolės. Prisipylė kavos iš aparato ir išgėrė pora 
tablečių aspirino. Nepakeldama akių tebedirbau su 
popieriais. 

- Inspektore, - pagaliau tarė. - Kaip jums pavyko 
partempti mane namo? 

- Paskambinau Chuanui Monturioliui, jis jus par- 
vežė. 

- Atleiskite, kad turėjote tiek dėl manęs padaryti. 

- Pamirškite, būtume taip pagelbėję bet kokiam 
nenaudėliui. 

Garsonas nusišypsojo. 

— Na, guodžia tai Žinoti, tačiau vis vien atsiprašau, 
buvau nepakenčiamas. 

- Ašjums atsilyginsiu pasiųsdama vieną į veislyną. 
Jis netoli Badalonos, štai duomenys. O aš liksiu čia ir 
peržiūrėsiu visus tuos parodymus. 

Žiūrėjau, kaip jis išeina, patenkintas ir ramus. Ža- 
vėjausi vyrų sugebėjimu pasiversti iš budelio auka 
vien išspaudus šiek tiek gailesčio. Tragedija jam jau 
baigėsi, o Anchelai kaip tik turėjo prasidėti, tą lem- 
tingąjį kitą rytą. Turėjau prisiversti grįžti prie veisėjų 
parodymų. Dėl kažkokių prakeiktų priežasčių nesu- 
ėjo jokie galai. Šunų vagys, rizikuojantys gyvybe dėl 
vieno ar dviejų šunų ir vėliau juos pigiai parduodan- 
tys. Gal kuris savininkas melavo? Ir jei taip, tai ką? Ir 
kokia prasmė meluoti apie savo paties gyvūnus? Visa 
tai buvo košė, prakeiktas jovalas, kuris prasidėjo jau 
prieš keletą mėnesių. Trypčiojome vietoje, o laikas 
ėjo. Ar Lucenos lavonas šaukėsi teisybės? Nė trupu- 
čio. Tai buvo pats tyliausias kada nors mūsų rastas 
lavonas. Jeigu mums nepavyks išsiaiškinti jo žudiko, 
tai bus dar viena iš pasaulio neteisybių, tokia pat ner- 
vinanti, kaip ir meilės kančios. Ir velniop! 

PASKUTINIS VEISĖJAS mūsų sąraše - aplankytas, 
apklaustas, aprašytas, patikrintas. Paskutinė versija 
palyginta su kitomis. Visos įkyriai panašios, stulbi- 
namai vienodos. Lucena? Niekas iš katalonų veisėjų 

jo nepažinojo. Po tiek kelionių „į gamtą, kaip sakė 
Garsonas, mano veide matėsi saulės pėdsakai. Jo odo- 
jejie buvo dar ryškesni - buvo įdegęs, atrodė sveikai. 
Greičiausiai papildė mūsų išvykas vienu kitu savaitga- 
liu gryname ore su Valentina. Juodu kartu leido tiek 
laiko, kiek tik galėjo. Garsonas tik apie ją ir tekalbėjo. 
Jaučiau, kad byla jam visiškai neberūpi. Tuo metu ją 
jau laikė žlugusiu reikalu. Ir, žinoma, buvo teisus, 
greitai iš viršaus gausime nurodymą kišti ją į archyvą. 
Mums moka iš piliečių kišenės, turėjome pakankamai 
laiko, kad ją išspręstume. Garsonas kantriai laukė ga- 
lutinio nuosprendžio, tęsė tyrimą, vykdydamas mano 
nurodymus tarsi iš įpročio, saugomas savo meilės 
skydo, nejausdamas didelio nusivylimo. Lankėsi pas 
veisėjus ir klausinėjo juos taip, tarsi rinktų grybus. 
Ignacijus Lucena Pastoras jam tebuvo tolimos pra- 
eities reikalas, nedidelė juoda skylė jo kaip polici- 
ninko istorijoje. Tai, ką prisimins tik apimtas girtos 
melancholijos. 

— Rytoj surašysiu šio paskutinio apsilankymo ra- 
portą, - tarė man tą popietę. - Ir jeigu jums daugiau 
nieko iš manęs nereikia, jau eisiu. Su manim vaka- 
rieniaus Valentina, turiu viską paruošti. 

- Jau drįstate pats vienas gaminti vakarienę? 

— Salotas ir kepsniukus. 

— Puiki pažanga. 

— Kepsniukai šaldyti. 

- Vis tiek. 

Garsonas nusišypsojo —- vaikiškai, išdidžiai - ir 
išėjo. Likau viena. Viena kabinete, viena tyrime, vie- 
na su Lucenos šmėkla, jeigu tas Lucena iš viso kada 

nors egzistavo. Liko tik Baisuoklis, vienintelis savo 
šeimininko realumo liudininkas. Grįžusi namo vėl 
jį apžiūrėjau. Jo šuniškose smegenyse buvo įspaustas 
žudiko veidas, bet jis negalėjo man jo parodyti. Keis- 
tas ryšys - galėjo perteikti man savo švelnumą, bet 
ne tiesą. Turbūt todėl šuo ir yra geriausias žmogaus 
draugas. Išėjau į kiemą. Oras buvo šiltas ir gaivus. 
Geriausia būtų eiti į lovą, prieš tai išgėrus pora viskio, 
praskaidrinančio tą absurdišką liūdesį, jau beapiman- 
tį ir mane. Įsipyliau gerą stiklą ir po poros sekundžių 
užmigau. 

Sapnuose, giliuose, nenorinčiuose paleisti, girdė- 
jau primygtinį telefono skambėjimą. Neatsiliepiau. 
Nežinau, kiek laiko praėjo - atrodė, kad tik kelios 
minutės, o gal ir daugiau - ir aparatas vėl sučirškė. Šį 
kartą, sutelkusi visas jėgas, išėjau iš savo katatonijos 
ir pakėliau ragelį. Garsono balsas mane pasiekė lyg 
iš kitos galaktikos. 

- Inspektorė, inspektorė Delikado? 

— Taip, čia aš. 

— Nagi, inspektore, kaip gerai, kad atsiliepėte! Jau 
kurį laiką jums bando prisiskambinti iš komisariato. 
Kadangi neįjungtas atsakiklis, jau manėme, kad jums 
kas nors nutiko. Galų gale jie paskambino man. 

- O kur jūs? 

— Savo namuose, su Valentina, gi sakiau jums. 

— Na gerai, Garsonai, aš užsimiegojus. Sakykite, 
kas nutiko. 

- Inspektore, gavome informacijos. Paskambino 
kažkokia moteris ir pasakė, kad jei norime ką nors 
sužinoti apie šunų bylą, turime tuoj pat važiuoti į 

laisvosios prekybos zoną, F gatvę, A sektorių. Kaip 
jums atrodo, ką ten rasime? 

— Palikau mašiną komisariate, išsikviesiu taksi. 

— Ne, aš tuoj pat pro jus prasuksiu, greičiau nuva- 
žiuosime, tik neverskite manęs laukti, labai prašau. 

Man reikėjo dar penkių minučių sugrįžti į tikro- 
vę. Informacija. Moteris. Laisvosios prekybos zona... 
laisvosios prekybos zona - tai pramonės poligonas, 
daugybė sandėlių. Buvo pirma nakties. Nieko nesu- 
pratau. 

Prieš išeidamas Garsonas pasižiūrėjo į žemėlapį, 
tad vairavo nesvyruodamas. 

— Papasakokite daugiau, - paraginau jį įlipusi į 
mašiną. 

— Nėra daugiau ką pasakoti. Kažkokia moteris pa- 
skambino į komisariatą ir paklausė jūsų. 

- Ji žinojo mano vardą? 

— Taip. Kai jai pasakė, kad, savaime suprantama, 
jūsų tokią valandą nėra, paliko žinutę, kurią jums 
perdaviau, ir padėjo ragelį neprisistačiusi. 

— Skambutį lokalizavo? 

— Ne, net nesistengė. Kadangi jūs neatsiliepėte, 
vėliau paskambino man. Patikėkit, tiek laiko jums ne- 
atsiliepiant mudu su Valentina labai sunerimome. 

- Praradome daug laiko. Ar pranešėt patru- 
liams? 

- Taip, nesirūpinkit, jie jau turėtų būti ten. 

Policininkai atvyko dešimčia minučių anksčiau 
nei mes, bet, atrodo, net jiems buvo pernelyg vėlu. 
Vieta, kurią nurodė anonimas, buvo didelis sandėlis, 
kuriame saugoma sunkioji technika. Pagrindinės du- 


252 


rys buvo išlaužtos. Policininkai viduje nieko nerado, 
bet vėliau kai kas patraukė jų dėmesį. Milžiniškos 
navos kampe buvo kilnojamomis medinėmis sieno- 
mis atitverta erdvė, kokių penkių metrų ilgio ir pen- 
kių pločio, o jos viduje matėsi ant grindų paskleisti 
šiaudai. 

— Kas, po velnių, čia yra? 

- Nežinome, inspektore, ieškome sandėlio savi- 
ninko, kad paaiškintų. 

- Gerai. 

Policininkas nuėjo ieškoti daugiau įkalčių. Mes - 
Garsonas ir aš - likome stovėti priešais tą keistą ap- 
tvarą. 

— Manote, tai sandėlio dalis? - paklausiau. 

— Neturiu jokio supratimo, - atsakė jis, išsitrauk- 
damas cigaretę. 

Sulaikiau jo ranką. 

- Palaukit, Garsonai, nedekit, dūmai gali užgožti 
kvapą. 

— Kokį kvapą? 

- Čia kvepia šunimis, nejaučiate? Prakaitu, tabaku, 
bet labiausiai - šunimis. 

Garsonas uodė orą tarsi pats būtų šuo. 

- Gal jūs ir teisi. 

Įėjau į tą nedidelį aptvarą, paėmiau šiek tiek šiau- 
dų ir prisikišau prie nosies. | 

- Taip, esu tikra, kad čia būta šunų - ir neseniai. 

- Ir ką jie čia galėjo daryti? 

- Neskubėkit, jaunesnysis inspektoriau, leiskit 
man pagalvoti. Galbūt čia buvo laikomi vogti šunys, 
galbūt juos rodė potencialiems klientams. 

— Skamba neblogai. Jie kaip tik pristatinėjo savo 
šunis, bet atvykome mes ir viską sutrukdėme. 

— Kas nors turėjo jiems pranešti, kad atvykstame. 
Kvapai visai švieži. 

— Ta pati moteris, kuri mus perspėjo? 

— Ta pati moteris? Tai absurdiška - kam jai tai 
daryti? 

- Gal paskutinę akimirką pasigailėjo tai padariusi. 

Linktelėjau galva, nors nebuvau įtikinta. 

Pagaliau buvo rastas sandėlio savininkas, ramiai 
miegantis savo namuose. Priėjo prie mūsų nustebęs ir 
supykęs. Paprašėme, kad apžiūrėtų sandėlį ir pasaky- 
tų, ar ko nors netrūksta, ar kas nors pakitę. Jo nuos- 
prendis buvo tvirtas: viskas yra taip, kaip jis paliko, 
išskyrus tą milžinišką daiktą. Tad nebuvo nei vagys- 
tės, nei padarytos žalos. Reikės jį apklausti išsamiau, 
nors man neatrodė, kad ant jo kristų koks įtarimas. 
Policininkai šukavo sandėlį ieškodami įkalčių. 

Garsonas vis kartojo: 

- Šunys sandėlyje? Kam reikia įsilaužti į sandėlį ir 
laikyti jame šunis? 

— Dėl saugumo. Turbūt jie neturi tam savo vietos, 
o jei ir turi, nenori sukelti įtarimų. Tad vykdo savo 
sandorius kitose vietose. Kai išeina, su jais dingsta ir 
visi įrodymai. 

- Tai taip pat rizikinga. 

- Jei nebūtume sulaukę skambučio, kažin, ar būtu- 
me ėję paryčiais jų medžioti į laisvos prekybos zoną. 

Jaunesnysis inspektorius staiga atsisėdo. 

- Skambutis. Skambinusi moteris. Kas? Galbūt 
Puigo sekretorė? Nieko apie ją nežinome, o visoje 
byloje nėra jokios kitos moters. 

— Negalvokite daugiau apie Puigą, manau, kad da- 
bar mes eisime kitu keliu. 

— O perspėjimas? Kas juos perspėjo? Bjauru, kad 
pagaliau gauname informacijos, o ji pasirodo niekam 
nenaudinga. 

- Tiesiog laiku nepasirodėme. 

— Jūs to nežinote! 

- Ką norite pasakyti? 

Jis apsidairė į visas puses. 

- Inspektore, manau, kad turgaus baras tuoj atsida- 
rys, eime išgerti kavos, turiu jums kai ką pasakyti. 

Baras iš tiesų jau buvo atidarytas. Geriantys kavą 
sunkvežimių vairuotojai prikėlė jį gyvenimui. Aš su- 
nerimau - Garsonas visada man sukeldavo nerimą, kai 
tapdavo toks paslaptingas. Ir dar kaip tik tokiu metu! 
Padavėjas greitai atnešė mums pusryčių. Atsikandau 
kąsnelį dar karšto kruasano ir nervingai kostelėjau. 

- Taigi sakykite, - išdrįsau pradėti. 

Jis blankiai nusišypsojo, didindamas įtampą pasi- 
glostė ūsus ir pagaliau tarė: 

- Inspektore, žinau, kad darbe mes atsidūrėme 
tikroje košėje ir kad turime gerokai paplušėti. Bet 
skirkite man penketą minučių. Noriu jums pasakyti 
kai ką, nes manau, kad to nusipelnėte. 

- Pirmyn, - tariau jau visai apimta panikos. 

- Inspektore, šiąnakt, kai man paskambino iš 
komisariato, aš buvau ką tik paprašęs Valentinos už 
manęs tekėti. 

Vėl greitai atsikandau kruasano, kad laimėčiau 
bent kiek laiko. Jis žiūrėjo į mane klausiamai, kol aš 
žiaumojau kaip nieko nejaučianti karvė. 

— Taip nieko ir nepasakysit? 

Gal dešimt kartų persibraukiau burną servetėle. 

- Ferminai, ką norit, kad pasakyčiau? 

— Pavyzdžiui, sveikinu! 

- Žinoma, kad taip, sveikinu, be abejo. 

— Sakyčiau, kad jums tai neatrodo gera mintis. 

— Ne, ne tai, tiesiog aš svarstau, Ferminai, ar jūs 
su Valentina ne per trumpai bendraujate, juk iš tiesų 
ne taip ilgai ją pažįstate. 

— Galjūs juokaujat, Petra?! Ko norite, dešimt metų 
trunkančių santykių? Niekada nemaniau, kad jūs to- 
kia senamadė. 

- Tiesiog maniau, kad kai žmonės vyresni, sunkiau 
prisitaikyti. 

— Taip, galbūt ir sunkiau, bet būtent todėl, kad 
esame vyresni, neturime tiek daug laiko, kad galėtu- 
me jį švaistyti. 

— Jūs teisus, nežinau, ko aš čia skaitau jums pa- 
mokslus. Linkiu jums didžiausios pasaulyje laimės, 
jūs to nusipelnėte. 

— Ačiū, bet pirmiausia reikia palaukti Valentinos 
sutikimo. 

— Kaip? Ji dar nepasakė taip? 

— Manau, kad užklupau ją netikėtai, paprašė poros 
dienų pagalvoti. 

— Buvau tikra, kad taip būna tik filmuose. 

— Na, iš tiesų yra viena nedidelė problema. 

— Kokia? 

Jis akimis susirado padavėją, tada kostelėjo ir 
tarė: 

— Dar puodelį kavos, Petra? 

— Ne, ačiū. 

— Kito kruasano? 

— Dėkui, ne. 

- Esu tikras, kad jums nepakenktų dar vienas puo- 
delis kavos, labai anksti kėlėmės. 

— Na gerai. 

Garsonas perdavė padavėjui mūsų pageidavimus 
ir tylėjo tol, kol puodeliai atsidūrė ant stalo. Tada 
įdėmiai į mane pasižiūrėjo. 

— Matote, Petra, taip jau yra, kad kai aš susipažinau 
su Valentina, ji turėjo romaną su vedusiu vyru. 

Dėkojau Aukščiausiajam už kavą ant stalo, kuri 
padėjo man paslėpti nuostabą. Įsidėjau daug cukraus 
ir pradėjau įnirtingai maišyti kaip per mokslinį eks- 
perimentą. 

— Nagi! - pagaliau išspaudžiau. 

— Kadangi mes neturėjome rimtų bendrų planų... 
o ji matėsi su juo vis rečiau ir, nors aš jai nieko dėl to 
nesakiau, tikino mane, kad nori nutraukti tuos nieko 
nežadančius santykius. 

— Kaip jūs apie tai sužinojote? 

- Ji pati man papasakojo, kai supratome, kad vie- 
nas kitam patinkame. Viskas buvo skaidru ir atvira. 

- Ar žinot, kas jis toks? 

— Nei ji man sakė, nei aš klausiau. Tik žinau, kad 
anksčiau tikrai jo nepažinojau. 

- Ir Valentina jums nesakė, ką ketina daryti? 

— Ne, bet aš ją pažįstu. Esu tikras, kad jai reikia 
tų dviejų dienų, kad atsisveikintų su tuo tipu. Ne- 
pamirškit, kad jų santykiai truko ilgai. Tiesą sakant, 
esu toks įsitikinęs, kad Valentina už manęs tekės, 

jog jau pranešiau sūnui, kad atskristų iš Jungtinių 
Valstijų. 

— Manot, kad apdairu taip elgtis? 

- Žinoma, juk turiu juos supažindinti! 

Man atrodė, kad Garsonas baigia įklimpti į didelę 
košę, bet negalėjau nieko padaryti, kad to išvengtų. Ir 
kas žino, kaip viskas turi būti? Galbūt jaunesnysis ins- 
pektorius juda link savo gyvenimo tikslo, absoliučios 
laimės. Aš tikrai nebūsiu ta, kuri jam kartintų šventę 
savo abstrakčiu atsargumu. 

— Na, Ferminai, tikiuosi, kad pranešit man visas 
naujienas. 

— Žinoma, kad pranešiu. O dabar, inspektore De- 
likado, grįžtant prie darbo reikalų, norėčiau paprašyti 
jūsų paslaugos. 

- Jūs šįryt labai paslaptingas. 

— Ne, tiesiog norėjau paprašyti, kad neatmestu- 
mėte Puigo sekretorės. Prašau jūsų leidimo tęsti jos 
paieškas ir patikrinti, ką ji žino apie šį reikalą. Kaip 
matot, niekaip negaliu išmesti iš galvos, kad Puigas ir 
Pavija yra susiję su mūsų byla. Taip pat man norėtųsi 
pasekti Pavijos žmoną. 

— Esate įsitikinęs, kad viena iš jų buvo skambinusi 
moteris“ 

— Tai dvi galimai įsivėlusios moterys, apie kurias 
beveik nieko neišsiaiškinome, ir manau, kad negalime 
praleisti to pro pirštus. 

- Pirmyn, Garsonai, aš užsiimsiu sandėlio krata. 
Manau, kad šią popietę jau turėsime pirštų atspaudų 
analizės rezultatus. 

— Rytoj pasimatysimė 

— Pasimatysim. 

Gal buvau per daug užsispyrusi galvodama, kad 
Puigo-Pavijos tandemas nebeturi nieko bendro su 
mūsų byla. Gali būti, kad mūsų kaltininkai jau sėdi 
kalėjime. Tokie dalykai kartais atsitinka, nusikalti- 
mai - tarsi augalai su ūseliais - užsikabina bet kur. 
Gal iš tiesų Puigo sekretorė vis dar susijusi su kitais 
savo boso sėbrais, arba stengiasi išsisukti iš padėties 
taip, kad jos nepagautų. Tai būtų pakankamai svari 
priežastis skambučiui. Bet man nepavyko savęs įtikin- 
ti tokia galimybe. Kodėl tokie paukščiai kaip Pavija 
ir Puigas turėtų ginti savo bendrus laisvėje? Nebent 
jie tebevykdo tą patį verslą, o kai kaltinamieji išeis iš 
kalėjimo, galės toliau jį tęsti lyg niekur nieko. O ką 
pasakyti apie prancūzę? Ar negalėjo ji veikti savava- 
liškai? Nieko nebuvo galima atmesti, nieko, tai ir buvo 
mūsų pagrindinė problema. Reikėjo palikti Garsoną 
cherchez la fernme, kad jau jam taip gerai sekasi su 
moterimis. Vargšas Garsonas - gali būti, kad po ve- 
dybų jo kazanovos karjera pasibaigs. Buvo trumpa, 
bet intensyvi. Bent jau dabar jis galės numirti negal- 
vodamas, kad neišbandė konkistadoro karjeros. 

Sugrįžau į sandėlį. Laisvosios prekybos zona per 
tą laiką gerokai pagyvėjo. Visur matėsi sunkvežimiai 
ir darbininkai mėlynais kombinezonais. Akivaizdu, 
kad gandas apie mus jau buvo pasklidęs, tad grupelė 
smalsuolių apžiūrinėjo įėjimą į sandėlį ir patrulių 
mašiną. Apžiūrą vykdžiusios komandos vadas man 
pranešė, kad aiškių įkalčių nebuvo, tik keletoje vietų 
buvo numesta cigarečių nuorūkų, tad nusprendė, kad 
jie turėjo laiko susirinkti nuorūkas ir palikti vietą 

tvarkingą. Labai atsargūs. Likau stovėti ir žiūrėti į ne- 
didelį medinį aptvarą, kuris dar nebuvo išmontuotas. 
Tai buvo tarsi mažos arklidės. Laikyti vogtus šunis, 
kad parduotų rinktiniams klientams. Iš tiesų sklandi 
operacija. Nebuvo kito būdo tai atlikti? Buvo sunku 
numanyti nežinant visų faktų. Liepiau vadui, kad pa- 
imtų šiaudų pavyzdžių ir nusiųstų juos į laboratoriją 
ištirti. Išėjau, sandėlis bus aptvertas, kol sugrįšiu. 

Galbūt turėjau anksčiau padaryti vizitą, kuriam 
ruošiausi, bet toks jau gyvenimas - skubantis ir ne- 
teisingas. Jaučiausi tarsi įsibrovėlė, kai peržengiau 
knygyno slenkstį, o kai Anchela priėjo prie manęs 
išskėstomis rankomis, dar ir susijaudinau. 

— Petra, kaip miela tave matyti! 

Blogiausia buvo tai, kad taip sveikindamasi ji at- 
rodė nuoširdi. 

— Kaip gyveni, Anchela? | 

Minutei nuleido akis ir vėl jas pakėlė, bet jai ne- 
pavyko nuslėpti liūdesio. 

— Kaip visada, dirbu ir tiek. 

Pabandžiau kažką pasakyti, surasti dar neparašytą 
formulę, kuri vienu metu išreikštų užuojautą, atsipra- 
šymą ir supratimą. 

— Anchela... aš... 

Ji paėmė mano ranką, bandydama parodyti, kad 
viskas gerai. 

— Eime vidun, padarysiu tau kavos. 

Kol ji ruošė, aš tylėjau. Greitai supratau, kad turiu 
tuoj pat jai pasakyti savo apsilankymo priežastį, nes 
gali ne taip suprasti. Paaiškinau jai apie rastą keistą 
aptvarą sandėlyje ir paprašiau, kad nuvažiuotų su ma- 

nimi jo apžiūrėti. Ji tuoj pat sutiko, bet vėliau suabe- 
jojo. Pamaniau, kad gal nelabai tinkamas laikas. 

- Galime ir po pietų, jei nori. 

— Ne, ne tai, tik kad... na, man nesinorėtų kai ko 
susitikti, dar per anksti. 

- Nesijaudink, jo ten nebus. 

Ji apsivilko švarkelį, kaip visada puikiai derantį 
prie gražutės jos suknelės. Pastebėjau, kad ant kaklo 
vis dar spindi Garsono medalionas. Ji suprato, kad į 
jį Žiūriu. 

- Niekada nenorėjau neigti praeities, nešiosiu jį 
ir toliau, - tarė ir nusišypsojo nenuoširdžiai drąsiai. 
Aš atsakiau vos pakeldama lūpų kraštelius. Prakeik- 
tas, prakeiktas Garsonas, šiukšlyno kazanova, nepa- 
taisomas idiotas, kurią dieną suvarysiu jam peilį į 
nugarą. 

Prieš sandėlio aptvarą atsidūrusios Anchelos re- 
akcija buvo visiškai gluminanti. Nejudėjo, nekalbėjo, 
nekeitė vietos, kad matytų iš kitos perspektyvos. Sto- 
vėjo tarsi užhipnotizuota, paskendusi savo mintyse. 
Leidau jai taip stovėti: nieko neklausiau, nesistengiau 
išsklaidyti burtų, kol staiga ji atsisuko į mane ir tarė 
neįprastai tvirtai. 

- Jau žinau, ko ieškai, Petra, jau Žinau. 

Ji nutilo ir vėl nusisuko į aptvarą, bet dabar aš jau 
nebuvau nusiteikusi laukti nė sekundės. Suėmiau ją 
už alkūnių ir atsukau į save: 

- Ko mes ieškome? Sakyk, ko? 

Tarsi susitaikydama ji atsiduso ir tarė: 

- Šunų pjautynės. 

— Kas? 


— Išgirdai teisingai. Nelegalios kautynės, šunų 
pjautynės. Kaip romėnų laikais, kaip viduramžiais. 

Bandžiau kažkaip sudėlioti į savas vietas tai, ką ji 
man sakė, bet tai buvo beviltiška. 

- Šunų pjautynės kaip spektaklis? 

- Šunų pjautynės lažyboms, čia sukasi dideli pi- 
nigai. 

— Kaip suprasti? Kaip tai vyksta? 

— Detalių nežinau, bet girdėjau kalbų ir neseniai 
skaičiau baisų straipsnį viename žurnale. Manau, kad 
dar turiu jį namuose. 

- Po velnių! Šunų pjautynės? 

— Turi tuoj pat važiuoti į autonomijos policiją, 
Petra, jie turės kokių nors duomenų apie jas, o aš 
paieškosiu to Žurnalo. 

— Vadinasi, esi tikra tuo, ką sakai. 

— Visiškai! Tik man pikta, kad nesupratau to anks- 
čiau, prieš tai, kai pamačiau šį ringą. 

- Ringą! Žinoma, štai kas čia yra. Kaip man nešovė 
į galvą?! Gerai, eime iš čia, surask man tą žurnalą. 


Autonomijos policijoje mane puikiai prisiminė. 

- Nagi, inspektore, vis dar užsiimate šunimis? 

Linktelėjau nelabai patenkinta tuo komentaru. 

— Klausyk, Matėjau, man reikia duomenų apie 
slaptas šunų pjautynes. 

— Na, dabar tai jau kalbame apie rimtą reikalą! 

— Bet savo laiku jūs man to nė neminėjote. 

— Ojūs ir neklausėte. 

Jis nusivedė mane prie savo kompiuterio ir užsidė- 
jo didelius akinius, su kuriais atrodė daug vyresnis. 

- Pažiūrėkim... Apie devyniasdešimt ketvirtuosius 
buvo atvejis Deltebre, Taragonos provincijoje. Kalti- 
ninkų nesuradome. Kažkas paskambino dėl keisto 
triukšmo apleistoje fermoje, bet kai mes ten pasiro- 
dėme, kaltininkai iš ten jau buvo dingę. Iš liudininkų 
pasakojimų daugmaž galėjome susidaryti vaizdą apie 
tai, kas ten vyko, bet negalėjome nieko įrodyti. Įtaria- 
masis buvo tipas, kuris įsikūrė miestelyje ir teigė, kad 
yra šunų treneris. Vėliau padarėme išvadą, kad apsau- 
gos šunų vagystės toje zonoje galėtų būti priskirtos 
būtent jam. Kartais jis su savo asistentais suleisda- 
vo šunis į pjautynes, o žmonės dėl jų lažindavosi. 
Radome leisgyvių šunų, besivalkiojančių laukuose. 
Manau, kad tas tipas buvo mėgėjas, bet įtariame, jog 
dabar Barselonoje egzistuoja labiau išplėtoti tinklai, 
bet neturime patikimų įrodymų, tad negalime mesti 
jiems pirštinės. 

— O kas jiems nutiktų, jei mestumėte? 

- Jie gautų baudų: nuo dviejų šimtų penkiasdešimt 
tūkstančių iki dviejų milijonų pesetų. 

- Uždaryčiau juos iki gyvos galvos. 

Jis sarkastiškai nusišypsojo. 

- Jūs, moterys, labai radikalios, - tarė. 

Informavau telefonu Garsoną. Jis negalėjo atsi- 
stebėti, klausė kokius tris kartus: „Šunų pjautynės?“ 
Nusprendžiau niekam daugiau apie tai nepasakoti, 
buvo pernelyg neįtikėtina. 

— Tuomet man mesti tai, ką darau, inspektore? 

- Bandykit surasti tą merginą, bet jei greitai ne- 
pavyks, - meskit. 

— Inspektore, o kaip jūs supratote apie tas šunų 
pjautynes? 

— Kai kas mane užvedė ant kelio. 

— Anchela? 

— Taip. 

— Buvau tikras! 

— Kodėl? 

— Nežinau, tai mano reikalas. 

— Gerai, Garsonai, palikit savo reikalus kitam lai- 
kui ir atsidėkite tyrimui. 

— Kaip pasakysit. 

Tas pigus donžuanas. Peilį jam į nugarą, nulin- 
čiuoti, subadyti juodosios magijos smeigtukais - ne- 
svarbu, kad jis tik pražūtų. 


Netrukus man paskambino Anchela. Ji rado žur- 
nalą. Tai buvo „Reportažas“, savaitinis bendro po- 
būdžio gana skandalingos informacijos leidinys. Vėl 
paprašiau, kad ji mane palydėtų - šį kartą į redakciją. 
Galbūt ir vėl prireiks jos profesinių žinių. Deja, da- 
bar negalėjau sustoti ir bandyti įsivaizduoti, ar jai 
nėra per daug skaudu toliau suktis Garsonui įprastoje 
aplinkoje. 

Susitikome „Reportažo“ vestibiulyje. Anchela 
vis dar atrodė šiek tiek prislėgta. Straipsnį parašęs 
žmogus buvo toks Gonsalas Kasasusas. Paprašėme 
su juo susitikti, o kol jis atėjo, aš varčiau jo darbus. 
Nuotraukos mane pašiurpino: pirmajame plane - du 
žandikauliais susikibę šunys, plačiai atvertos į tuš- 

tumą įsmeigtos akys, vieni kitus puolantys šunys, 
jų snukiuose atsispindintis įtūžis, iš nasrų tekantis 
kraujas. 

- Kas gali užsiimti tokiais dalykais? - paklausiau 
pasibaisėjusi. 

- Tokie pat žmonės, kaip tu ir aš, - atsakė pasiro- 
dęs besišypsantis Kasasusas. 

- Tikiuosi, kad ne, - atrėmiau. 

- Pinigai pažadina tai, kas mumyse yra blogiausia. 
Taigi, jūs policininkės. Ką norėtumėte sužinoti? 

Jis buvo kokių trisdešimties, ežiuku kirptais plau- 
kais, su sidabriniu auskaru ausyje. 

- Viską. 

- Apie šunų pjautynes? 

- Taip. Iš kur jūs gavote nuotraukų? Dalyvavote 
kokioje nors kovoje? 

- Manau, jūs esate girdėjusios apie informacijos 
slaptumą. 

— O tu turbūt esi girdėjęs apie kaltinimus bendri- 
ninkavimu slepiant įkalčius. 

- Taip, kažką esu girdėjęs. Klausykit, manau, kad 
mes einame blogu keliu, gal pradedam iš naujo? 

- Sutinku, pradėk tu. 

- Ar galėsiu publikuoti tai, apie ką šnekėsime? 

- Dar ne dabar, bet jeigu bendradarbiausi, priža- 
du, kai išspręsime bylą, tau pranešiu pirmam. 

- Tokia pradžia jau geresnė. Bet kuriuo atveju, 
turiu jus perspėti, kad nusivilsite. Iš tiesų, niekada 
nesu dalyvavęs nė vienose iš tų kautynių, bet žinau, 
kaip jos vyksta ir kad vyksta Barselonoje. 

- Iš kur tai žinai? 

— Kai kas man pasakė. 

— Kas? 

— Tai jau norite vardų? 

— Kas? 

— Na, žmogelis. Nemanau, kad jis buvo labai svar- 
bus organizacijoje. 

Išsitraukiau Lucenos nuotrauką ir parodžiau jam. 

- Šitas žmogelis? 

- Velnias, taip! Kas jam nutiko? 

- Jau prieš kiek laiko numirė, jį nužudė. 

— Įdomu. Kas nužudė? 

— Tai ir bandome išsiaiškinti. Ar turėjai ryšių dar 
su kuo nors? 

— Ne, tik su juo. Susitikom viename bare. Jis paėmė 
iš manęs pinigų už informaciją, o paskui dingo net 
nepasakęs savo vardo. 

— Kas tau apie jį papasakojo? 

— Nežinau, vienas iš tų tipelių, kurie mums sutei- 
kia žinių apie nusikaltėlių pasaulį. 

- Žinai, kaip veikia organizacija? 

- Tai daugmaž paaiškinta mano reportaže. Pana- 
Maskvoje vyksta daug šunų pjautynių. 

- Ir kaip jos vyksta? 

- Na, vienas tipas laiko keletą kovai ištreniruotų 
šunų. Kažkas, dirbantis pagal jo įsakymą, vagia agre- 
syvių veislių šunis. Vienus laiko ilgiau, o kitus beveik 
iš karto, tik po trumpų treniruočių, siunčia į ringą. 

- Suprantu. 

— Vėliau ieško niekam iš tos šutvės nepriklausančių 
įvairių vietų. Taip niekas negali suteikti informacijos 

apie vietas, kuri juos įveltų. Tuomet per vieną sesiją 
vykdo keletą pjautynių ir žmonės už jas stato. Kiek 
žinau, sumos yra didelės, labai didelės. Tipams, kurie 
eina jų žiūrėti, reikia naujų įspūdingų reginių. 

— Kaip kam nors gali patikti tokie baisūs dalykai? — 
sušuko iki tol tylėjusi Anchela. 

- Ogi patinka. Ir nepatikėsit - tai normalūs žmo- 
nės, turtingi tipai, kuriems jau nusibodo įprasti pa- 
silinksminimai: verslininkai, vadovai... 

- Abejoju, ar jie tikrai normalūs. 

- Šiuo metu rengiu reportažą apie pedofilus. Ir 
galiu jus patikinti, kad, palyginus su pastaraisiais, 
šunų pjautynių žiūrovai - tikri skautai. 

Anchela nustebo, o aš tęsiau. 

— O nuotraukos? Iš kur gavai nuotraukų? 

— Nusipirkome. Jos priklauso vienai agentūrai, net 
neįsivaizduoju, kur jos nufotografuotos, bet tikrai ne 
Ispanijoje, pirkome jas iš „France-Press“. 

- Taip tikrai nesudėtinga padaryti reportažą. 

- Jūs taip pat dirbate su Interpolu. 

- Prisižiūrėjai per daug filmų. 

Jis šelmiškai pažvelgė į mane. 

- Norite, kad parodyčiau jums daugiau nuotrau- 
kų? Turiu keletą, kurių redaktorius nusprendė ne- 
publikuoti, jos per daug nemalonios. 

Kasasusas išėjo, paskui save palikdamas vos jun- 
tamą šviesaus tabako kvapą. 

— Tiesiog įspūdinga, kaip tu moki bendrauti su 
tokiais jaunuoliais, - tarė Anchela. Aš nusišypsojau. 

- Ir koks tau atrodo tas jaunuolis? 

— Nežinau, jis toks... laisvas. 

— Mažas šikniukas ir nieko daugiau. 

Jis grįžo su nuotraukų aplanku rankoje, padavė 
jas man. 

— Užmeskit akį, jums patiks. 

Vieną po kitos peržiūrinėjau nuotraukas ir tylė- 
dama perdavinėjau Anchelai. Buvo baisios. Dantys, 
smingantys į mėsą, trykštančios seilės, šviežias arba 
išdžiūvęs ant kailio kraujas... Anchela užsidengė akis 
ir metė nuotraukas ant stalo. 

- Baisu, kad žmoguje gali tūnoti toks blogis. 

Žurnalistas pažiūrėjo į ją su panieka. 

- Klausyk, per daug nesijaudink, kiekvieną dieną 
pasaulyje vaikai miršta iš bado, žūsta kare, o kiek 
tipų, kuriems muštynėse paleidžiamos žarnos. Čia 
bent jau tik šunys. 

Anchela atsisuko į jį. 

— Bet blogis, kurį sukuria ir vieni, ir kiti, yra tas 
pats, negi nesupranti? 

Žurnalistas pažvelgė į mane nustebęs. 

- Ji ne iš policijos, tiesa? 

- Ne, iš tiesų ne iš policijos. Mes, policininkai, kaip 
ir Žurnalistai, esame praradę bet kokį jautrumą. 

Jis gūžtelėjo pečiais. 

— Ne aš sukūriau pasaulį. 

Išeidama pastebėjau, kad Anchela išbalusi. 

— Manau, kad turėtume išgerti, tau būtų į naudą. 

Nuėjome į pirmą pakeliui pasitaikiusį barą. Užsa- 
kiau du konjako. Anchela taip truktelėjo savojo, tarsi 
iš tiesų jai to būtų reikėję. 

— Apgailestauju, kad priverčiau tave čia eiti, tai 
nebuvo gera mintis. 

— Pagalvosi, kad aš - sena neurotikė, kuri puola į 
isteriją dėl šunų. 

— Ne, ir mane tai verčia vemti. 

— Manau, kad taip pat nesu geriausios emocinės 
būsenos, - ji pažvelgė man į akis, aš savąsias nudel- 
biau į grindis. - Žinai apie Ferminą, Petra? 

— Taip, Žinau. 

- Taip pat žinai, kad sumanė vesti tą moterį? 

- Taip, o kaip tu sužinojai? 

- Jis man paskambino ir papasakojo. Nors mes ir 
išsiskyrėme, jis nenorėjo, kad tokia žinia mane pa- 
siektų kitais keliais. Giliai širdyje jis tikras riteris. 

- Klausyk, nežinau, ar jis riteris, ar kalės vaikas, 
bet kuriuo atveju - idiotas, žmonės taip nesituokia 
tiesiog iš niekur nieko. 

- Jis bijo vienatvės. Tai vyras, kuris visą gyvenimą 
jautėsi labai vienišas. 

- Bet ta santuoka bus katastrofa. Tam tikrame am- 
žiuje sugyventi tampa vis sunkiau. 

- Tam tikrame amžiuje taip pat labiau pradedama 
vertinti draugija. 

Mečiau žvilgsnį į savo taurę, pažiūrėjau įdėmiai į 
brendį ir vienu gurkšniu jį išgėriau. Gražiosios An- 
chelos akys buvo pilnos ašarų, bet jai pavyko susi- 
tvardyti. 

- Užsisakysiu šerifo padėjėjos lentelę, manau, kad 
jos nusipelniau! 

Ji nusijuokė garsiau nei paprastai, juokavo ir mums 
atsisveikinant. Fantastiška, pagalvojau aš, kupina 
meilės, juoko, sąmojų, gyvenimo. Ir šūdas. 

Sugrįžau į komisariatą. Atsisėdau. Paruošiau ra- 
portą. Parašiau: „Gavome informacijos, kad Ignacijus 
Lucena Pastoras buvo įsivėlęs į slaptas šunų pjau- 
tynes.“ Viskas man pasirodė absurdiška. Suskambo 
telefonas. Vyriškis norėjo kalbėti su manimi. Labai 
gerai. 

- Inspektore Delikado, čia Artūras Kastilijus, at- 
simenate mane? 

- Sveiki, daktare Kastilijau. Žinoma, kad jus pri- 
simenu. Kuo galiu jums padėti? 

— Man įdomu, ar išsprendėte šunų bylą? Retkar- 
čiais tampa smalsu ir kadangi nieko nemačiau lai- 
kraščiuose... 

— Daktare Kastilijau,ar suprantate, kad jūsų skam- 
bučiai meta įtarimą ant jūsų paties? 

— Kaip? Tikiuosi, jūs juokaujate! 

— Nejuokauju, taip kartais atsitinka, kaltininkai 
manosi esą neliečiami, bet negali pakęsti nežinomy- 
bės, nori visą laiką tikrinti, ar prie jų neartėja teisin- 
gumo ranka. 

— Ką jūs sakote, inspektore! 

- Jūs tikras, kad neturite ko slėpti? Galbūt neken- 
tėte Lucenos dėl kokios nors priežasties. 

- Inspektore, galiu ateiti ir duoti parodymus, kada 
tik panorėsite. 

— Pagalvosiu apie tai, daktare Kastilijau, pagal- 
vosiu. 

Padėjau ragelį. Mano abejingumas staiga virto 
pykčio priepuoliu. Pasaulyje tiek neteisybės: šunys 
drasko vieni kitus, kad patenkintų žmogišką godu- 
mą, meilė visada baigiasi, sukeldama skausmą, ir, 

nepaisant visko, reikia būti mandagiam su visais, ar 
ne? Velniop! Uždariau stalčius, sukeldama pragarišką 
triukšmą. Čiupau savo švarkelį ir išėjau, nesisveiki- 
nusi nė su vienu iš koridoriuje sutiktų kolegų. Eisiu 
vakarieniauti viena į kokį nors baisų restoraniūkštį ir 
išsirinksiu ką nors tokio kaip makaronai, tiesiog plau- 
kiantys pomidorų padaže, ir dar milžinišką kraujinę 
dešrą antram patiekalui. Juokingas sukilimas prieš 
geras manieras. 


Kitas rytas buvo ne toks pragaištingas. Tik įėjusi 
į savo kabinetą, kurį taip žiauriai palikau išvakarėse, 
radau ant stalo laboratorijos išvadas. Godžiai per- 
skaičiau, ir jau po poros sekundžių užplūdo opti- 
mizmas. Taip, nebuvo jokios abejonės, nusiųstame 
šiaudų pavyzdyje buvo rasta šunų kraujo ir plaukų 
liekanų. Anchela pataikė į dešimtuką. Palikau Garso- 
nui žinutę su naujienomis ir nuskridau į laboratoriją. 
Atsakingas žmogus patvirtino man viską apie radi- 
nius ir davė mažytį maišelį su keletu plaukų: trumpų, 
aštrių, neaiškios spalvos: nuo smėlinės iki dramblio 
kaulo. Tvirtai teigti galima buvo tik tai, kad kraujas 
ir plaukai buvo šunų. Bet kokio kito patikslinimo 
reikėjo klausti veterinaro. Nedrįsau teirautis, ar po- 
licijoje yra teismo veterinaras, tad nuėjau pas tą, kurį 
jau pažinojau. 

Pasirodžiau Chuano Monturiolio klinikoje jam 
nepranešusi. Laukiau savo eilės tarp ponių, laikančių 
sterblėse Jorkšyro terjerus, ir vyrų, atnešusių skie- 
pyti mielus šunyčius. Dar kartą įsitikinau, kad tarp 
šunų šeimininkų egzistuoja kažkoks ypatingas ryšys. 

Niekas nesijautė blogai, jei staiga buvo apuostomas, 
nei įsižeidė, netikėtai tapęs nelabai draugiško lojimo 
objektu. 

Chuano reakcija mane pamačius, kai išėjo išly- 
dėdamas klientą, nebuvo labai džiuginanti, bet pri- 
skyriau tai aplinkos poveikiui. Laukiau apsiginkla- 
vusi šventa kantrybe, skaičiau žurnalus apie šunis 
ir kates, kurių negalėjau įsivaizduoti egzistuojant, ir 
kai pagaliau išėjo paskutinis pacientas, veterinaras 
priėjo prie manęs ir padavė ranką. Laikėsi atstumo. 
Greičiausiai ne daugiau nei nusipelniau. Bandžiau 
elgtis natūraliai ir šnekėti draugiškai apie asmeninius 
dalykus ir rimtai bei šiek tiek intriguojančiai - apie 
profesinius. Jis greitai susidomėjo mano pasakojimu, 
paprašė parodyti plaukus. Ištraukiau juos iš ranki- 
nės taip pagarbiai, kaip perkeliamos iš vietos į vietą 
šventųjų relikvijos. Įėjome į jo laboratoriją. Jis padėjo 
plaukus ant stikliuko. 

- Žiūrėti į juos per mikroskopą niekuo nepadės, 
tad tiesiog labai padidinsime. 

Padėjo juos po lupa ir kurį laiką žiūrėjo. Buvau 
užmiršusi, koks jis gražus. Stiprios ilgos rankos, ploni 
pirštai, stori šviesūs plaukai. Tobula nosis ir skruos- 
tikauliai. Jis pakėlė į mane savo žalias akis. 

— Ką norėtum sužinoti? 

— Kokios veislės šuns tie plaukai? 

Minutėlę suabejojo. 

— Kai kurie beveik auksiniai, kiti balsvi. Gali būti 
dviejų ir daugiau šunų, bet taip pat gali būti to paties 
šuns - dėmėto arba tokio, kurio nugara ir krūtinė 
skirtingų spalvų. Bet kuriuo atveju, tai trumpakailio 


272 


ir, pagal tekstūrą bei tai, kad mažai susidėvėję, saky- 
čiau, jauno šuns plaukai. 

— Ar pagal kraują galima išsiaiškinti, kokiai veislei 
priklauso? 

— Ne, jokiu būdu. 

- Žinome, kad tai - apsaugos šunys, ir turime spal- 
vą. Manai, pagal plaukus galėtume priskirti juos ko- 
kiai veislei ar kurią nors atmesti? 

- Tai užtruktų. 

- Galiu sugrįžti rytoj. 

— Ne, pasilik. Nueisiu nupirkti ko nors užkąsti. 

— Aš nueisiu. 

Išėjau ir susiradau barą. Tarsi nesąmoningai pa- 
prašiau, kad į vieną iš sumuštinių įdėtų dar vieną 
gabalėlį sūrio. Rūpinausi Chuanu. Nepaisant visko, 
tai buvo geras jausmas. Mano nelaimingasis meilužis 
dar kartą man padėjo. Po ilgų darbo valandų klinikoje 
dar rado laiko ir man. Be jokios abejonės, negerai su 
juo elgiausi. Buvau lengvabūdė. Galbūt nebuvo taip 
jau baisu šiek tiek kuo nors pasitikėti. Bent jau dėl 
kompanijos, kaip sakė Anchela. 
nuotraukas, Monturiolis buvo pasiruošęs paskelbti 
nuosprendį. 

- Pasižymėk, Petra, pažiūrėkime. Šie plaukai gali 
būti tokių veislių šunų: bokserio, stafordšyro, trum- 
paplaukio vokiečių aviganio, vokiečių dogo ir Kanarų 
podengo. Manau, jų per daug, kad šis faktas kuo nors 
padėtų, tiesa? 

- Jei tie bjaurybės veikia taip, kaip man papasakojo 
žurnalistas, vienas iš šunų buvo vogtas, todėl jo veislė 

mums nieko ypatinga nesako. Bet kito savininkas 
buvo organizatorius ir, be abejonės, bus vienos iš šių 
veislių. Todėl labai svarbu žinoti, kurios. 

— Galvoji apie veisėjus? 

— Tai viena iš galimybių. 

— Daugiau negaliu tau padėti. 

- Ir taip labai daug padėjai. Gal ir aš galiu kuo nors 
tau pasitarnauti? 

— Parvežk mane namo, aš be mašinos. 

Ir parvežiau. Galbūt nėra taip blogai kartais paro- 
dyti šiek tiek švelnumo. 


Kitą rytą Garsonas ir aš turėjome neeilinį posėdį 
mano kabinete. Jis man papasakojo apie savo pasie- 
kimus cherchez la femme srityje, kurių aš neklausiau, 
o aš jam papasakojau apie savo atradimus. Mūsų pa- 
stangos turėjo būti nukreiptos į veislių, kurias nurodė 
Monturiolis, veisėjus. 

— Bet mes juos jau apklausėme! - sušuko mano 
kolega. 

-— Taip, ir padarysime tai dar kartą. 

- Vis tiek manau, kad mes per daug blaškomės. 

— Dirbame su vieninteliais įrodymais, kuriuos tu- 
rime. Dabar žinom, kad Lucena buvo įsivėlęs į šunų 
pjautynių verslą, taip pat žinom, kad dėl to naujo 
darbo „daug buvo gryname ore“. Ką, manot, jis tame 
ore darė? Rengė iškylas? 

- Bet gryname ore gali būti bet kokio pakankamai 
atokiai esančio namo sodas. 

— Sutinku, bet kas gali laikyti savo namuose keletą 
kovinių šunų? Ir kur gali atlikti bandymus su vogtais 

šunimis, nesukeldamas įtarimų? Ne, Garsonai, gali 
būti, kad tas grynas oras ir turi kitą reikšmę, bet prieš 
ieškodami adatos šieno kupetoje, pabandykime ją 
rasti adatų pagalvėlėje. 

— Ar matėte, koks ilgas Monturiolio sąrašas? 

- Jau galime atmesti vieną veislę - Kanarų poden- 
gų veisėjų prie Barselonos nėra. 

— Net ir taip... 

- Pasidalinsim. Jūs aplankysit stafordšyrų ir dogų 
veisėjus. O aš - vokiečių aviganių ir bokserių. Jūs 
pasirūpinsit kratos orderiais. Šį kartą patikrinsim vi- 
sas veislynų patalpas. Patikrinsim ir pačius gyvūnus, 
reikės įsitikinti, ar kuris iš jų neturi nudrėskimų ar 
randų, ženklų, kad dalyvavo kautynėse. 

- Tokiu atveju turėtume važiuoti ten su ekspertais. 
Paprašysiu Valentinos, kad mane palydėtų. 

— Gerai sumanėt, o aš paprašysiu to paties Chuano 
arba Anchelos. 

— Inspektore, jei Anchela turėtų ateiti čia... 

— Nesirūpinkit, pasistengsiu, kad neįvyktų nema- 
lonių susitikimų. 

— Ačiū. Matau, kad suprantat. 

— Net nežinot, kaip gerai. 

Jis nusprendė nesigilinti į mano ironiškas užuo- 
minas ir greitai išėjo iš kabineto, greičiausiai paten- 
kintas tuo, kad galės dirbti kartu su tokia malonia 
eksperte. 

Tos pačios popietės ketvirtą valandą ant stalo tu- 
rėjau kratos orderius. Garsonas buvo nuostabus, savo 
pareigas vykdė puikiai ir nepaisydamas savo meilės 
nuotykių dirbo tiksliai kaip šveicariškas laikrodis. 

Susitariau su Chuanu Monturioliu, kad abu važiuo- 
tume į vokiečių aviganių veislyną. Tai buvo malonus 
susitikimas, beveik iškyla. Plepėjome, kalbėjomės, o 
atvykus į vietą pastebėjau, kaip Chuanas jaudinasi, 
kad dalyvauja policijos kratoje. 

Veislyno savininkas buvo ramus pagyvenęs žmo- 
gus, visiškai paneigiantis posakį, kad šeimininkas ir 
šuo supanašėja. Mūsų vizitą priėmė ramiai ir netgi 
pasiteiravo apie jaunesnįjį inspektorių Garsoną, kurį 
prisiminė iš ankstesnio mūsų apsilankymo. Jeigu jis ir 
buvo dėl ko nors kaltas, turėjo pasigėrėtiną veidmai- 
nystės talentą. Jo veislyno patalpos taip pat neatrodė 
įtartinai: atidarinėjome duris, stumdėme narvus, ti- 
krinome kiekvieną kampą. Nebuvo ten nei užslėptų 
patalpų, nei ringų, primenančių kovinius. Nebuvo 
nė vieno izoliuoto gyvūno nei tokio, su kuriuo būtų 
elgiamasi kitaip. Chuanas ėjo prie šunidžių ir atidžiai 
apžiūrinėjo kiekvieną šunį: priekines letenas, kaklą... 
Jis man pasakė, kad per pjautynes tos vietos sužei- 
džiamos dažniausiai - įkandus į priekines letenas, 
varžovas sukaustomas, o įkandimas į kaklą gali reikšti 
staigią mirtį. Atsivežė su savimi ilgą kartį ir kartais 
įkišdavo ją tarp virbų, kad pakeistų šuns padėtį ir 
galėtų geriau jį apžiūrėti. Be reikalo, nes galutinis 
nuosprendis buvo neigiamas: nė vienas iš tų šunų 
neturėjo požymių, kad būtų dalyvavęs pjautynėse. 

Kad mūsų krata būtų nuodugni, užmečiau akį į 
apskaitos knygas, nesitikėjau ką nors jose suprasti, 
bet vyliausi bauginančio įspūdžio. Iš pirmo žvilgsnio 

smalsiai, bet neklausinėjo. Tik mums baigiant, liovėsi 

kuklintis ir pasakė, kad daugiau niekada neskam- 
bins policijai, kai jam dings šuo. Chuanas suklydo 
paklausdamas, kodėl, ir jis atsakė: „Policija visada 
galų gale su tavimi elgiasi taip, tarsi būtum kuo pra- 
sikaltęs.“ Ta frazė paveikė mano draugą, bet vėliau aš 
jam pasakiau, kad tai mes girdime labai dažnai ir jo 
žodžiuose yra tiesos. 

Grįždami atgal atsipalaidavome dar labiau, jautė- 
mės puikiai. Chuanas atmetė galimybę, kad vokiečių 
aviganių veisėjas būtų mūsų nusikaltėlis, tarsi iš tiesų 
dirbtų su šia byla. Kėlė hipotezes ir klausimus savo 
teorijoms patikrinti. Žiūrėjau į jį šypsodamasi. 

- Galbūt iš tavęs išeitų neblogas policininkas. 

- Primenu tau, kad gyvenime man svarbiausia 
taika ir ramybė. 

- Bet retkarčiais gali pažaisti detektyvą. 

- Tai reiškia, kad tau manęs rytoj reikės. 

— Labai bijau, kad taip. Ar galėtum? Dar turime 
aplankyti pora veisėjų. 

— Galėsiu. 

— O dabar ar galėtum su manimi pavakarie- 
niauti? 

Pažvelgė į mane klausiamai. 

— Vakarienė neskubant? 

— Taip. 

- Galiu. 

Vakarieniavome jo namuose, po to mylėjomės, 
švelniai, meiliai. „Galbūt yra santykių, kuriuos daug 
kartų reikia nutraukti ir vėl pradėti, - galvojau tyliai 
rengdamasi, kad jo nepažadinčiau, - galbūt vienoje iš 
tų naujų pradžių atrandamas teisingas kelias.“ 

Grįžau namo trečią ryto. Perklausiau žinutes atsa- 
kiklyje. Nieko. Mano šeimininkė vakarienei paruošė 
daržovių. Stovėjo šaltos kaip lavonai ant virtuvės stalo. 
Baisuoklis žiaumojo vieną iš tų dirbtinių kremzlinių 
kaulų. Buvo toks įsijautęs į savo sintetinį grobį, kad 
net nepriėjo manęs pasveikinti. Išsimaudžiau vonioje, 
išsipešiau vieną kitą plaukelį iš antakių ir pasiėmiau 
knygą su mintimi, kad toks kultūringas užsiėmimas 
mane užmigdys. Tačiau po minutės suskambo tele- 
fonas. Chuanas, pagalvojau, - viena iš tų tipiškų ro- 
mantinių smulkmenų: „Buvo nuostabu, jau ilgiuosi 
tavęs.“ Bet tai buvo Garsonas, trečią ryto. Turėjo būti 
kas nors rimta. 

— Inspektore? Turiu jums pranešti kai ką labai 
svarbaus. 

Pajutau, kaip nerimo kumštis smogė į pašir- 
džius. 

— Stafordšyrų veisėjas! - beveik surikau. 

— Ne, ne tai. Gal galėčiau atvažiuoti pas jus į namus 
minutei ir pats tai pasakyti? Nenorėjau net palikti 
Žinutės atsakiklyje, visą naktį bandau jums prisiskam- 
binti. 

Ką dar galėjau jam pasakyti, jei ne tai, kad atva- 
žiuotų? Be abejonės, rado tokių svarbių faktų tyrimui, 
kad net nedrįso pranešti telefonu. Vėl apsirengiau ir 
patikrinau, ar dar turiu viskio. Atsisėdau laukti jaunes- 
niojo inspektoriaus. Kai atidariau duris, iš karto su- 
pratau, kad tikrinti viskio atsargų nereikėjo: Garsonas 
euforiškai mosikavo prancūziško šampano buteliu. 

- Atneškit porą taurių, inspektore, ir atleiskit už įsi- 
veržimą, bet norėjau, kad jūs pirmoji tai sužinotumėt. 

Žiūrėjau į jį kaip idiotė. Pagaliau jis išdrožė: 

— Valentina pasakė taip. 

Kadangi užklupo mane netikėtai, vos nepaklau- 
siau „taip kam*“", bet greitai susipratau, kad kalba apie 
vestuves. Vienintelis dalykas, kurį tada galėjau ištarti, 
buvo: 

— Tai puiku, Ferminai! 

Jis nuėjo į svetainę ir pats paėmė taures. Paglostė 
Baisuokliui galvą ir atidarė šampaną kaip labiausiai 
patyręs vyno padavėjas. Susidaužėme. 

— Už jūsų laimę! - sušukau, nors nežinau, ar tai 
buvo tinkama. Jis aukštai iškėlė taurę ir vienu gurkšniu 
ją išgėrė. Tada atsisėdome ir jis pradėjo atvirauti. 

- Mačiau, kad jai buvo sunku, suprantate? Tas ti- 
pas, jos meilužis, neleido jai taip lengvai pasitraukti. 
Šias dvi dienas ją baisiai spaudė. Netgi pasakė apie 
Valentiną savo žmonai, vėliau pareiškė, kad ją palieka. 
Žinoma, taip jis Valentiną šantažavo. Tas paršas metų 
metus laikė ją kaip slaptą meilužę, o dabar staiga siūlo 
palikti žmoną ir vesti ją, kai tik pasibaigs skyrybų 
procesas. Suprantama, Valentina atsilaikė. „Jau per 
vėlu, - tarė jam. - Be reikalo sunervinai savo žmoną.“ 
Kaip manote? Puikus atsakymas, ar ne? 

- Geras. 

- Atrodo, kad pagaliau tas tipas susiprato, jog nie- 
ko negali padaryti, ir galop paliks ją ramybėje. Ką 
manote, Petra? 

- Ką galiu jums pasakyti. Labai jaudinanti istorija. 

— Na, o dabar - didžiosios naujienos, dėl to leidau 
sau ateiti taip vėlai. 

- Sakykite, Ferminai, kitaip mane ištiks infarktas. 

— Kai mes susituoksime, išeisiu iš policijos. 

— Paliksite policiją? 

- Eisiu į ankstyvą pensiją. 

Buvau pritrenkta, negalėjau ištarti nė žodžio. 

- Jūs tuo tikras, Ferminai? 

— Matot, jei sudėsime Valentinos ir mano santau- 
pas, turėsime pakankamai, kad nusipirktume žemės 
užmiestyje ir pasistatytume namą ir šunidę, kurių ji 
visą gyvenimą troško. Ar ne nuostabu? Vedybų priva- 
lumai. Taip abu galėsime ramiai veisti šunis ir gyventi 
gamtoje. Ar įsivaizduojat mane kaip šunų ūkininką, 
inspektore? 

— Nežinau, Ferminai, ar gerai tai apmąstėte? Palikti 
policiją, keisti užsiėmimą tokiame amžiuje... Valenti- 
nai tai gyvenimo svajonės išsipildymas, bet jums... 

Jis surimtėjo, įtemptai pažvelgė. 

— Esu pavargęs, Petra, iš tiesų. Jūs atėjote į policiją, 
nes jums reikėjo permainų, būdama advokate galėjote 
daryti, ką norėjote. Bet aš įstojau į policiją jaunutėlis, 
tik todėl, kad turėjau užsidirbti duonai. Visą gyveni- 
mą praleidau gatvėje ir, sakykite, ką aš veikiu būda- 
mas tokio amžiaus ir persekiodamas šunų vagis. 

— Manau, kad jūs turite teisę rinktis. 

— Tai pirmas kartas gyvenime, kai iš tiesų renkuosi 
du labai svarbius dalykus: moterį ir darbą. Galiu jus 
patikinti, jaučiuosi kaip karalius. 

- Linkiu jums didelės laimės. Galų gale, jūsų vien- 
gungiškas butas neilgai jus džiugino! 

— Bet buvo labai svarbus, suteikė man laisvę ir 
intymumą. Už tai esu jums skolingas. 

— Tad atsilyginkite dar viena taure šampano! 

Dar ilgai gėrėme ir juokėmės. Niekada nemačiau 
tokio laimingo žmogaus. Be abejonės, ilgėsiuosi 
jaunesniojo inspektoriaus Garsono - jo lojalumo, 
vilkiško alkio, linksmo apvalaus pilvuko. Aš jį per- 
nelyg nuvertinau, galbūt jis nebuvo toks nesubren- 
dęs, kaip man atrodė, žinojo, kaip rasti tai, ko nori. 
Išėjo įraudęs ir laimingas, patenkintas savimi tarsi 
laimėjęs loterijoje. Ar tokiu metu jis pagalvos apie 
Anchelą? Žinoma, ne. Laiminga meilė tarsi skiepas 
prieš skausmingus prisiminimus. Gera kompanija. 
Atsisėdau, paglosčiau šalia savo netikro kaulo užmi- 
gusiam Baisuokliui galvą. Pakėliau telefono ragelį ir 
paskambinau Chuanui. Nesvarbu, kad pažadinsiu. 
Jis išsigando. 

— Petra! Kas nutiko? 

— Nieko, tik norėjau paklausti, kaip tu. 

Jam prireikė poros minučių atgauti kalbos dovaną, 
bet pagaliau švelniai tarė: 

— Gerai, brangioji, gerai. 

Tikėjausi, kad tas skambutis bus viltingo mano 
asmenybės pasikeitimo požymis. 

Tos nakties, ar to, kas iš jos liko, miegas buvo toks 
gilus, kad net ir būdamas trumpas puikiai atgaivino. 
Atsibudau patenkinta savimi ir iš karto palindau po 
dušu. Išėjusi iš jo, besišluostydama, svetainėje išgir- 
dau telefono skambutį. Prieš penkias minutes būtų 
buvę blogiau, pagalvojau. Skubėjau atsiliepti - toks 
ankstyvas skambutis galėjo būti tik iš komisariato. 
Taip ir buvo - iš karto atpažinau su niekuo nesupai- 
niojamą Chulijo Domingo, jauno policininko, nese- 
niai paskirto į Barseloną, galicijietišką akcentą. 

— Inspektore Delikado, skambinu jums inspekto- 
riaus Sančeso nurodymu. 

— Sakykite, klausau jūsų. 

- Rasta mirusi moteris. 

- Ir ką? 

— Taigi, inspektorius Sančesas man pasakė, kad 
moteriai, mirusiai moteriai, ant kaklo kabojo meda- 
lionas ar kažkas panašaus su jaunesniojo inspekto- 
riaus Garsono nuotrauka. 

Staiga pritrūkau oro, apsvaigo galva. 

— Šviesi ar tamsi? 

— Ką sakot? 

— Moteris, šviesiaplaukė ar tamsiaplaukė? 

— Nežinau, inspektore, man tik tiek pasakė, kiek 
aš jums. 

— Kur ją rado? 

— Jos namo kieme. 

— Ir kur tie namai, dėl Dievo? 

- Ir to nežinau. Deja, ne aš priėmiau žinutę. Palau- 
kite minutėlę, inspektore. Sužinosiu, kas kalbėjo su 
inspektoriumi Sančesu ir jums perskambinsiu. 

— Galai nematė, tuoj pat būsiu komisariate, bus 
greičiau. 

Apsirengiau pirmais pasitaikiusiais rūbais, kuriuos 
mano ranka sužvejojo spintoje. Užtrauktukai strigo, 
o sagos atsisakė paklusti. Pamiršau persibraukti šu- 
komis plaukus ir paglostyti Baisuoklį. Kol užvedžiau 
mašiną, jaučiau, kaip kūne pulsuoja adrenalinas. 


282 


10 


SANČESAS ATRODĖ PRITRENKTAS. Tas subrendęs 
vyras, veteranas, praleidęs gatvėse ne dieną ir ne dvi, 
prisipažino: „Per visus tuos metus, kuriuos tarnauju 
policijoje, nemačiau nieko panašaus.“ Aš tarnavau 
gerokai trumpiau, bet ir aš nežinau, ar kada nors 
dar pamatysiu tokį vaizdą. Ant grindų sumaitotas 
ir sudraskytas tarsi senas kledaras gulėjo Valentinos 
Kortes lavonas. Matomos jos kūno dalys buvo nusėtos 
violetinėmis žaizdomis, veidas kruvinas, iškreiptas 
skausmo grimasos, dabar jau įamžintos. Atsiklaupiau 
šalia jos. Jos nuostabius šviesius plaukus krešintis 
kraujas sulipdė į sruogas. Sančesas pritūpė šalia. 

- Ji Fermino draugė, tiesa? 

- Taip. 

— Iš karto taip pamaniau, pamatęs medalioną... 
Pagalvojau, kad geriau jau pirmiau paskambinsiu tau, 
kad užmestum akį. 

— Kokios čia žaizdos? 

— Įkandimai. Panašu, kad ją užpuolė jos pačios 
šuo. Jis ten, tupi savo būdoje, o kai bandome prisiar- 
tinti - urzgia. Netikiu, kad išlįs, tačiau dėl viso pikto 
pastačiau policininką su paruoštu ginklu. Su tokiu 
padaru reikia atsargiau. 

— Pranešei teismo medikams? 

- Ir teisėjui, kad patvirtintų mirtį. Padarėme pir- 
minę namų apžiūrą, neradome nieko įtartino. 

— Kaimynai ką nors girdėjo? 

- Sako, kad ne. 

- Keista, jums taip neatrodo? 

- Priklauso nuo to, kurią valandą tai įvyko. Be to, 
kadangi tai buvo jos pačios šuo, gal ji buvo užklupta 
netikėtai ir nesušuko. 

- Netikėtai ir tiek kartų sukandžiota? 

- Nežinome, gal ją pirmiau nužudė, o paskui toliau 
kandžiojo. 

Aš atsistojau. Galva plyšo iš skausmo. 

- Ji ir Garsonas buvo labai artimi? 

- Taip, labai artimi. 

- Velnias! Ir kaip tu jam praneši? 

— Aš turiu pranešti? 

- Jis gi su tavim dirba! 

Paskambinau jaunesniajam inspektoriui. Tai buvo 
vienintelis galimas pasirinkimas, be to, pareiga. Bent 
jau įvykio vietoje buvo daugiau žmonių ir, kai jis at- 
važiuos, rasiu ką nors, kas padės man sušvelninti 
smūgį. 

- Jaunesnysis inspektoriau Garsonai? 

- Klausau, inspektore. Atleiskit, kad vėluoju, ta- 
čiau jau ėjau į komisariatą. 

— Garsonai, nutiko kai kas baisaus, noriu, kad 
mane išklausytumėt ir išliktumėt ramus. 

- Po velnių, inspektore, negąsdinkit. 

— Valentiną rado mirusią jos namuose, Ferminai. 
Įtariama, kad Morgana ją užpuolė ir mirtinai sukan- 
džiojo. 

Kitoje ragelio pusėje - tyla. 

— Ar mane supratote? 

— Taip. 

- Jūs gerai jaučiatės? 

- Taip. 
— Atvažiuosite čia? 
— Taip. 


Atėjo teismo medikas, atėjo teisėjas ir pagaliau - 
be kaklaraiščio, plasnojančiais vėjyje švarko skver- 
nais - atskubėjo Garsonas. Stengiausi nežiūrėti jam į 
akis, stengiausi su juo nekalbėti. Mačiau iš tolo, kaip 
prieina prie vietos, kur guli kūnas, kaip pasilenkia ir 
pakelia kampą jį dengusio užkloto. Sančesas jam viską 
aiškino, o jis klausėsi labai tylus. Tada priėjau, uždėjau 
ranką ant peties. Jis atsisuko į mane akmeniniu veidu, 
tuščiomis, neregėmis akimis. 

- Ferminai, - tariau. 

- Sveiki, inspektore, - atsakė bejausmiu balsu. 

- Teismo medikas sako, kad ji mirė antrą nakties 
ir patvirtino, kad tai šuns įkandimų žaizdos. Dabar 
ją išveš autopsijai, - pasakė Sančesas. 

— Morgana jos nenužudė, - pusbalsiu, bet tvir- 
tai pasakė Garsonas. - Inspektoriau Sančesai, įtariu, 
kad čia - žmogžudystė. Galite liepti atlikti išsamią 
kratą? 

Sančesas pažvelgė į jį truputį abejodamas, bet 
tarė: 

- Žinoma. Tuoj pat liepsiu, kad viskas būtų dar 
kartą patikrinta, kad paimtų pirštų atspaudus ir mė- 
ginius nuo užuolaidų ir kilimų. Užmigdysime šunį ir 
liepsiu patikrinti dantis, kad paieškotų kraujo pėd- 
sakų. 

- Nebūtina jos migdyti, aš ištrauksiu ją iš būdos. 

- Tai neįmanoma, Ferminai. 

Garsonas neatsakė. Nuėjo prie būdos. Jį pamatęs 
gyvūnas pradėjo urgzti. Jaunesniojo inspektoriaus 
tai nesustabdė. Visi stovėjome sulaikę kvapą ir į jį 
žiūrėjome. Jis pasilenkė prieš mažytes dureles, ištiesė 
ranką į būdos vidų ir ramiai pasakė: 

- Ateik, Morgana, ateik. 

Kalė išlindo iš savo slėptuvės ir bandė pasislėpti 
mano kolegai tarp kojų. Jis pradėjo ją glostyti tylė- 
damas. Garsonas nejudėjo, ir niekas nedrįso jų per- 
traukti. Aš priėjau. 

— Ferminai, jie turi pasiimti šunį, turi apžiūrėti 
jos dantis. 

- Pasakykit jiems, kad jos neužmigdytų, surasim 
ką nors, kas ja pasirūpintų. 

— Gerai, būtinai pasakysiu. 

Jis paėmė šunį už pavadėlio, atrišo, o ji paklusniai 
sekė jį iki furgono. Teismo medikas suleido jai ra- 
minamųjų ir išsivežė. Garsonas stovėjo žiūrėdamas, 
kaip tolsta mašina. Turėjau ištraukti jį iš ten, kad ir 
kelioms minutėms. Jokiu būdu negalima buvo leisti, 
kad žiūrėtų, kaip išvežamas kūnas. 

- Eime, išgersime kavos, jaunesnysis inspektoriau. 

— Kavos? - paklausė jis, tarsi būtų pamiršęs, ką 
reiškia tas žodis. 

— Taip, tik minutėlei, eime. 

— O krata? 

- Inspektorius Sančesas viskuo pasirūpins, o jūs 
nesijaudinkit, juk girdėjot, kad padarys nuodugnią 
kratą. 

Stūmiau jį švelniai, bet tvirtai. Įėjome į bariūkštį, ku- 
riame vos tilpo balsingi pusryčiaujantys darbininkai. 

— Kavos su pienu, Ferminai? 

Sutiko išsiblaškęs, nuklydęs mintimis. 

Gėrėme kavą tylėdami. Darbininkai laidėsi pokš- 
tais, prie bendro klegesio prisidėjo monotoniškas 
radijo žinių pasakojimas, o kampe plyšavo lošimų 
automatas, kviečiantis klientus pažaisti. Linksma ei- 
linio ryto kasdienybė. Niekada neturėjau dovanos 
reikšti heroizmą ar emocijas. Nesidėlioja man gai- 
lesčio frazės nei paguodos, nei padrąsinimo. Tokioje 
situacijoje nėra ką pasakyti. Galbūt viskas gyvenime ir 
išsisprendžia, bet atrodo nedora bandyti tai priminti 
kenčiančiam. Vienintelis dalykas, ką sugalvojau, tai 
pasiūlyti Garsonui: 

- Išgerkim po taurelę, jaunesnysis inspektoriau? 

Jis sutiko ir, kai gavo stiklą, ištuštino jį vienu mau- 
ku. Paskui tarė: 

- Valentiną nužudė jos meilužis. 

— Su šunim? 

- Ją nužudė meilužis, - pakartojo. 

— Ką jūs žinote apie tą meilužį, Ferminai? 

- Nieko, tai ir blogiausia, kad nieko. Niekada 
nenorėjau klausinėti, o ji pati apie tai nepasakojo, - 
minutę liko paskendęs savo mintyse, tada pridūrė: - 
Eime, noriu pažiūrėti, kaip vyksta ta krata. 

Gerai, darbas - geras būdas susitaikyti su tikrove. 
Sugrįžus į namą įsitikinau, kad lavonas jau išvežtas. 
Sančesas iš karto priėjo prie mūsų. 

- Kai ką radome šuns būdoje, - tarė. - Figeredai, 
atnešk įkaltį! 

- Tai kad mes jau nunešėm į mašiną. 

- O kas jums liepė? Atnešk įkaltį, po velnių! 

Kol policininkas tolo, Sančesas atsisuko į mane ir 
garsiai tarė: 

— Tuoj turėsim sakyti jiems „labai prašau“, tarsi 
darytų mums paslaugą. 

Sugrįžusio Figeredo rankose buvo knyga. Garso- 
nas vos neišplėšė jos iš rankų ir pradėjo nervingai 
vartyti. Jo veidą iškreipė skausminga grimasa, tada 
padavė knygą man. Tai buvo trečioji Lucenos apskai- 
tos knyga. Be jokios abejonės: jo raštas, jo skaičiai, 
šį kartą - daug didesnių sumų apskaita. Jos galėjo 
paaiškinti tą krūvą pinigų, kurią radome jo slėptu- 
vėje. 

— Kur ji buvo? - paklausiau. 

— Giliame plyšyje vidinėje būdos sienoje. Gera 
slėptuvė, tiesa? Niekas nebūtų drįsęs ten lįsti. Ta kny- 
gelė jums ką nors sako? 

— Taip, Sančesai, bijau, kad turėsiu pranešti komi- 
sarui, kad mes perimame šį reikalą, panašu, kad jis 
susijęs su mūsų tiriama byla. 

— Tuomet nežinai, kaip aš džiaugiuosi, ši byla ne- 
žada nieko gero. 

Garsonas buvo rimtas kaip duobkasys. Kai įsė- 
dome į mano mašiną, dar ilgai tylėjo. Vėliau piktai 
prapliupo: 

— Na, Petra, sakykit jau, galite sakyti, kada tik pa- 
norėsite. Valentina buvo susidėjusi su Lucenos žudi- 
kais, o gal net ir pati jį nužudė. Todėl taip ir norėjo 
su manimi draugauti iš pat pradžių - kad ištrauktų 
informaciją, kad sužinotų, ką mes išsiaiškiname ir 
praneštų savo bendrininkams. Kodėl tylit? Sakykit, 
sakykit, kad esu visiškas kvailys! - rėkė jis. 

- Nusiraminkit, Garsonai, ir nedarykite skubotų 
išvadų. Jeigu norit, galime apie tai ramiai pasikalbėti, 
kai atvažiuosime į mano kabinetą. 

- Atleiskit, bet man atrodo, kad patekau į kažkokį 
košmarą. 

- Nurimkit, tokia savigrauža nieko neduoda. Įsi- 
gilinsim ir pažiūrėsim, kas iš tiesų nutiko. 

Kai atvažiavome į komisariatą, atsisėdau į savo 
vietą, o Garsonas sunkiai sukrito į kėdę priešais. Vėl 
pavarčiau knygą. Be jokios abejonės - tai buvo trečioji 
Lucenos knyga. Pakėliau telefono ragelį ir paskambi- 
nau Chuanui Monturioliui. 

— Chuanai? Turiu ir vėl prašyti tavęs paslaugos. Tai 
nebus malonu, bet norėčiau, kad dalyvautum vykdant 
autopsiją. Kūnas sukandžiotas šuns, norėčiau, kad 
apžiūrėtum. Taip, susitiksim vėliau, paskambinsiu. 

Jaučiausi keistai energinga. Pabaiga artėjo. Net ne- 
įsivaizdavau, kokia ji bus, tačiau jau artėjo, pagaliau ji 
buvo pasiekiama ranka. Atsisukau į Garsoną. 

- Peržiūrėkim viską iš eilės, jaunesnysis inspekto- 
riau. Akivaizdu, kad nuo to laiko, kai atsidūrėme tre- 
niruočių aikštėje, o dabar manau, kad Baisuoklis mus 
ten nuvedė neatsitiktinai, Valentina pasistengė susi- 
draugauti su jumis. Ši draugystė padėjo jai perduoti 
informaciją savo bendrininkams apie tai, kaip vyksta 
mūsų tyrimas. Taip jie galėjo būti ramūs, Tačiau du 
dalykai yra akivaizdūs: pirma, Valentina nenužudė 
Lucenos, o antra - ji tikrai ruošėsi už jūsų tekėti. 

- Kaip galite būti tokia tikra? 

— Truputį pagalvokite ir nepasiduokite nevilčiai 
ir nerimui. Tai, kad Valentina turėjo knygą, meta ant 

jos kaltinimą. Akivaizdu, jog ji buvo susijusi su tuo, 
kuo užsiiminėjo Lucena, tačiau tuo pat metu knyga ją 
ir išteisina. Kaip manote, kodėl knyga buvo saugoma 
tokioje neprieinamoje vietoje? 

— Todėl, kad tai buvo įkaltis prieš ją. 

— Tuo atveju būtų buvę daug saugiau ją sunaikinti. 
Ne, Valentina šią knygą gavo po Lucenos mirties ir 
akivaizdžiai naudojo ją kažkam pagąsdinti. Labiausiai 
tikėtina, kad jos bendrininkas ir buvo tas kažkas, kas 
yra kaltas dėl Lucenos mirties. 

Garsonas kurį laiką tylėjo, apmąstydamas mano 
žodžius. Aiškinau toliau, ir kuo karščiau jam įrodinė- 
jau, tuo įtikinamesnė man atrodė mano versija. 

— Gali būti, kad dėl tos knygos Valentina prarado 
gyvybę. Greičiausiai, kai sutiko už jūsų tekėti, - be 
to, tai ir įrodo, kad ji buvo apsisprendusi, norėjo ga- 
lutinai nutraukti ryšius su savo bendrais, bet tie jai 
neleido. Bijodami, kad juos įduos, baimindamiesi 
šeimyninio atvirumo. Įsivaizduokit - ji taptų poli- 
cininko žmona! Jai grasino, o ji atsikirto paminė- 
dama knygą. Tada jie pareikalavo atiduoti knygą, 
bet ji nesutiko, nes tai buvo jos ateities garantija... 
ir pagaliau užsiundė ant jos ištreniruotą šunį, kuris 
ją ir nužudė. Ieškojo knygos, bet jos nerado, tad vėl 
sutvarkė namus ir pabandė užmaskuoti žmogžudys- 
tę, tarsi tai būtų nelaimingas atsitikimas, dėl kurio 
kalta Morgana. 

— Dieve, tai jau visa teorija. 

— Gryna logika. Kaip jums atrodo, ar Valentinos 
meilužis negalėtų būti vienas iš jos bendrininkų? Ne- 
sakė jums, ar jis taip pat neužsiima šunimis? 

- Jau sakiau jums — nieko nežinau apie tą tipą. 
Dabar net abejoju, ar jis iš viso egzistavo. 

— Valentina turėjo šeimą? 

- Visuomet man sakė, kad yra viena kaip pirštas. 

— Draugų? 

- Nežinau. 

- Tuomet tuojau pat tai išsiaiškinkit. 

— Norėčiau, kad paskirtumėt man ką nors svar- 
besnio. 

— Darysite tai, kas liepiama, Garsonai, ir nesuas- 
meninkite darbo, nes kitaip turėsiu paprašyti komi- 
saro, kad nušalintų jus nuo bylos. 

- Kaip pasakysit, - tarė jis ir išėjo susiraukęs, ne- 
patenkintas. Tai mane šiek tiek nuramino - pirmasis 
ženklas per šias valandas, kad jis atsigauna. 


Dalyvauti toje autopsijoje Chuanui Monturio- 
liui turėjo būti kančia, bet jį taip traukė mūsų bylos 
paslaptys, kad nugalėjo savo neryžtingumą ir pade- 
monstravo tikrą stiprybę. Aš, suprantama, laukiau 
rezultatų koridoriuje. Niekas nebūtų manęs įtikinęs 
įeiti į patalpą. Kai atsisėdau, raumenys atsipalaidavo, 
tačiau nugarą vis dar skaudėjo. Viskas atrodė tarsi be- 
galinė beprotybė. Nors ir žinojau, kad esame prie pat 
bylos pabaigos, vis tiek dar buvome toli. Baisuoklis 
iš pat pradžių mums davė raktą ar jo dalį. Dabar tai 
buvo aišku. Jo įkąsta ausis. Atsiminiau šuns reakciją 
pirmąją dieną, kai susidūrė su Valentina, tačiau ji 
buvo greita ir sumani ir priėmė drąsų sprendimą. 
Visą laiką dirbome tiesiai jai prieš akis, ji žinojo, ar 
mes pavojingai priartėjame prie reikalo esmės, ar 


291 


esame per saugų atstumą. Jaunesnysis inspektorius 
buvo lengvas grobis, mažasis donžuanas, medžioja- 
mas medžiotojas. Taip išsirutuliojus bylai, užgriuvo 
klausimų lavina, pirmiausia - apie jų meilės istoriją. 
Ar Valentina kurią nors akimirką iš tiesų įsimylėjo 
mano kolegą? Jis jai suteikė galimybę greitai įgyven- 
dinti svajonę turėti namą užmiestyje, be to, ji pagaliau 
įvertino jo gerumą ir buvo apžavėta. Reikėjo laikyti 
šią hipotezę teisinga tiek bylos labui, tiek Garsono 
paguodai. Įsivaizdavau, kad jis klausia savęs to paties, 
o galimus atsakymus dar apsunkina skausmingas ne- 
tikrumo jausmas. 

Kai Monturiolis ir teismo medikas išėjo iš lavoni- 
nės, aš nebegalvojau apie bylą. Valentina mirė - staiga 
užgriuvusi ši siaubinga tikrovė mane supykdė. Chu- 
ano veidas taip pat nepadėjo man nusiraminti. Atėjo 
išbalęs, pastėrusiomis akimis ir sukandęs dantis. Ko 
gero, matyti gyvūnus ir žmones išverstais viduriais 
nėra tas pats. O gal tai tik įpročio reikalas, nes teismo 
medikas atrodė pakankamai žvalus. 

— Visiškai aiškus reikalas, - tarė jis. - Be abejonės, 
mirė apytikriai antrą valandą nakties. Ant jos kūno 
suskaičiavau maždaug dvidešimt penkis šuns įkandi- 
mus. Vienu jų perkąsta jungo vena. Gali būti, kad ji 
buvo užpulta namo viduje, o ne kieme, nes krisdama 
trenkėsi į kampą, galbūt stalo, jos šone yra atitinkama 
žaizda. Manau, kad ją ištempė į lauką ir ten paliko. 
Durys buvo atviros? 

- Taip. Ir mirusioji nevilkėjo naktinių, greičiausiai 
laukė lankytojo. 

- Į tokius klausimus aš neturiu atsakymų, taip pat 
ir į zoologinius, palikau juos šiam kolegai. Nelabai ge- 
rai jums buvo ten viduje, tiesa? - patapšnojo Chuanui 
per petį juokdamasis. - Aš jau eisiu, turiu atlikti kitą 
autopsiją. Šią popietę atsiųsiu tau išvadą, Petra. 

Jis nuėjo, palikdamas ore stiprų dezinfekcinio 
skysčio kvapą. | 

— Vėmiau, - prisipažino Monturiolis, kai likome 
vieni. 

- Labai apgailestauju, Chuanai, iš tiesų. 

— Jaučiausi kaip vaikas. 

- Ar galėjai padaryti kokias išvadas? 

- Išvadomis to nepavadinčiau. Šį tą užsirašiau, 
išmatavau įkandimus, nusipiešiau eskizų. Dabar dirb- 
siu su jais savo kabinete. 

— Galime palikti tai rytdienai. 

- Ne, manau, kad man jau geriau. 

- Esi tikras? 

- Pasakysiu tau, kai išeisime iš šių laidojimo 
namų. 

Jis puikiai mokėjo dirbti kompiuteriu - dar viena 
gera savybė. Per keletą skrupulingo darbo valandų 
savo skubotus užrašus ir eskizus pavertė tiksliu įkan- 
dimų atvaizdu ekrane. Vėliau tuos atvaizdus panau- 
dojo, kad atkurtų tikslų įkandimus padariusių dantų 
vaizdą. Aš laukiau išsidrėbusi kėdėje, vis labiau jutau 
nuovargį ir galų gale užmigau. Kai Chuanas mane pa- 
žadino, net neįsivaizdavau, kuri galėjo būti valanda. 

— Manau, kad dabar man viskas aiškiau. 

Priėjau prie jo staiga visiškai nubudusi. 

— Be jokios abejonės, ją sukandžiojo ne Morgana. 
Tai buvo mažesnis nei rotveileris šuo, tačiau stipres- 
nis, įkandimai gilūs, tikslūs, jokių draskymų - tik 
stiprūs sukandimai. Tas šuo ištreniruotas pulti, jis 
nepavargo atakuoti, jo jėga nė kiek nesusilpnėjo, visos 
žaizdos tokio paties gylio. 

— Ar tai gali būti viena iš veislių, kurias anądien 
atrinkome pagal plaukus? 

— Tai ir turime nustatyti. 

Jis atsisėdo priešais mane, paėmė popieriaus ir 
pieštuką. 

- Pažiūrėkim. Bokserį galim iš karto atmesti. Jo 
apatinis žandikaulis labiau atsikišęs nei viršutinis. Dėl 
to įkandimai būtų tam tikros formos, o Valentinos 
įkandimai ne tokie, - bokseris buvo išbrauktas. - Vo- 
kiečių dogą taip pat galima atmesti. Jo milžiniška bur- 
na paliktų daug didesnių įkandimų. Šiuo atveju mums 
lieka tik vokiečių aviganis ir Stafordšyro bulterjeras. 
Jųdviejų įkandimų neįmanoma atskirti. 

— Po velnių, Chuanai, tai be galo svarbus žingsnis! 
Pranešiu apie tai Garsonui. 

Komisariate man pasakė, kad Garsonas jau išėjo, 
tad, truputį sunerimusi, paskambinau jam į namus. Jis 
buvo ten, toks blankus kaip sena lemputė. Kai papasa- 
kojau jam apie Chuano išvadas, atsakinėjo vienskie- 
meniais žodžiais. Man baigus pasakoti, nieko daugiau 
neklausė, nieko nekomentavo. 

— Ar gerai jaučiatės, Ferminai? 

— Taip. 

- Tikiuosi, kad negeriate viskio kaip žvėris, norė- 
čiau, kad rytoj pasirodytumėte žvalus, turime daug 
darbo. 

- Nesirūpinkit, negeriu. 

- Jums nieko nereikia? 

- Ne, Petra, ačiū. 

— Tuomet labanakt. 

- Labanakt. 

Chuanas priėjo prie manęs iš nugaros ir apkabino. 
Atsisukau ir mes pasibučiavome. 

- Manau, kad kaip atlygį už mano detektyvo mė- 
gėjo darbą nusipelniau, kad pasikviestum mane va- 
karienės, o vėliau... 

- Atleisk, Chuanai, bet man neramu dėl Garsono. 
Nuvažiuosiu jo aplankyti. 

- Aš supratau, kad jam viskas gerai. 

- Niekada nežinai, jam tai buvo didelis smūgis, ir 
jis dabar vienas. Paskambinsiu tau. 

Jis nuleido akis, nusišypsojo. 

- Daryk tai, ką turi daryti, inspektore. 

Išbėgdama pabučiavau jį ir nuvažiavau į jaunes- 
niojo inspektoriaus butą. Kai atidarė duris, atrodė, 
kad manęs net neatpažįsta. 

- Atėjau patikrinti, ar jūs negeriate. 

- Sakiau jums, kad negeriu. 

— Na, tuo atveju gal geriau gertumėte, tik su kom- 
panija. Turit viskio? 

Jis praleido mane vidun, kaip automatas nuėjo 
ieškoti gėrimo, pastatė du stiklus. 

- Kaip jums Chuano Monturiolio atradimai? Įspū- 
dingi, tiesa? Prisimenate tų veislių veisėjus? Kai lan- 
kėmės pas stafordšyro, vos galo negavome, galbūt... 

— Inspektore, atleiskit, bet aš neturiu noro šne- 
kėtis. 

— Na, tuomet žiūrėkime televizorių. 

Įjungėme futbolo rungtynes, kurių aš visiškai ne- 
suprantu. Žiūrėjom jas tylėdami, po truputį gurkš- 
nodami viskį. Visa laimė, žaidėjai mušėsi tarpusavyje 
ir ginčijosi su teisėju. Tai aš supratau ir tai buvo pa- 
kankamai įdomu, tad ištvėriau iki finalinio švilpuko. 
Mačiau, kad Garsonas jau knapsi galva, tad pakilau 
ir tyliai jam pasakiau: 

— Aš einu, Ferminai, rytoj pasimatysim komisa- 
riate. 

Jis linktelėjo nesijudindamas, nekeisdamas tos 
padėties, kuri, atrodo, padėjo jam nurimti tiek, kad 
užmigtų. 


Visą gyvenimą norėjau, kad man nutiktų taip, kaip 
filmų detektyvams. Kai tą vakarą grįžau namo, šis 
noras pagaliau virto tikrove, tačiau, kad ir kaip būtų 
keista, visiškai man nepatiko. Svetainė buvo neapsa- 
komai sujaukta, visos knygos nuverstos nuo lenty- 
nų, visos pagalvėlės ant grindų, visi stalčiai atidaryti. 
Nubėgau į miegamąjį, bet ir ten pasitiko toks pats 
vaizdas. Nuo naktinio stalelio dingo tie pora papuo- 
šalų, kuriuos turėjau. Mečiau savo rankinę ant lovos. 
Garsiai nusikeikiau visais velniais. Staiga prisiminiau 
Baisuoklį ir mano širdis apmirė. Kviečiau jį beviltišku 
balsu, ieškodama po visus kampus, tačiau Baisuoklis 
neatsiliepė. Nuėjau į virtuvę ir sunkiai atidariau du- 
ris, kurios už kažko kliuvo. Taip, ten, už durų, buvo 
jis, nejudantis kailinis kamuoliukas, nebegyvas. Atsi- 
klaupiau prie jo, nedrįsau net paliesti. Pagaliau labai 
atsargiai tarsi glamonėdama perbraukiau per jį ranka. 

Buvo sustingęs ir šaltas. Galva kruvina, greičiausiai 
jį užmušė. Nuėjau ieškoti pagalvėlės, paguldžiau ant 
jos Baisuoklį ir nunešiau į svetainę. Atsisėdau prieš jo 
mažytį lavonėlį liūdna ir pavargusi. Dabar jau tikrai 
viskas, išnyko paskutiniai Ignacijaus Lucenos Pastoro 
pėdsakai šioj žemėj. Vargšas sukčius ir jo bjaurusis 
šuo. Liūdna istorija. 


- Žinoma, tai ne vagys, - tariau Garsonui, kuris 
tą rytą atrodė ramesnis. - Pavogdami mano keturis 
beveik beverčius žiedus, jie bandė užmaskuoti, ko iš 
tiesų ieškojo. 

- Lucenos knygos? 

- Tai nebuvo profesionalas, jei manė, jog bylos 
įrodymus laikome komodos stalčiuje. 

- Tuomet norėjo atsikratyti Baisuokliu. Bijojo, kad 
ir vėl taps nebyliu liudininku. Matė policininkus Va- 
lentinos namuose ir suprato, kad mes nepatikėjome 
ta istorija, jog ją užpuolė Morgana. O kartu apžiūrėjo, 
ar ką nors ras jūsų namuose. 

- Gali būti. 

— Dabar, kai jau neturi Valentinos, kuri juos infor- 
muotų apie mūsų žingsnius, bandys sunaikinti visus 
galimus įrodymus. 

— Tai kelia nerimą, jaunesnysis inspektoriau. Mes 
jau finišo tiesiojoje, visos kortos mūsų rankose ir pa- 
galiau pradėsime žaisti ryžtingai. Tikras absurdas, 
kad taip ilgai tąsomės su šia byla. Tikra kvailystė. 

— Valentinos šnipinėjimas trukdė mums judėti į 
priekį. 

— Nekaltinkit viskuo Valentinos. Kaltinkit tik tuo, 
dėl ko ji iš tiesų kalta. Galų gale, juk dėl jūsų ji atsi- 
sveikino su gyvybe. 

- Jūs tuo tikra? 

— Žinoma. Netgi pradėjo veikti mūsų labui. Tai ji 
paskambino į policiją, nors vėliau, matyt, pasigailėjo 
ir perspėjo savo bendrus. 

Garsonas rūsčiai pakėlė pirštą. 

— Minutėlę, inspektore, minutėlę! Jūs labai skuba- 
te mane paguosti, bet tai visiškai nepadeda išspręsti 
bylos. 

— Ką norite tuo pasakyti? 

— Negi nesuprantat, kad Valentina negalėjo pa- 
skambinti į policiją, nes tuo metu buvo su manimi 
mano namuose. Žinoma, taip ji galėjo sužinoti viską, 
kas man buvo pranešta, aš pats jai pasakiau. O kai 
išvažiavau, ji paskambino savo bendrams ir juos per- 
spėjo, kad mes atvažiuojame. Tai puikiai paaiškina, 
kodėl jie iš ten dingo, dar prieš mums atvažiuojant. 
Antrasis skambutis buvo jos, nepamirškite to. 

— Ar patikrinot skambučių laiką? 

- Žinoma, kad taip. 

Beviltiškai pasikasiau galvą. 

— Tuomet, Ferminai, kas, po velnių, ta moteris, 
kuri paskambino į policiją? 

— Tai ne Valentina, galite būti tikra. 

— O kaip jūsų tyrimas dėl Valentinos aplinkos? 
Turite žinių apie šeimą, draugus, tariamą meilužį? 

— Nieko. Valentina nieko neturėjo, buvo viena kaip 
pirštas. Ir niekur neradome jos kalendoriaus, kurį visa- 
da nešiojosi rankinėje, galbūt neteko jo prieš mirtį. 

— Ar gali taip būti, kad moteris metų metus turėtų 
meilužį, o jis nepaliktų nė pėdsako jos gyvenime? 

— Jeigu tai, ką ji man sakė, buvo tiesa, jie turėjo 
būti atsargūs, nes jis vedęs. 

— Sutinku dėl jo, bet ne dėl jos. Galėjo turėti namie 
kokią nors dovaną, papuošalą su jo vardu, nuotrau- 
ką... niekada nieko panašaus nepastebėjot? 

— Manau, kad, kai aš ateidavau, paslėpdavo tuos 
jo daiktus, kuriuos turėjo. Tai - gero tono klausimas. 
Nebent... 

- Nebent tas, kuris ją nužudė, skrupulingai pa- 
šalino iš namų viską, kas galėtų jį įvelti, įskaitant ir 
kalendorių. Tam turėjo pakankamai laiko. 

- Tai reiškia, kad greičiausiai meilužis ir bendri- 
ninkas buvo vienas ir tas pats asmuo, žinoma, ma- 
nant, kad ji jo neišsigalvojo. 

- Nesuprantu, kam jai išsigalvoti meilužį. 

- Kad meilės reikaluose laikytų mane per atstumą. 

— Tačiau ji nelaikė jūsų per atstumą! Turėjo su 
jumis romaną! 

— Tas tiesa. 

- Ar Valentinos telefono klausomasi? 

— Taip, bet niekas jai neskambino. 

— Tai taip pat įrodymas. Jos meilužis būtų bandęs 
su ja susisiekti, jei nežinotų, kad ji mirusi. 

- Vis manant, kad tas meilužis egzistavo. 

— Atleiskit, jaunesnysis inspektoriau, gal jums 
skaudu tai pripažinti, bet labai bijau, kad tas meilužis 
egzistavo. Esu tikra, juk aš taip pat moteris. 

Garsonas nuleido akis nugalėtas. Jam, kaip vyrui, 
buvo sunku pripažinti, kad jo varžovas nugalėjo. Išėjo 

iš mano kabineto įtraukęs galvą į pečius. Per pasku- 
tines dvi dienas paseno keleriais metais. Gyvenimas 
nėra teisingas, ir įsivaizduoti atvirkščiai neįmanoma. 
Klausiau savęs, ar būdamas tokio amžiaus jis ras jėgų 
atsitiesti. Tačiau nesvarbu - radęs jėgų ar be jų, išgy- 
vens, visi išgyvena, nepaisydami randų, mėlynių ir 
nesibaigiančių smūgių pėdsakų. 

Paskambinau Sančesui. Valentinos namų kratos 
protokolas jau buvo parengtas. Rasta mažyčių kraujo 
lašelių ant baldų. Kiti, didesni, beveik nuplauti vande- 
niu ir muilu. Be abejonės, teisiniuose dokumentuose 
galėjome įrašyti, kad Valentina Kortes nužudyta ir kad 
oficialiai galime ką nors apkaltinti jos nužudymu. Įta- 
rimai krito ant dviejų veisėjų. Paskambino į duris. Įėjo 
ramusis galicijietis policininkas ir pasakė, kad su ma- 
nimi nori susitikti kažkoks vyras. Vyras? Galbūt atėjo 
prisipažinti, galbūt liudininkas. Mano mintys sukosi 
vien tik apie bylos pabaigą, todėl niekada nebūčiau 
atspėjusi, kas tas įdėmiai į mane žiūrintis jaunuolis. 
Buvo tamsiaplaukis, nedidukas, truputį apvalainas. 

— Tai jūs esate inspektorė Delikado. 

— Na taip, o jūsė 

— Mano tėvas dažnai man apie jus pasakoja. 

— Jūsų tėvas“ 

— Aš - Alfonsas Garsonas, ką tik atvykau iš Niu- 
jorko. 

Esu tikra, kad truputį prasižiojau. Stebėjau jį tikrai 
godžiai, tyrinėdama jo veido bruožus. Akyse šiek tiek 
skeptiška išraiška... o sėdinčio Budos ausų speneliai 
ar tik ne tokie patys kaip jaunesniojo inspektoriaus? 
Jis kostelėjo, pasijutęs nejaukiai. 

— Na žinoma! Kokia aš kvaila! Jūsų tėvas prieš 
minutę išėjo. 

- Man sakė, todėl atėjau pas jus, nes namie jo taip 
pat nėra. 

- Aišku, aišku, tuoj paprašysiu, kad atneštų kavos. 

Vaje vaje, Garsonas pasidaugino, pasaulyje gyve- 
na kažkas, paveldėjęs keistus mano kolegos genus. 
Blakstienos taip pat buvo jo - storos ir krentančios 
žemyn kaip namo čerpės. 

- Manau, kad jau įsivaizduojate, kodėl aš čia. Beje, 
ar žinote, kada bus ceremonija? 

- Kokia ceremonija? 

— Mano tėvo vestuvės. Aš atvažiavau susipažinti su 
jo sužadėtine. Jis jums nieko nesakė? Jau prieš savaitę 
pranešiau, kad atvyksiu. 

Gėriau kavą nepakeldama galvos. Kodėl kaip tik 
ant manęs krinta visi mirusieji? 

— Matote, Alfonsai, pastarosiomis dienomis daug 
kas įvyko. Ir tokie blogi dalykai, kad gali būti, jog jūsų 
tėvas pamiršo apie jūsų atvykimą. Būtų buvę geriau, 
jei jis pats jums būtų pranešęs, bet, ką gi, - jūsų tėvo 
sužadėtinė buvo nužudyta. 

Jo balse pasigirdo stiprus amerikietiškas akcentas, 
kai sušuko: 

- Kaip, nužudyta? 

— Taip, Žiauriai nužudyta. 

— Tačiau tai neįmanoma, tėvas man sakė, kad ji 
ne policininkė. 

- Ir sakė tiesą, tačiau panašu, kad buvo įsivėlusi į 
vieną bylą, tai jau tikrai jums geriau paaiškins tėvas. 

— O kodėl niekas man nepranešė? 

— Na, jūsų tėvas, kaip logiška manyti, labai susi- 
jaudinęs. 

— Bet aš atvažiavau iš Amerikos, palikau ligoninę, 
pasiėmiau pora dienų atostogų pačiu karščiausiu laiko- 
tarpiu, atšaukiau dvi svarbias paskaitas universitete... 

— Bet kuriuo atveju, aš džiaugiuosi, kad atvykote. 
Jūsų atvykimas pralinksmins jaunesnįjį inspektorių, 
jis iš tiesų nepaprastai sukrėstas. 

— Taip, be abejo, taip. 

Jis buvo sumišęs, tarsi kas nors iš po nosies būtų 
nušvilpęs taksi lietingą dieną ar radęs tarakoną pen- 
kių žvaigždučių viešbučio kambaryje. 

- Žinote, ką padarysime? Paprašysiu, kad kas nors 
jus nuvežtų į tėvo butą, o aš tuo tarpu pabandysiu jį su- 
rasti ir pasakysiu, kad tuojau pat su jumis susitiktų. 

— OK, - atsakė jis, tarsi būtų ką tik laimėjęs pa- 
guodos prizą. 
rasti nebuvo sunku. „Mano sūnus? - paklausė, tarsi 
būtų kalbėjęs apie keistą afrikietiškų skruzdėlių veis- 
lę. - Aš visiškai jį pamiršau!“ Na taigi, tokie reikalai. 
Su byla susijusiems mano planams Alfonso Garsono 
atvykimas buvo tikras išganymas. Buvau tikra, kad 
jam pavyks atitraukti jaunesnįjį inspektorių nuo by- 
los tuo metu, kai reikės daug kantrybės ir gudrumo, 
o į šį reikalą įpainiotas Garsono skausmas ir asme- 
niniai išgyvenimai būtų tik kliuvinys mano naujoje 
strategijoje. 


Šį kartą įtariamuosius apklausėme policijoje. 
Abu veisėjus patruliai atvežė iš namų, o ne iš darbo. 

Norėjome viską padaryti sensacingai ir nemaloniai. 
Žeminsime juos, kaip galėsime, įbauginsime tiek, 
kiek pajėgsime, kol galų gale, greičiausiai, pasikvies 
advokatą. 

Garsonui nedalyvaujant apklausiau Pedrą Kostą, 
vokiečių aviganių veisėją. Jeigu tas žmogus ir buvo 
Valentinos Kortes bendrininkas, sunkiai galėjau įsi- 
vaizduoti jį kaip jos meilužį. Išdžiūvęs, beveik asketiš- 
kas jo kūnas neatrodė tinkamas laukas tokiai puikiai 
žaidėjai, nors niekas nežino tikrojo moterų būdo, yra 
tokių, kurios renkasi meilužius vedamos motiniško 
instinkto. Jo elgesys per apklausą taip pat neleido ma- 
nyti, kad jis labai aistringas. Nepaisant to, kad aš jį 
puoliau ir kalbėjau žiauriausius dalykus, išliko ramus 
kaip vienuolis. Buvo susitaikęs su besitęsiančiomis 
mūsų kankynėmis ir net nesiruošė maištauti. Toks 
elgesys galėjo būti interpretuojamas kaip akivaizdus 
nekaltumas arba kaip visiškas pasitikėjimas savo alibi. 
Kur jis buvo tą naktį, kai buvo nužudyta Valentina? 
Savo namuose, miegojo su savo žmona. Ji tai patvir- 
tino. Leidau jam eiti. Neturėjome prieš jį pakankamai 
įrodymų ir norėjau, kad iš tos apklausos jis išeitų jaus- 
damasis laisvas kaip paukštis. Atsiprašiau, pasakiau, 
kad labai apgailestauju, ir leidau išeiti įsitikinusiam, 
kad daugiau mums jo nereikės, kad viskas tebuvo 
minutės painiava, didelė klaida. 

Kai papasakojau apie tai Garsonui, kaip ir tikėjau- 
si, reikėjo pasistengti, kad jis suprastų tą paskutiniąją 
apklausos dalį. Jo klausimus lydėjo protestai. Ar iš 
tiesų maniau, kad tas žmogus yra nekaltas? Ne, dar 
negaliu to tvirtinti. Kodėl tada leidau jam eiti, ir dar 

milijoną kartų mandagiai atsiprašiusi? Jį siutino ir 
varė į neviltį tai, kad su žmogum, kuris galėjo būti 
Valentinos žudikas, elgėmės tarsi su baltom piršti- 
nėm. Būtent tokios reakcijos aš ir bijojau. Dėl šios 
reakcijos buvo visiškai neįmanoma pasiekti, kad jis 
nedalyvautų antroje apklausoje. Akivaizdu, kad tai 
tik apsunkino padėtį. 

Patrulis užklupo Augustą Ribą Solę jo namuose, 
prieš pat šiam išeinant į darbą, o kadangi jis buvo 
daug mažiau filosofiškai nusiteikęs nei ankstesnis įta- 
riamasis, vos tik atvykęs, iš karto puolė protestuoti. 
Garsonas suspiegė liepdamas jam nutilti - pirmas 
požymis, kuris rodė, kaip vyks apklausa. Aš iš karto 
įsiterpiau: 

— Galbūt jus čia atvežė šiurkštokai, tačiau tokie jau 
tie policininkai, visada taip elgiasi. 

— Tuomet pats laikas, kad pasikeistų, inspektore. 

- Sutinku, ilgainiui pasikeis. 

Jis man paliko tokį pat įspūdį, kaip ir tada, kai 
išgelbėjo mus nuo savo baisiųjų šunų. Arogantiškas, 
pasitikintis savimi, simpatingas ir draugiškas. Steng- 
damasi kalbėti kuo ramiau, paklausiau: 

— Kur jūs buvote, kai buvo nužudyta Valentina 
Kortes? 

— Aš beveik nepažinojau Valentinos, mačiau vos 
pora kartų darbo reikalais. Sužinojau apie jos mirtį 
iš laikraščio, tad nežinau, kada ji mirė. Tai normalu, 
ar jums taip neatrodo? 

Garsonas ant jo beveik užšoko. 

— Mes pasakysim, kas yra normalu, girdi? 

Ribas pasižiūrėjo į mane apstulbęs. 

— Klausykit, ką tai reiškia? Kodėl jis su manimi 
taip kalba? Pasakykite jam, kad elgtųsi padoriai, ins- 
pektore, jūs puikiai žinote, kad galiu į jokius klau- 
simus neatsakinėti, kol šalia nėra advokato. Tad, jei 
ir toliau tęs tokiu tonu, aš išeisiu. Tenoriu su jumis 
bendradarbiauti. 

Mečiau į Garsoną žudikišką žvilgsnį. 

— Sutinku, pone Ribai, atleiskit. Pasakysiu jums, ką 
norite žinoti. Valentina mirė praeitą antradienį antrą 
valandą nakties. 

— Antrą valandą nakties antradienį? Na, manau, 
kad miegojau savo namuose, kaip visada. 

— Ar kas nors gali tai patvirtinti? 

- Žinoma, mano žmona! 

- Ar leisite, kad tai patikrinčiau? Jūsų žmona 
namie? 

- Taip, paskambinkite jai, labai prašom, ir pasi- 
stenkite ją nuraminti, nes šįryt atvykę jūsų žmonės 
mirtinai ją išgąsdino. 

Trumpai su ja pašnekėjau, tada atsisukau į Ribą 
ir nusišypsojau. 

— Ji sako tą naktį vėlai grįžusi namo, pone Ribai, 
panašu, kad antradieniais vakarieniauja su draugė- 
mis. 

— Tiesa, visai apie tai pamiršau. Bet ji jums pasakė, 
kurią valandą grįžo ir kad mane rado jau miegantį, 
ar ne? 

— Taip ir pasakė. 

— Klausykit, gal galiu paklausti, kokių turite prieš 
mane įrodymų, nes panašu, kad esu įtariamas nužu- 
dymu moters, kurią temačiau pora kartų gyvenime. 

Garsonas norėjo mestis ant jo, tačiau aš tvirtai 
sugriebiau jį už rankos. 

— Tiesą sakant, jokių, pone Ribai. Visa tai tiesiog 
painiava, tačiau turėjome įsitikinti, kur jūs buvote tą 
naktį. Dabar jau žinome. Jau galite eiti. 

Jis suvaidino, kad nieko nesupranta, mandagiai 
atsisveikino ir ramiai išėjo iš kabineto. Nespėjo išsi- 
sklaidyti jo gerų vyriškų kvepalų kvapas, kai jaunes- 
nysis inspektorius atsisuko į mane. 

— Gal galit man pasakyt, ką čia žaidžiam, inspek- 
tore? Kodėl leidot jam taip išeiti? 

- Todėl, kad neturime pakankamai įrodymų. 

- Bet taip niekada ir neturėsim! Kodėl nepaklau- 
sėt jo apie šunų pjautynes? Kodėl visiškai jo nespau- 
dėt? 

— Ką norėjot, kad padaryčiau? Duočiau į kaulus? 

— Taip! 

Prikišau savo veidą prie jo, suspaudžiau kumščius 
ir pro dantis iškošiau: 

— Atsargiai, Garsonai, atsargiai, aš neleisiu, kad 
veltumėt čia savo asmenines problemas. Net jei ir 
turėtume rankose prisipažinusį kaltininką, jūs nepa- 
liesit nė plaukelio ant jo galvos, supratot? 

Jis atsileido, nudelbė akis. 

- Tiek to, - sumurmėjo. - O ką darysim dabar? 

— Lauksim. 

— Ko lauksim? 

— Nežinau, jaunesnysis inspektoriau, tačiau kažkas 
turi nutikti, o jei nenutiks, bandysim eiti kitu keliu, 
tačiau šiuo metu tikrai nepulsim į neviltį ir nedarysim 
kvailysčių. 

— Lengva jums kalbėti. 
— Galbūt. 


Ir laukėme, stengdamiesi būti kiek įmanoma 
ramesni. Paskyriau tą laiką popieriams sutvarkyti, 
užsiėmiau nebaigtais reikalais, kurie neleido bylai 
manęs apsėsti. Kiekvieną dieną vakarop Garsonas ir 
aš susitikdavome mano kabinete ir kalbėjomės apie 
įvairius dalykus, stengdamiesi tiesiogiai neminėti to, 
kas iš tiesų buvo užvaldę mūsų mintis. Klausinėjau jo 
apie sūnų. Papasakojo, kad jis nusprendė pora dienų 
pasilikti Barselonoje, paturistauti. Kartu jie jau aplan- 
kė Šv. Šeimos katedrą ir Montžuik rajoną. Vaikinui 
patiko prisiminti vaikystę mieste. Vieną dieną visi 
trys pietavome. Susitikome „Sraigėse“, tėvas su sū- 
numi pavėlavo daugiau nei pusvalandį. 

— Tai dėl beprotiško eismo, - tarė Alfonsas Gar- 
sonas. - Kaip jums pavyksta taip dirbti? Manau, kad 
niekas čia negali būti punktualus. 

— Ar Amerikoje kitaip? - paklausiau. 

- Žinoma, kad kitaip! Ten viskas labiau... organi- 
zuota. Priklausyti nuo kamščių - neįsivaizduojama, 
jeigu jie numatyti, žmonės važiuoja subway*. 

— Supratau. Ką norėtumėte valgyti? Mačiau, kad 
meniu - daugybė skanumynų. 

Pradėjome rinktis. Buvau susižavėjusi, matyda- 
ma jaunesnįjį inspektorių kartu su savo palikuoniu. 
Slapta stebėjau jų gestus ir bruožus, ieškodama pa- 
našumų. 


* Metro. (Angl.) 

— Gal žarnokų? - pasiūlė Garsonas. 

— Tėti, juk tai grynas cholesterolis! 

— Na, gal vieną dieną... - atsiprašinėjo jis. 

Sūnus atsisuko į mane. 

- Vieną dieną! Negalite net įsivaizduoti: vakar - 
paelja, užvakar - ėriuko mentė. O vakarais - kiau- 
šiniai ir kava. Ak! Ir nemanykit, kad pusryčiams jis 
valgo vaisius ir jogurtą, nieko panašaus - dešrainius 
arba kumpį. Kaip manot, kiek metų galima ištempti 
valgant tokį maistą ir nepatirti širdies smūgio? 

— Na, jūsų tėvas ištvėrė jau ne vienerius! 

- Būtent. O dabar kaip tik laikas pradėti prisi- 
žiūrėti. 

- Jūs teisus. 

— Mano sūnus visada teisus, - įsikišo Garsonas, 
gurkšteldamas pirmą „Riochos“ vyno gurkšnį. 

- Kai mama buvo gyva, viskas buvo kitaip. Ji 
buvo labai paprasta, dora. Valgėme daug daržovių, 
sriubų... 

— O penktadieniais - žuvį, - pridūrė jaunesnysis 
inspektorius šiek tiek piktai. 

- Ji buvo labai religinga, tai tiesa. Tačiau, kaip ge- 
rai žinoma, religiniai priesakai nėra atsitiktiniai. Jau 
yra įrodyta, kad jie padeda gyventi sveikai. Draudžia 
valgyti kenksmingą maistą, paleistuvauti... 

- Taip, žinoma, taip, - tarė Garsonas, kimšdamas 
savo žarnokus. Aš išdrįsau užsisakyti šparagų, buvau 
įsitikinusi, kad jų nedraudžia nė viena religija. 

- Jūs vedęs, Alfonsai? 

— Ne, dar neturėjau tam laiko. 

Aš nusijuokiau. 


308 


— Norite pasakyti, visai neturėjote laisvo laiko? 

— Nesijuokite, inspektore, sakau teisybę. Ameri- 
koje gyvenimas labai sunkus, didelė konkurencija, 
reikia nuolatos tobulėti. Turėjau vėl kartoti visą savo 
medicinos kursą, nes ten reikalavimai daug griež- 
tesni. Tada specializavausi, gavau darbą ligoninėje. 
Dabar esu vyriausiasis chirurgas, manote, kad buvo 
lengva tai pasiekti, kai nesi ten gimęs? 

- Esu tikra, kad ne. 

— Laimei, ta šalis atveria daug galimybių tiems, 
kurie nori dirbti. 

- Šalis, kurioje bet kas gali tapti prezidentu? 

- Gali būti, kad tai skamba kaip stereotipas, bet 
taip ir yra. 

- Ir aš pabandysiu, pažiūrėsiu, kas iš to išeis, - tarė 
Garsonas pusiau juokais, pusiau piktai. 

— Tau nieko neišeis, tėti, ir žinai kodėl? Todėl, kad 
tu iš principo netiki žmogaus galimybėmis. Esi per 
didelis fatalistas, kaip ir visi ispanai. 

— Likimas egzistuoja, sūnau mano, jei dar to ne- 
supratai. Taip pat ir laimės stoka, nesėkmės, nelygios 
galimybės ir aplinkybės, veikiančios nuo pat gimimo. 
Ką tu čia man šneki apie tapimą prezidentu. 

— Bet tėti... 

Pakėliau taurę, siekdama išvengti didesnio ginčo. 

- Išgerkime už likimą, kuris mus čia šiandien su- 
vedė. 

Tai nebuvo paskutinis mano tostas per tuos pietus, 
iš dalies todėl, kad keletą kartų turėjau tarpininkauti 
tėvo ir sūnaus diskusijoms, per kurias tonas nuolat 
kildavo, o iš dalies ir todėl, kad stengiausi bent kiek 

pralinksminti šį nelabai smagų susitikimą. Kai atėjo 
laikas kavai, Garsonas ir aš jau buvome gerokai išgėrę, 
daugiau nei jo sūnus, kurio daktariškas atsargumas 
vertė jį sustoti po trečios taurės. 

Atsisveikinome su Alfonsu Garsonu prie restora- 
no durų. Jis norėjo aplankyti Katalonijos nacionalinį 
muziejų ir pareiškė, kad toks vėlyvas valgymo laikas 
Ispanijoje yra baisiai nepraktiškas. Garsonas ir aš 
grįžome į komisariatą. Pakviečiau jį išgerti dar vieną 
puodelį kavos mano kabinete, prieš jam grįžtant į 
savąjį. 

— Truputį daugiau cukraus? - pasiūliau jam. 

— Manote, kad cukrus tinka tokiam senam laužui, 
kaip aš? Mano sūnus tam pritartų? 

— Nagi, jaunesnysis inspektoriau, turėtumėte būti 
patenkintas, jūsų sūnus jumis rūpinasi. 

— Mano sūnus - kvailys, inspektore. 

— Ferminai! 

— Puikiai Žinau, ką sakau. Jis visiškas žioplys. Jau 
vos galiu jį pakęsti. Per šias dvi savaites išgirdau dau- 
gybę patarimukų, odžių Jungtinių Valstijų tobulumui, 
prisiminimų apie jo motinos išmintį, apie jos gerumą. 
Man jau per gerklę lenda tos jo šnekos, kad gyveni- 
mas gražus, Žmogus gali pasiekti, ką tik nori, darbas 
yra išganymas ir bet kas, kas tik to trokšta, gali būti 
laimingas. 

- Jūsų sūnus nori pakelti jums ūpą. 

- Tuomet jam prastai sekasi! Ką jis žino apie gy- 
venimą, apie tikrą gyvenimą? Ką žino apie tai, kaip 
jo tėvas arė kaip arklys tokiame sunkiame darbe, kaip 
šis, kad jis galėtų studijuoti? Ką jis žino apie tai, kokia 

nepakenčiama man buvo jo motina? Ar matė bent de- 
šimtadalį tų dalykų, kuriuos mačiau aš: narkomanus, 
degrades prostitutes, žmogiškas šiukšles, bevardžius 
lavonus? Prezidentu! 

- Tai, ką sakote, Garsonai, neprotinga - juk jūs 
pats stengėtės, kad jis turėtų geresnių perspektyvų. 

- Taip, bet ir jis turėtų suprasti, kad pasaulyje yra 
ir kitokių dalykų: susimovusių ir sumautų žmonių, 
tokių, kurie niekada negalės išeiti iš ten, kur yra! 
Bet pirmiausia, noriu, kad paliktų mane ramybėje! 
Valgysiu žarnokus, kiek norėsiu, ir dešras, ir keptus 
kiaušinius su daug aliejaus! 
stebęs. 

— Kas jums? 

Tačiau aš negalėjau liautis juokusis. Galų gale man 
pavyko išspausti: 

— O penktadieniais - dvigubą porciją kraujinės 
dešros? 

- Po velnių, Petra, kokia jūs, juokiatės iš visko, — 
subambėjo jis, tačiau gerai mačiau, kad nusišypsojo, 
kad iš tiesų po jo rimtais ūsais žaidė vos užspausta 
šypsena. Tai mane nuramino. 

Kai jaunesnysis inspektorius jau ėjo pro duris, kak- 
tomuša vos nesusidūrė su galicijiečiu policininku, 
kuris bėgo į kabinetą. Jeigu Chulijus Domingas taip 
skuba, turėjo atsitikti kažkas rimto. 

- Inspektore, greitai, inspektore, pakelkite ragelį, 
šis skambutis gali būti svarbus. 

Garsonas sugrįžo. Aš griebiau ragelį. Pokalbis jau 
vyko. Budintis policininkas kalbėjo su kažkuo, kas 

šnekėjo nenatūraliu, keistu animacinių filmukų vei- 
kėjų balsu. Teiravosi manęs. 

— Taip, čia inspektorė Delikado, o kas jūs esate? 

Balsas nutilo. Bijojau, kad pradėjusi kalbėti pasiel- 
giau neatsargiai. Pakartojau savo klausimą. Pagaliau 
vis ta pačia kvaila intonacija išgirdau: 

— Eikite į Portal Nou gatvę, dvidešimt penktas 
namas. Antras aukštas, pirmas butas. Ieškokite Mar- 
salio. Jis žino. 

Padėjo ragelį. Skubiai sukeverzojau adresą, o Gar- 
sonas ir galicijietis policininkas žiūrėjo į mane kaip 
užhipnotizuoti. 

— Kas vyksta? 

- Eime, jaunesnysis inspektoriau, lekiam kaip ant 
sparnų. Tuoj pat suraskit patrulių. 

Garsonas pakluso daugiau nieko neklausinėda- 
mas. Išskubėjo iš kabineto, aš iš paskos. Tuo metu 
atbėgo budintis policininkas. 

— Ar užsirašėt adresą, inspektore? 

- Taip. 

— Aš dėl viso pikto taip pat. 

— Ar tai jūs priėmėt skambutį dėl laisvos prekybos 
Zonos? 

— Taip, aš. 

— Ar tai buvo ta pati moteris? 

— Atkreipėt dėmesį, kaip ji kalbėjo? Neįmanoma 
nustatyti, kas kalba. Bet esu tikras, kad skambino 
moteris. 

Garsonas sugrįžo. 

— Viskas paruošta, inspektore. Patrulių mašina 
prie durų. Trijų vyrų užteks? 

- Tikiuosi, kad taip. Duokit jiems šį adresą. Mes 
važiuosim iš paskos. 

Išlėkėme visu greičiu. Patrulių mašina įjungė žibu- 
rėlius ir sireną. Liepiau, kad juos išjungtų, kai būsime 
netoliese, kad neperspėtų Marsalio. 

— Kas, po velnių, tas Marsalis? 

— Nežinau. 

- Ar atpažinote ką nors iš balso? 

- Tai buvo moteris, tačiau pakeitusi balsą. 

- Skarele? 

- Ne, kalbėjo tarsi ančiukas Donaldas ar kiškis 
Kvanka, na, žinote, apie ką kalbu. 

- Aną sykį perspėjo normaliu balsu. Tai reiškia, 
kad arba skambino ta pati moteris, bandydama mus 
supainioti, arba kita moteris, tačiau bijo, kad atpa- 
žinsime jos balsą. 

— Šiuo metu neverta spėlioti, pažiūrėsim, ką žino 
tas Marsalis. 

- Širdis man daužosi kaip pašėlusi, inspektore. 

— Na, tuomet nusiraminkite. Jau sakiau, kad noriu, 
jog būtumėte ramus. 

- Paskambinsim į duris? 

- Jei tik gaiš atidaryti - išlaušim. 

— Ojei nėra namie“ 

— Lauksim viduje, kol pareis. 

— Ojei nepareis? 

- Po velnių, Garsonai, jūs mane nervinat! Nutilkit 
pagaliau. 

- Petra, mes pamiršome teisėjo orderį! 

- Jaunesnysis inspektoriau, arba tuoj pat nutilkit, 
arba lipsit lauk iš mašinos. 

Nutilo, o aš keikiausi visais velniais, kad neturėjau 
drąsos uždrausti jam važiuoti kartu. Tai būtų prak- 
tinė pamoka, verta įrašo aukso knygoje: asmeniškai 
su byla susijęs policininkas tik trukdo ją išspręsti. 
Reikalai gali pasisukti blogąja linkme, turiu Garsoną 
atidžiai stebėti. 

Dvidešimt penktuoju numeriu pažymėtas namas 
buvo niekuo neišsiskiriantis, senas ir beveik griū- 
vantis. Policininkai išlipo iš mašinos ir nuėjo pirmi. 
Lifto nebuvo. Priėjus prie durų, man davus ženklą, 
Garsonas paspaudė skambutį. Tyla. Dar kartą pa- 
skambinome. Tuomet išgirdome artėjančių žingsnių 
aidą ir užsimiegojusį balsą: | 

— Kas ten? 

- Atidarykit, policija! - valdinga intonacija nuste- 
bino net mane pačią. 

— Tačiau kas, po velnių?.. Klausykit, čia nieko ne- 
nutiko, jūs apsirikot. 

— Arjūs Marsalis? 

Vėl tyla. 

— Atidarykit pagaliau! 

Jokio ženklo, kad bus atidaryta. Jaunesnysis ins- 
pektorius perėmė iniciatyvą. 

- Atidaryk, ožy, arba išspirsim duris. Čia daugybė 
policininkų, tuoj pat atidaryk! 

Jis pastūmė vieną iš uniformuotų policininkų 
priešais durų akutę, ir po minutėlės jos atsidarė. 
Policininkai subėgo į vidų, sugriebė vyrą ir apieš- 
kojo. Uždegėme šviesą tamsiame vestibiulyje ir galų 
gale galėjome į jį įsižiūrėti. Tai buvo mažas, liesas 
žmogelis, kokių keturiasdešimties metų, balta oda, 

netvarkingomis garbanomis ir siaubingais tarsi la- 
vono skruostais. Vilkėjo aptemptais marškinėliais ir 
susilamdžiusiais džinsais. 

— Klausykit, aš nieko nepadariau, jūs turbūt su- 
klydot. 

— Labai gerai, parodyk mums savo tapatybės do- 
kumentus. 

- Jie - miegamajame, aš miegojau, dirbau iki ryto 
ir... 

— Eik ir surask. 

Jis dingo, vienas policininkas nusekė iš paskos. 
Butas buvo mažytis, varganas. Liepiau, kad pradėtų 
kratą. Jis sugrįžo nešinas tapatybės kortele. 

- Enrikė Marsalis. Prekiautojas metalo laužu. Ar 
tai ir dirbi? 

- Taip, prekiauju metalais. 

- Puiku, renkis. Važiuojam į komisariatą, ten bus 
lengviau kalbėtis. 

— Na gerai, tačiau ką pasakiau, ką padariau, kodėl 
turiu eiti“? 

Išėjau į laiptinę ir nusileidau į gatvę. Man reikė- 
jo gryno oro, negalėjau daugiau pakęsti priplėkusio 
maisto ir senų cigarečių nuorūkų smarvės - subtilaus 
skurdo mišinio. Buvau pikta ir nerami. Mano darbo 
bjaurumas čia atsiskleidė visomis savo spalvomis: 
su pasibjaurėjimu žiūrėti į marškinėliais apsirengusį 
žmogų ir kartu maloniai jį tujinti. Jeigu būčiau turė- 
jusi po ranka butelį, būčiau gurkštelėjusi gerą mauką 
į pažeminimų sveikatą. 

Komisariate Garsonas netvėrė savo kailyje iš noro 
apklausti tą tipą. Mačiau jo akyse aistrą Žinoti, panašią 

į bet kurią kitą aistrą. Paaiškinau jam savo taktiką 
priversti jį prisipažinti. Žmogelis išsigandęs, galbūt 
nėra užkietėjęs nusikaltėlis - jo pirštų atspaudų mūsų 
archyvuose nebuvo. Mano kolega pradėjo: 

— Taigi renki metalo laužą. 

- Taip. 

- Ir ką su juo darai? 

— Parduodu, man užmoka - ir tiek. 

— Gerai, o kaip šunys? 

Pamačiau, kaip jo akyse paslapčiomis žybtelėjo 
ugnelė. 

— Kaip sakote? 

— Pradėsiu nuo kito galo. Pažįsti Ignacijų Luceną 
Pastorą? 

— Ne. 

— Užmesk akį į šią nuotrauką. Atpažįsti? 

— Ne, nežinau, kas jis toks. Kas jam nutiko, kad 
jis tokios būklės? 

- Jis jau jokios būklės, jį užmušė. 

Išblyškęs jo veidas dar labiau pabalo. Įsiterpiau aš: 

- O Valentina Kortes? Žinai, kas tokia Valentina 
Kortes? 

- Ne. 

— Aš tau paaiškinsiu. Tai buvo moteris, kuri treni- 
ravo šunis, blondinė, labai graži. Ir sakau „buvo, nes 
ji taip pat mirė. Sudraskyta išmokyto šuns. Nužudyta. 
Supranti? 

— Klausykit, kur jūs lenkiat, aš neturiu nė men- 
kiausio supratimo, apie ką kalbat. 

- Turi turi. Kai kas mums papasakojo. Žinome, 
kad dalyvauji šunų versle, o tas žmogus, kuris mums 

tai pasakė, jau kalėjime. Tas žmogus mums pasakė 
tavo vardą ir adresą, ir, kas dar įdomiau, prisiekė, 
kad tuos du mirusiuosius, kurių sakaisi nepažįstąs, 
būtent tu ir pribaigei. Taip kad geriau jau baik apsi- 
metinėti. 

— Kalės vaikas! - sušuko jis. Mano pulsas padaž- 
nėjo - mes teisingame kelyje. Garsonas atsitraukė ir 
daugiau nesikišo. 

— Dvi žmogžudystės, vaikine, taip kad jau matai, 
į ką įsivėlei. 

Jis pradėjo prakaituoti, smakras drebėjo. 

- Klausykit, aš nenuskriausčiau nė musės, pati- 
kėkit manim. Papasakosiu jums viską... papasakosiu 
visą teisybę, viską, ką Žinau, prisiekiu Dievu. Aš už- 
mušiau? Vienas dalykas vogti šunis, su kuriais net- 
gi nesielgiau blogai, patikėkit, iš tiesų, kartais, jeigu 
turėdavau palaikyti juos pora dienų savo namuose, 
netgi leisdavau savo pinigus jų maistui. Tapdavau jų 
draugu - rimtai, iš tiesų. 

Jis kalbėjo skubiai, pildamas žodžius iš savo užgu- 
lusios gerklės. Galėjau tai suprasti vien jį pamačiusi: 
toks visuomenės atmata negalėtų būti niekas kitas 
kaip Lucenos parankinis, o vėliau užimti jo vietą. 

— Kaip juos vogdavot? 

— Važiuodavom... 

— Kas važiuodavot? 

— Lucena ir aš. 

— Taigi jį pažinojai. 

— Taip, tačiau man pasakė, kad jis išėjo iš verslo. 
Nežinojau, kad jis miręs, tikrai. 

- Tęsk. 


- Pasiekdavom veislynus naktį. Peršokdavom tvo- 
rą, jis užsiimdavo sarginiu šunimi, buvo ekspertas. 
Jam net nereikėjo jų liesti. Stovėjo greta jų lėtai ju- 
dėdamas ir šunys, nors ir lodavo, niekada jo nepuolė. 
Sakydavo, kad jie supranta, jog jis jų nebijo. Tuo tarpu 
aš įkišdavau šunį į narvą, kurį atsinešdavom, ir išei- 
davom per ten, kur atėjom. Tai tiek. 

— Kas važiuodavo su tavimi po to, kai Lucena ne- 
besirodė? 

— Mano svainis, tačiau mes niekada jiems nieko 
blogo nedarėm, man šunys patinka. 

- Tačiau nelabai tu juos mylėjai, nes žinojai, kad, kai 
juos perduosi, jie bus priversti dalyvauti pjautynėse. 

Jis sustingo. 

— Pjautynėse? Nežinau, apie ką šnekat, prisiekiu 
Dievu. Aš pasimatydavau su tuo tipu, perduodavau 
jam šunį, jis man užmokėdavo - ir viskas. Niekada 
net nepasakė man savo vardo, nė nežinau, kur gyvena. 
Tačiau jis turėjo visą informaciją apie mane, dabar 
suprantu, kam. Prakeiktas sukčius! Klausykit, aš jus 
patikinu, prisiekiu jums, kad... 

Jei jis nežino vardo, bus daug sunkiau nei įsivaiz- 
davau. 

- Neaušink burnos. Paklausyk manęs ir galvok, ką 
sakai, jau matai, kad čia ne koks pokštas. 

- Taip, tačiau jūs tikit manim, tiesa? - dabar jam 
drebėjo ne tik smakras - visas kūnas tirtėjo tarsi ap- 
imtas konvulsijų. 

- Pradedu tikėti, nusiramink. Kas dar ateidavo į 
tuos susitikimus? 

— Nieko, prisiekiu Dievu! - minutei tarsi sudve- 
jojo. - Na, vieną kartą taip pat mačiau šviesiaplaukę 
moterį, kaip kad jūs sakėte, bet su ja nekalbėjau. Net 
nežinojau, kad ją nužudė. Prisiekiu Dievu! 

— Neskaitei laikraščiuose, nematei televizijos lai- 
dose? 

— Prisiekiu, kad ne! Aš užsiimu savo reikalais, jei 
būčiau ką nors žinojęs, būčiau dingęs iš namų arba 
nebesusitikęs su tuo tipu! Nenoriu veltis į nieką bjau- 
raus, nesu nusikaltėlis. 

— Gerai, suprantu, nustok prisiekinėti, tikiu tavim. 
Tad paprastai susitikdavai tik su juo. 

— Taip, kartais jis atvykdavo su savo moterimi, 
tačiau ji niekada man nė žodžio nepratarė. 

— Nori pasakyti, su savo žmona? 

— Taip. 

Vidinė įtampa buvo tokia stipri, kad smilkiniai 
tvinksėjo ir skaudėjo kaklą. 

— Gerai, o kokia mašina atvažiuodavo? 

— Niekada jos nemačiau. Susitikdavom naktį Sa- 
greros gatvėje. Jis ateidavo pėsčias. Turbūt pastatyda- 
vo mašiną toliau, kad aš nematyčiau. Jau sakiau jums, 
kad nepasitikėjo manimi, norėjo laikyti kuo atokiau 
nuo viso to reikalo, todėl nieko nežinau, tikrai. 

Mano strategija pagal mašiną išsiaiškinti, kas jie 
tokie, nesuveikė, tad turėjau žaisti kitaip, statyti rizi- 
kuodama visais penkiasdešimčia procentų. 

— Ar kada nors buvo pasirodęs su kitu vyru, vyres- 
niu, gana aukštu, liesu, ilgais labai baltais plaukais? 


w-s- so) 


Užgniaužiau kvapą. Ar tai jau galas? Pasiekėme, ko 

norėję, ar bus supratęs apgaulę, supratęs, kad jam 
meluoju, ir teks pradėti iš pradžių? 

— Ne, - atsakė. - Niekada nemačiau kito vyro, buvo 
tik jis. 

Giliai įkvėpiau. 

- Tad susitikinėjai tik su Augustu Ribu. 

- Jau sakiau, kad nežinau jo vardo. 

— Ir nori pasakyti, kad nežinojai, jog tipas, kuris 
tau net neprisistato, daro kažką nelegalaus? Ir kodėl 
tu juo pasitikėjai? Tik todėl, kad gerai atrodė, toks 
vidutinio amžiaus, aukštas, stambus, gero kirpimo 
plaukais, gerai apsirengęs ir plačia šypsena? 

— Nagi taip! Dėl to. Ir todėl, kad man mokėjo. Su- 
prantat? Ką aš galėjau žinoti, kad toks tipas gali būti 
žudikas! 

Pasiekėme savo tikslą. Garsonas staigiai atsistojo 
nuo kėdės ir ji nukrito. Išbėgo iš kabineto, o aš pasi- 
leidau paskui jį, pasivijau koridoriuje. 

— Kur, po velnių, einat? 

- Suimti jį. 

— Ramiai, Garsonai, nesugadinkit visko, jau mato- 
te, kad judame teisinga linkme. Tęsime neskubėdami. 
Reikia, kad suimtų ir jį, ir jo žmoną. Kad juos tuoj 
pat sodintų į atskiras mašinas ir kad komisariate jie 
taip pat nesimatytų. Paklauskite to kabinete sėdinčio 
vargšelio jo svainio vardo ir adreso. Suimkite jį. O 
šitam tegul duoda sumuštinį ir pakelį cigarečių ir 
laiko uždarytą, kol bus nustatyta tapatybė, vėliau nu- 
siųsime jį teisėjui. Viską reikia daryti teisėtai, prašau 
jūsų, negalime dabar visko sugadinti nusižengdami 

prievartos. Gerai jaučiatės, Ferminai? 

Atsiduso, nusišypsojo, nusiramino. 

- Buvote nepakartojama, Petra. Maniau, kad gau- 
siu infarktą. Jeigu tai būtų buvęs kitas veisėjas, tas 
menkysta būtų susipratęs, kad duriame aklai. 

- Tačiau dabar pagaliau nusiraminote, ar ne? 

- Taip, esu ramus. 

Garsonas nuėjo tolyn koridoriumi, dabar jau 
neskubėdamas. Jis gal ir buvo ramus, bet aš vis dar 
drebėjau. 


11 


PRAĖJUS VOS VALANDAI, suėmėm Augustą Ribą jo 
veislyne. Nesipriešino. Marsalis atpažino jį per lange- 
lį, jam to net nesupratus. Po dviejų valandų, kai galų 
gale grįžo iš pasivaikščiojimo po parduotuves, suė- 
mėm ir jo žmoną. Neatrodė nustebusi, nesipriešino. 
Nuo tos minutės nustojau valgyti. Kartais nekram- 
tydama prarydavau kąsnį sumuštinio, kokį keksiuką 
ar kavos. Mano protas pamiršo apie kūną. Negalėjau 
daryti nieko kito, kaip tik pašėlusiai kurti strategijas, 
daryti prielaidas, rutulioti apklausų planus. Garsonas 
taip pat, tik jis neprarado apetito, o visa jo smegenų 
veikla pasireiškė nuolatiniu klausinėjimu. Jis mane 
kankino. Tas nesiliaujantis judėjimas, tas begalinis 
nerimas trukdė man bent kiek ramiai galvoti. Ką 

apklausime pirmą? Kaip veiksime? Ar suvesime Ribą 
ir jo žmoną akis į akį? Ar reikės akistatos su Marsaliu? 
Turėjau vėl griežtai jį supeikti. 

- Gana, jaunesnysis inspektoriau! Jeigu nepasi- 
stengsite bent kiek nusiraminti, tuoj pat atleisiu jus 
iš tarnybos. 

Nutilo, tada pakėlė savo jautiškas akis ir dar kartą 
pabandė prašyti: 

— Gerai, tik pažadėkit, kad leisit man papurtyti 
Ribą, tik truputį papurtyti, tai mane atpalaiduotų. 
Prisiekiu jums, kad nepersistengsiu, kad palauksiu, 
kol jūs duosite ženklą. Tik truputį papurtyti, juk ne 
per daug prašau. 

- Arjums galvoj negerai, Garsonai? Ar nesupran- 
tate, kad tai pats svarbiausias momentas? Tas tipas 
vis dar gali išslysti mums iš rankų. Perspėjau jus, 
kad jokių purtymų šiame tyrime nebus, ir laikausi 
savo žodžio. Būkite tikras - bent menkiausias to 
ženklas ir imsiuosi sankcijų. Būsiu nepalenkiama, 
prisiekiu. 

Tik to dar betrūko! Kovoti su Garsonu ir jo tei- 
singumo instinktais. Turėjau pasiųsti jį namo tą pačią 
minutę, bet neišdrįsau. Tuo blogiau man. Viršininkas 
neturi būti gailestingas net ir draugams, o jei yra po- 
licininkas, neturėtų turėti ir draugų. 

Pirmiausia apklausėme Ribo žmoną. Jos vardas 
buvo Pilar. Fiziškai ji buvo visiška savo vyro priešin- 
gybė. Mažo ūgio, blyškaus veido, dažytais šviesiais 
plaukais. Atrodė nelabai patraukli, beginklė ir ner- 
vinga tarsi mokinuko augintinis. Jai drebėjo rankos, 
tad stengdamasi tai paslėpti laikė jas sukryžiavusi ant 

kelių ir apsimetė tvirta. Bet tas beginklės įvaizdis su- 
byrėjo į šipulius, kai ji prabilo. Jos balsas buvo tvirtas, 
netrūkinėjantis, energingas. 

- Ponia Ribas, ar žinote, kodėl čia esate? 

- Ne, - atsakė ji perkreipdama lūpas. 

- Bet žinote, kodėl čia yra jūsų vyras, tiesa? 

Ji minutę sudvejojo, padarė keistą grimasą, vos 
matomai suspaudė kumščius ant savo sijono ir tarė: 

- Taip. 

Keletą kartų linktelėjau galva. Žiūrėjau į ją, nesė- 
kmingai stengdamasi pagauti žvilgsnį. 

— Gerai, tai gera pradžia. Jūsų vyras organizuoja 
slaptas šunų pjautynes, tiesa? 

- Taip. 

- Ir tai jūs prieš kažkiek laiko anonimiškai pa- 
skambinote ir pranešėte apie šunų pjautynes laisvos 
prekybos zonoje, esu teisi? 

- Taip. 

— O neseniai vėl pranešėte apie savo vyro orga- 
nizaciją. 

— Taip. 

— Antrą kartą kalbėjote su manimi pakeitusi balsą. 

— Taip. 

- Negalėjote asmeniškai to pasakyti? 

- Žinoma, kad ne! 

— Kodėl? 

Ji pradėjo nekantrauti. 

- Na ir klausimas! Nenorėjau, kad vyras sūžino- 
tų, jog tai aš pranešiau, ir juo labiau nenorėjau, kad 
policija mane painiotų į šį reikalą. 

— Bet jūs žinojote apie jį. 

- Jis niekada to nuo manęs neslėpė. Turėjau bendrą 
supratimą, bet niekada nedalyvavau jo reikaluose. 

— Esate tikra, ponia Ribas? 

— Nustokite mane taip vadinti, mano vardas Pilar! 

— Gerai, Pilar. Pasakykite man vieną dalyką - ar 
žinojote, kad jūsų vyras nužudė žmogų? 

Ji pažiūrėjo į mane sunerimusi. Staigiai mostelėjo 
rankomis ir įsikibo į kėdės atramą. 

— Ne! - tarė tvirtai. 

— Ar jūs pažinojote Ignacijų Luceną Pastorą? 

— Nežinau, kas jis toks. 

— Vis dėlto jį pakeitusį Enrikę Marsalį pažinojote 
pakankamai, kad galėtumėte apie jį pranešti. 

- Žinojau, kad tas Marsalis jau pora mėnesių dir- 
ba su mano vyru, bet nežinau, ką jam dirbo. Radau 
jo adresą Augusto užrašų knygutėje ir perdaviau jį 
jums, tai viskas. 

Ištraukiau iš stalčiaus Lucenos nuotrauką ir pa- 
rodžiau jai. 

- Žinote, kas jis? 

— Taip, tai Lolo. Kelis kartus buvo užsukęs į mūsų 
namus. Neapsikeičiau su juo nė dviem žodžiais. Jau 
kurį laiką nesirodo. 

- Jums tai nepasirodė keista? 

— O kodėl turėtų būti keista? Mano vyras susitinka 
su daug žmonių, kartais jie ateina į namus, aš jiems 
pasakau „sveiki“ ir „viso“. Stengiuosi nesigilinti. 

— Na, tas Lolo nužudytas. Turime priežasčių ma- 
nyti, kad jį nužudė jūsų vyras. Be to, manome, kad 
gal ir jus reikėtų apkaltinti bendrininkavimu. 

Ji įsitempė. Jos blyškios akys staiga atgijo. 

— Manote, kad ta, kuri jums du kartus paskambina, 
kad suteiktų informacijos, gali būti dėl ko nors kalta? 
Kodėl turėčiau pati save kaltinti? 

— Nežinau. O kodėl pranešėte apie savo vyrą, 
Pilar? 

Ji nutilo, tada sumurmėjo: 

— Ta moteris... 

Garsonas pašoko tarsi ant spyruoklių. 

— Kokia moteris? 
žvelgė į mane. Aš išspaudžiau šypseną. 

— Kokią moterį turite galvoje? - paklausiau kaip 
galėdama švelniau. 

— Ta moteris... Jų romanas tęsėsi metų metus, o aš 
niekada nesiskundžiau, pakenčiau. Bet ta moteris - 
tikra kekšė. Žinojo, kad jis vedęs, ir vis vien susitiki- 
nėjo. Verslas buvo jų pretekstas. 

- Kalbate apie Valentiną Kortes? 

- Taip. 

- Todėl mums paskambinote? 

- Taip, norėjau, kad juos pagautumėte. 

— Bet kodėl būtent tuo metu, Pilar? Jūs ką tik sa- 
kėte, kad metų metus tai pakentėte. 

- Jau kiek laiko Augustas nerimavo labiau nei pa- 
prastai, ir aš buvau tikra, kad ne tik todėl, jog jūs sekate 
jo pėdsakais. Užklupau jį keletą kartų skambinant jai 
iš namų. Padėdavo ragelį, bet aš žinojau, kad kalbėjosi 
suja. Tada nusprendžiau pranešti jums apie jo verslą. 
Tai buvo būdas viską užbaigti. Bet jums nepavyko jų 
suimti. Po kiek laiko Augustas grįžo namo prislėgtas. 


325 


Pasakė, kad mane paliks, kad jam baisiai gaila, bet 
kitaip praras Valentiną, o to jis negali pakelti. 

Garsonas pertraukė ją nervingai, desperatiškai: 

- Ji ruošėsi tekėti už kito? 

- Iš kur man žinoti? Manot, man rūpi priežastys? 
Jis ruošėsi išeiti, ir tai buvo pirmas kartas, kai pasakė 
man tokį svarbų dalyką. Visus tuos metus, nors visą 
laiką matėsi su ja, niekada nesiruošė palikti namų. 
Niekada! Aš visada buvau jo žmona. 

Jaunesnysis inspektorius atsitraukė tarsi tykojantis 
žvėris. Aš vėl pradėjau: 

— O kas atsitiko vėliau, Pilar? 

— Augustas vaikštinėjo iš kampo į kampą kaip ti- 
kras nervų kamuolys. Tąnakt vyko pjautynės, tad apie 
vienuoliktą išėjo. Pamaniau, kad susitiks su ja ten, 
kad vėliau, galbūt, grįš namo sakydamas, kad tuoj pat 
išeina, kad pasiims savo lagaminus ir... 

Ji nutilo, nuleido galvą. 

— Kas atsitiko tada? 

— Buvau susinervinusi, tad išėjau pasivaikščioti, 
nenorėjau vėl jo tąnakt pamatyti. Kai grįžau, jis jau 
buvo lovoje. 

— Ką jis jums sakė? | 

— Nieko - kad kažkas buvo ne taip ir pjautynes 
atšaukė. 

Užsidegiau cigaretę, mąsčiau. 

— Okitą dieną sužinojote, kad Valentina buvo nu- 
Žudyta, ir pamanėte, kad tai padarė jūsų vyras. 

— Taip, o po poros dienų vėl jums paskambinau. 
Jūs vis dar nieko nesupratot. Atėjot jo apklausti, bet 
paskui paleidote. Susiradau jo užrašų knygutę ir da- 

viau jums adresą to žmogaus, kuris jam dirba. Taip 
norėjau vėl užvesti jus ant kelio. 

- Kodėl, Pilar? Juk Valentina jau nebekėlė grės- 
mės, būtumėte turėjusi savo vyrą visą sau. 

- Jis norėjo mane palikti, niekada nebus taip, kaip 
anksčiau. Be to, tapo žudiku. Jis ją nužudė ir turi už 
tai sumokėti. 

Įtariai į ją pažvelgiau. 

- Suprantu. Žinoma, taip pat gali būti, kad... na, 
kad jūsų vyras pats jus apkaltins Valentinos nužu- 
dymu. Noriu pasakyti - bandys suversti kaltę jums. 
Gerai pagalvojus, išeidama pasivaikščioti viena tą 
naktį jūs šią užduotį jam tik palengvinote, ar ne? 
Atsakykite man į vieną klausimą, Pilar, ar jūs turite 
šunį? 

Ji paraudo, pažiūrėjo į mane klausiamai: 

- Žinoma, kad taip. 

— Kokios veislės? 

— Tokios, kurią augina mano vyras - stafordšyro. 
Jis vardu Pompėjus. 

— Tą naktį pasivaikščioti buvote išėjusi su Pom- 
pėjum? 

- Visuomet naktį veduosi jį su savimi, taip jau- 
čiuosi saugiau. 

- Manau, kad jaučiatės saugiai, nes šuo išmokytas 
jus apginti. 

- Žinoma, kad taip! Ką jūs bandote pasakyti? Pa- 
sakysiu jums dar kartą - jei būčiau kuo nors kalta, 
nebūčiau jums skambinusi. 

- Bet pastebėkit, Pilar, šioje istorijoje yra įdomių 
paralelių. Kaip jūsų vyras norėtų suversti kaltę jums, 

taip ir jūs galite bandyti padaryti tą patį, todėl mums 
ir paskambinote. Sakykit, ar jis bandė jus kaltinti? 

Ji nervingai sujudėjo kėdėje. 

— Taip, bandė. Vis labiau stebiuosi jo įžūlumu. Kai 
pas mus apsilankė policija, jis pagrasino, kad pasakys, 
jog tai aš nužudžiau Valentiną. Ta mintis jį visai ap- 
sėdo, visas šias dienas mane persekiojo. Manau, kad 
jam pasimaišė protas, gali bet ką padaryti. O aš noriu, 
kad mano nekaltumas būtų akivaizdus. 

- Bus, nesijaudinkit. Jei jūs nekalta, tai išaiškės. 
Taip pat išaiškės, jei kalta. 

Ji išėjo iš kabineto lydima policininko. Jos kati- 
niškas veidas atrodė susenęs, sunerimęs. Garsonas 
šoko ant manęs. 

— Manote, kad tai ji? 

— Nežinau. Ji ar jos vyras - galėjo būti bet kuris iš 
jų. Reikia patikrinti, ką jis veikė po tų atšauktų pjau- 
tynių, su kuo susitiko prieš tai, kai grįžo namo. 

— Esu tikras, kad jis neturi alibi. Labai nustebčiau, 
jei paaiškėtų, kad ši moteris nužudė Valentiną. 

— Ar ne todėl, kad tiesiog labiau norite purtyti jį? 

— Juk prisiekiau, kad purtymų nebus, vadinasi, 
nebus. 

- Puiku, Garsonai, dabar juo ir užsiimkim. 


Augustas Ribas Solė suprato, kokie prasti jo po- 
pieriai. Jam tiesiog buvo pranešta, kad jo žmona taip 
pat suimta, bet nieko daugiau. Davėme jam laiko, kad 
pagalvotų. Kai įėjo į mano kabinetą, supratau, kad jis 
labai nesipriešins. Nesinervino, tiesiog buvo prislėg- 

tas. Jo įspūdinga figūra atrodė gerokai sumenkusi. At- 
sisėdo priešais mane šalia jaunesniojo inspektoriaus. 
Buvau nusprendusi apklausą vykdyti pamažu. 

— Pone Ribai, - tariau jam, - siūlau Žaisti kaip 
galima švariau. Žinome apie jus daug dalykų, netgi 
tokių, apie kuriuos jūs pats nežinote. Tad nesistengsiu 
versti jus patį sau prieštarauti ir nespęsiu jums spąstų. 
Manau, kad tai nebūtina. O jus prašau pasistengti ne- 
neigti to, kas akivaizdu. Visi esame suaugę ir norime, 
kad šis reikalas kuo greičiau pasibaigtų. 

Jis klausėsi manęs tylėdamas, be galo įdėmiai žiū- 
rėdamas į akis. 

- Kai kas jus nukryžiavo, pone Ribai, jus išdavė. 
Norite žinoti, kas tai buvo? Pasakysiu jums - tai jūsų 
žmona, ji jus įskundė. 

Didelės jo akys tik vos vos išdavė nuostabą. Jis 
mane tiesiog gręžė savo žvilgsniu. 

— Na žinoma, ji taip sako stengdamasi išsigelbėti, 
nes tai ji nužudė Valentiną Kortes. 

Pakilau, paėjau porą žingsnių ir atsistojau greta jo. 

- Aš nekalbu apie Valentiną. 

— Tai apie ką tada? 

— Atsimenate perspėjimą, kurį gavote vykstant 
pjautynėms laisvos prekybos zonoje? 

— Nežinau, apie ką kalbat. 

— Labai gerai žinot. Apie tai mums pranešė jūsų 
žmona, ji ką tik prisipažino. 

Ribo veidas sukrito, dabar jis jau vengė mano 
žvilgsnio. 

— O vakar ji vėl mus perspėjo, todėl dabar esa- 
te čia. Ji mums nurodė, kur rasti Enrikę Marsalį, o 

Enrikė Marsalis mums viską papasakojo apie jūsų 
veiklą. Taigi matote, pone Ribai, turime prieš jus 
dvejus neprieštaringus parodymus, neturite kaip 
išsisukti. 

- Velnias, - sumurmėjo jis. 

— Kodėl nužudėte Valentiną? 

— Ašjos nežudžiau! 

— Nes ji norėjo jus palikti dėl kito, o gal todėl, kad 
turėjo prieš jus rimtų įkalčių? 

- Įkalčių? Apie ką kalbat? 

- Kas nužudė Ignacijų Luceną Pastorą, taip pat 
jūs? 

— Nežinau, kas jis toks. 

Garsonas tuoj pat pakilo ir garsiai trenkė kumščiu 
per stalą. 

— Aišku, kad žinai, kad tave galas! 

Ribas pašoko, neramiai sumirksėjo, bet nieko ne- 
atsakė. Garsonas vis rėkė, o įtariamasis balo. 

— Kas užmušė Luceną, bjauriausios kalės vaike? 

- Ji, ji! - suklykė Ribas. 

- Kas ji? 

— Valentina! 

— Meluoji, bjaurybe! 

Garsonas šoko ant jo, sugriebė už skvernų ir purtė, 
tarsi jis būtų skudurinė lėlė. Aš puoliau jam už nuga- 
ros, suėmiau abi rankas ir patraukiau link savęs. 

- Raminkitės, jaunesnysis inspektoriau, ramin- 
kitės! 

Jis nurimo, pažvelgė į mane, įsikando lūpą, garsiai 
šnopavo. Visi trys sunkiai kvėpavome. Priverčiau jį 
atsisėsti, vėl kreipiausi į Ribą. 

— Tai buvo ne Valentina. Radome jos namuose 
Lucenos apskaitos knygą. Jei ji būtų jį nužudžiusi, 
nebūtų saugojusi tokio daikto. 

Jis nuleido galvą, po to nulenkė ją dar labiau, kol 
smakras pasiekė krūtinę. Kurį laiką sėdėjome tylė- 
dami. Tvankiame kabinete girdėjosi sunkus mūsų 
kvėpavimas. 

— Kur radote tą knygą? - pagaliau paklausė Ribas. 

— Morganos būdoje. 

Jis sunkiai linktelėjo, pakėlė ranką ir užsidengė 
ja akis. 

- Jūs apvertėte mano namus, jos ieškodamas. Ji 
rimtai jus įklampino, tiesa? Ir Valentiną nužudėte 
todėl, kad nesutiko išsiskirdama jums jos atiduoti. 
Ji tikėjosi toliau išlaikyti jus bent kiek savo valioje, 
niekada jumis nepasitikėjo. Be to, norėjo apsidrausti, 
kad nesikištumėte į naują jos gyvenimą. 

— Netiesa, - sušnibždėjo jis, jau netekęs jėgų. 

— Jums galas, Ribai, baikim žaisti. 

Jam pradėjo drebėti rankos, Ribas giliai atsiduso 
ir nurimo. 

— Kai sumušiau Luceną, neketinau jo žudyti. Tie- 
siog suvedžiau sąskaitas, gal šiek tiek perlenkiau... 
bet niekada neturėjau nė minties jį užmušti. Vėliau 
sužinojau, kad jis ligoninėje, o dar vėliau, kad mirė, 
bet aš nenorėjau jo nužudyti. Jeigu būčiau norėjęs, 
būčiau nušovęs - ir tiek. Turiu leidimą ginklui, buvau 
medžiotojas. 

— Kodėl nėjote į policiją? 

- Išsigandau. Pamaniau, kad pagaliau juk Lucena 
buvo nelaimingasis, kuris neturėjo šeimos. Niekas 

nebūtų pasikeitę, jei būčiau pasakęs teisybę. Tai buvo 
nelaimingas atsitikimas: įvyko tai, kas įvyko. Būčiau 
tiesiog kvailai susijaukęs sau gyvenimą. 

— Ir atskleidęs savo verslą. 

-- Mano verslas yra veislynas. 

- Ir slaptos šunų pjautynės, kurios gerai papildo 
jūsų finansus. Kodėl jį nužudėt? 

— Nenorėjau jo nužudyti. 

— Gerai, kodėl jį sumušėt? 

— Jau kurį laiką nusukinėjo mūsų pinigus. Pasi- 
savino ne vieną pinigų sumą, naudojosi mano vardu 
gretutiniam savo verslui. Netgi atskleidė kai ką žur- 
nalistui, kad gautų daugiau pinigų. Jis tikrai prašėsi 
ir aš jį perspėjau. Lucena nekreipė dėmesio, tad dar 
kartą perspėjau, bet sumušiau jį per stipriai ir jis ne- 
atsilaikė. 

— Geras perspėjimas. 

— Jis buvo silpnas. 

— Tuomet pavedėte Valentinai ieškoti pinigų Lu- 
cenos namuose. 

- Taip. 

- Betjijų nerado. Rado apskaitos knygas ir išsinešė 
tą, kuri galėtų jus įklampinti. Ji išsigando, pamačiusi, 
koks galite būti žiaurus. Manė, kad taip apsisaugos. 
Jai net nekilo mintis išsinešti kitas dvi knygas. Kvaila 
klaida, kuri kaip tik ir įrodo, kad ji nebuvo tikroji 
nusikaltėlė. 

- Ji man sakė, kad toje knygoje įrašyta mano pa- 
vardė. 

— Na, tai netiesa. 

— Visada tai įtariau. 

— Bet net ir įtardamas ją nužudėte. 

- Prisiekiu jums, kad nežudžiau. Jau prisipaži- 
nau. Pasakiau teisybę. Sumušiau Luceną ir netyčia 
jį užmušiau. Be to, organizuoju šunų kovas. Taip, 
tai tiesa, bet Valentinos aš nežudžiau. Visada ją my- 
lėjau. 

Garuojantis tarsi vos iškeptas duonos kepalas Gar- 
sonas vos tvardėsi. 

- Papasakokite, kas nutiko tą naktį, kai Valentina 
buvo užpulta. 

- Pavakary ji atvyko į veislyną ir pasakė, kad mane 
palieka, kad nutraukia visam laikui mūsų santykius. 
Taip ilgai sekusi ir apgaudinėjusi storąjį policininką, 
galų gale jį pamilo. Juodu ruošėsi tuoktis. 

Jis metė pagiežingą žvilgsnį į Garsoną. Aš taip pat 
kampu pažvelgiau į jį. Garsonas staiga atsipalaidavo — 
jau išgirdo tai, ką labiausiai norėjo išgirsti. 

- Ir jūs ant jos supykote. 

— Ne, maldavau jos, kad liktų, kad nepaliktų 
manęs. 

- Ir grasinote jai. 

— Ne. Pažadėjau jai, kad paliksiu savo žmoną. 

- Ir taip padarėte? 

— Taip, kai grįžau namo, pasakiau Pilar, kad išei- 
nu. Ji visada žinojo, kad mylėjau Valentiną, ir tai jai 
nebuvo svarbu. Bet kai suprato, kad išeinu... 

"- Blogai sureagavo? 

— Ne - taip, kaip visada - pradėjo verkti. Bet tuo 
viskas ir baigėsi. Turėjo vykti vienos pjautynės, ir aš 
negalėjau ilgiau ten likti. 

— Kas nutiko tada? 

— Nepasirodė visi tie, kurie norėjo statyti, ir pjau- 
tynės buvo nukeltos. Nuvykau į veislyną, palikau ten 
šunis, kuriuos ruošėmės naudoti, o kai grįžau namo, 
jos nebuvo. Grįžo vėliau, kai aš jau miegojau, sakė, kad 
buvo išėjusi pasivaikščioti, nes buvo susinervinusi. 

— Kuri buvo valanda? 

— Nežinau, kažkada paryčiais. 

- Jums tai nepasirodė keista? 

— Man tai nepasirodė svarbu. Bet kai sužinojau, 
kad Valentina buvo nužudyta būtent tą naktį... 

- Įtarėte savo žmoną. 

— Taip. 

- Žinoma, taip pat galėjote pagalvoti, kaip gerai, 
kad ji sumanė išeiti pasivaikščioti, nes taip lengviau 
galima suversti jai kaltę. 

— Aš nežudžiau Valentinos, prisiekiu. Netgi ne- 
bandau jūsų įtikinti, kad tai padarė mano žmona, 
galų gale, ji juk mano žmona. 

- Jūs tikras ispanų kavalierius, - sušuko vėl įpykęs 
Garsonas. 

— Su jumis nenoriu nė kalbėti. 

Bijojau blogiausio. 

— Čia tau ne viešbutis, kalbėsi su tuo, kas tau lieps 
kalbėti. 

— Su jumis - ne. 

— Ar tai jūs išvertėt mano namus? - įsikišau. 

— Ne, ne aš. Nežinau, apie ką kalbate. 

— Mano namai buvo iškrėsti, o Lucenos šuo nu-- 
žudytas. Be abejonės, tie, kurie tai padarė, ieškojo 
apskaitos knygos. Jūs to nežinojot? 

— Ne. 

- Bet tai negalėjo būti ir jūsų žmona. Ji turbūt net 
nežinojo, kad knyga egzistuoja. 

— Netiesa. Aš jai papasakojau. 

— Papasakojote jai, kad jūsų meilužė turi įkalčių, 
kuriais galėtų jus inkriminuoti? 

— Taip, tada ji palikdavo mane ramybėje, kai eilinį 
kartą prašydavo nustoti su ja matytis. 

Pamačiusi, kad virš mūsų vėl susikaupė pavojaus 
debesys, pakviečiau policininką, kad išsivestų įtaria- 
mąjį. Tam kartui baigėme. Garsonas šniokštė kaip 
greitpuodis. 

— Neįsivaizduojat, kaip gailiuosi, kad esu polici- 
ninkas, - tarė man. 

— Kodėl? 

— Todėl, kad jei juo nebūčiau, tol duočiau jam į 
kaulus, kol... 

Pradėjau rinktis savo daiktus, nekreipdama į jį 
dėmesio. 

— Kur einate? - paklausė. 

- Išeinu. Žinot, kiek dabar valandų? 

— Vėlu, tiesa, bet jei išnaudotume šią progą iki 
galo... įtariamieji pavargę, tad gal jų gynyba sušlu- 
buos. 

— Jei kam ir sušlubuos gynyba, tai man. Mums 
ką tik prisipažinta nužudymu, Garsonai. Man sukasi 
galva, esu sutrikusi ir įsitempusi. Turiu sugromuliuoti 
viską, ką girdėjau, išsimaudyti po dušu, pavalgyti... 
jums taip pat to reikia. 

— Ne, man viskas gerai. 

— Na, o rytoj bus dar geriau. Eikite pavakarieniau- 
kite su savo sūnumi. 

— Mano sūnumi? Jau prieš savaitę dingo. Net ne- 
galėjo su manimi atsisveikinti. Paliko man raštelį ant 
šaldytuvo. 

— Nelabai juo rūpinotės, tiesa? 

— Galvojau apie kitus dalykus. 


Keista grįžti namo ir nerasti Baisuoklio. Galbūt 
pripratau prie draugijos malonumų, nors tai ir tebu- 
vo tokio mažo gyvūnėlio draugija. Sunkiai atsisėdau, 
neturėjau noro net įsipilti viskio. Nusikaltimas dėl 
aistros ir blogai pasibaigusios muštynės, tik tiek. 
Nelabai rafinuotas reikalas. Pinigai ir meilė. Bru- 
talumas ir neviltis. Vulgaru. Nužudymų priežasčių 
nėra daug, ir jos visos tos pačios nuo Šekspyro laikų, 
nuo Abelio ir Kaino. Visa kita - tik pasikartojimas. 
Gyvenimas beveik toks pats kvailas, kaip ir mirtis, 
tik daug sunkesnis. Norėjau miego, skaudėjo nuga- 
rą, bet labiausiai buvo apėmęs kažkoks keistas ilge- 
sys. Ko? Galbūt kreivos Baisuoklio galvos, paprasto 
bendravimo su juo be kalbos. Vienas iš sutuoktinių 
Ribų nužudė Valentiną. Dabar Garsonas jau nega- 
lės gyventi užmiestyje. Kaip absurdiška! Skaudėjo 
akis. Nesveika savaičių savaitėmis į smegenis krauti 
tas pačias mintis tarsi šiukšles, kurios galų gale jas 
užteršia, o gali ir supūdyti. Reikia mokėti atsiplėš- 
ti. Pakėliau telefono ragelį ir paskambinau Chuanui 
Monturioliui. Papasakojau jam. 

— Matai, tavo indėlis į bylą buvo esminis. 

— Tiesiog profesinė pagalba. Kaip Garsonas? 

— Suknistai. 

— Ojei nė vienas iš Ribų neprisipažins, ką darysit? 

— Dabar negaliu apie tai galvoti. Kodėl tau neatėjus 
pas mane išgerti taurės? 

— Nemanau, kad tai gera mintis, Petra. 

— Kodėl? 

Minutei nutilo, atsiduso. 

- Atvirai kalbant, manau, kad neturėtume tęsti 
savo santykių. Supranti mane? 

- Ne. 

— Niekada nepriprasiu, Petra, taip jau yra. Net jei 
tarp mūsų nėra jokių įsipareigojimų, man patinka, 
kai moteris, su kuria aš miegu, skiria man daugiau 
dėmesio, paskambina, kad pasakytų, ką veikia, kad... 
Na, draugystės-lovos sistema ne man. Ir labai gaila, 
nes baisiai man patinki. Dabar supranti? 

— Taip. 

- Kad ir kaip ten būtų, aš visiškai nepykstu. Pasi- 
matysime, kai atvesi Baisuoklį į kliniką. 

— Baisuoklis mirė. Jį užmušė, kai krėtė mano 
namus. 

— Užjaučiu. Tuomet pasimatysime mieste, kart- 
kartėm galime nueiti kavos. 

— Taip, žinoma. 

— Norėčiau, kad iš tiesų suprastum mano požiūrį. 

— Suprantu ir neprieštarauju. 

— Džiaugiuosi. Papasakosi man, kuo baigsis Ribų 
istorija? 

— Taip, papasakosiu. 

Padėjau ragelį. Pamesta tokio amžiaus. To ir nu- 
sipelniau. Kas maniausi esanti, Mis Visata? Linksma 
penkiolikmetė, galinti priversti įsimylėti iš pirmo 
žvilgsnio? Fatališka moteris? Išgerti kavos! Įdomu, 

kaip aš pasitenkinsiu tik kava, sėdėdama greta Chu- 
ano Monturiolio! Matydama jo tvirtas rankas, kai 
atplėšia cukraus pakelį, lūpas, artėjančias prie puode- 
lio, įdėmiai į mane žvelgiančias jo žalias akis. Velniop 
kavą! Tuoj pat einu į lovą, be dušo, be vakarienės, 
nebegalvodama daugiau apie visas tas perdirbtas 
šiukšles, vadinamas meilės istorijomis. Be galo ilgė- 
jausi Baisuoklio. 


Paruošti akistatas be galo sunku. Bet kokia strate- 
gija gali sudužti į šipulius dėl kokių nors nenumatytų 
aplinkybių, kurias išprovokuoja susitikimas. Ir kuo 
stipresnis ryšys tarp susitinkančiųjų, tuo greičiau tos 
aplinkybės pasireiškia. O ką jau kalbėti apie vyrą ir 
žmoną. Bet be to, kad klausytumės, darytume išvadas 
ir kur reikia pakreiptume mintis, daugiau mažai ką 
galėjome tuo metu padaryti. 

Kai įėjo jo žmona, Ribas atsistojo. Pabandžiau kuo 
skubiau išanalizuoti žvilgsnius, kuriais slapta apsi- 
keitė. Maniau išsiaiškinusi, kad abu buvo susigėdę. 
Atrodė harmoninga pora. Jis - stiprus, galingas, pa- 
trauklus. Ji - trapi, išblyškusi, vaikiška. Ribas pirmasis 
pradėjo kalbėti ir kalbėjo skausmingu tonu, jo žodžiai 
skambėjo kaip rauda. 

— Kaip tu galėjai?.. 

Ji neatsakė. Suraukė kaktą ir sukando dantis. Buvo 
pasiryžusi nepasiduoti. Atsisėdo apsimestinai įžūliai 

— Ar ilgai turėsiu čia būti? 

Buvo akivaizdu, kad viduje ji kovoja. Nepratusi 
elgtis įžūliai ar nepagarbiai. 

- Pilar, norėtume, kad patvirtintumėte savo vyrui, 
kad tai jūs du kartus perspėjote policiją, norėdama, 
kad jį pagautume vykdantį nelegalią veiklą. 

Nenuleisdama nuo manęs akių ji atsakė: 

— Taip, tai buvau aš. 

— Ar galite mums paaiškinti, kodėl? 

Ji nutilo. 

— Prašau, atsakykite. 

Ji nelabai vykusiai pabandė kalbėti ciniškai: 

— Esu gera pilietė. 

- Jums gresia kaltinimas nužudymu ir jums atro- 
do, kad tai tinkamas metas juokauti? 

Įsikišo Ribas. 

- Paskambino, nes baisiai pavydėjo. 

Ji įsitempė, bet vis vien nežiūrėjo į jį, tik ištarė 
kasdieniu tonu: 

- Taip, turbūt dėl to ir pakenčiau tave penketą 
metų, kuriuos susitikinėjai su ta moterimi. 

- Turėjau tave palikti jau gerokai anksčiau, tavo gys- 
lose nėra nė lašo kraujo, viskas tau vienodai rodo. 

Ji pirmą kartą pažiūrėjo savo vyrui tiesiai į akis. 
Jos vaikiškos rankos staiga tapo panašios į žvėries 
letenas. 

- Visada buvai bjaurybė, Augustai, niekada mani- 
mi nesirūpinai. Buvai tiek įsitikinęs, jog esi viršesnis, 
kad tau atrodė, jog aš turiu tik rankas bučiuoti, ga- 
lėdama būti šalia, ir elgeisi su manimi kaip su šiukš- 
le, - Ribui tai buvo netikėta, iš nuostabos jis išplėtė 
akis. - Geriausia, kas man galėjo nutikti, buvai tu, ar 
ne? Karalius! Tau atrodė, kad padarei pakankamai 
mane vesdamas. Gaila man tavęs! 

Pagaliau Ribas sureagavo: 

— Nutilk! 

Mažytis moters veidas smarkiai paraudo. 

— Nė nemanau nutilti! - sušuko. Mes stebėjo- 
me revoliuciją, kuri turbūt jau seniai brendo. - Jau 
per ilgai tylėjau, o dabar kalbėsiu! Tu niekas dau- 
giau kaip nevykėlis, Augustai, niekas daugiau. Kur 
tie ateities stebuklai: dvaras užmiestyje, kelionės? 
Ruošeisi užkariauti pasaulį, -o baigei samdydamas 
varganus šunų vagis, kad papildomai gautum bent 
kiek pinigų. 

Vyras neramiai muistėsi ir kreipėsi į mane: 

— Liepkit jai, kad nutiltų. 

Aš mostelėjau rankomis, parodydama, kad nieko 
negaliu padaryti. 

— Mes čia tam, kad šnekėtume. 

— Mes net vaikų per tave neturėjom. Tik ir mokėjai 
lakstyti paskui kitas moteris - ir kuo prastesnes, tuo 
geriau. 

— Tai tave labiausiai ir bado, tiesa? Dėl to ją ir nu- 
žudei. 

— Tu ją nužudei! Vos neišprotėjai, kai pasakė, kad 
palieka tave dėl policininko! Palieka tokį didų vyrą 
dėl seno ir storo policininko! Manau, kad būtent tai 
tau ir buvo baisiausia, gilumoje moters meilė tau nie- 
ko nereiškia. Vienintelis dalykas, ko tu norėjai visą 
gyvenimą, tai būti svarbus, būti dėmesio centre. Kam 
tau reikėjo veltis į visus tuos nešvarius reikalus? Ar 
mes turėjome mažai pinigų? 

Ribas grasinamai stojosi, o Garsonas pernelyg uo- 
liai puolė jį sodinti. Pakėliau balsą. 

— Ponai, prašau, liaukitės! Jei nesitvardysit, nu- 
trauksim šį susitikimą. 
ranką ir atsisėdo. Pastarasis atsisegė viršutinę spor- 
tinių marškinėlių sagą ir suprunkštė kaip arklys. Šį 
kartą kalbėjo ramiau. 

- Tu ją nužudei, Pilar, nebemeluok. Jau pakanka- 
mai mane nubaudei. Pasakyk, kodėl išėjai tą naktį. 

- Bijojau susitikti su tavimi, kad išeisi iš namų tie- 
siai man prieš nosį. Ne kartą tavęs bijojau, Augustai, 
o tai nėra normalu tarp sutuoktinių. 

- Pasakos! Pasiėmei Pompėjų ir nuėjai į jos namus. 
Negalėjai pakęsti minties, kad tave paliksiu. Užsiun- 
dei ant jos šunį ir liepei jam atakuoti tol, kol jis ją pa- 
pjovė. Tada pagalvojai, kad galėtum tai suversti man. 
O galjau iš pat pradžių buvai taip nusprendusi! 

- Ne! Tu ją nužudei, nes ji nesutiko palikti poli- 
cininko! | 

Priėjome akligatvį. Įtampa pilve virto ūžesiu gal- 
voje. 

— Prašau, nuleiskite balsą! Manau, bus geriau, jei 
pratęsime šią apklausą rytoj. 

Liepiau juos išvesti. Įsistebeilijau į Garsoną. Jo 
burna buvo kruvina - įsikando į lūpą. Padaviau jam 
popierinę nosinę. Nusivalė. Žiūrėjome vienas į kitą, 
negalėdami net kalbėti. Nežinojau, kuri valanda, nu- 
sukau akis į laikrodį, nes negalėjau daugiau atlaikyti 
savo kolegos žvilgsnio. 

- Ką jūs apie visa tai manote? - pagaliau paklausė. 

— Nežinau. O jūs? 

— Aš manau, kad tai buvo jis. 

— Kodėl? 

— Turėjo daugiau ką prarasti, prisimenate knygą. 

- Žudymo motyvas ne visada gali būti toks šal- 
takraujiškas. 

— Bet jis pasiuntė Marsalį į jūsų namus. 

— Man keista, kad tipas su tokia nešvarių reikalų 
patirtimi padarytų tokią kvailystę. 

Viskas aišku, Garsonas statė už Ribo kaltę. Aš 
klausiau savęs, ar nesąmoningai trokšdamas, kad tai 
būtų jis, Garsonas nenorėjo palengvinti savo paties 
skausmo, o neapykanta vyrui, kuris taip pat siekė Va- 
lentinos meilės, vertė matyti jame pabaisą. Geriausias 
įrodymas buvo tai, kad priskyrė jam vienintelį moty- 
vą - apskaitos knygą - visiškai pamiršdamas aistrą. 

Taip susiklosčius aplinkybėms, buvau tikra, kad 
mūsų įtariamieji duos mums raktą ją išspręsti. Ir 
nesuklydau. Kitą dieną, kai tik įėjau į komisariatą, 
sargybinis man pasakė, kad Ribas nori asmeniškai 
su manimi pasikalbėti. Iškart supratau - tai buvo aiš- 
kus prašymas, kad susitikime nedalyvautų Garsonas. 
Taip, greičiausiai tai buvo vienintelis būdas pasistū- 
mėti į priekį. 

Ribas buvo niūrus, bet linkęs išsikalbėti. Prisi- 
pažino visą naktį nesudėjęs akių. Pasėdėjęs mūsų 
vienutėje, jis permąstė strategijas, kurios nuvestų 
mus link kaltininko, kuris, žinoma, kaip teigė, ne- 
buvo jis. Jam buvo visiškai aišku, kad už netyčinę 
žmogžudystę virš jo galvos pakibtų švelnesnis teis- 
mo nuosprendis nei už daugmaž iš anksto apgalvotą 
žmogžudystę. Paprašė leisti jam akis į akį pasimatyti 
su žmona. Pasakiau, kad negaliu to leisti: bet koks 

bandymas ją paveikti man nedalyvaujant buvo net 
nesvarstytinas. 

— Gerai, tuomet bent jau leiskite man pasikalbėti 
su ja jūsų akivaizdoje. Jokiu būdu ne jūsų kolegos. 

— Tikrai manote, kad galite ją taip paveikti, kad 
prisipažintų? 

- Esu tikras. 

- Vakar man atrodė kitaip, gal ji pakeitė apie jus 
nuomonę. 

- Žinau, ką sakau. 

— Gerai. 

— Dar vienas dalykas. Neprieštaraukite tam, ką 
aš sakysiu. Galvokite, jog tik siekiu, kad pasakytų 
teisybę. 

— Pamatysim. 

— O tas jaunesnysis inspektorius? 

— Nesirūpinkit, jo ten nebus. 

Tikėjausi, kad Garsonas reaguos audringai, kai 
pranešiau jam naujienas, bet sulaukiau tik mano iš- 
davystę konstatuojančio žvilgsnio. „Ir tu, Brutai?“ — 
tepasakė. Taip, ir aš. Ant kortos pastatytas nužudymas 
ir man nėra laiko galvoti apie įžeistus jausmus. Jis 
nenoromis sutiko ir sugrįžo į savo kabinetą, kuriame 
praleis vieną iš karčiausių savo gyvenimo valandų. O 
aš ruošiausi naujai akistatai, stengdamasi nepasiduoti 
išankstinėms nuostatoms. Pati buvau nustebusi, kaip 
galiu būti tokia rami. Buvau pasiryžusi elgtis kaip trys 
kinų beždžionės: žiūrėti, klausyti, tylėti. 

Pilar įėjo į kabinetą pirmiau nei jos vyras. Jos 
išvaizda man patvirtino paprastą, bet baisų daly- 
ką: viena naktis vienutėje palieka pėdsakų paprastų 

žmonių veiduose. Ji įėjo išblyškusi, išsekusi, bet la- 
biausiai atrodė išsiblaškiusi, jos orumas buvo pamin- 
tas. Kai pasirodė Ribas, pasižiūrėjo į jį kaip į nepažįs- 
tamąjį. Į mane visai nekreipė dėmesio. Mes susėdome 
ir tylėjome ilgiau nei minutę, kuri man prailgo iki 
begalybės. Pagaliau Ribas prabilo: 

— Pavargai? - paklausė savo žmonos. 

Ji suraukė kaktą, o jai išsitiesiant, veidą perkreipė 
mažytė skausmo grimasa. 

— Noriu namo, - tarė. 

— Nesijaudink, greitai ten ir eisi. 

Ribo balsas skambėjo ypatingai švelniai. Priartėjo 
prie Pilar, paėmė jos ranką. Ji nesipriešino, nenusikra- 
tė jo rankos ir tada, kai jis patapšnojo jai per petį. 

— Greitai ten eisi, eisi. 

Jis visiškai kontroliavo situaciją, Pilar susmuko į 
kėdę. Prabilo nežiūrėdama į jį. Aš jiems abiem abso- 
liučiai nustojau egzistuoti. 

— Kodėl panorai išeiti su ta moterimi? 

— Juk matei, kad neišėjau. Sugrįžau miegoti šalia 
tavęs, kaip ir visada. 

— Tik todėl, kad ji tave išspyrė! 

— Aš miegojau mūsų namuose ir niekada nebūčiau 
išėjęs, gerai tai Žinai. 

- Tu mane labai įskaudinai, Augustai, šį kartą — 
tikrai. 

- Ir tu mane, brangioji, pati matai. Pati matai, kad 
esame čia, nes tu mane įskundei policijai. 

— Norėjau tave nubausti, kad viskas baigtųsi, kad 
viskas baigtųsi su ta moterimi. 

Ji pradėjo tyliai verkti. Jis ramino ją liūliuodamas, 
tarsi ji būtų kūdikis. Abu kalbėjo pašnibždomis. Mane 
be galo paveikė tas vaizdas, įžeistas ir beginklis tos 
moters beviltiškumas. 

- Bet dabar jau greitai eisi namo. 

- O tu? 

- Aš negaliu niekur eiti, Pilar, tu mane įskundei, 
prisimeni? Eisiu į kalėjimą. Eisiu ir už tave. Pasakysiu 
jiems, kad aš nužudžiau Valentiną. Prisiimsiu kaltę 
už mus abu. Tu eik namo ir lauk manęs, vieną dieną 
sugrįšiu. 

Atėjo lemiamas momentas. Pakėliau akis, kurias 
kuklumas buvo privertęs nuleisti, kad pažiūrėčiau 
į moterį. Mačiau, kaip ji kovoja su savo ašaromis, 
skausmu ir neviltimi. 

— Ne, - tarė. - Nenoriu, kad tai darytum, aš ją 
nužudžiau, todėl ir aš eisiu į kalėjimą, kaip ir tu. Aš 
ją nužudžiau ir nesigailiu, dabar jau niekada jos ne- 
bebus. 

— Manjos nebebuvo jau tada, man visą laiką buvai 
tik tu. 

Ji verkė, Ribas pakėlė į mane akis. Įsiterpiau, ir 
mano balsas keistai nuskambėjo tarp jų. 

- Jūs ją nužudėte, Pilar? 

Ji keletą kartų linktelėjo galva. 

- Ir atėjote į mano namus ieškoti knygos? 

Vėl palinksėjo galva. 

— Norėjau, kad ji išnyktų, kad išnyktų bet kas, kas 
gali įsikišti tarp mano vyro ir manęs. Tikėjausi rasti 
knygą, kurios jis taip bijojo, ir pakišti jam prieš akis, 
tarti: „Matai? Jau nieko neliko iš to reikalo, išnyko 

knyga, išnyko moteris... Dabar mudu galime viską 
pradėti iš naujo.“ 

— Bet jūs pranešėte apie jį! Kaip galėjote atlikti abu 
dalykus vienu metu? 

— Nežinau, gal išprotėjau, nežinau! 

— Gali apibūdinti mano namus? 

Ji nusibraukė ranka ašaras. Ribas tebestovėjo šalia 
jos ir glostė. Ji stengėsi susikaupti. Kalbėjo nekaltu 
balsu, tarsi maža mergaitė. 

— Taip, daugmaž. Jūsų namai yra Poble Nou. Tik 
įėjus, matosi pailgas paveikslas, už namo yra nedide- 
lis vidinis sodelis. Svetainėje - šviesi sofa, lentynose 
daug knygų, o stalčiuose laikote staltieses, visas žalios 
spalvos. 

Šios detalės pakako, nusipirkau jas per išparda- 
vimus, visas vienodas - absurdiška mintis. Bet ji pa- 
sakojo toliau, apibūdindama mano miegamąjį ste- 
binančiai tiksliai. Be to, kad ieškojo knygos, ji buvo 
dar ir smalsi. 

— O šuo? - paklausiau. 

Pirmą kartą per savo pasakojimą ji pažvelgė į 
mane. Pastebėjau jos akyse baimę, siaubą. Jai bekal- 
bant smakras pradėjo drebėti. 

- Iš pradžių jis tylėjo, net vizgino uodega, bet grei- 
tai pradėjo loti. Lojo ir lojo, vis stipriau... bijojau, kad 
kas nors išgirs. Sudaviau jam, sudaviau per galvą su 
pjaustymo lenta, kurią laikote virtuvėje. Buvo baisu, 
baisu, aš... jam pasipylė kraujas... aš nenorėjau... 

Ji pradėjo isteriškai verkti, žagsėdama, apimta 
konvulsijų ir nervinių spazmų. 

- Bet tai neturėjo jūsų labai paveikti, Pilar, juk 
prieš tai jūs nužudėte Valentiną. 

Ji pakėlė verksmo iškreiptą veidą. 

- Man nereikėjo jos nė paliesti, Pompėjus tai pa- 
darė, man nereikėjo teptis rankų, tai buvo tarsi... 

Sakinys nutrūko ir pakibo ore, jį užbaigiau aš: 

- Tarsi žaidimas, tiesa? Kaip viena iš jūsų vyro 
treniruočių. Kaip lėlė, kurią šuo puola ir kandžioja. 
Tik šį kartą lėlė buvo žmogus. Taip ir buvo, ar ne? Jūs 
netgi nemanėte kažką nužudžiusi. 

Minutę nustojo žagsėti ir pažvelgė į mane supra- 
tusi. 

- Taip, taip ir buvo. 

- Tai visai suprantama, Pilar, bet nereikia savęs 
apgaudinėti - jūs ją nužudėte, nes siekėte nužudyti. Ji 
atidarė jums duris greičiausiai todėl, kad jūs pasakėte, 
jog norite pasikalbėti, o jūs užsiundėte ją savo šunimi, 
kuris ją papjovė. Jūs ją Žiauriai nužudėte. Paskui ištry- 
nėte visus pėdsakus ir nutempėte ją į kiemą. Viskas 
tikslinga, apgalvota iš anksto - tai žudiko darbas, ne 
žaidimas. 

Ji susmuko kėdėje, vėl prapliupo garsiai raudoti. 
Ribas pasilenkė prie jos, pakėlė, apkabino rankomis 
verksmo krečiamą galvą. 

- Duokit jai ramybę. Ji jau prisipažino, nustokite 
kankinti. 

Neatrodė, kad jis vaidina, iš tiesų stengėsi ją ap- 
ginti. Jie atrodė keistai. Jis stovėjo aukštas, stiprus, 
prispaudęs sau prie pilvo sėdintį trapų kūną moters, 
kuri buvo jo žmona. Guodė ją, juodu guodė vienas 

kitą. Išėjau nepratarusi nė žodžio. Nežinojau, ar jau- 
čiausi sujaudinta, ar pasibjaurėjusi. 

Kai įėjau į Garsono kabinetą, jis susivaldė ir leido 
man kalbėti neklausinėdamas. Prieš pradėdama, už- 
sidegiau cigaretę, man drebėjo ranka. 

- Nagi, jaunesnysis inspektoriau, jau turime kal- 
tininką. 

Jis žiūrėjo į mane paklaikusiomis akimis. 

- Ribo žmona nužudė Valentiną. 

- Esate tikra? 

- Taip, tai galima laikyti tikru faktu. 

Jis staiga pakilo ir išbėgo. Aš iš paskos, mano širdis 
nukrito į užkulnius. 

— Jaunesnysis inspektoriau, kur lekiate? 

Pamačiau, kaip jis artėja prie Pilar. Liepė ją ly- 
dintiems sargybiniams sustoti koridoriuje. Išgirdau 
jį klausiant: 

— Ją nužudė būtent šuo vardu Pompėjus? 

— Taip, aš jau tai sakiau. 

— Jis nužudė Valentiną? | 

— Taip! Palikite mane ramybėje. 

— O kur jis dabar? 

— Veislyne. 

— Kokioje veislyno dalyje? 

- Jis vienintelis laisvas sode, o dabar palikite mane 
ramybėje. 

Bijojau, kad Garsonas jai suduos ar pasielgs kaip 
nors šiurkščiai, bet jis tiesiog apsisuko, pagriebė savo 
lietpaltį ir nuėjo šalin. Sekiau iš paskos. Prie komisa- 
riato durų susitikome dviejų sargybinių apsuptą Ribą. 


348 


Jie ėjo į teismą. Pažvelgęs į mane Ribas prapliupo 
verkti. Apsauginės sienos pagaliau sugriuvo. 

- Nors jums tai pasirodys melas, inspektore, bet 
maldauju jūsų atsiklaupęs, kad gerai su ja elgtumėtės. 
Pilar silpna, galbūt aš nebuvau jai labai geras, bet ji 
visada bus mano žmona. Nežinau, ar mane supran- 
tate. 

- Suprantu, - atsakiau, bet nesupratau absoliučiai 
nieko, tik norėjau iš ten dingti, Garsonas nuo manęs 
bėgo ir galėjo visiškai pasprukti. Pasivijau jį kaip tik, 
kai sėdo į mašiną. 

— Kur važiuojate, Ferminai? 

- Pasivažinėti. 

- Galiu su jumis? 

— Kaip norit, - tarė jis, gūžteldamas pečiais. 

Išvažiavome iš miesto tylėdami. Garsonas įjun- 
gė radiją taip garsiai, kad tikrai nebūtų įmanoma 
susišnekėti. Vakarėjo. Radijas transliavo pokalbių 
programą. Kalbėjo vienas iš šimtų knygas rašančių 
psichiatrų. Savęs sumenkinimas. „Atrodo, kad vis 
labiau materialėjančiame pasaulyje individui svarbus 
tik pasisekimas visuomenėje.“ Kokius velnius jis čia 
kalba? Lucena, kiti tokie pat šiukšlės, vargani šunų 
vagys ir įvairaus plauko sukčiai, pagyvenę ir vieniši 
meilužiai, vienas kitą mylintys ir naikinantys sutuok- 
tiniai. Nė vienas iš jų neišsities ant psichiatro sofos. 
Individas, ego, pasisekimas visuomenėje, šiukšlės, 
ekscesai, liekanos. Ir meilė. 

Mašina sustojo. Stovėjome priešais Ribo veisly- 
ną. Jis atrodė tamsus ir neįveikiamas tarsi tvirtovė. 
Garsonas išlipo iš mašinos, išlipau ir aš. Prisiartino 

prie geležinių veislyno vartų. Užriaumojo milžiniškas 
šunų choras ir tuoj pat pasirodė Pompėjus. Jis atrodė 
laisvas ir išdidus, net neįveikiamas, kaip visada. Iškišo 
snukį per vartus, parodė dantis. Jis nelojo grasinamai 
ir piktai, greičiau urzgė, pūsdamas karštą grėsmin- 
gą kvapą. Garsonas žiūrėjo į jį pro grotas paskendęs 
mintyse, ramus. Jo veidas sustingo, akys pastėro. Man 
buvo šalta ir, nežinau kodėl, baisu. 

- Ką darot, Ferminai? 

Neatsakė. 

- Nagi, važiuojam! 

Nepajudėjo. Naktis, satanistinė be perstojo lojan- 
čių šunų gauja... Ką jis tikėjosi pamatyti tame pada- 
re - Valentinos sielos liekanas, jos persikūnijimą? 

- Jaunesnysis inspektoriau, važiuojam iš čia. 

Tada Garsonas įkišo ranką į savo lietpaltį ir išsi- 
traukė darbinį pistoletą. Nusitaikė. 

— Nedarykite to, Ferminai, palikite jį. Jis tiesiog 
nekaltas gyvūnas, ar nesuprantate? 

Jis toliau stovėjo nusitaikęs į šunį, žiūrėjo į jį ne- 
mirksėdamas. Kvėpavo lėtai. 

- Vėliau jausitės blogai, kam jį žudyti, jis nekaltas, 
palikite jį! 

Jis ištiesė ranką. Šuo suprato, kad tuoj mirs. Nutilo, 
pakėlė snukį kaip drąsus kalinys, o Garsonas iššovė. 
Šunys liovėsi loję. Gyvūnas krito ant žemės ir liko 
išsitiesęs kaip mažas ryšulėlis. Tuomet vienas šuo 
pradėjo loti, prie jo prisijungė antras, paskui trečias. 
Visi vienu kartu skalijo kaip pašėlę. Suspausta širdi- 
mi priėjau prie jaunesniojo inspektoriaus. Jis tyliai 

verkė. Ašaros tekėjo jo nukarusiais ūsais. Paėmiau jį 
už parankės. 

— Eime, Ferminai, jau labai vėlu. 

Ir išvažiavome taip pat paslapčia, kaip ir atvažiavo- 
me. Jaučiausi, tarsi būčiau dalyvavusi caro egzekuci- 
joje, bet tai tebuvo šuns mirtis. Dar viena mirtis. Šir- 
dis, nustojusi plakti. Dar viena mirtis. Vyrai ir šunys, 
moterys ir šunys. Visi beginkliai naktyje. 


Epilogas 


PAKVIEČIAU ANCHELĄ ir Chuaną Monturiolį pietų. 
Buvau jiems tai skolinga, turėjo teisę žinoti. Paruošiau 
trijų skirtingų rūšių salotų, kalną lašišos ir milžinišką 
tortą, papuoštą šokoladiniu šunimi. Kvailybė, niekas 
toje situacijoje nebuvo nusiteikęs juokauti. Mano sve- 
čius be galo sukrėtė tai, kaip išsisprendė byla. 

— Kokia gudri moteris! - sušuko Anchela, kalbė- 
dama apie Pilar. - Kaip mokėjo viską kontroliuoti iš 
už scenos. 

— Man ji pasirodė nelaiminga. 

— Manai, kad turėjo kokių psichologinių proble- 
mų? 

- Jeigu ir neturėjo jų nuolat, akivaizdu, kad vienu 
metu jai pasimaišė. Ji visai nepanaši į žudikę. 

— O kas iš tiesų panašus į žudiką? - pasakė Chu- 
anas tarsi teigdamas, tarsi klausdamas. 

— Mane mokė, kad tokių esama. 

— Mokslai nelabai padeda suprasti žmogų! - su- 
šuko jis filosofiškai. 

— Atrodo keista, kad subrendę žmonės yra tokie 
aistringi, - lengvabūdiškai tarė Anchela. 

— O ką jau kalbėti apie tuos sutuoktinius? - pa- 
pildžiau aš. - Mylėjo, nekentė, kenkė, padėjo vienas 
kitam. 

— Ar ne visada taip? - Monturiolis vėl mestelėjo 
vieną iš savo pusiau retoriškų klausimų. 

- Tikiuosi, kad ne, - sušukau pernelyg karštai. 

— Gal planuoji dar kartą ištekėti? - tuoj pat pa- 
klausė veterinaras. 

— Kalbėjau apskritai. 

- Bet kuriuo atveju, tai tikra tragedija, - užbaigė 
knygininkė. 

— Keisčiausia man atrodo tai, kad Ribas niekada ne- 
galvojo, jog jo žmona gali jį įduoti, - tarė Chuanas. 

— Manė, kad gerai ją valdo. Niekino ją, tad niekada 
nebuvo atsargus. 

— Tačiau ji pavargo. Mes, moterys, kartais parodo- 
me šiek tiek blaivaus proto. 

Taip jai pasakius, abi sužiurome į vargšą Chuaną 
Monturiolį, kuris nesmagiai pasimuistė savo kėdėje. 

- Iš tiesų tragiškas reikalas, - atsiduso mano kal- 
tinimų bendrininkė. 

- Ir žiauriai sudėtingas! Šunų pjautynės! Kas būtų 
pamanęs! 

- Netoli pažengėme nuo romėnų, - pažymėjo 
Monturiolis. 

- Beje, Petra, kas nutiko Valentinos šuniui? 

- Kai byla bus baigta, manau, kad ją užmigdys. 

- Petra, tai tikrai siaubinga, gal galėčiau ją pasi- 
imti? - paklausė Anchela. 

— Manai, sugebėsi? 

— Tai tik vargšas gyvūnas, praradęs savo šeimi- 
ninkę. 

— Nežinau, jei nori, galiu paklausti. 

— Norėčiau. 

Chuanas žvilgtelėjo.į laikrodį. 

- Ponios, bijau, kad turiu atidaryti kliniką, teks 
jus palikti. 

Pabučiavo Anchelą į abu skruostus, aš jį palydėjau 
iki durų. Padaviau ranką, jis paspaudė. 

- Labai dėkoju tau už pagalbą, pone veterinare. 

— Tai buvo vienas malonumas. 

— Norėčiau žinoti, ar tikrai buvo malonumas. 

Jis atidžiai pažiūrėjo man į akis, nusišypsojo. 

— Gali būti tikra, kad buvo malonu. 

Aš taip pat nusišypsojau. Jis apsisuko ir nuėjo link 
savo sunkvežimiuko. Liūdnai stebėjau, kaip už kampo 
dingsta ant mašinos nupieštas šuo. Atsidusau. 

Sugrįžusi į valgomąjį radau Anchelą taip pat me- 
lancholiškai nusiteikusią. 

— Dar kavos? - pasiūliau. 

Ji padavė man savo tuščią puodelį. 

— Petra, dabar, kai jau esame vienos, norėčiau tavęs 
kai ko paklausti. Ar Valentina iš tiesų ruošėsi tekėti 
už Fermino? Man atrodo, kad galėjo taip elgtis turė- 
dama kitų priežasčių. Galbūt pranešė savo meilužiui 
apie santuoką, tikėdamasi, kad galų gale jis paliks 
savo žmoną. 

— Niekada to nebesužinosime, tai paslaptis, kurią 
ji nusinešė į kapus. 

— Kaip manai, ar ir Ferminas turi tokių abejo- 
nių? 

- Jis nepanašus į tokį, kuriam patiktų save apgau- 
dinėti. 

— Tuomet jis kentėjo dvigubai, dar daugiau - te- 
bekenčia. 

- Gal ruošeisi jam paskambinti, pasikalbėti? Gal 
galėtum... 

Ji numojo ranka ir surimtėjo. 

— Ne, Petra, jokių kalbų. Aš gerai žinau, kad bai- 
gėme galutinai. 

Žiūrėjau į jos mielą, švelnų veidą, spustelėjau del- 
nu ranką. 

- Jis niekada nesužinos, kokią moterį prarado. 

Ji liūdnai nusišypsojo. 

— Noriu, kad padarytum man paslaugą. Grąžink 
jam šitą. 

Išsitraukė iš rankinės auksinę širdutę su paslėpta 
Garsono nuotrauka. Padėjo ją ant stalo. 

— Manai, kad būtina? 

— Manau, kad taip geriau. Negalima neigti praei- 
ties, tačiau taip pat neverta laikyti atmintinų daiktų 
ar fetišų. 

— Gal tu ir teisi. 

Ji oriai atsistojo tarsi tikra herojė. Padaviau jai 
švarkelį, apsikabinome. Uždariau paskui save duris. 
Žadėjome kada nors susitikti, kartu išgerti arbatos. 
Buvo mažai tikėtina, kad man vėl prireiktų kokio 
patarimo apie šunis, tačiau jos draugijoje visada 

galėjau rasti tikro švelnumo teikiamą ramybės at- 
spindį. 


Atėjusi į komisariatą permąsčiau įvykius. Byla 
baigta, prisiminiau pirmąjį etapą. Byla baigta. Igna- 
cijus Lucena Pastoras man pasirodė kaip kažkas toli- 
mo, pradingusio valandose ir dienose, tarsi sapnas ar 
pamirštas straipsnis sekmadieniniame laikraštyje. Be 
abejo, dėl to pasaulyje vos apčiuopiamo šešėlio viena 
moteris mirė, o mano kolegos širdis buvo sudaužyta. 
Tokie mano darbo pavojai - nusprendžiau, bandyda- 
ma tokia visiškai vulgaria fraze prisiversti grįžti prie 
kasdienės rutinos. 

Tada iš įpročio pažiūrėjau į savo darbotvarkę. Iš 
tiesų, puikiai žinojau, kam turėčiau paskambinti. 
Pakėliau telefono ragelį niūniuodama panosėje ir 
surinkau... 

— Daktare Kastilijau, tai jūs? 

Mokslininkas, taip besidomintis nusikaltimais, 
negalėjo atsitokėti. Iš pradžių iš nuostabos netgi ne- 
galėjo kalbėti. Negalėjo nei patikėti, kad tai aš skam- 
binu, nei suprasti mano skambučio priežasties. 

- Tikiuosi, kad skaitėte laikraščiuose apie žmog- 
žudystės išaiškinimą? 

- Taip, skaičiau su dideliu palengvėjimu. 

- Palengvėjimu? | 

— Na, kad nesėsiu į elektros kėdę ar kažką pana- 
šaus. Anądien per televizorių vėl žiūrėjau „Netikrą 
kaltininką“ ir mane išpylė šaltas prakaitas. 

Negalėdama susilaikyti garsiai nusijuokiau. 

— Taip, juokitės, tačiau gerai mane išgąsdinote. 

— Manau, kad turiu jūsų atsiprašyti, todėl ir skam- 
binu. Tačiau supraskite, jūs taip pat mane užklupote 
labai įtemptu metu. Be to, kodėl taip domėjotės ta 
byla? 

— Na, aš tikrai nežinau. Man visada patiko krimi- 
nalinis žanras. Ir ne tik tai, bet ir... aš... o jūs netekė- 
jusi, inspektore? 

- Išsiskyrusi, o ką? 

— Na, jums pasirodys kvailystė, tačiau man buvo 
šovusi mintis... man buvo šovusi mintis pakviesti jus 
išgerti vyno, kad galėtume pasikalbėti. Aš taip pat 
neseniai išsiskyriau. Tačiau, žinoma, vėliau, kai vos 
neapkaltinote manęs nusikaltimu, pakeičiau nuomo- 
nę. Pagalvojau, kad būtų protingiau laikytis toliau 
nuo jūsų nagų. 

— Nesistebiu. Vis dėlto manau, kad šis nesusipra- 
timas gali būti išspręstas. 

— Pavyzdžiui, kaip? 

— Kad galų gale susitiktume tai taurei. 

— Būtų puiku! Dar daugiau, po taurės gerai būtų 
pavakarieniauti kokiame restorane. Kalbu apie šį va- 
karą. 

— Aš už. 

— Gerai! Aštuntą atvažiuosiu jūsų į komisariatą. 

— Ne, pasiėmiau laisvą popietę, tad ateisiu pas jus 
į fakultetą. 

- Jeigu gerai neprisimenate manęs, atpažinsite iš 
žudiko veido. 

Vėl nusijuokiau. Na, niekada nebūčiau pagalvojusi, 
kad mokslininkas norėjo su manimi susitikti. Puiku, 
jis turi gerą humoro jausmą, tai gali būti įsimintinas 

vakaras. Turime bendrų bruožų: abu užsiimame tyri- 
mais, nors ir skirtingų sričių. Jis stengiasi palengvinti 
žmonių kančias, o aš jose skęstu. Mažas, bet esminis 
skirtumas. „Koks tuščias policininko darbas!“ - pa- 
galvojau, perkratydama mintyse nesenus įvykius, kad 
ištraukčiau į šviesą faktus. Jokios galimybės pakeisti 
ateitį, išvengti to, kas jau atsitiko. Prisiminiau savo lai- 
kiną draugą Baisuoklį, jo, be abejonės, vieno iš kovinių 
šunų įkąstą ausį. Kokia buvau akla, kad to nesupratau! 
Net nesugebėjau jo apsaugoti, išgelbėti nuo nelaimin- 
go likimo. Jaučiau gilų gailestį, širdį spaudžiančią me- 
lancholiją. Pakilau ir nuėjau į Garsono kabinetą. 

Jaunesnysis inspektorius sėdėjo prie stalo sugle- 
bęs, šaltas. Pažiūrėjo į mane nelabai domėdamasis. 

- Kaip gyvuojate, inspektore? 

Pastebėjau, kad piešinėja ant visokiausių popieriu- 
kų. Prisitraukiau kėdę neprašydama leidimo. 

— Ką, po velnių, darote? 

— Matote, ne kažin ką. 

-— Reikia parašyti raportą apie bylą. 

— Aš visai nenoriu. 

- Ir aš. 

— Dar yra laiko. 

— Taip. 

Sukryžiavau kojas, įsmeigiau žvilgsnį į tuščias 
sienas. | 

- Kodėl jums nepasikabinus kokio paveikslo? Jūsų 
urvas labai nuasmenintas. 

— Nair kas? 

Žinojau, kad tai nebuvo tinkamas metas įvykdyti 
užduotį, tačiau jeigu palikčiau tai ateičiai, būtų dar 

blogiau, galėjau netgi visai neišdrįsti. Iš rankinės iš- 
traukiau Anchelos širdutę ir padaviau Garsonui. 

- Ferminai, manęs paprašė jums tai perduoti. 
ją, pasirausė savo paties kišenėje ir ištraukė tokią pat 
širdutę, paimtą nuo Valentinos kūno. Parodė man jas 
abi sudiržusiame savo delne. 

— Gyvenimas grąžina dovanas, - tarė jis. 

— Gyvenimas niekada nieko negrąžina. 

- Tuomet esu baudžiamas už visišką savo kvai- 
lumą. 

— Bausmės taip pat neegzistuoja. 

- Kas tada egzistuoja? 

- Nežinau, mažai kas - muzika, saulė, draugystė... 

— Ir šunų ištikimybė. 

— Tai - taip pat. 

Apsikeitėme su viskuo susitaikiusiųjų liūdesio 
žvilgsniais. Turėjau įkvėpti gerą gurkšnį oro, kad 
tęsčiau. 

- Taip pat egzistuoja alkoholis. Ką manote, jei per- 
eitume gatvę ir išmestume taurelę? 

— Nežinau, ar noriu. 

— Nagi, Ferminai, baikit vaidinti damą su kameli- 
jomis! Aš jums siūlau vaistą sielai! 

— Na gerai, padarysiu bet ką, kad tik nustotumėt 
mane įžeidinėti. 

Išėjome iš komisariato. Durų sargas atidavė mums 
pagarbą. Įėjome į „Auksinį ąsotį . Paprašėme poros 
viskio. 

— Niekada neatspėsit, su kuo šiandien einu vaka- 
rieniauti. 


— Su Chuanu Monturioliu. 

- Jokių kalbų! Ta istorija jau baigta. Susitinku su 
daktaru Kastilijumi, prisimenate jį? 

- Iš tiesų einate į pasimatymą? 

- Žinoma, ir jeigu nesisaugos, tikrai jį suviliosiu. 
Mano fatališkos moters duomenų bazėje dar trūksta 
išprotėjusio mokslininko. 

Jis nusijuokė šokiruotas, kaip visada, kai mane 
ištikdavo nešvankumo priepuolis. 

- Jūs nepakartojama, Petra! 

- Tikrai? 

- Be abejonės. 

Ir tada atnešė mūsų viskį. Padavėjas įgudusiu ju- 
desiu pastatė ant baro taures. Tyliai jas sudaužėme 
ir išgėrėme už save. Tuo metu nesugalvojome, kas 
labiau būtų to vertas. 


Barselona, 1996 m. gruodžio 4 d. 

Kitos serijos „Kriminalinis romanas knygos 


Paryžiuje dedasi keisti dalykai: beveik kiekvieną naktį tai 
vienoje, tai kitoje gatvėje kažkas piešia apskritimus mėlyna 
kreida. Jų viduryje guli koks nors senas daiktas, rastas šiukš- 
lyne ar tiesiog gatvėje. Paryžiečiai mano, kad tai nepavojingo 
bepročio išdaigos. Niekas, išskyrus komisarą Adamsbergą, 
nemano, kad visas šitas reikalas reiškia ką nors rimta. Ir štai 
vieną naktį tokio rato viduryje randamas žiauriai nužudytos 
moters kūnas. Pasirodo, tai tik pradžia... 


Iš prancūzų kalbos vertė 
Valdas Papievis 
2007, „Baltos lankos“ 


Į pietų Prancūziją sugrįžusius 
vilkus džiugiai imasi globoti 
draustinio darbuotojai. Ta- 
čiau kai stulbinamo dydžio — 
sprendžiant iš paliktų dantų 
žymių - žvėris įsisuka į avių 
bandas, o netrukus griebiasi 
ir žmonių, ore kibte pakim- 
ba neapykanta ir pasklinda 
baugūs gandai... Vilkolakis? 
Pragaro išpera*.. 
Sunerimsta ir Lorensas, 
gamtininkas, atkakęs iš Ka- 
nados stebėti vilkų, o jam 
įkandin ir Kamilė, paryžietė, 
besistengianti paskandinti užmarštyje savo širdies žaizdas 
ir komisarą Adamsbergą. Tačiau, regis, be Adamsbergo čia 
nebeišsiversti. Kas kitas, jei ne „ypatingasis faras“ sugebės 


išnarplioti tą kraupią ir painią mįslę?.. Kas įstengs surasti 
jaunojo Solimano įmotės žudiką?.. 


Iš prancūzų kalbos vertė 
Jonė Ramunytė 
2008, „Baltos lankos“ 


Jean-Christophe Grangė 
(g. 1961) - žymus žurna- 
listas, rašytojas, scenaristas. 
„Prancūzų Stephenu Kingu“ 
pramintas autorius kiekvie- 
nu romanu prikausto skaity- 
tojo dėmesį savo žiauriomis, 
mistinėmis intrigomis, kupi- 
nomis netikėtumų ir kruvi- 
nų nusikaltimų. 


Kai žavi trisdešimtmetė pa- 
ryžietė mokslininkė Diana 
Tiberž Tailande įsisūnija 
berniuką, ji nė nenumano, 
kokie košmarai jos laukia. Kraupi autoavarija, kiti paslaptin- 
gi įvykiai, keistos ir žiaurios žmogžudystės. Tiesos paieškos 
ją nuveda į Mongolijos taigą, pas šamanus. Į akmenų sinodą. 
Atsiveria siaubinga Atominio centro praeitis... Žmogaus ir 
gamtos dvasios vienis. Kokį vaidmenį tame siaubingame 
chaose vaidina jos įsūnis? „Akmenų sinodas“ nukelia skai- 
tytoją prie fantastikos krantų, tačiau išsaugo kvapą gniau- 
žiančią detektyvo su žmogžudystėmis ir keistais reiškiniais 
estetiką. 


Iš prancūzų kalbos vertė 
Jūratė Karazijaitė 
2008, „Baltos lankos“ 


Policininkai žinojo, kas yra prievarta ir mirtis. Jie gerai 
išmanė savo kasdieninį darbą, tačiau susidūrė su tuo, ko 
dar nebuvo matę: išniekinti, nukankinti nuogi kūnai em- 
brionų pozomis, kalnų ir ledo pasaulis. Makabriška mir- 
ties žymė - purpurinės upės. Kas jie, atlikę šį kruviną dar- 
bą: velnio apsėstųjų sekta, o gal pamišusių žudikų gauja? 
Realybė, su kuria susidurs bylos tyrėjai, bus baisesnė, negu 
galima įsivaizduoti. Grangė skaitytoją apgaubia subtiliu ne- 
žinomybės šydu, iš kurio sunku išsivaduoti... 

Filmas pagal romaną „Purpurinės upės“ pelnė rašytojui 
pasaulinę šlovę. 


Iš prancūzų kalbos vertė 
Nijolė Simona Pukinskaitė 
2007, antroji laida, „Baltos lankos“ 


JU0D0JI 
LINIJA 


Jean-Christopheo Grangė trileriai išsiskiria paslapties, mis- 
tikos, kraujo ir siaubo elementais, kinematografišku vaiz- 
davimu. 

Pagrindinis „Juodosios linijos“ veikėjas - prancūzų bul- 
varinio laikraščio Žurnalistas Markas, susidomėjęs Malaizi- 
joje sulaikyto žudiko Žako Reverdi byla. Jis nori išsiaiškinti 
žudymo motyvus ir parengti skandalingą reportažą, todėl 
užmezga ryšį su žudiku, kalinčiu Malaizijoje. Šis liepia atvy- 
kus į Malaiziją sekti žmogžudysčių pėdsakais ir įspėti žudy- 
mo ritualo paslaptį. Tačiau Marko išsiaiškinta tiesa netrunka 
atsigręžti prieš jį patį. 


Iš prancūzų kalbos vertė 
Jūratė Karazijaitė 
2006, „Baltos lankos“ 


„Grobuonis“ - slaptas mokslinis projektas, kuriame tiriama 
ir lyginama serijinių žudikų bei normaliais laikomų žmonių 
smegenų veikla. Tikimasi atrasti kažką - atsiminimus, min- 
tis, fantazijas ar dar daugiau, - kas atskleis „grobuoniškus 
polinkius“ lemiančius veiksnius. Tyrime dalyvauja Bazilis 
Dženretas - psichopatas bei sociopatas, įsivėlęs į žmogžu- 
dystę. Gal net ne į vieną, gal ne vien jis?.. 

Pagrindiniai romano veikėjai: teismo medicinos eksper- 
tė, rašytojos pamėgta ir biografinėmis detalėmis paryškinta 
veikėja Kei Skarpeta, jos dukterėčia Liusė, biheviorizmo spe- 
cialistas Bentonas ir buvęs policininkas Marinas. Kas sieja 
visus šiuos personažus, kas slypi Grobuonies smegenyse ir 
kokių neįtikėtinų siužetinių vingių dar gali tikėtis Cornwell 
skaitytojas?... 


Iš anglų kalbos vertė Ina Rosenaitė 
2008, „Baltos lankos“ 


VISI 


ĮKALČIAI 


Detektyvo „Visi įkalčiai dėmesio centre - paini rašytojos 
Berilės Medison nužudymo byla. Laboratorinė jos įkalčių 
analizė užmena daug mįslių. Žingsnis po žingsnio atsklei- 
džiamas nužudytosios gyvenimo pabaigos košmaras netru- 
kus virsta pačios ekspertės Kei Skarpetos košmaru - ji irgi 
atsiduria žudiko akiratyje. 


Iš anglų kalbos vertė 
Elena Macevičiūtė 
2006, „Baltos lankos“ 


Tuo metu, kai už žmogžudystę nuteistam Roniui Džo Vade- 
liui įvykdoma mirties bausmė, gatvėje prie šiukšlių kontei- 
nerio aptinkamas berniuko kūnas. Trylikametis nužudytas 
panašiai, kaip žudė Vadelis. Ar kalinys galėjo įvykdyti dar 
vieną žmogžudystę jau po savo mirties? 

Pasirodo, mįslės tik prasideda. Tuo netruks įsitikinti šios 
bylos tyrimą pradėjusi ekspertė Kei Skarpeta, kuri pati tam- 
pa įtariamąja, medžiojama žiniasklaidos priemonių. Maža 
to, paaiškėja, kad kažkas vagia ir nutekina informaciją iš jos 
kompiuterio... 


Iš anglų kalbos vertė 
Rita Pilkauskaitė 
2007, „Baltos lankos“ 


Naujasis Patricios Cornwell 
herojus — Masačusetso po- 
licijos detektyvas Vinsto- 
nas Garano, charizmatiškas 
individualistas, kuris tirda- 
mas bylas dažnai pasikliau- 
ja savo instinktais. Jo virši- 
ninkė — narciziško būdo ir 
bauginamai veikli apygardos 
prokurorė Monika Lemont, 
svajojanti apie gubernatorės 
kėdę. Ji sumano viešųjų ryšių 
akciją RIZIKA ir išsiunčia 
Vinstoną tirti prieš dvide- 
šimt metų Tenesyje įvykdy- 
tos žmogžudystės. Jei juodu tą bylą ištirs, visuomenės akyse 
tikrai užsidirbs vieną kitą balą. 

Detektyvui dar nespėjus apie šį sumanymą pareikšti savo 
nuomonės, sukrečiantys įvykiai sujaukia ne tik Garano ir 
Lemont, bet ir visų greta jų esančių žmonių gyvenimus. Ar 
šie įvykiai - ne atsitiktiniai? Galbūt čia susikerta profesiniai 
interesai? Šiaip ar taip, jų padariniai nieko gera nežada, o 
pati situacija tampa vis painesnė... 


Iš anglų kalbos vertė 
Ina Rosenaitė 
2009, „Baltos lankos“ 


Rišaras Lafargas - garsus 
plastinės chirurgijos spe- 
cialistas, kurio gyvenimą 
gaubia tamsios paslaptys. Jo 
pilies rūsyje - operacinė, o 
savo partnerei Evai, įkalin- 
tai kambaryje, nurodymus 
jis duoda per įrengtus gar- 
siakalbius. Negana to, La- 
fargas verčia Evą atsiduoti 
nepažįstamiems vyrams, O 
pats slapta stebi šiuos aktus. 
Vėliau istorijoje pasirodo 
nauji personažai - mergina 
psichiatrinėje ligoninėje, 


JOkSūbt 


TARANTULAS 


nuo teisėsaugos besislapstantis žudikas ir rūsyje grandinė- 
mis sukaustytas jaunuolis, kankinamas paslaptingo vyro, 
kurį jis vadina Tarantulu. Visi jie yra įsipainioję į apgaulingą 
vorantinklį ir neišvengs savo lemties. | 


Thierry Jonguet (g. 1954) dirbo su specialiųjų poreikių 
vaikais, gyvenimo suluošintais žmonėmis. Į savo romanus 
Jonguet perkelia šių dienų žiaurumo, neapykantos ir keršto 
troškimo persmelktą visuomenę. „Tarantulas“ tapo naujausio 
šiuo metu kuriamo ispanų kino meistro Pedro Almodėvaro 


filmo įkvėpimo šaltiniu. 


Iš prancūzų kalbos vertė 
Liucija Černiuvienė 
2008, „Baltos lankos“ 


Mafija, su kuria glaudžiai 
siejama Sicilijos Žemė, vis 
nerimsta. Komisaras Mon- 
talbanas, Vigatos miestelio 
teisingumo akys ir protas, 
tiria bylas ir randa nusikal- 
tėlius, sakytume, dėl savo ta- 
patumo su aplinka, vadovau- 
damasis tobulai sicilietiška 
logika. Bet šį kartą mafijos 
nusikaltimas dengia kitą nu- 
sikaltimą: oloje surandami 
prieš penkiasdešimt metų 
nužudytų dviejų jaunuolių - 
merginos ir vaikino - kūnai, 
nuogi, apsikabinę lyg meilės guolyje. Kokią paslaptį saugo 
terakotinio šuns skulptūra, rasta prie mylimųjų guolio?.. 


OTINIS 
šUO 


Garsaus italų rašytojo Andrea Camilleri (g. 1925) sicilietiškas 
detektyvas „Terakotinis šuo“ patraukia pietietiška lėta pasa- 
kojimo tėkme, sodria kalba, subtiliu humoru ir, žinoma, 
sicilietiškos virtuvės skanėstais, kuriems negali atsispirti 
komisaras Montalbanas. 


Iš italų kalbos vertė 
Inga Tuliševskaitė 
2008, „Baltos lankos“ 


„Apsivilkusi pižama mergi- 
na gulėjo ant lovos. Chloja 
pagalvojo, kad draugė tiesiog 
tyso, atviromis akimis sken- 
dėdama svajose, pasukusi 
galvą į knygas ir minkštus 
žaislus, kuriais buvo apkrau- 
ta knyginė. Chloja priėjo ar- 
čiau ir pasijuto tarsi įsiurbta 
sustingusio Vanesos žvilgs- 
nio. Pastebėjo raudonas žy- 
mes ant baltut baltutėlio 
kaklo ir susigriebė, kad jos 
kojinės peršlapo. Ji trypčiojo 
kraujo klane...“ 


DOMINIGUE 


SYLVAIN 


Šis nusikaltimas sukrėtė ir į intriguojančių įvykių verpe- 
tą įtraukė visus Troškimų skersgatvio gyventojus. Polici- 
jos veiksmai nežadėjo nieko gero, todėl žmogžudystę tirti 
ėmėsi žavingasis Lolos Žost ir Ingridos Dizel duetas. Nė 
dienos be savo geriausio draugo - raudonojo vyno - neap- 
sieinanti buvusi policijos komisarė ir pikantiškų paslapčių 
turinti amerikietė sumaniai narplioja bylą, atskleisdamos 


daug mįslingų ir grėsmingų, iš pažiūros ramios Paryžiaus 


kasdienybės pusių. 


Iš prancūzų kalbos vertė 
Jonė Ramunytė 
2009, „Baltos lankos“ 


Ianas Rankinas (g. 1960 m.) - 
garsus škotų rašytojas, popu- 
liarių detektyvinių romanų 
apie inspektorių Johaną Re- 
busą autorius. Jo knygos jau 
išverstos į 22 kalbas, pelnė 
ne vieną tarptautinį apdova- 
nojimą, nuolat patenka tarp 
perkamiausiųjų. 


Kvinsberio rūmuose turi įsi- 
kurti Škotijos parlamentas. 
Tačiau būsimų įkurtuvių 
džiaugsmą sudrumsčia krau- 
pus radinys - restauruojamų 
patalpų židinio angoje prieš daugelį metų užmūryti vyro 
palaikai. Netrukus po to įvyksta dar du paslaptingi nusikalti- 
mai: nuo tilto nušoka „valkata“, kurio sąskaitoje - keturi šim- 


tai tūkstančių svarų sterlingų, bei randamas žinomo visuo- 
menės veikėjo, garsios Škotijos giminės atstovo lavonas. 

Trys aukos - trys painios istorijos, kurias narplioti 
imasi ambicingasis inspektorius Rebusas. Savais metodais 
tirdamas bylą jis akis į akį susiduria su vienu žinomiausių 
Edinburgo nusikaltėlių. Akivaizdu, kad kažkas iš Škotijos 
nepriklausomybės tikisi uždirbti daug pinigų, ir tai bus da- 
roma tamsoje... 


Iš anglų kalbos vertė 
Rita Pilkauskaitė 
2009, „Baltos lankos“ 


H. Mankellis - tarptautinį 
pripažinimą pelnęs švedų 
rašytojas. Jo knygos išvers- 
tos į daugiau nei 33 užsienio 
kalbas, pelnė ne vieną pres- 
tižinį apdovanojimą. 


„Žudikas be veido“ - pirmoji 
inspektoriaus Kurto Valan- 
derio serijos knyga. Vieną 
ankstyvą pavasarį atokioje 
Švedijos gyvenvietėje žiauriai 
nužudoma vyresnio amžiaus 
ūkininkų pora. Inspektoriui 
Kurtui Valanderiui tenka sunki užduotis, nes nusikaltimo 
motyvai visiškai neaiškūs: nėra faktų, liudijančių, jog tai ga- 
lėtų būti apiplėšimas arba kerštas. Vienintelė užuomina - 
paskutinieji sunkiai sužalotos moters žodžiai: „Tai padarė 
užsienietis. Toks pareiškimas greitai išplatinamas vietinės 
spaudos ir sukelia nepasitenkinimo bangą imigrantų bend- 
ruomenėje - nužudomas atvykėlis iš Somalio. Įtampa išlai- 
koma iki pat knygos pabaigos, vieną po kitos atskleidžiant 
slapčiausias nužudytųjų paslaptis, leidžiančias išsiaiškinti 
mįslingo nusikaltimo priežastis. 

Šalia sumaniai konstruojamo siužeto bei charakteringų 
veikėjų svarbus ir socialinis knygos aspektas - keliama po- 
žiūrio į politinio prieglobsčio prašančius imigrantus bei prie- 


ve 


iškai nusiteikusias nacionalines grupes problema. 


Iš švedų kalbos vertė 
Virginija Jurgaitytė 
2009, „Baltos lankos“ 


Romane „Prieš šalną“ lietu- 
vių skaitytojams jau pažįsta- 
mas įžymusis tyrėjas Valan- 
deris rengiasi atsisveikinti su 
savo profesija. Tačiau jo dar 
laukia sudėtinga byla - ir ji 
taps išbandymu ne tik Va- 
landeriui, bet ir jo dukteriai 
Lindai. Ši, sekdama tėvo pė- 
domis, rengiasi pradėti tar- 
nybą policijoje. Jaunoji karta 
keičia vyresniąją, tačiau ar 
įmanoma prilygti garsiajam 
Valanderiui? Proga tai išsi- 


PRIEŠ ŠALNĄ 


aiškinti — serija sunkiai protu paaiškinamų nusikaltimų. 
Ežere liepsnojančios gulbės, sudegintas veršelis. Kas tai - 
sadisto, nekenčiančio gyvūnų, išpuoliai ar ciniškos praty- 
bos prieš planuojamas žmogžudystes? Kai mįslingai dingsta 
tyrinėtoja etnogeografė, o netrukus - ir Lindos vaikystės 
draugė, tyrėjus ant kelio užveda būtent būsimosios polici- 
ninkės intuicija. Seno vilko Valanderio patirtis, analitinis 


mąstymas ir jaunosios Lindos veržlumas, gera nuojauta bei 
jaunatviškos klaidos - kaip tik tai, ko reikia, kad būtų išnar- 
plioti žemiausių instinktų ir nežemiško apsėdimo kurstomi 


nusikaltimai. 


Iš švedų kalbos vertė 
Loreta Mikalajūnienė 
2009, „Baltos lankos“ 


Į Istado nuovadą paskam- 
bina ūkininkas, kurio rap- HENNING 
sų lauke „keistai elgiasi“ MANKELL 
nepažįstama mergina. Ins- „3 
pektorius Valanderis vyksta bos J 
nuraminti ūkininko. Tačiau KLYSTKELIAIS 
jam ėmus artintis prie mer- PA 
ginos, ši apsipila benzinu ir 
susidegina. Kitą dieną ran- 
damas nužudytas buvęs Šve- 
dijos teisingumo ministras. 
Šalį sukrėtusią žmogžudystę 
lydi kitos. Aukų, regis, nie- 
kas nesieja, tik tai, kad visi 
nužudytieji - vyrai ir jiems 
visiems nurėžtas skalpas. Serijinio žudiko psichologinis por- 
tretas netelpa į jokius rėmus ir tampa rimtu iššūkiu daug 
mačiusiam tyrėjui Valanderiui. 

Nusikaltimų istorija pasakojama iš dviejų perspekty- 
vų - legendinio inspektoriaus Valanderio ir žudiko, reginčio 
pasaulį kaip ritualo ir Apreiškimo padiktuotų „užduočių“ 
mirtiną lauką. 

Kiekviename suaugusiame žmoguje slypi vaikas. Tą Va- 
landeris žino. Tik ar tai ir leidžia žudikui elgtis vaikiškai ir 
drąsiai Žaisti? 


T A 


Iš švedų kalbos vertė 
Vytenė Muschick 
2009, „Baltos lankos“ 


Oslo gyventojus sukrečia 
žiauri vaikų grobimo istori- 
ja. Devynmetė mergaitė pa- 
slaptingai dingsta grįždama 
iš mokyklos, nužudyto pen- 
kiamečio kūnas grąžinamas > 
tėvams... Lapelis su užrašu 3 no 
„gavai, ko nusipelnęs“ - vie- 
nintelis pėdsakas, kurį palie- 
ka kruopščiai pagrobimus 
planuojantis nusikaltėlis. 

Didėjanti įtampa ir plin- 
tanti baimė, tyrimui vado- 
vaujantį policijos komisarą 
Ingvarą Stubio verčia ieškoti 
netradicinių problemos sprendimo būdų. Į pagalbą jis kvie- 
čiasi teisininkę ir psichologę Johanę Vik, kuri ne tik suma- 
niai kuria pagrobėjo psichologinį portretą, bet ir atgaivina 
su pastaraisiais įvykiais susijusią, prieš keletą dešimtmečių 
nagrinėtą pagrobimo bylą. 

„Tai, kas mano“ - įtemptas ir intriguojantis norvegų 
detektyvų meistrės, teisininkės ir Žurnalistės Anne Holt 
(g. 1958) pasakojimas. 


Iš norvegų kalbos vertė 
Agnė Navickaitė 
2008, „Baltos lankos“ 


Osle viena po kitos randamos makabriškai nužudytos garse- 
nybės, kurių, regis, niekas nesieja. Skaitytojams jau pažįsta- 
mi tyrėjai - vyras ir žmona, Stubio ir Johanė Vik, pasinėrę į 
šeimos pagausėjimo rūpesčius, šįkart bylos imasi nenoriai. 
Juolab kad karštligiškos Stubio pastangos atskleisti žudiką 
tik dar labiau patvirtina šio alibi. Kol netikėtai Johanė Vik 
įžvelgia nusikaltimo detales, kurios stebėtinai primena jos 
patirtį FTB - tą praeitį, kurią ji nori tik užmiršti... 
Neskubrus, gausus gyvenimo Norvegijoje kasdienybės 
detalių, tačiau įtempto siužeto pasakojimas, pakaitomis pa- 
teikiamas iš skirtingų - tyrėjų, žudiko ir aukų - perspektyvų, 
atskleidžia nusikaltimo istoriją iš to, kas niekada neįvyksta. 


Iš norvegų kalbos vertė 
Daiva Žižytė 
2009, „Baltos lankos“ 


Kriminalinė istorija praside- 
da 2005-aisiais, kai Ameri- 
koje šalies prezidente pirmą 
kartą tampa moteris. Per 
priesaikos ceremoniją būsi- 
mos prezidentės Helen Lar- 
dahl Bentley galvoje šmėste- 
li - „Aš išsisukau“. Kas slypi 
šiuose žodžiuose? 

Po keturių mėnesių pre- 
zidentė vyksta pirmojo vizi- 
to į Oslą - savo gimtąjį kraš- 
tą Norvegiją. Čia pasirodo ir 
pagrindiniai veikėjai - šei- 
myninė tyrėjų pora - Inger 
Johanė Vik ir Ingvaras Stubio. Švenčiant Valstybės dieną, 
gegužės 17-ąją, ponia prezidentė iš savo viešbučio dingsta. 
Pasirodo, Norvegija nebėra tas „taikus pasaulio kampelis - 
turtingas, kilnus ir visiems malonus“. Policija, FTB kovoja 
su protu neaprėpiamą galią turinčiais priešais - teroristų 


tinklu, susijusiu su rugsėjo 11-osios išpuoliu Amerikoje, čia 
įsipina ir skandalingas prezidentės dingimas. 

„Prezidentės pasirinkimas“ - vingraus siužeto detek- 
tyvas, politinis trileris, taip pat ir psichologinis romanas, 
atskleidžiantis sudėtingą moterų pasaulį. 


Iš norvegų kalbos vertė 
Giedrė Burdienė 
2009, „Baltos lankos“ 


Barselonos inspektorė Petra Delikado ir jos porininkas Ferminas 
Garsonas imasi tirti itin keistą bylą, kurios pagrindinis liudininkas — 
šuo. Ligoninėje neatgavęs sąmonės miršta sunkiai sužalotas benamis. 
Atrodo, kad vienintelė gija, benamį siejusi su gyvųjų pasauliu, buvo 
šuo. Jo pėdsakai policininkus atveda į šunų kautynių areną. Kautynių 
įniršis netrunka persiduoti stebintiesiems šią žiaurią ir nusikalstamą 
pramogą. Istoriją dar labiau supina užsimezgantys asmeniniai tyrėjų 
ir liudininkų ryšiai. 

Alicia Gimėnez Bartlett (Alisija Chimenes Bartiet, gim. 1951) - 


ispanų detektyvų rašytoja. 1997 m. Bartlett pelnė „Femenino Lumen“ 
apdovanojimą - geriausios ispanų rašytojos vardą. 

